JONAS PUZINAS 


PROFESORIUS MEDICINOS DAKTARAS 


PETRAS AVIŽONIS 


(1875 - 1939) 


JO VISUOMENINĖ, KULTŪRINĖ IR 
MOKSLINĖ VEIKLA 


ČIKAGA — 1979 


Knygos mecenatai: Dr. Vytautas ir Valerija Avižoniai ir 
dr. Petras ir Liūda Avižoniai 


Lithuanian Library Press, Inc. 1979 
Library of Congress Catalog Card No.: 79-88438 


Išleido Amerikos Lietuvių Bibliotekos leidykla 
(Lithuanian Library Press, Inc.) 


3001 West 59th Street, Chicago, IL 60629, USA 


Aplankas — dail. Petras Aleksa 


Tiražas 1000 egzempliorių 


Spaudė M. Morkūno spaustuvė 
3001 West 59th Street, Chicago, IL 60629 


PROF. MED. DR. PETRAS AVIŽONIS 
(1875-1939) 


PRATARMĖ 


Kiekvienas laikotarpis yra davęs lietuvių tautai asmenybių, kurios 
savo darbais šviečia ilgus amžius. Ir XIX a. pabaigoje bei XX a. 
pradžioje iškilo gražus būrys lietuvių tautinio atgimimo veikėjų, 
palikusių gilius pėdsakus mūsų tautos istorijoje. Tuo metu rusų 
pavergtą Lietuvą gaubė nyki tamsa. Tačiau jau daug kur blykčiojo 
lietuvybės ugnelės, nušviesdamos niūrų lietuvių tautos kelią į 
šviesesnę ir viltingą ateitį. 

Kas gi dėjosi P. Avižonio laikais? „Aušra“ jau buvo sustojusi. Jos 
vietoje atsirado „Varpas“, prie kurio pritapo ir P. Avižonis. Jo 
vyresnieji amžininkai, su kuriais teko dirbti lietuviškąjį darbą, buvo 
Julija Žymantienė-Žemaitė, Petras Kriaučiūnas, Petras Vileišis, Vincas 
Kudirka, Jonas Jablonskis, Gabrielė Petkevičaitė-Bitė, Lazdynų 
Pelėda, Stasys Matulaitis, metais vyresnis Jurgis Šlapelis, vienametis 
Antanas Smetona ir Povilas Višinskis, keleriais metais jaunesni Jurgis 
Šaulys ir Jonas Biliūnas. Tai tik dalis to meto ryškiųjų asmenybių, į 
kurių tautinės demokratinės veiklos orbitą buvo gyvai įsijungęs ir P. 
Avižonis. Reikšmingas buvo P. Avižonio gyvenamasis laikotarpis, 
įvairus ir jo paties gyvatos kelias, kurį čia tenka kiek išsamiau 
apžvelgti. 

Nebuvo lengva sudaryti bent kiek platesnę P. Avižonio biogra- 
fiją, nes daugumas šaltinių, susikaupusių Lietuvos bibliotekose, 
rankraštynuose ir archyvuose, man nebuvo prieinami. Daugiausia 
teko naudotis spausdinta medžiaga, bet ir ji čia buvo sunkiai 
gaunama. Todėl šiame darbe yra palikę nemaža spragų. Esu dėkingas 
P. Avižonio sūnui dr. Vytautui Avižoniui, dukteriai Birutei Blaževičie- 
nei ir Laimutei Morkūnaitei-Jucaitienei, padėjusiems išnarplioti kai 
kuriuos neaiškumus ir suteikusiems biografijai reikalingų žinių. 

Nepavyko sudaryti ir pilnos P. Avižonio raštų bibliografijos, nes 
čia nebuvo įmanoma gauti kai kurių leidinių bei laikraščių kom- 

plektų. Dalis bibliografinių pozicijų paimta iš antrinių šaltinių, todėl 
ten gali pasitaikyti ir netikslumų. Pavyko peržiūrėti „Varpą“, 
„Vilniaus Žinias“, „Naująją Cadynę“, „Skardą“, „Žariją“, didžiąją dalį 
„Medicinos“, „Kalbą“, „Kultūrą“ ir kt. Už tai nuoširdžiai dėkoju 
Broniui Kvikliui ir dr. K. Pemkui, kurie maloniai leido pasinaudoti jų 
archyvais. Į bibliografiją neįtrauktos medicinos knygų apžvalgos bei 
recenzijos, kurių daug spausdinta „Medicinoje“. 

Žodžiu, atlikau tai, kas buvo įmanoma padaryti. Tebūnie šis 
kuklus darbelis medžiaga būsimam P. Avižonio biografui. 


Jonas Puzinas 
Čikaga, 1978 m. 


LEIDĖJŲ ŽODIS 


Artėjo šimtmetinė sukaktis nuo spaudos uždraudimo 1864 
metais. Per karo audras ir pavojus pasiekė Jungtines Amerikos 
Valstybes gyvas to draudimo paminklas — „Lietuviška Gramatikėlė“, 
kurios slaptas autorius buvo jaunas Petrapilio studentas Petras 
Avižonis. Autoriui buvo sunku žiūrėti, kaip lietuviai jaunuoliai- 
studentai vargo su savo rašytine kalba, neturėdami nei šaltinio, iš kur 
pramokti, nei taisyklių, kaip taisyklingai ją vartoti. Petrui Avižoniui 
tai buvo daug lengviau, nes jis buvo gimęs Pasvalyje ir augęs lietuvių 
valstiečių šeimoje, kur tėvai tik lietuviškai kalbėjo ir net prisidėjo 
prie lietuviškos spaudos platinimo. Jaunas Petras Avižonis, patekęs į 
Mintaujos gimnaziją, susipažįsta su Jonu Jablonskiu, mokytoju toje 
gimnazijoje, toliau tobulina savo lietuvių kalbos žinojimą, skaito 
draudžiamą lietuvių spaudą, dalyvauja lietuvių gimnazistų „Kūdikio“ 
draugijos organizavime. Patekęs universitetan, parašo „Lietuvišką 
Gramatikėlę“, norėdamas padėti studentams geriau pramokti 
lietuviškai. Gramatikėlė buvo ranka rašyta ir multiplikuota studentų 
pagalba turimomis multiplikavimo priemonėmis. Atspausdinti jos 
nepavyko. Spaustuvininkas Tartu mieste buvo atspaudęs kelis 
puslapius, bet turėjo juos sunaikinti, nepalikdamas nė vieno 
puslapio maldaujančiam autoriui. 

Norėdamas apsaugoti tą gyvą spaudos draudimo paminklą 
„Lietuvišką Gramatikėlę“ nuo žuvimo, sugalvojau, kad, ją padaugi- 
nus tokiu pavidalu kaip ji yra, bus užtikrintas jos išlikimas 
ateinančioms kartoms. Mano mintis patiko mano broliui a.a. 
Konstantinui. Jis tuo metu profesoriavo Elon College, Šiaurės 
Karolinoje, kur dėstė istoriją. „Lietuviška Gramatikėlė“ buvo 
multiplikuota ant prasto popieriaus, kur multiplikavimo dažas 
persisunkė į kitą puslapio pusę ir susiliejo su rašto ženklais tam 

puslapyje. Kiti puslapiai ar pusė puslapio buvo silpnai atspausta, kiti 
puslapiai pusėtini. Vykdydamas sumanymą, nukeliavau su gramati- 
kėle į Bostoną pas Lietuviškos Enciklopedijos leidėją p. J. Kapočių. 
Ten bandėmė ir svarstėmė, kaip ją atspausdinti, ypatingai tuos 
blogus puslapius, kurių buvo nemažai. Buvo prieita išvados, kad ją 
reikia perfotografuoti, fotografijas paryškinti, perrašant tekstą, ir 
retušavimu panaikinant nereikalingus rašmenis, persisunkusius iš 
kitos puslapio pusės. Atrodė, kad kliūtys beveik nejveikiamos 
padaryti originalo „kaip yra“ atspausdinimą. Su broliu sutarėm, kad 
reikia ieškoti, gal kur yra likęs geresnės kokybės egzempliorius. Gal 
geresnio egzemplioriaus puslapiai galėtų pavaduoti turimo egzem- 
plioriaus puslapius. Nujautėm, gal toks egzempliorius būtų kur nors 
Vilniuje, ir mikrofotografijos keliu išspręsti sunkumus. Sumanymas 
įstrigo ir užsitęsė. 

Mano brolis draugavo su prof. J. Puzinu. Jie dažnai svečiuoda- 
vos vieni pas kitus. Puzinai gyveno tada Philadelfijoje, Pennsylvania. 
Profesorius Puzinas susidomėjo mūsų projektu. Aš per savo brolį 
susipažinau su a.a. prof. J. Puzinu ir jo gyvenimo drauge p. 
Konstancija Puziniene. Nepaprastai malonūs ir nuoširdūs asmenys. 
Kiekvieną kartą apsilankius netrukdavo kalbos apie projektą. 
Profesorius Puzinas labai domėjosi juo, tyrinėjo gramatikėlės 
atsiradimo aplinkybes, liudininkų  spausdintus  straipsnius- 
atsiminimus, darė ištraukas, straipsnius apie lietuvių kalbos gramati- 
ką ir jos vystymąsi, rinko bibliografiją. Gramatikėlė buvo ta sėkla, iš 
kurios išdygo Petro Kriaušaičio (Petro Avižonio ir Jono Jablonskio) 
lietuvių kalbos gramatika. Profesoriui Puzinui lietuvių kalba buvo 
labai artima prie širdies. Dar Kaune begyvendamas, tapo Lietuvių 
Kalbos Draugijos nariu. Jis man pasakojo, kad viename iš tos 
Draugijos posėdžių buvo susitikęs su profesorium daktaru Petru 
Avižoniu (gramatikėlės autorium), kuris buvo aktyvus tos kalbininkų 
draugijos narys ir nuolat svarstydavęs su kitais mediciniškus 
lietuviškus terminus. Prof. P. Avižonio Akių Ligų Vadovas yra 
turtingiausias lietuviškų mediciniškų terminų rinkinys, o lietuvių 
kalba jam buvo „atsikvėpimo“ speicialybė. 

Nesekmė su spaudos draudimo paminklu tęsėsi. Iš Vilniaus 
jokio rezultato. Brolis tikėjosi per akademinio bendradarbiavimo 
susitarimą tarp JAV ir Sovietų Rusijos patekti į Vilnių, į jo istorinius 
archyvus ir tą progą panaudoti gramatikėlės reikalui. Deja, 

negailestinga liga pakirto mano brolį ir visus sumanymus. Atsimenu 
jo laidotuvių metu profesorių Puziną, kuris susijaudinęs man 
pasakė: „Praradau savo gerą draugą, gal užvaduosi man jį“. 

Atsirado daugiau bendrų dalykų. Atsiradus „Xerox“ mašinoms, 
prašvito gramatikėlės galimybės. Profesorius Puzinas patarė pakviesti 
lietuvių kalbos žinovą, kad parašytų įvadą gramatikėlei, ir, panaudo- 
jus naują techniką, išleisti gramatikėlę. Deja, vienas kalbininkas po 
kito pasimirė. Profesorius Puzinas, gerai susipažinęs su problema bei 
veikėjais ir veikėjų problemomis praeitais laikais, staiga vėl judina 
reikalą. Jis iškėlė sumanymą, kad reikėtų išleisti gramatikėlę 
šimtametei sukakčiai nuo prof. dr. med. Petro Avižonio gimimo 
paminėti. Pasisiūlė parašyti jai įvadą. Suragino surasti praeities 
fotografijų ir jas paruošti spaudai. Jis pats buvo užsibrėžęs parašyti 
lietuviškos medicinos istoriją, naudodamasis Pasaulio ir Amerikos 
Lietuvių Gydytojų Sąjungos kvietimu. Surinktą medžiagą, fotografi- 
jas, straipsnius pasiunčiau profesoriui Puzinui drauge ir Xerox 
kopijuotą gramatikėlę. 

Profesorius Puzinas, sukaupęs nepaprastą kiekį medžiagos, 
paruošė išsamią ir dokumentuotą paskaitą apie profesorių Petrą 
Avižonį jo 100 metų gimimo sukakčiai paminėti Dešimtajame 
Pasaulio Lietuvių Gydytojų Suvažiavime Chicagoje 1975 m. gegužės 
23-25 dienom. To jo kruopštaus darbo išdavoje gramatikėlės įvado 
vietoje gimė ištisas veikalas apie prof. dr. med. Petrą Avižonį, 
nustelbęs pačią gramatikėlę. Tokį puikų ir kruopštų darbą galėjo 
padaryti profesorius Puzinas savo jaukiam šeimos lizde, padedamas 
savo gyvenimo draugės Konstancijos Puzinienės. Darbas buvo 
baigtas, kilo abejonės dėl pačios gramatikėlės, ar ji išeis įskaitoma, ar 
negeriau paduoti keli geresni jos puslapiai ranka rašyti, o likusieji 
atspausdinti spaudos raidėmis. Deja, profesorius Puzinas neišspren- 
dė to klausimo, staiga pasitraukdamas iš gyvųjų tarpo. 

Profesorius J. Puzinas jau buvo belankąs spaustuvės su savo 
darbu. Netikėtai autoriui pasitraukus, kilo pavojus, kad jo ilgų metų 
darbo vaisius gali nepamatyti dienos šviesos. Atsirado jo geras 
bičiulis-bendradarbis daktaras Kazys Pemkus. Jo iniciatyva ir energija 
veikalas pateko į spaustuvę. Jam teko išspręsti daugelį klausimų, 
susijusių su to veikalo išleidimu. Atsiradus nenugalimom kliūtim 
atspausti gramatikėlę ištisai „kaip ji yra“, buvo nuspręsta duoti tik 
kelis geresnius jos puslapius, o likusią dalį atspausti spausdintom 

raidėm su atitinkamais kirčių ženklais. Bet ir čia kliūtis — pasirodė, 
kad spaustuvė negalėjo teisingai surinkti raidžių su ženklais dėl kai 
kurių puslapių neaiškumo. Teko atsisakyti ir to sumanymo ir atidėti 
gramatikėlės išleidimą ateičiai. Tuo būdu įvadas į gramatikėlę, 
keleriopai peraugęs ją pačią, pasidarė savarankišku paminkliniu 
veikalu tiek gramatikėlės autoriui pagerbti, tiek pačiam profesoriui 
Jonui Puzinui atminti. 

Noriu pareikšti didelę padėką daktarui Kaziui Pemkui už visą jo 
triūsą; profesoriui Petrui Jonikui už lietuvių kalbos pataisymus; 
poniai Konstancijai Puzinienei už didelę pagalbą autoriui jo 
sunkiame ir dažnai į nusiminimą vedusiam darbe. Padėka p. Juozui 
Masilioniui už korektūrą, dr. Mykolui Morkūnui už spausdinimą. 
Padėka Amerikos Lietuvių Bibliotekos Leidyklai ir jos vadovui 
Algimantui Keziui S.J. už išleidimą savo buvusio nario profesoriaus 
Puzino darbo. Taip pat lietuviškas ačiū visiems, prisidėjusiems prie 
šio paminklinio veikalo išleidimo. 


Dr. Vytautas Avižonis 

TĖVIŠKĖ IR AVIŽONIŲ ŠEIMA 


1975 m. balandžio 17 dieną sukako 100 metų, kai gimė Petras 
Avižonis, medicinos daktaras, žymus gydytojas ofatalmologas, 
mokslininkas, Lietuvos Universiteto (nuo 1930 m. Vytauto Didžiojo 
universiteto) profesorius, buvęs universiteto prorektorius, rektorius, 
medicinos fakulteto dekanas, akių klinikos steigėjas ir direktorius, 
varpininkas, draudžiamosios ir laisvosios lietuvių spaudos bendradar- 
bis, mokslo populiarintojas, lietuvių kalbos puoselėtojas, didis 
patriotas ir taurios sielos žmogus. Šioje apžvalgėlėje trumpai 
apžvelgsiu Petro Avižonio nueitą gyvenimo kelią ir kiek platėliau 
stabtelėsiu ties jo plačiašake visuomenine veikla. 


Gimtasis Pasvalys 


Petras Avižonis gimė 1875 m. balandžio 17 d. Pasvalyje, tame 
sename šiaurinės Lietuvos miestelyje. Pasvalys įsikūręs gana gražioje 
vietoje, Lėvens ir Svalios upių santakoje. Svalia ir gyvenvietei yra 
davusi vardą. Apylinkėje telkšo keli gilūs ežerėliai, susidarę išplauto 
gipso įdubose. Per Pasvalį iš seno ėjo keliai įvairiomis kryptimis: į 
Panevėžį—Ukmergę— Vilnių, į Biržus, per Bauskę į Rygą, per 
Joniškėlį į Šiaulius ir į kitas vietas. Į vakarus nuo Pasvalio, važiuojant iš 
Pasvalio į Joniškėlį, deš. Mūšos krante, stūkso piliakalnis, vadinamas 
net keliais vardais: Paberžių, Migonių, Sindriūnų ir Šimonių, nes 
piliakalnis ribojasi su tų kaimų žemėmis. Vadinamas jis ir Pasvalio 
piliakalniu, bet dabar archeologinėje literatūroje prigijęs Šimonių 
piliakalnio vardas. Piliakalnis yra slėsnoje vietoje, Mūšos ir Pušynės 
santakoje. Iš šiaurės ir šiaurės vakarų jį supa Mūša, iš rytų ir pietų 
rytų —Pušynė. Piliakalnį juosia 90 m ilgio ir iki 2 m gylio griovys. 
Viršuje esanti beveik apskrita (30 m skersmens) aikštelė, aplink 
sustiprinta žemo pylimo, kuris pietų vakarinėje dalyje siekia 3,3 m 

aukščio. Šlaitai statūs. Tai ginamasis piliakalnis, kurio amžius dar 
nenustatytas. Galėjo ta pilis ginti šią sritį nuo kalavijuočių, bet tai tik 
spėjimas (P. B ū t ė n a s, Mūsų kalnai. Sindriūnų piliakalnis. —,,„Mūsų 
Senovė“, I: 4-5. Tilžė, 1922, p. 596-597; Lietuvos TSR Archeologijos 
atlasas, II. Vilnius, 1975, p. 164). 

XV a. Pasvalys priklausė Upytės apskričiai, Trakų vaivadijai. 
Miestelio įkūrimo data laikytini 1497 metai, kada tų metų gruodžio 6 
d. dokumentu Lietuvos didysis kunigaikštis Aleksandras dovanojo 
kun. Jonui Grotui žemės bažnyčiai stayti (bažnyčia baigta statyti 1498 
m.) ir miesteliui kurti. Klebonui suteikta teisė laikyti parduotuves, 
smukles, spirito varyklas, leista ketvirtadieniais daryti turgus, mieste- 
lio gyventojai atleidžiami nuo valstybinių muitų, išimti iš valstybinių 
teismų jurisdikcijos, o Pasvalio prekybininkams leista laisvai prekiauti 
visoje Lietuvos Didžiojoje Kunigaikštijoje. Miestelyje galėjo įsikurti ir 
valstiečiai, pabėgę iš dvarų, iš baudžiavos. Ir vėlesnieji Lietuvos 
valdovai suteikė Pasvaliui visokių lengvatų: 1536 m. Žygimantas 
Senasis, 1546 ir 1559 m. Žygimantas Augustas, 1584 m. Steponas 
Batoras. 1557 metai buvo ypatingi Pasvalio istorijoje. Tais metais 
rugpiūčio-rugsėjo mėn. Pasvalyje, karinėje stovykloje, gyveno 
karalius Žygimantas Augustas su gausiu būriu savo patarėjų ir rugsėjo 
5 bei 14 d. pasirašė tris taikos sutartis su Livonijos magistru Vilhelmu 
Fūrstenbergu: V. Fūrstenbergas, būdamas Livonijos magistro Henriko 
von Galeno pavaduotojas, o po jo mirties (1557 m. gegužės 30 d.) 
tapęs Livonijos magistru, laikėsi labai nedraugiškai Lietuvos atžvilgiu 
ir buvo suartėjimo su Maskva šalininkas. 1554 m. Livonija buvo 
sudariusi sutartį su Maskvos caru Jonu IV Žiauriuoju. Ta sutartis, kuria 
Livonija įsipareigojo neteikti Lietuvai jokios pagalbos, jei kiltų karas 
su Maskva, sudarė didelį pavojų Lietuvos saugumui. Būta ir kitų 
Lietuvos nesutarimų su Livonija: nebuvo nustatytos Lietuvos ir 
Livonijos sienos, Livonija trukdė Lietuvos tranzitinę prekybą Dau- 
guva, magistras buvo suėmęs Rygos arkivyskupą Vilhelmą Branden- 
burgietį, Žygimanto Augusto seserėną, užmuštas Žygimanto Augusto 
pasiuntinys, vykęs į Kuoknesę ir kt. Tada Žygimantas Augustas 
pirmoje liepos pusėje sutelkė savo kariuomenę pasienyje ir padiktavo 
Fūrstenbergui savo sąlygas. Rugsėjo 14 d. Fūrstenbergas su savo 
palydovais atvyko į Pasvalį, rado karalių stovykloje besėdintį 
puošniame soste. Fūrstenbergas visiškai kapitulaivo: atsiprašė karalių, 
ištiesė ranką savo priešininkams, įsipareigojo grąžinti Rygos arkivys- 
kupui ir jo pagalbininkui visas žemes ir pilis, paleisti į kalėjimą 
uždarytus žmones, grąžinti teises ir turtą pabėgėliams, sutarta laikytis 

vad. „Radvilų sienų“, nustatytų 1541 m., Livonijos ordinas pasižadėjo 
grąžinti sulaikytus lietuvių laivus bei konfiskuotas prekes ir t.t. 
Trečiąja sutartimi (rugsėjo 14 d.), sudarius karinę santarvę, Maskvai 
buvo užkirstas kelias į Livoniją (S. S u ž=S. Sužiedėlis, Pasvalio taika.— 
„Lietuvių Enciklopedija“, XXII, So. Boston, Mass., 1960, p. 116-120). 

Pasvaliui augti labai padėjo prekybiniai ryšiai su Ryga. Pasvalys ir 
jo apylinkės, būdamos derlingos žemės srityje, ypačiai nuo XVIII a. 
pradžios išugdė gyvą prekybą javais, linais ir arkliais. Petro Avižonio 
vaikystės metais Pasvalyje buvo apie 2.000 gyventojų, apie 200 namų, 
iš kurių beveik pusė valstiečių, pradžios mokykla, žydų mokykla, 
kelios krautuvės, vaistinė, trys vandens malūnai, spirito varykla, 
valsčiaus ir policijos įstaigos. Į prekymečius suvažiuodavo nemaža 
žmonių net iš tolimesnių apylinkių. Vėliau Pasvalys priklausė 
Pumpėnų valsčiui. Nepriklausomybės pradžioje Pasvalys buvo Biržų- 
Pasvalio apskrities centras, bet 1925 m. perkeltas į Biržus (P.J.=P. 
Jatulis, Pasvalys.— „Lietuvių Enciklopedija“, I.c., p. 120-123). 


Petro Avižonio senelis 


Petro Avižonio senelis buvo Ignas Avižonis. Tai 1863 m. 
sukilimo auka. Jis tuo metu buvo Žadeikių valsčiaus vaitas. To 
didžiulio valsčiaus centras buvo Žadeikių dvare, esančiame 3,5 km į 
pietryčius nuo Pasvalio. 1863 m., rusų kareivių priverstas, iš valsčiaus 
sandėlio, vadinamo magazinu, išdavė jiems grūdų. Sukilėliai apkal- 
tino Igną Avižonį pataikavimu rusams, pagavo besislapstantį ir 1863 
m. birželio 17 d. pakorė Ąžuolynės miške, netoli Pasvalio. 1865 m. 
vasario 3 d. Kauno karo teismo komisija nustatė, kad Avižonį buvo 
paėmęs pakarti kaimynas sukilėlis Jurgis Brazdžionis. Ir Brazdžionis 
buvo nuteistas katorgos darbams neterminuotam laikui (A k ir as- 
-Biržys, Lietuvos miestai ir miesteliai. II tomas. Biržų apskritis. 
Kaunas, 1932, p. 268; „Lietuvių Enciklopedija“, I. So. Boston, Mass., 
1953, p. 503; Lietuvos TSR istorijos šaltiniai, II. Vilnius, 1965, p. 116- 
117). 

Akių šeimoje yra išlikę kiek daugiau žinių ne tik apie tą patį 
įvykį, bet ir apie Igną Avižonį. Vertingų informacijų yra suteikusi 
jauniausioji Petro Avižonio sesuo Konstancija Narijauskienė (mirusi 
Lietuvoje 1976 m.) laiške, rašytame Birutei Avižonytei-Blaževičienei. 
B. Blaževičienės sutikimu, čia pateiksiu to laiško turinį. Tame laiške K. 
Narijauskienė platokai išdėsto savo tėvo Jono Avižonio (mirusio 1924 
m.) papasakotus atsiminimus apie Igną Avižonį. Pasak jo, Ignas 

Avižonis turėjęs didelę sodybą, buvęs darbštus ir tvarkingas 
mažažemis, mokėjęs rašyti ir kalbėti rusiškai, skaičiuoti. Savo mokslo 
žinias stengėsi perduoti savo vyriausiam sūnui Jonui. Būdamas 


sunku auginti vaikus (turėjo sūnų Joną ir 4 dukteris) ir tvarkyti ūkį, 
todėl vedė. Žmona buvusi jauna, graži ir linksma. 1863 metų 
sukilėliai, sužinoję, kad Ignas Avižonis valdo javų sandėlio raktus, 
pradėjo reikalauti avižų ir raudonųjų žirnių. Ignas be valsčiaus 
leidimo neturėjo teisės išduoti javų, todėl pareikalavo, kad sukilėliai 
atvežtų iš valsčiaus antspauduotą leidimą. Igno žmona buvo palanki 
sukilėliams, ketino net nuslėpti sandėlio raktus. Ignas Avižonis, 
sužinojęs, kad sukilėliai ruošiasi pas jį atvykti, pasiėmė sandėlio 
raktus, sūnų Joną ir pasislėpė prie namų rugiuose, žole apaugusioje 
Ilomelėje. Sakoma, kad Igno žmona parodžiusi, kur yra pasislėpęs jos 
vyras. Sukilėliai, susodinę visą Avižonių šeimą į ratus, privažiavę prie 
dirvos lomelės, suėmę Igną, supančioję ir atėmę iš jo raktus. Kartu 
paėmė ir sūnų Joną. Visus nuvežė prie Žadeikių dvaro, netoli Pyvesos. 
Čia visus išlaipino ir liepė atsisveikinti su Ignu Avižoniu bei jo sūnumi 
Jonu. Pamotei pradėjus verkti, sukilėliai Joną paleido, o Igną nuvedė 
už tilto į Žadeikių pušyną ir ten pakorė ant pušies šakos. Ta nukežusi 
pušis dar ilgai stovėjo vieniša pušyno pakraštyje. 


Jono pamotė susirado užkurį. Valsčiaus valdyba paskyrė maža- 
mečiams vaikams globą, o Joną pasiėmė globoti valsčiaus teismo 
narys Lukošius Činga. Čia Jonas subrendo, išmoko ūkininkauti, 
staliaus amato, šiek tiek rusų kalbos ir skaičiavimo. Valsčiaus 
vadovybės padedamas, Jonas atgavo tėvo ūkį. Patėvis su pamote buvo 
pašalinti. Ūkis buvo labai apleistas, bet giminės padėjo aptvarkyti 
dūminę pirkią. Ir kai viskas buvo „gatava“, pilnametis Jonas 
apsigyveno savo tėvo ūkyje, todėl žmonės jį pravardžiavo „Gata- 
vina“. Ūkis turėjo keliolika dešimtinių žemės. Sakoma, kad Jonas 
Avižonis anais laikais buvęs mokyčiausias žmogus Pasvalyje, todėl jis 
ilgus metus buvo Pasvalio mokesčių rinkėju bei sąskaitininku. 

Apie Jono Avižonio pravardės „Gatavinos“ atsiradimą dr. 
Vytautas Avižonis pasakoja kiek skirtingą aiškinimą, girdėtą Avižonių 
šeimoje: esą, kai Jono pamotei buvę įsakyta išsikraustyti iš ūkio, ji, 
bėgdama iš namų, palikusi krosnin įšautą duoną, todėl Jonas, įžengęs 
į savo tėvo ūkį, radęs „gatavai“ iškeptą duoną... 

Petro Avižonio tėvai 


Petro Avižonio tėvas Jonas Avižonis buvo sukilėlių 
pakarto Igno Avižonio sūnus. Jis gimė 1848 m. lapkričio 21 d. (pagal 
naująjį kalendoriaus stilių— gruodžio 2 d.) Pasvalyje. Baigė Pasvalio 
pradžios mokyklą. Penkiolikametis jaunuolis matė savo tėvo egze- 
kuciją. Visą savo gyvenimą negalėjo pamiršti to šiurpaus vaizdo. 
Atgavęs nedidelį tėvo ūkį, rūpestingai jį ėmė tvarkyti. Apgriuvus 
gimtajam namui, 1906 m. pasistatydino dviejų galų gyvenamąjį namą, 
praplėtė sodą ir prie pat Svalios pasistatė pirtį. Iš viso jis turėjo 12 
dešimtinių dirbamos žemės ir apie 3 dešimtines pievų. Nebuvo 
lengva verstis, nes augo septyni vaikai, kuriuos reikėjo leisti ir į 
mokslus. Buvo susipratęs lietuvis, spaudos draudimo metu skaitė ir 
platino lietuviškus raštus. Jono Avižonio ūkyje rasdavo prieglaudą 
didysis knygnešys Jurgis Bielinis, kuris čia turėjo draudžiamų knygų ir 
laikraščių sandėlį. Su kaimynais gražiai sugyveno. Artimiausi kaimynai 
dešinėje Svalios pusėje buvo Brazdžionis, Dulkė, Karpuška, Krasaus- 


P. Avižonio gimtinė 

P. Avižonio tėvai 

kas, Prakapas, Stūrė, o kairėje Svalios pusėje—Armonai. Namuose 
nusilaužęs šlaunikaulį, buvo gydomas Panevėžyje. Gavęs plaučių 
uždegimą, mirė 1924 m. gruodžio 21 d. Palaidotas Pasvalio katalikų 
kapinėse. Dar prieš mirtį Jonas Avižonis buvo pavedęs ūkį valdyti 
savo sūnui Antanui. Tėvai gyveno viename namo gale, o Antano 
šeima—kitame. 1924 m. sudarytu testamentu, Jono Avižonio turtas 
šiaip paskirstytas: senoji sodyba pavesta sūnui dr. Petrui Avižoniui; 
Onai (Morkūnienei) paskirta 700 litų pinigais ir statybai ąžuolų, 
esančių Stebeikių kaimo pievose; Juozapatai—2 ha pievų Truliškio 
kaime; Elzbietai ir Mortai—po 1 ha žemės, o likusi žemė (apie 10 
ha)—sūnui Antanui. Petras Avižonis, atsisakęs savo dalies, sodybą 
pavedė daržininkėms Juozapatai ir Mortai, kad jos čia galėtų įsisteigti 
daržininkystę. Mortai ištekėjus už Povyliaus, Juozapata ir nugyveno 
savo amžių savo tėvo sodyboje. 

Jonas Avižonis buvo vedęs Salomėją Lapėnaitę iš 
Baukų kaimo, Krinčino vls. Ji buvo gimusi 1847 m. rugsėjo 21 d. Jauna 
būdama, giedojo Krinčino parapijos bažnytiniame chore, kur buvo 
pirmaujanti giesmininkė. Tuo metu Krinčine vikaravo poetas kun. 
Antanas Vienažindys (Vienožinskis). Salomėja buvo išmokusi nemaža 
Vienažindžio sukurtų eilėraščių, pati pritaikydavo toms dainoms 
melodijas ir dainuodavo su savo draugėmis. Ir taip pasklido 
Vienažindžio dainos visoje Krinčino apylinkėje. Salomėja Avižonienė 
mirė 1929 m. balandžio 27 d. Pasvalyje. Palaidota šalia savo vyro 
Pasvalio katalikų kapinėse (Akiras-Biržys, Lietuvos miestai ir 
miesteliai. II tomas. Biržų apskritis. Kaunas, 1932, p. 268). 


Jono Avižonio šeima 


Jono ir Salomėjos Avižonių šeima buvo gausi: augo 3 sūnūs ir 5 
dukterys. Štai jų vaikai vyresniškumo eile: 


1. Juozapata (g. 1869 Pasvalyje—m. 1941 Pasvalyje), daržininkė. 
Mokėsi Antaninos Bernatavičiūtės žemės ūkio mokykloje prie 
Verkių, netoli Vilniaus. Po to buvo tos mokyklos ūkio vedėja ir 
mokytojos padėjėja. Mirus tėvams, dr. Petras Avižonis parsigabeno 
savo seserį Juozapatą į Pasvalį ir atidavė jai tvarkyti senąją sodybą. Ji, 
remiama dr. Petro Avižonio, gražiai aptvarkė sodybą, pagerino sodą 
ir augino daržoves. Mirdama Juozapata užrašė sodybos pusę broliui 
Juozui, kitą pusę—jauniausiajai seseriai Konstancijai. Jie toje sody- 
boje negyveno, ją išnuomojo. Po to sodybą atpirko Onos Avižonytės- 
Morkūnienės sūnus Kostas, kuris ten ligi šiol tebegyvena. 

2. Ona (g. 1871 Pasvalyje—m. 1957 Gniaužiuose, Saločių vls.), 
ūkininkė. Liko gyventi ūkyje, kad kiti galėtų mokytis. Buvo ištekėjusi 
už Karolio Morkūno, o jam mirus—už ūkininko Jokūbo Kužmos, 
gyvenančio Gniaužių k., Saločių vls. Jos sūnus Kostas su šeima gyvena 
Pasvalyje, senojoje Avižonių sodyboje, o duktė Laimutė Morkūnaitė- 
Jucaitienė (buhalterė|—Clevelande, Ohio valstijoje. 


3. Petras (g. 1875 m. balandžio 17 d. Pasvalyje—m. 1939 m. spalio 
17 d. Kaune), vyriausias sūnus, medicinos daktaras, kurio gyvenimui ir 
darbams nušviesti skiriama ši monografija. 


4. Antanas (g. 1877 m. sausio 11 d. Pasvalyje—m. 1956 m. sausio 10 
d. Pasvalyje), ūkininkas, draudžiamosios lietuvių spaudos bendradar- 
bis. Baigė pradžios mokyklos 4 skyrius. 1898 m. gale mobilizuotas į 
rusų kariuomenę. Atitarnavęs 5 metus kariuomenėje Sibire, buvo 
išvykęs į Jungtines Amerikos Valstybes, kur dvejus metus dirbo anglių 
kasyklose Pensilvanijoje. Užsidirbęs pinigo, grįžo į Lietuvą, Pasvalyje 
nusipirko daugiau žemės, įsigijo lentpiūvę, išmokėjo dalis seserims ir, 
pasistatydinęs naujus trobesius, išsikėlė iš senosios tėvo sodybos. 
Antano Avižonio laukuose buvo du ežerėliai —Diležeris ir Varpežeris. 
I pasaulinio karo metu vėl mobilizuotas į rusų kariuomenę. 
Rytprūsiuose buvo paimtas į vokiečių nelaisvę, kurį laiką dirbo pas 
ūkininką Pietų Vokietijoje. Grįžęs Lietuvon, ūkininkavo Pasvalyje. 
1922 m. Antano Avižonio gyvenamajame name jo brolis Juozas įkūrė 
Pasvalio vidurinę mokyklą. Antanas Avižonis buvo apsišvietęs 
ūkininkas, A. Driskio, Juzės Pasvaliečio, Sibiro Kareivio slapyvardžiais 
bendradarbiavo „Ūkininke“ (1897, 1902), „Naujienose“ (1901), 
„Žarijoje“ (1907), „Lietuvos Ūkininke“ (1909) ir kt. Lietuvoje gyvena 
trys vaikai: akušerė Aldona, ūkininkas Petras ir Stasė Palinauskienė— 
dantų gydytoja Pasvalyje. 


5. Morta (g. 1879 Pasvalyje—m. 1972 rudenį), sodininkė ir 
daržininkė, Kartu su savo seserimi Juozapata mokytojavo toje pačioje 
žemesniojoje žemės ūkio mokykloje prie Verkių. Turėdama apie 50 
metų amžiaus, ištekėjo už kooperatininko ir visuomenės veikėjo 
Antano Povyliaus (1871-1961) ir gyveno Žiūronių kaime, netoli 
Radviliškio. Čia turėjo pavyzdinį ūkį su sodininkyste ir daržininkyste. 
Lietuvoje gyvena sūnus Kęstutis Povylius. 


6. Juozas (g. 1882 m. Pasvalyje—m. 1975 m. vasario 17 d. 
Jurbarke), mokytojas. Tėvų ir brolio Petro remiamas, mokėsi 
Mintaujos gimnazijoje. 1896 m., dar III klasės mokinys, už dalyvavimą 

katalikų mokinių streike prieš cerkvės lankymą, kurį laiką buvo 
pašalintas iš mokyklos. 1904 m. baigęs Mintaujos gimnaziją, metus 
dirbo „Vilniaus Žinių“ redakcijoje. 1905 m. rudenį įstojo į Odesos 
universiteto Istorijos-filologijos fakultetą, kurį baigė 1911 m. Veikė 
Odesos Lietuvių studentų draugijoje ir Rūtos draugijoje. Mokytojavo 
šiose gimnazijose: Telšių (1911-1912), Odesos (1912-1914), Piatigorsko 
(1915-1921). 1916 m. Piatigorske įkūrė Lietuvių tremtinių švietimo ir 
kultūros draugiją „Aušrą“. 1921-1922 m. Lietuvos atstovybės Mask- 
voje sekretorius, vėliau patarėjas. 1922 m. Pasvalyje įsteigė vidurinę 
mokyklą. 1925-1928 m. Tauragės Aukštesniosios komercijos mokyklos 
direktorius nuo 1928 m. Rokiškio gimnazijos mokytojas, nuo 1933 m. 
Kėdainių gimnazijos direktorius. 1935-1939 m. Valstybės centrinio 
knygyno direktorius Kaune. 1957 m. išėjo pensijon ir nuo 1959 m. 


Antano Avižonio šeima. Sėdi iš d. į k.: Antanas Avižonis, Aleksandra 
Avižonienė, Juozapaitienė (Petro žmonos motina); stovi iš d. į k.: Petras 
Avižonis (Antano sūnus), jo žmona Teklė ir Stasė Avižonytė. 

gyveno Jurbarke. 1910-1911 m. bendradarbiavo „Aušrinėje“. Atskirai 
išspausdinta: „Naujosios pedagoginės idėjos pedagogo moralisto 
akimis žiūrint“ (1923; „Lietuvos mokykla“. Kaunas, 1924. Referatas, 
skaitytas pirmajame Lietuvių-Latvių vienybės draugijos suvažiavime 
Rygoje 1924); „First English Steps for Lithuanian Schools“ (1936); 1940 
m. išvertė I.S. Turgenevo „Pavasario sriautą“ („Lietuviškoji Enciklo- 
pedija“, II. Kaunas, 1934, skiltis 464; „Lietuvių Enciklopedija“, I. So. 
Boston, Mass., 1953, p. 503-504). Juozo Avižonio vaikai: Viktoras, 
Liucija (vaikų ligų gydytoja) ir Birutė (dantų gydytoja). Visi trys buvo 
ištremti į Sibirą (sūnus mirė, o dukterys grįžo Lietuvon). 


7. Elzbieta (g. 1887 m. Pasvalyje—m. 1971 m. Kaune), vaistininkė. 
Ištekėjusi už Juozo Jasiukaičio, Linkuvos provizoriaus, nepriklauso- 
mos Lietuvos metu Linkuvoje turėjo savo vaistinę (Laisvės g. 3). Turėjo 
4 vaikus: Zenoną (vaistininkas, žuvo būdamas partizanu), Kazį 
(inžinierius, žuvo būdamas partizanu), Joną (agronomas, buvo 
ištremtas į Sibirą, vėliau grįžo į Lietuvą) ir Danutę. Elzbieta nuo 1912 
m. birželio 27 d. buvo Lietuvių mokslo draugijos (Vilniuje) narė. 
Parašė atsiminimus apie nelegalią lietuvių mokyklą Vaškuose 1909- 
1912 m. (E. Avižonytė-Jasiukaitienė, Tai buvo Vaškuose.—,,Tarybinis 
Mokytojas“, 1959 m. liepos 9 d.). 


P. Avižonio seserys. Iš k. į d.: Elzbieta Avižonytė-Jasiukaitienė, Juozas 
Narijauskas ir Konstancija Avižonytė-Narijauskienė. 

8. Konstancija (g. 1891 m. spalio 4 d. Pasvalyje—m. 1976 m. liepos 
mėn. Alytuje), pradžios mokyklos mokytoja. Ištekėjo už gimnazijos 
mokytojo Juozo Narijausko, prelato Jurgio Narijausko pusbrolio. 
Mokytojos darbą pradėjo dirbti 1912 m. Aktyviai reiškėsi partizane 
kovose su bermontininkais. Mokytojavo Vaškuose (Biržų aps.), 
Alytuje. 1960 m. išėjusi pensijon, gyveno Alytuje. Čikagoje yra duktė 
Rūta (gailestingoji sesuo), ištekėjusi už gyd. Vytauto Rutkausko (m. 
1976.XII.4 Čikagoje). 

Taigi, P. Avižonis augo gausioje šeimoje, kur būta ir vargo, ir 
džiaugsmo. Augo grynai lietuviškoje šeimoje, kur visuose broliuose ir 
seseryse brendo gyva tautinė sąmonė, kur visus lydėjo gili savo krašto 
ir savo gimtosios kalbos meilė. Visi, kiek tik sąlygos leido, veržėsi į 
šviesą. Visus šildė tėviška ir broliška meilė. Todėl P. Avižonis palaikė 
nuolatinį ryšį su savo tėvais, broliais ir seserimis. Tiek savo studijų 
metais, tiek ir vėliau dažnai lankydavosi savo tėviškėje ir domėjosi 
pasvaliečių gyvenimu. 


Petro Avižonio šeima 


Petras Avižonis 1901 m. vedė bajoraitę Sofiją Gruzdytę, gimusią 
1872 m. sausio 21 d. (naujuoju kalendorium vasario 2 d.) Suvartuvos 
dv., Kelmės vls. Jos tėvas—Vitoldas Gruzdys, motina—Petronėlė 
Beresnevičiūtė, vysk. Motiejaus Valančiaus sesers Petronėlės 
Valančiūtės-Beresnevičienės duktė. Gruzdžiai augino didelę šeimą: 3 
sūnus ir 7 dukteris. Vyriausias sūnus Stanislovas Gruzdys (1866-1939) 
buvo Suvartuvos ir Kelmės gydytojas; Konstantinas buvo vedęs 
Konarskaitę (jos sesers vyras Bilevičius giminiavosi su Pilsudskiais), jų 
sūnus Vitoldas Gruzdys yra gydytojas Clevelande, Ohio; Bronislovas 
Gruzdys, agronomas (mirė jaunas, tik baigęs studijas). Seserys pagal 
vyresniškumą buvo šios: Juzefa Gruzdytė, ištekėjusi už stambaus 
ūkininko Antano Tolučio; Petronėlė, ištekėjusi už Kelmės gydytojo 
Jokūbo Baltrušaičio; Sofija Gruzdytė-Avižonienė; Emilija Gruzdytė, 
ištekėjusi už Vlado Putvinskio-Pūtvio (mirė 1943 m. Sibire); Viktorija 
Gruzdytė, ištekėjusi už astronomo prof. Bernardo Kodačio; Stefanija 
Gruzdytė, dantų gydytoja, ištekėjusi už inž. Antano Gravrogko (mirė 
1977 m. Lietuvoje); Ona Gruzdytė, ištekėjusi už teisininko Pelikso 
Bugailiškio. Nors Gruzdžiai kalbėjo lenkiškai ir net giminiavosi su 
lenkais (pvz. Sofijos Gruzdytės-Avižonienės antros eilės pusseserė 
Stanislova Gruzdytė buvo ištekėjusi už Juozapo Moscickio, Lenkijos 

Prof. P. Avižonis su žmona Sofija (Gruzdytė), 1938 m. 


prezidento Igno Moscickio brolio), bet buvo lietuviškos dvasios ir net 
įsitraukę į lietuvišką veiklą. 

Sofija Gruzdytė 1889 m. baigė Šiaulių gimnaziją, 1900 m.—Tartu 
universitete akušerių ir masažisčių kursus. Kurį laiką dirbo akušere. 
1901 m. ištekėjo už gyd. Petro Avižonio. Spaudos draudimo metu 
slapyvardžiu -ytė, Z. Av. ir kt. bendradarbiavo „Varpe“, „Ūkininke“, 
„Naujienose“ (Tilžėje), vėliau „Lietuvos Ūkininke“, „Žarijoje“. 1908 
m. išvertė L. Tolstojaus „Pragaro atgijimą“. Nuo 1912 m. birželio 27 d. 
buvo Lietuvių mokslo draugijos (Vilniuje) narė. Mirė 1963 m. 
rugpiūčio 18 d. Bristolyje, Conn., jos palaikai sudeginti Evergreen 
kapinių krematoriume New Havene, Conn., ir palaidoti Springfieldo 
(Mass.) kapinių kolumbariume (V. Tercijonas, S. Avižonienę palydė- 
jus į amžinybę.—,„Naujienos“, 1963.IX.28; V. Tercijonas, Mintys ir 
prisiminimai apie Sofiją Avižonienę ir šeimą.— „Tėvynė“, 1963.XII.20; 
1964.1.3 ir 1.10). 

Petro ir Sofijos Avižonių vaikai 


Petras ir Sofija Avižoniai išaugino ir išmokslino 3 sūnus ir vieną 
dukterį. 

1. Jonas (g. 1902 m. gegužės 14 d. Ariogaloje—m. 1941 m. 
lapkričio 30 d. rusų kalėjime), dipl. inžinierius. 1921 m. baigė Šiaulių 
gimnaziją, 1926 m. Berlyno Aukštąją technikos mokyklą (Berlin- 
Charlottenburg Technische Hochschule). 1927-1940 m. buvo Susisie- 
kimo ministerijos Siaurųjų geležinkelių dirbtuvių viršininko padėjė- 
jas, paskui viršininkas, vėliau Plačiųjų geležinkelių dirbtuvių 
viršininkas. Sumodernino Šiaulių-Biržų geležinkelio ruožą, padirb- 
dino pagal savo planus automotrisas, įtaisė automotrisų susisiekimą ir 
plačiuosiuose geležinkeliuose. 1940 m. rugsėjo mėn. išrinktas Vytauto 
Didžiojo universiteto Technikos fakulteto dėstytoju. 1940 m. spalio 4. 
d. sovietų suimtas, nuteistas, kalintas Vilniuje ir po to ištremtas į 
Sovietų Sąjungą, kur ir mirė rusų kalėjime. 


Prof. P. Avižonio šeima. Iš k. į d.: Jonas, Vytautas, prof. Petras Avižonis, 
Birutė, Konstantinas ir Sofija Avižonienė. 

1919 m. dirbo Šiaulių partizanų štabe ir kovojo su bermontinin- 
kais Šiaulių ir Radviliškio apylinkėse. 1920 m. šauliu dalyvavo Širvintų- 
Giedraičių kautynėse su lenkais. Bendradarbiavo kauninėje „Lietuvi- 
škojoje Enciklopedijoje“ („Lietuvių Enciklopedija“, I. So. Boston, 
Mass., 1953, p. 504-505). 

Jonas Avižonis buvo vedęs mokytoją Haliną Bubėnaitę. Sūnus 
Saulius yra elektros inžinierius, turi dukterį Dainą ir sūnų Kęstutį. 
Našlė su šeima gyvena Lietuvoje. 


2. Vytautas (g. 1906 m. gruodžio 11 d. Žagarėje), medicinos 
daktaras, oftalmologas. 1925 m. baigęs Aušros gimnaziją Kaune, įstojo 
- į Lietuvos universiteto Medicinos fakultetą. Čia po penkerių metų 
studijų ir stažavimo universiteto ligoninėse 1933 m. sausio mėn. gavo 
medicinos gydytojo diplomą. 1934 m. atliko karinę prievolę 
aspirantu. 1933 ir 1936-1937 m. po pusmetį tobulinosi Paryžiaus 
universiteto ir kitose klinikose. Be to, 1933-1939 m. laikotapiu beveik 
kasmet tobulinimosi tikslu trumpesnį laiką lankydavosi Vokietijos, 
Olandijos, Belgijos, Paryžiaus akių klinikose. 1936 m. išlaikė dokto- 
ranto egzaminus, 1939 m. įsigijo akių gydytojo specialisto pažymė- 
jimą. 1928-1931 m. buvo neetatinis asistentas, paskui vyr. laborantas 
anatomijos katedroje, 1933-1936 m. VDU Akių klinikos jaun. 
asistentas, 1936-1941 m. vyr. asistentas, 1941-1944 m. docentas, 
oftalmologijos katedros vedėjas ir VDU Akių klinikos direktorius. 
1945-1947 m. Berno univ. Akių klinikos asistentas pas prof. H. 
Goldmanną. 1947 m. atvyko į JAV. Čia atlikęs vienerių metų praktiką 
ir dvejų metų ausų, nosies ir gerklės specialybės (Newark Eye and Ear 
Infirmary) rezidentūrą, 1951 m. išlaikė gydytojo praktikos egzaminus 
Marylando ir New Yorko valstijose. 1957 m. gegužės 27 d. išlaikė The 
American Board of Ophthalmology egzaminus, įsigydamas oftalmo- 
logo specialybę. 1958 m. įsigijo teisę verstis praktika Delaware 
valstijoje, kur dirba akių, ausų, nosies ir gerklės ligų specialistu 
Milforde, Del. 

Nuo 1936 m. buvo Lietuvos Akių gydytojų draugijos sekretorius, 
nuo 1937 m. Societe Francaise d'ophtalologie narys. Vytautas 
Avižonis yra šių JAV medicinos draugijų narys: Amerikos Lietuvių 
gydytojų draugijos New Yorke, New York Medical Society, Delaware 
Medical Society, American Medical Association if American Society 
for Contemporary Ophthalmology. Be to, priklauso Pasaulio lietuvių 
gydytojų sąjungai. 

Dalyvavo 1933 ir 1937 m. tarptautiniuose oftalmologų kongre- 
suose Madride ir Kaire (pastarajame Lietuvos delegatu) ir su 
moksliniu pranešimu 1938 m. Pabaltijo akių gydytojų suvažiavime 
Tartuje (Tartus). Savo specialybės klausimais išspausdino nemaža 
studijų „Medicinoje“, „VDU Medicinos Fakulteto Darbuose“, „VDU 
Žiniose“, „International Ophthalm. Journal“ ir kt. Bendradarbiavo 
„Naujienose“, „Vienybėje“ („Lietuvių Enciklopedija“ I. So. Boston, 
Mass., 1953, p. 505). 

Vytautas Avižonis 1934 m. vedė gail. seserį Valeriją Šilbajoraitę. 
Užaugino ir išmokslino sūnų Petrą ir dukterį Giedrę. Petras įsigijo 
biochemijos daktaro laipsnį Delaware universitete (Newark, Del.) ir 
dirba fizinės optikos mokslininko darbą. Vedė Liudą Jucėnaitę ir 
augina dvi dukteris, Viliją ir Dainą, ir sūnų Petrą. Duktė Giedrė įsigijo 
mikrobiologijos magistro laipsnį ir ištekėjo už daktaro Romo Šnipo. 
Augina dvi dukteris, Birutę ir Sigutę, ir sūnų Gintarą. 


3. Konstantinas (g. 1909 m. sausio 16 d. Žagarėje—m. 1969 m. 
balandžio 20 d. Chapel Hill, N.C.), istorikas, skautų veikėjas. 1927 m. 
baigęs Kauno Aušros gimnaziją, pradėjo istorijos studijas Lietuvos 
universiteto Humanitarinių mokslų fakultete, nuo 1929 m. rudens jas 
tęsė Fridricho Vilhelmo universitete Berlyne, kur 1932 m. už 
disertaciją apie lietuvių bajorijos kilmę ir vystymąsi iki lietuvių-lenkų 
unijos 1385 m. (Die Entstenhung des litauischen Adels bis zur 
litauisch-polnischen Union 1385) gavo filosofijos daktaro laipsnį. 1933 
m. kovo 29 d. Vytauto Didžiojo universitetas suteikė jam Humanitari- 
nių mokslų fakulteto baigimo diplomą. 1933-1934 m. istorinę 
medžiagą rinko Krokuvos Jogailos universiteto, Lenkijos Mokslų 
akademijos ir kituose archyvuose. Nuo 1934 m. dėstė istoriją ir ūkio 
istoriją Prekybos institute Klaipėdoje, o nuo 1935 m. dar mokytojavo 
Aušros gimnazijoje. 1939-1940 m. buvo Kaune Lituanistikos instituto 
reikalų vedėjas ir sekretorius, 1940-1944 m. Vilniaus universiteto 
Humanitarinių mokslų fakulteto Lietuvos istorijos katedros docentas. 
1944 m. pasitraukęs į Vokietiją, 1945-1947 m. dėstė Rytų Europos 
istoriją Freiburgo universitete Vokietijoje, 1946-1948 m. Lietuvos ir 
Rytų Europos istoriją Pabaltijos universitete Hamburge bei Pinne- 
berge. 1949 m. gegužės 15 d. atvykęs į JAV, iki mirties dėstė Elon 
kolegijoje, Š. Karolinoje: 1949-1952 m. Europos istorijos, vokiečių ir 
prancūzų kalbų profesorius asistentas, 1952 m. pakeltas istorijos e.o. 
profesorium, 1956 m. jam suteiktas istorijos bei politinių mokslų 
profesoriaus titulas ir patikėtos Socialinių mokslų departamento 

vedėjo pareigos. 1964-1965 m., kai Kansas (Lawrence, Kansas) 
universiteto istorijos prof. Oswald P. Backus studijų reikalais buvo 
išvykęs Europon, K. Avižonis buvo pakviestas jį pavaduoti svečio 
profesoriaus teisėmis, kur mokslo laipsnio siekiantiems studentams 
skaitė keletą ciklų paskaitų šiomis temomis: Rusijos viduramžių 
istorija; viduramžinės Rusijos socialinės bei intelektualinės proble- 
mos; Pabaltijo, ypač Lietuvos, istorijos klausimai; naujoji Europos 
istorija. 


Buvo Pabaltijo Instituto Bonnoje narys, priklausė daugeliui 
lietuvių ir amerikiečių mokslo draugijų bei organizacijų. K. Avižonis 
buvo labai vertinamas amerikiečių mokslo pasaulyje ir įrašytas į šiuos 
informacinius leidinius: „„Who“s Who in American Education“; 
„Directory of American Scholars“, „Who's Who in Social Sciences“, 
„Who's Who in South and Southwest“, „International Who's Who“ ir 
kt. 


Stambiausi K. Avižonio mokslo darbai: „Die Entstehung und 
Entwicklung des litauischen Adels bis zur litauisch-polnischen Union 
1385“ (Berlyno disertacija, Berlin, 1932, VI, 174 p.); „Lietuvių kilimo iš 
romėnų teorija XV-XVI a.“ (Praeitis“, III. Kaunas, 1939, p. 1-30); 
„Stanislovo Albrechto Radvilo “Memoriale“ („Lietuvos Praeitis“, I. 
Kaunas, 1940, p. 211-292); „Bajorai valstybiniame Lietuvos gyvenime 
Vazų laikais“, 1940, 592 p.; „Švietimas Lietuvoje XVII-jo amžiaus 
pirmoje pusėje“ („Lietuvos Praeitis“, I, 1941, p. 541-568); „Radvilų 
biblioteka Nesvyžiuje XVII a. viduryje“, 1944, 50 p.; „Bendroji 
rusinimo politika. Rusinimo politikos istorinė raida ligi 1863 m.“ 
(„Kovos metai dėl savosios spaudos“, Čikaga, 1957, p. 27-65); 
„Pastabos dėl “naujoviško V.T. Pašutos Lietuvos valstybinės pradžios 
aiškinimo“ “ („Lituanistikos Darbai“, I, 1966, p. 89-93) ir kt. Bendra- 
darbiavo amerikiniuose istorijos žurnaluose, buvo vienas pagrindinių 
„Lietuvių Enciklopedijos“ bendradarbių Lietuvos, Lenkijos ir Rusijos 
istorijos klausimais. K. Avižonio našlė dr. Angelė Asevičiūtė- 
Avižonienė leidžia visus savo vyro raštus. 1975 m. Lietuvių katalikų 
mokslo akademija jau išleido I tomą K. Avižonio „Rinktinių raštų“ 
(Bajorai valstybiniame Lietuvos gyvenime Vazų laikais) (J. Puzinas, 
Metai be Konstantino Avižonio.—,,Darbininkas“, 1970, Nr. 29-31; R. 
Krasauskas, Konstantinas Avižonis ir jo mokslinis palikimas.— 
Konstantinas Avižonis, Rinktiniai raštai, I. Roma, 1975, p. IX-XXII). 


4. Birutė (g. 1914 m. balandžio 23 d. Šiauliuose), dipl. ekono- 
mistė. 1932 m. baigė Kauno Aušros mergaičių gimnaziją ir 1936 m. 

VDU Teisių fakulteto Ekonomijos skyrių (įsigydama diplomuotos 
ekonomistės vardą) ir 1937 m. Aukštąjį tarptautinių mokslų institutą 
prie Paryžiaus universiteto Teisių fakulteto. 1938-1939 m., nuo pat 
pradžios diplomatinių santykių užmezgimo su Lenkija ligi II 
pasaulinio karo buvo Lietuvos pasiuntinio Varšuvoje sekretorė. 1944- 
1945 m. studijavo New Britain Mokytojų kolegijoje (New Britain, 
Conn.j, kur įsigijo mokytojos teises dėstyti Connecticut valstijos 
aukštesniosiose mokyklose. Taip pat visą laiką dirba vertėja. 

Į MOKSLĄ ŽENGIANT 
Pasvalio pradžios mokykloje 


Apie savo mokslo pradžią Petras Avižonis yra pasakojęs Petrui 
Biržiui, kai pastarasis ruošė knygą apie Biržų apskritį. Skaitymo 
pradmenis jaunasis Petriukas gavo iš savo tėvo. Mokė jį skaityti iš 
kažin kokio lenkiško elementoriaus. Anais laikais, taip pat ir vėliau, 
vyravo toks mokymo metodas: pirmiausia buvo mokomasi pažinti 
raides, paskui skiemenuoti (tada sakydavo „slebizavoti“) dviraidžius 
bei triraidžius skiemenis, o po to „slebizavojant“ buvo pratinamasi 
skaityti tekstą. Toks mokymosi metodas, žinoma, vaikui buvo 
neįdomus, nuobodus, dažnai ir nesuprantamas. Tie visokie skieme- 
navimai „Ba-Be-Bi-Bo; Bla-Bli-Blu“ ir t.t. vaikams maišėsi galvoje. Ir 
mažą Petriuką vesdavo iš kantrybės: „,„Mestų trenktų jis tą knygelę, tas 
raides ir be-jel-u-blu, bet tėvo rankoj rykštė kruta. O čia dar jam kas iš 
vaikų parodė ir pasakė, kad elementoriaus gale esą užrašyta: 
„Rėzga—duch šwiety“,—rykštė—Šventoji Dvasia. O tos tykštės 
bijodavęs kaip ugnies. Kiek pasimokęs namie, ėmė lankyti Pasvalio 
rusų mokyklą. Mokykla maža, apie 20-30 vaikų, vienas mokytojas 
rusas. Lietuviškai kalbėti mokyklos sienose buvo griežtai draudžiama. 
Koks buvo geras pedagogas ruskelis mokytojas, galima iš to spręsti, 
kad iš trečiojo skyriaus imdavo kurį nors vaikezą ir jam pavesdavo 
mokyti pirmąjį skyrių. Taip dažnai tekdavo Petrui Avižoniui būti tokiu 
mokytoju. Mokytojas, užsiimdamas su pirmaisiais skyriais, duodavęs 
trečiajam skyriui tokią papkę (aplanką) popierių, prirašytų įvairiais 
braižais įvairių raštų. Prisižiūrėkite, sakydavęs, kaip reikia prašymas 
rašyti, koks paklausimas, pasiteiravimas ar šiaip raštas; pratinkitės 
skaityti įvairius braižus“ (Akiras Biržys, Profesorius Petras Avižonis.— 
Lietuvos miestai ir miesteliai. II tomas. Biržų apskritis. Kaunas, 1932, p. 
268-269). 

Toliau P. Avižonis pasakojo, kaip jis, baigęs tris skyrius, vasarą 
mokęsis pas pasvalietį Sturevičių, IV klasės mokinį: „Būdavo ateis į 

pamoką, o jo mokytojas, ką parodęs, nudroš kur į žirnius ir lukštena 
juos gerą pusdienį. Laukęs nesulaukęs Petriukas langus pražiūrėdavo, 
visą kiemą skersai ir išilgai išvaikštinėdavo, o mokytojo kaip nėr, taip 
nėr. Na, tai ima ir atsistoja ant tako, iš kur Sturevičius turėjo ateiti, ir 
stengėsi jam pasirodyti, taip sakant, priminti jam apie save. Pargrįš, 
nepastebės, primirš ir iki vakaro pralauks. Vieną kartą mokytojas neva 
radęs kažin kur Petro nusikaltimą. Eik, sako, į kampą, „atsistok ant 
kelių“, —tikslus vertimas iš rusų kalbos: „Vstan“ na koleni“. Petriukas 
žiūri į sėdinčio savo mokytojo kelius ir mąsto, kaip čia dabar man stoti 
jam ant kelių—savo mokytojui, ponaičiui, kur su nešvariom kojotėm 
stot jam ant kelių. Gi mokytojas pakartotinai reikalaująs „stok ant 
kelių“ ir gana. Negreit tik susipratęs, kad reikia klauptis ant kelių. Jau 
būdamas profesorius Avižonis su Jablonskiu turėjęs juoko iš to 'stok 
ant kelių“ “ (Akiras-Biržys, 1.c., p. 269). Vasarą pasimokęs pas 
Sturevičių, rudenį vėl tęsė mokslą Pasvalio pradžios mokykloje, bet 
nedaug čia beišmoko, nes mokytojas, užuot toliau lavinęs Petriuką, 
jam pavesdavo mokyti žemesniųjų klasių mokinius. 


Mintaujon 


Tėvas, matydamas, kad Pasvalyje neišeis nieko doro iš Petriuko 
mokslo, ėmė dairytis naujos mokyklos. Tuo metu nemaža lietuvių 
jaunimo mokėsi Mintaujoje (latviškai Jelgava), tame Žiemgalos 
kultūriniame ir ūkiniame centre. Nuvažiavo ir Jonas Avižonis 
apsidairyti. Užėjęs klebonijon, susitiko su salantiškiu kunigu Never- 
dausku, kuris patarė Avižoniui atvežti savo sūnų į Mintaujos parapinę 
mokyklą, kurios vedėju buvo vargonininkas. Dėstomoji kalba 
mokykloje buvo vokiečių. Pinigo mokslui neturėta pakankamai, 
todėl teko pasiskolinti iš žydo 10 rublių. Pasižadėta skolą grąžinti per 
trejus metus, jei ne—skolintojas po to turėjo teisę nusigriauti antrąjį 
namo galą, seklyčią. Nebijota Vargo ir skolos. Tėvas, susikrapštęs kiek 
pinigo, 1885 m. sausio pabaigoje ir nuvežė savo sūnų Petrą 
Mintaujon. Parapinė mokykla nieku ypatingu nepasižymėjo, bet, 
kadangi mokslas čia buvo einamas vokiškai, Petriukas gana greitai 
pramoko tos kalbos. Kitų metų rudenį Avižonis įstojo į Mintaujoje 
žinomą Adolfio keturklasę mokyklą, kurioje rado labai daug lietuvių 
mokinių. Pasimokęs dvi žiemas, 1888 m. rudenį Avižonis persikėlė į 
Mintaujos gimnaziją, kur buvo priimtas į III klasę. Čia ir prasidėjo 
savarankiškas P. Avižonio gyvenimas. Iš namų maža tegaudamas 
paramos, Mintaujoje buvo priverstas prisidurti pinigo pamokomis. 

Nuo V klasės iš savo uždarbio net ėmė šelpti namiškius (P. Avižonis, 
Atsiminimų pluoštelis apie d-rą J.-L. Petkevičių.—Akiras-Biržys, 
Lietuvos miestai ir miesteliai. II tomas. Biržų apskritis. Kaunas, 1932, p. 
400). 

Mokslas gimnazijoje buvo gana aukšto lygio. Pradžioje visi 
dalykai buvo dėstomi vokiškai, o rusų kalbos tebūta tam tikras 
pamokų skaičius. Tačiau, Avižoniui besimokant žemesnėse klasėse, 
gimnazija imta rusinti: į I, I! ir III klases jau buvo įvesta rusų kalba 
dėstomąją kalba. Gimnazijoje mokėsi labai daug lietuvių, suvažiavu- 
sių iš įvairių Lietuvos vietų, bet daugiausia jų būta iš Šiaurės ir Rytų 
Lietuvos. Kai kuriais metais kone pusė mokinių buvo lietuviai. Todėl 
nenuostabu, kad iš Mintaujos gimnazijos išėjo daug žymių Lietuvos 
mokslo, kultūros, politikos ir visuomenės vyrų. Štai tik maža jų dalis: 
Petras Avižonis, meno istorikas kun. Kazimieras Jasėnas, dr. Kazys 
Jokantas, dr. Juozas Maciūnas, kun. Vladas Mironas, Vladas Požėla, 
Mykolas Sleževičius, Antanas Smetona, dr. Jonas Šliūpas, Juozas 
Tūbelis, dr. Petras Vaičiuška, dr. Liudas Vaineikis ir kt. Daugelis 
žemaičių, Vidurio Lietuvos jaunimo mokėsi Šiaulių gimnazijoje, kur 
ėjo stiprus mokinių rusinimas. Užnemuniečiai mokėsi Marijampolės 
gimnazijoje, kurioje buvo leista dėstyti ir lietuvių kalba (du kartus per 
savaitę, po pamokų). Mintaujos gimnazijos vyresniųjų klasių mokiniai 
juto reikalą spiestis į kokią nors draugijėlę savo tautinei sąmonei 
stiprinti. 


J. Jablonskis, P. Avižonis ir „Kūdikio“ draugija 


„Kūdikio“ draugijos steigimas yra glaudžiai susijęs su J. Jablons- 
kiu ir Petru Avižoniu. Tai draugijai atsirasti daugiausia lėmė P. 
Avižonio užsimezgusi pažintis su J. Jablonskiu. 1889 m. Jablonskiui 
atvykus į Mintaują, mokiniai patyrė, kad jis mokąs lietuviškai. Tuo 
metu, kai P. Avižonis buvo dar III klasėje, J. Jablonskis dėstė lotynų 
kalbą jau surusintoje I ir II klasėje. Taigi, tiesioginio kontakto su 
Jablonskiu neturėta. Tačiau P. Avižoniui parūpo pačiam įsitikinti, ar 
tas naujai paskirtas mokytojas tikrai moka lietuviškai, o gal jis ir 
lietuvis? P. Avižonis savo atsiminimuose (P. Avižonis, Žodis kitas apie 
Joną Jablonskį. —,,Kalba““, I tomas, 2 sąs., Kaunas, 1930, p. 48-55) apie 
pažintį su J. Jablonskiu šiaip rašo: 

„Ar neiškenčiau nenuėjęs pas jį namon. Gimnazijoje kaip gi 
kalbinsi ne savo klasės mokytoją? Ir ko jo klausi, o dar prie visų? Kas 
kita namie. Jei išbars, tai bent kiti vaikai nematys. Bet ką nuėjęs sakysi? 

Manau sau: jei kalba lietuviškai, tai, tur būt, ir lietuviškų knygų turi. 
Paprašysiu pasiskaityti. 

Kartą, grįžtant Jablonskiui iš gimnazijos, pasekiau jį, ir vos tik jis 
įėjo vidun, ir aš pridurmais prie durų. Įėjęs stačiai ir klausiu, be 
neturėtų lietuviškų knygų pasiskaityti. Jis paklausė manęs vardo, iš 
kur, kurioje klasėje, nusistebėjo, kad aš toks mažas jau trečioje 
klasėje, pasklaidė didokoje lentynoje knygų eilę ir ištraukęs vieną 
padavė man. 

Tik pirmasis žingsnis sunku buvo žengti. Paskui be baimės 
eidavau ir gaudavau knygų“ 

Tačiau P. Avižoniui vis knietėjo sužinoti, ar ir J. Jablonskio šeima 
kalba lietuviškai? Apie tai P. Avižonis kitame straipsnyje šiaip 
pasakoja: 

„Netrukus atsirado Mintaujoje Jablonskio sesutė, įstojusi mer- 
gaičių gimnazijon. Mums parūpo ir ši ištirti, ar ji taip pat lietuviškai 
moka. Tatai mums pavyko greitai ir lengvai. Bažnyčioje ji eidavo vyrų 
pusėn, ir mums nesunku buvo atsistojus netoliese pažiūrėti į jos 
maldaknyges. Su džiaugsmu mes vienas kitam pasakodavom matę 
Jablonskio seserį iš lietuviškų knygelių meldžiantis. Tatai buvo 
svarbus įrodymas Jablonskį lietuviu esant. 

Bene po kokių metų Jablonskis vedė. Greitai sužinojom, kad ir 
Jablonskio žmona lietuviškai moka. Bet mums rūpėjo ištirti, kuria 
kalba jiedu tarp savęs kalbasi. Kartą nuėjęs į Jablonskį knygų apkeisti 
radau jį bepietaujant ir buvau lieptas pasėdėti kitame kambaryje. 
Valgomojo kambario durys buvo uždarytos. Neiškenčiu, pirštų galais 
prieinu prie durų ir ausį priglaudęs klausaus... Ko ne tekinas grįžau 
namon, tik ne gautosios knygos vartyti, o kitiems pasigirti savo 
ausimis girdėjęs Jablonskį namie su savo žmona lietuviškai kalban- 
tis...“ (P. Avižonis, J. Jablonskis Mintaujoj.—,„Lietuvos Mokykla“, 
1921, Nr. 12, p. 530-531). 

Apie „Kūdikio“ draugijos atsiradimą taip pat turime autentišką P. 
Avižonio liudijimą: 

„Kai buvau V-je klasėje, keliese, kartu su Lialiu ( Antanas Lalis, 
vėliau žodynininkas ir laikraštininkas. J.P.), Gaidelioniu ( Povilas 
Gaidelionis, vėliau laikraštininkas, visuomenės veikėjas. J.P.), Gudz- 
insku (Povilas Gudzinskas, nepriklausomos Lietuvos metu valdinin- 
kas Mažeikių aps.), Kuču ( Jonas Kučas) ir dar vienu kitu mokiniu 
sumanėm įsteigti lietuvių mokinių draugiją. Sųrašę įstatus, nustatėm 
draugijos tikslą, narių pareigas, praminėm „Kūdikiu“, tikėdamiesi, 

kad ilgainiui tas kūdikis augs ir bręs, kaip ir mes patys dar tada vaikai 
būdami. Man buvo pavesta parodyti tie įstatai Jablonskiui. Jis pagyrė 
mūsų sumanymą, kaiką įstatuose pataisė ir pritarė draugijos vardui. 
Tada mes susirinkę pasirašėm įstatus, tuo duodami pažadą juos 
vykdyti. „Kūdikio“ pirmininku teko būti man, kol tik gimnaziją 
baigiau. Jo reikalais ne kartą teko tartis su Jablonskiu“ (P. Avižonis, 
Žodis kitas apie Joną Jablonskį, I. c., p. 49). 

Ir taip buvo įsteigta slapta „Kūdikio“ draugija, kuriai priklausy- 
davo vyresnieji (pradedant V klase) lietuviai mokiniai. Ji suvaidino 
labai svarbų vaidmenį Mintaujos gimnazijos lietuvių mokinių ateities 
gyvenime. Draugijos tikslas buvo šviestis, mokytis lietuvių kalbos, 
ugdyti savyje tėvynės meilę, žadinti tautinę sąmonę savo tautiečių 
tarpe, skaityti, platinti ir remti rusų valdžios uždraustus lietuviškus 
raštus ir palaikyti ryšius su kitų gimnazijų moksleiviais lietuviais. 
Draugijos nariai buvo sutarę, kad baigę mokslus grįš dirbti Lietuvon. 
Draugija turėjo bibliotekėlę, kuriai pagrindą buvo padėjęs J. 
Jablonskis. Be to, ir patys mokiniai vasaros atostogų metu parinkdavo 
įvairių Zavadskio (Zawadžzkio) ir kitokių leidinių. 1892 m. bibliotekėlę 
gerokai papildė knygnešys Bielinis (Bieliakas). Štai, kaip apie tai rašo 
pats P. Avižonis: „Apie tai, kad mes renkame knygas, sužinojo iš 
kažin kur knygnešys Bieliakas ir 1892 metų žiemą atvežė į Mintaują 
visą vežimą naujų Tilžės leidinių. Tai buvo mano pirmoji pažintis su 
Bieliaku. „Kūdikis“ nupirko visą atvežtąjį transportą už 100 rublių. 
Visų pinigų užsimokėti neturėjome, bet Bieliakas sutiko palaukti iki 
rudens. Tą vasarą, važinėdami atostogų, parsivežėm į Lietuvą 
kiekvienas po glėbį knygų. Po to Bieliakas ėmė dažniau lankytis 
Mintaujoje. Būdamas Mintaujoje, jis visada užeidavo pas mane ir 
kartais ilgai pavakaraudavo. Mėgiamoji jo pasikalbėjimo tema buvo 
Lietuvos ateities klausimas. Jis buvo įsitikinęs, kad Lietuva atgaus 
nepriklausomybę“ (P. Avižonis, Mano pažintis su Bieliaku.— 
„Knygnešys“, I. Red. P. Ruseckas. Kaunas, 1926, p. 59-60). P. Avižonis 
susitikdavo su Jurgiu Bieliniu ne tiktai Mintaujoje, bet ir savo 
tėviškėje Pasvalyje, kur Bielinis dažnai lankydavosi pas jo tėvą Joną 
Avižonį. 

„Kūdikio“ draugijoje nuo V klasės buvo mokomasi lietuvių 
kalbos gramatikos. Naudotasi iš Kauno kunigų seminarijos gauta kun. 
Kazimiero Jauniaus lietuvių kalbos gramatika, kurią mokiniai 
nusirašydavo. Be to, susirinkimuose buvo skaitomi referatai įvairiomis 
temomis. Tos temos, kaip pasakoja P. Avižonis, būdavo duodamos ne 
skaityti, bet kalbėti, kad mokiniai pratintųsi laisvai žodžiu reikšti savo 

mintis. Taigi, buvo mokomasi iškalbos meno (Julius Būtėnas, 
Istoriografo užrašai, Vilnius, 1974, p. 47-48). Pasitaikydavę ir keistų 
„kalbinių“ nuotykių. Kartą vienas biržietis, Kostas Jašinskas (vėliau 
veterinarijos gydytojas), pasiūlęs „Kūdikio“ draugijos susirinkimui 
referatą tokia tema: „Kas daryti, kad mūsų protas nesusitupėtų“. 
Jašinskas, žinoma, turėjo galvoje, kad protas „neatbuktų“, bet 
pavartojo rusišką žodį „tupet“. „Kada susitikdavome,—pasakoja 
Avižonis, —turėdavome juoko iš to jaunystės proto 'sutupėjimo“ “ (J. 
Būtėnas, Istoriografo užrašai, p. 78-79). 

P. Avižonis, iki 1894 m. pavasario pirmininkaudamas „Kūdikiui“, 
pastatė jį ant tvirtų kojų. 1896 m. rusams iškėlus J. Jablonskį į Taliną, 
Mintaujoje lietuvybės židiniu pasidarė rašytojos ir visuomenės 
veikėjos Liudvikos Nitaitės-Didžiulienės nuo 1896 m. laikomas 
bendrabutis, kuriame gyveno Vladas Požėla, Aleksandras Rymas, 
Antanas Smetona, Jurgis Šlapelis, Pranas Vaičiuška ir daugelis kitų, 
vėliau iškilusių lietuvių kultūriniame ir politiniame gyvenime. Čia 
1896 m. ir buvo suplanuotas mokinių pasipriešinimas rusiškoms 
maldoms. 1899 m. „Kūdikio“ draugija paversta „Vinco Kapso 
draugyste“. 


J. Jablonskio poveikis P. Avižoniui Mintaujoje 


P. Avižonio pažintis, užmegzta su J. Jablonskiu Mintaujoje, 
paskatino jį domėtis lietuvių kalbos dalykais, sielotis kalbos grynumu, 
vėliau rūpintis lietuviškąja medicinos terminija. Mintaujoje P. 
Avižonis labai daug ko išmoko iš J. Jablonskio. Leiskime kalbėti 
pačiam Avižoniui. Pirmiausia J. Jablonskis jį sudomino lietuvių 
tautosaka: „Važiuojant namo vasaros atostogų, Jablonskis paragino 
mane parinkti iš savo krašto dainų, mįslių ir pasakų. Rudenį aš jam 
parvežiau prirašęs didoką sąsiuvinį. Jis mane mokė atskirti, kur 
liaudies daina, kur ne. Mat, mano buvo užrašyta keli kunigo 
Vienožinskio kūriniai, Krinčino parapijoje daug dainuojami. O 
skaitydami mįsles iki valių prisijuokėm iš liaudies sąmojaus“ (P. 
Avižonis, Žodis kitas apie Joną Jablonskį, 1. c., p. 49). 1893 m. P. 
Avižonis užrašinėjo tautosaką savo motinos tėviškėje Baukuose ir 
Pasvalyje. Vėliau P. Avižonio tautosakos rinkinio rankraščiai pateko į 
Vytauto Didžiojo universiteto Rankraščių skyrių. Šiuo metu keturi 
sąsiuviniai jo surinktos tautosakos saugomi Vilniaus Universiteto 
Mokslinėje bibliotekoje (A. Piročkinas, Petras Avižonis.—,Mūsų 
Kalba“, 1975, Nr. 4, p. 61). 

Ypač vertimai labai sustiprino P. Avižonio lietuvių kalbos žinias. 
Apie tai jis rašo: „Kartą gavau iš Jablonskio Kraševskio „Kunigą“. 
Perskaitęs sumaniau išversti į lietuvių kalbą. Jablonskis pritarė ir 
pažadėjo padėti, pamokyti. Vertimo reikalais tekdavo dažnai užeiti. 
Ištisas valandas aiškindavo jis man mano vertimo klaidas. Kai buvau 
visą „Kunigą“ išvertęs ir gražiai perrašęs, Jablonskis pasiėmė ir gerą 
dalį pats savo ranka ištaisė ir liepė, įsidėmėjus jo pastabas, likusią dalį 
pačiam išsitaisyti. Prirengtas spaudai rankraštis ilgai gulėjo, nebuvo 
kas išleidžia, o į Ameriką nusiųsti niekas nepamokė. Vėliau 
amerikiečiai išleido „Kunigą“ patys išsivertę. Kalba „,amerikoniška“. 
Skaitydamas knygą gailėjau, kad tai ne Jablonskio taisytasis vertimas. 
Per karą tas rankraštis dingo... 


Esu gimęs ir augęs Pasvalyje. Pasvaliečių tarmę kunigas Jaunius 
buvo vaizdžiai charakterizavęs mjsle: „viošt soriošt tvoron įkiošt“. 
Rašomosios kalbos (,„Aušros“, „Varpo“) gramatinės formos man 
nelengva buvo sugaudyti. Skaitydamas stengdavausi darytis taisykles 
ir, nuėjęs pas Jablonskį, ypačiai su „Kunigo“ vertimu, patikrindavau 
savo taisyklių tikrumą. 


Versdamas „Kunigą““, dažnai pristigdavau žodžių. Jų nė Jablons- 
kis negalėdavo iš karto man visų pasakyti: pasižymėdavo sau ir 
žadėdavo kitą kartą pasakyti. O pasakytuosius susirašiau į sasiuvinį 
žodynėlio pavidalu. Tai pamatęs, Jablonskis padavė man savo 
renkamą žodynui medžiagą, kelis šimtus kortelių, kurias visas 
nusirašiau. 

Kartą Jablonskis buvo gavęs iš kažin kurio Kauno Seminarijos 
klieriko kunigo Jauniaus dėstomąją seminarijoje lietuvių kalbos 
gramatiką, klierikų parašytą iš paskaitų. Mes, „Kūdikio“ nariai, 
buvom pasidaliję ją per Velykų atostogas persirašyti. Bet gramatika 
buvo labai skalsi, ir vos tik dalį tepersirašėm. Po Velykų gramatika 
turėjo būti grąžinta į Kauną klierikams egzaminui rengtis“ (P. 
Avižonis, Žodis kitas apie Joną Jablonskį, I. c., p. 49, 51-52). 

J. Jablonskio įtaka lietuviams mokiniams reiškėsi ir klasėje. Jis 
buvo P. Avižonio mokytoju nuo VI klasės, o VII ir VIII kl.—klasės 
auklėtojas. Tai buvo geras, bet kartu ir labai reiklus mokytojas. 
Kiekvienų mokslo metų pradžioje mokiniai turėdavo užpidyti 
anketas, tam tikrus klausimų lapelius. Benagrinėdamas tas anketas, J. 
Jablonskis ir rasdavo progos savo atsargiu žodžiu pataikyti į lietuvių 
mokinių širdis. Štai keletas P. Avižonio prisiminimų iš tų būdingų 
pašnekesių> 

„Vokiečių baronų gausiai lankomoje Mintaujos gimnazijoje 
lietuviai būdavo pašiepiami vokiškųjų anketų atsakymais: Litauer, 
Bauer, Katholik. Silpnabūdžių būdavo norima bent kuo išsiskirti iš 
šitos anketinės grupės, nors pavardės skambesiu. Kaip Šiauliuose 
koks Vabalas virsdavo Vabalinsku, taip Mintaujoje pasidarė panašes- 
nės į vokiečių pavardes Stankun, Laikun. Vėliau, rusinimo laikais, 
koks Gibas prasimanydavo rašytis Gibasov, argumentuodamas 
metrikos tekstu „syn Gibasov“ (t.y. „Gibų sūnus“. J.P.). 

Taip pat pašiepiami buvo ir žydai. Šie stengdavosi bent vardu 
prilygti krikščionims. Kuo ne vokietis, sakysim, Josif Rozenberg? Juo 
pasekęs, kitas rašėsi į anketos lapą „Aleksandr Jankelevič“. Jablonskis 
ir ima kamantinėti klasėje, iš kur Jankelevičius tokį keistą jo pavardei 
vardą gavęs. Jablonskis nepasakydavo tiesiog, bet klasėje pasidary- 
davo nuomonė, kad nėra jokios gėdos būti žydu ir kad nepritinka 
stengtis atrodyti tuo, kas nesi. 

Anketos lape buvo klausimas, kuria kalba kas nori mokytis 
tikybos. Šitas klausimas buvo taikomas liuterių tikybos mokiniams, 
kuriems, gimnaziją surusinus, buvo leidžiama pasirinkti vokiečių arba 
latvių kalbą. Vieniems ir kitiems buvo skyrium tikybos mokytojas. 
Katalikai mokėsi tikybos rusų kalba, kartu lietuviai, lenkai ir vokiečiai. 
Į anketos lapelį jie arba nieko nerašydavo arba įsirašydavo norį 
mokytis rusiškai. 

1892 metais ėmėm ir, vienas kitą pasikurstydami, įsirašėm 
daugumas septintos klasės lietuvių norį mokytis tikybos lietuviškai— 
savo prigimta kalba. Taip ir rašėmės: „Na rodnom litovskom jazyke“. 
Kuo gi mes, sakėme, blogesni už vokiečius ir latvius? Jablonskis varto 
anketos lapelius, tartum niekur nieko; kai skaitydamas prieina 
tikybos klausimą, balsiai perskaito „na rodnom litovskom jazyke““, 
numyki „hm“, „da-s“, ir skaito toliau. 

Viename lapelyje skaito: Pavardė—Matulis, luomas—ūkininkas, 
tautybė—lenkas, tikyba—katalikas, tikybos mokytis nori rusiškai. Ir 
ėmė Jablonskis vargšą Matulį kamantinėti: kuo jis lenkas, kuri yra jo 
gimtoji kalba, kaip kalba namiškiai, tėvai, broliai, giminės ir kodėl 
nori tikybos mokytis rusiškai. Atsakinėdamas Matulis taip susipainio- 
jo, kad tik ašaromis išsivadavo. Visai klasei buvo pasidarę aišku, kad 
Matuliui nepriderėjo rašytis lenku. 

Kitais metais į anketos lapą įsirašė norį mokytis tikybos gimtąja 
kalba ne tik „Kūdikio“ nariai, bet daugumas lietuvių net ir žemųjų 
klasių mokinių. Lietuvius pasekė ir vienas kitas lenkų mokinių. O po 
dvejų metų buvo nebesitenkinama tyliu deklaravimu lietuvių kalbai 

teisių tikybos dalykuose. Lietuviai mokiniai ėmė atsisakinėti skaityti 
rusų kalba priešpamokinę maldą, kad ir katalikišką. Tuo būdu buvo 
prieita aštrus konfliktas tarp mokinių lietuvių ir gimnazijos direkcijos, 
ir žymesnieji „Kūdikio“ draugijos nariai, kaip štai Jokantas, Kvedaras, 
Rimas, Smetona, Šlapelis, Vaičiuška, Vaičkus ir dar koks šimtas 
jaunesniųjų mokinių, kaip maištininkai, buvo pašalinti iš gimnazijos. 
Tais metais Jablonskio Mintaujoje nebuvo, bet jo įtaka vis dar 
tebereiškė“ (P. Avižonis, Žodis kitas apie Joną Jablonskį, I. c., p. 50- 
51). 

J. Jablonskio poveikis Mintaujos gimnazijos lietuviams mokslei- 
viams buvo labai didelis: žadino ir ugdė juose tautinį susipratimą ir 
tėvynės meilę. P. Avižonis visą gyvenimą šiltu žodžiu prisimindavo J. 
Jablonskį. Apie mintaujinius laikus jis šiaip atsiliepia: „Kai dabar 
atsimenu savo jaunas dienas, tai tos valandos, kurias teko Jablonskių 
šeimoje praleisti, buvo šviesiais žiburėliais mano dygaus kelio į 
mokslą. Man Jablonskis buvo daugiau negu mokytojas“ (P. Avižonis, 
J. Jablonskis Mintaujoj, I. c., p. 533). Arba kiek vėliau, 1925 m. spalio 
15 d., perimdamas Lietuvos Universiteto rektoriaus pareigas, savo 
inauguracinėje kalboje J. Jablonskį prisiminė šiais žodžiais: „Jų visų 
brangiausias man yra buvusis Mintaujos gimnazijos mokytojas, dabar 
mūsų Universiteto garbės profesorius Jonas Jablonskis, brangiausias 
dėl to, kad jis išmokė mane mylėti savo kalbą, savo tautą, savo kraštą, 
dėl to, kad jis įdiegė man idealą, kuris vėliau, kritiškuoju metu, 
pasvirus mano naiviai kaimiečio pasaulėžvalgai, buvo man taip 
reikalingas“ (P. Avižonis, Akinių istorija. Kaunas, 1926, p. 50). 


Mintaujos gimnaziją baigus 


1894 m. pavasarį P. Avižonis baigė Mintaujos gimnaziją. Prieš akis 
iškilo didelis rūpestis: kaip gi čia bus su aukštuoju mokslu, kurio 
jaunuolis troško siekti? Iš namų jau seniai maža ką tegaudavo, net 
pats iš savo kuklaus uždarbio, besiversdamas pamokomis, paremdavo 
namiškius, kad seserys ir broliai gautų mokslą. Ano meto daugelio 
tėvų noras buvo, kad jų sūnus, baigęs keturias gimnazijos klases ar ir 
visą gimnaziją, stotų į kunigų seminariją ir kunigo garbe nušviestų 
tėvų namus. li Petro Avižonio tėvai, kaip minėta, troško, kad jų sūnus 
Petras eitų į kunigus. Tačiau Petras delsė. Numatydamas, kad gali 
visiškai netekti tėvų paramos universitetinėms studijoms, pasiryžo 
pats užsidirbti pinigo studijų pradžiai. Čia ir vėl pagalbon atskubėjo P. 

Avižonio mokytojas J. Jablonskis. 1894 m. per Jonines Mintaujoje 
įvyko varpininkų suvažiavimas pas Jablonskius. Suvažiavime dalyvavo 
Jablonskienės tėvas gyd. Adomas Sketeris, gyd. Mikalojus Kupre- 
vičius, gyd. Juozapas Rūgys, gyd. Stasys Matulaitis, gyd. Kazys Grinius, 
„Varpo“ redaktorius Jonas Kriaučiūnas, mokytojas Pranas Mašiotas, 
mokytojas Vincas Palukaitis, teisininkas Motiejus Čepas, Stanislovas ir 
Liudvika Didžiuliai, kun. Adomas Lastauskas, medicinos stud. Jonas 
Račiūnas ir kt. Avižonis savo prisiminimuose teigia, kad tame 
suvažiavime dalyvavęs ir Vincas Kudirka. J. Jablonskis pakvietė į tą 
susirinkimą ir P. Avižonį, tik ką baigusį Mintaujos gimnaziją. Taigi, P. 
Avižonis, kaip jis pats rašo, buvo „pirmą kartą paties Jablonskio į 
politinį Lietuvos gyvenimą įvesdintas“ (P. Avižonis, J. Jablonskis 
Mintaujoj, I. c., p. 532). Čia P. Avižonis susipažino su dr. J. Rūgiu, 
kuris parūpino jam darbo, kad galėtų užsidirbti pinigo aukštajam 
mokslui eiti. Apie atsiradusią progą bent kiek užsidirbti pinigo P. 
Avižonis šiaip pasisako: „1894 m. Mintaujoje įvyko varpininkų 
pasitarimas pas Jablonskį... Buvo atvažiavęs iš Švėkšnos daktaras 
Rūgys. Su Jablonskiu aš išsikalbėjau apie savo bėdas. Rūgys teiravosi 
metams guvernieriaus Žemaitijos dvare (Alicijos Rūgytės manymu, tai 
galėjęs būti Bucevičių Judrėnų dvaras, Kvėdarnos vls., Tauragės aps. 
J.P.). Kas mėnesį žadėjo dvidešimt penkis rublius. Metams—trys 
šimtai. Tai didelis kapitalas! Aš sutikau, dėl to ir metais vėliau įstojau į 
universitetą. Iš dvaro grįžęs namo, galėjau tėvams atvirai pasisakyti 
neisiąs kunigų seminarijon“ (J. Būtėnas, Istoriografo užrašai. Vilnius, 
1974, p. 55). 

P. Avižonis labai gražiai sugyveno su tėvais. Vengdamas, kad 
santykiuose su jais neatsirastų šešėlio, pasižadėjo vėliau išleisti į 
kunigus savo jauniausiąjį brolį Juozą. Ir vėliau: „Patsai uždarbiauda- 
mas, rėmiau savo brolį gimnazistą, bet ir jis į kunigus neišėjo...“ (J. 
Būtėnas, Istoriografo užrašai, p. 53-54). Tėvams ir šiaip pakako 
rūpesčių, reikėjo pastatyti ir penkias dukteris ant kojų. Kiek ištekliai 
leido, ir jos gavo mokslo. 

AUKŠTOJO MOKSLO BESIEKIANT 


P. Avižonis Petrapilyje 


Užsidirbęs 300 rublių ir tapęs „už Krezą turtingesnis“, kaip vieną 
kartą yra išsireiškęs, P. Avižonis 1895 m. įstojo į Petrapilio universiteto 
Gamtos fakultetą. Čia jis gavo biologijos, antropologijos ir kitų 
gamtos mokslų pagrindus. Todėl P. Avižonis, kaip vėliau pamatysime, 
daug prisidėjo prie gamtos mokslų populiarinimo Lietuvoje. Petrapi- 
lyje susiformavo ir jo materialistinė pasaulėžiūra, atsispindėjusi kai 
kuriuose jo raštuose. 


P. Avižonis slaptoje lietuvių studentų veikloje 


Avižonis nebūtų Avižonis, jei būtų iškentęs nejsijungęs į 
lietuvišką veiklą, kuriai buvo skyręs nemaža laiko jau Mintaujos 
gimnazijoje. Petrapilio universiteto, Technologijos instituto ir kitų 
aukštųjų mokyklų lietuviai studentai jau maždaug nuo 1875 m. būrėsi 
į slaptas kuopeles. Vienas toksai būrelis rūpinosi lietuvių spauda, 
1875-1876 m. leido rankraštinį laikraštėlį „Kalvį Melagį“. To būrelio 
branduolį sudarė Petrapilio Karo medicinos akademijos studentas 
Juozas Brazaitis, medicinos stud. Juozas Grigiškis, teisės studentas 
Jonas Kymantas ir Petrapilio Kelių instituto studentas Petras Vileišis. 
Ilgainiui iš atskirų būrelių susikūrė Petrapilio Lietuvių studentų 
draugija, kuri pradžioje vadinosi Lietuvių studentų savitarpinės 
pašalpos draugija. Kaip rašo Steponas Kairys savo atsiminimuose 
(Steponas Kairys, Lietuva budo. New York, 1957, p. 311-313), 1897 m. 
veiklesnieji studentai susibūrė į „Ratelį“—kuopelę, kurios tikslas 
buvo „patiems lavintis, ugdyti pareigos savajam kraštui supratimą, 
dirbti kiek pajėgiama Lietuvoje plitusiam sąjūdžiui remti, svarstyti 
Lietuvos gyvenimo problemas ir grįžti Lietuvon mokslą baigus. 
Ideologinis narių susiskirstymas nebuvo paaiškėjęs. Ratelio nariai 

dažnai rinkdavosi, dalydavosi informacijomis, svarstydavo lietuviš- 
koje spaudoje (,,Varpe“) keliamus klausimus, ruošdavo referatus ir 
juos bendrai diskutuodavo. Ratelio steigėjais ir jo nariais buvo: 
broliai Višinskiai, Povilas ir Jonas, Stepas Jankevičius (universitetą 
baigęs mirė džiova), Antanas Macejauskas, Povilas Gaidelionis ir 
Vladas Sirutavičius“. Be to, Rateliui dar priklausė: Petras Avižonis, 
Stasys Bytautas, Andrius Bulota, Antanas Smetona, Pranas Vaičaitis ir 
kt. „Ideologinis Ratelio veidas pradžioje buvo gana tobula „Varpo“ 
kopija: jame sutilpo įvairių simpatijų žmonės, kuriems bendra buvo 
meilė savajam kraštui ir susirūpinimas jo ateitimi... Bet jau mano 
metais lietuvių studentų tarpe pradėjo aiškėti ideologinė diferencia- 
cija... Socialistinė kryptis Peterburgo lietuvių studentų tarpe stiprėjo 
ir sekančiais metais. Ratelio vardas jau nebebuvo minimas, ir jo vietą 
bene 1900 metais užėmė susiorganizavusi elesdiečių kuopelė“ (St. 
Kairys, Lietuva budo, p. 312-313). 

P. Avižonis, 1895 m. įstojęs į Petrapilio universitetą, tuojau suėjo į 
sąlytį su lietuviais studentais ir įsijungė į slaptą Lietuvių studentų 
draugiją. Toje draugijoje tuo metu buvo apie 40 narių, bet aktyvių — 
tik keliolika. Tais metais draugijai pirmininkavo studentas teisininkas 
Andrius Bulota. Susirinkimai būdavo šaukiami didesniuose studentų 
kambariuose. Susirinkimų vieta nuolat buvo keičiama, kad nepaste- 
bėtų kiemsargiai, kurie tais laikais talkininkavo policijai. Kaip 
pasakoja P. Avižonis, Petrapilio Lietuvių studentų draugija buvo šiek 
tiek suskilusi. Viena grupė buvusi daugiau internacionalistinė. Tos 
grupės nariai (šiauliečiai Stanislovas Lukauskis, Vaclovas Bielskis, 
Jonas Vileišis), vadinami „politekonomais“, domėjosi socialinėmis 
problemomis, politika. Jie nagrinėdavę tokius klausimus: iš kur kilo 
socialinė nelygybė visuomenėje, kokios yra skurdo priežastys ir t.t. J. 
Vileišis į susirinkimą buvo atsinešęs straipsnį „Triūsas ir kapitalas“ (jo 
kalbą taisė P. Avižonis ir Povilas Višinskis). Tos grupės nariai buvo 
daugiau pasiturintieji, tėvų ar giminių paremiami, bet studentų 
veikloje nerodė didelio aktyvumo. Aktyvesni buvę vadinamieji 
„literatai“, kurie rūpinosi medžiaga „Varpui“, „Ūkininkui“ ir kitiems 
leidiniams (J. Būtėnas, Istoriografo užrašai. Vilnius, 1974, p. 45-46). 

Studentai petrapiliškiai, kaip P. Avižonis rašo savo atsimini- 
muose, nemokėję lietuvių kalbos gramatikos ir žmoniškai lietuviškai 
kalbėti: „Patekęs į Petrapilio studentų tarpą, dideliai nustebau, 
pamatęs, kad jie, įvairių aukštųjų mokyklų studentai, dar mažiau 
temoka lietuviškai kalbėti ir rašyti, negu Mintaujos gimnazistai 
„kūdikiečiai“. Tatai ypatingai apsireiškė, kada studentų draugija, 

Povilo Višinskio suinteresuota Žemaitės rašiniais, buvo ėmusi juos 
taisyti spaudai. Tuo metu mano draugų kalbos nemokėjimas reiškėsi 
visų daugiausia jų nemokėjimu skaityti žodžių linksniais ir asmeni- 
mis“ (P. Avižonis, Petro Kriaušaičio „Lietuviškos kalbos gramatikos“ 
istorija.—,„,Mokykla ir Gyvenimas“, 1921, Nr. 1, p. 31). P. Avižonis, 
kuris Mintaujos gimnazijoje buvo gerai išmokęs lietuvių kalbos, jau 
pirmajame Lietuvių studentų draugijos susirinkime įsijungė į 
diskusijas kalbos klausimais. Ir pradėjus jam kalbėti, „Višinskis tada į 
mane skersai pažiūrėjo, pašnairavo: iš kur tu čia toks gudrus 
atsiradai?.. Mat, palaikė akiplėša: pirmametis studentas ir jau ginčijasi 
su vyresniaisiais, lenda į akis. Aš nebuvau akiplėša, o kalbėjau laisvai 
dėl to, kad susirinkimai man nebuvo naujiena: turėjau patyrimo iš 
gimnazijos, nuo penktos klasės buvau slaptos „Kūdikio“ draugijos 
narys, 0 septintoje, aštuntoje klasėje pirmininkas“ (J. Būtėnas, 
Istoriografo užrašai, p. 47-48). Čia P. Avižonis ir susipažino su Povilu 
Višinskiu, su kuriuo užsimezgė artimos draugystės ryšiai. P. Višinskis 
vad. „literatų“ grupei skaitydavo Žemaitės ir Šatrijos Raganos 
apysakas ir pasakodavo apie tas dvi rašytojas (P. Avižonis, Atsiminimai 
apie Povilą Višinskį.—,„Kultūra“, 1931, Nr. 4, p. 213). Kadangi P. 
Avižonis gerai mokėjo lietuvių kalbą, tai P. Višinskis duodavo jam 
peržiūrėti tų rašytojų rankraščius, kad tie apsakymėliai tiktų „Varpui“ 
Ų. Būtėnas, Istoriografo užrašai, p. 48). 


Labdaringoji draugija 


: P. Avižonio studijų metu Petrapilyje veikė legali vyresniųjų 
lietuvių inteligentų organizacija—Labdaringoji draugija, kuri oficia- 
liai vadinosi „Žemaičių ir lietuvių labdaringoji draugija“. Tuo metu 
draugijos pirmininku buvo Vincas Matulaitis (nepriklausomoje 
Lietuvoje buvęs valstybės kontrolierius). Ta draugija rengdavo 
vakarus lietuviams studentams šelpti. Ir studentai, kaip pasakoja P. 
Avižonis, prisidėdavo prie tokių vakarų rengimo savo darbu: „ir 
bilietus išnešiodavo, ir programą atlikdavo, ir panas šokdindavo, ir 
patys šokdavo... Kurį laiką studentai ir bufetą laikė...“ (J. Būtėnas, 
Istoriografo užrašai, p. 45-46). 

P. Avižonis nesiribojo lietuviška veikla, bet buvo įsijungęs ir į 
Petrapilio aukštųjų mokyklų studentų sąjūdį, nukreiptą prieš carinę 
autokratinę valdžią. 1894 m. sėdus sostan Mikalojui II, buvo dar 
labiau susiaurintos universiteto teisės, sustiprinta universiteto poli- 
cinė priežiūra, dar daugiau sustiprėjo politinė priespauda. Revoliuci- 

nis sąjūdis tolydžio plėtėsi studentų tarpe, kildavo riaušių, susidūrimų 
su policija. Apie vieną P. Avižonio susirėmimą su policija sužinome iš 
jo pasakojimo J. Būtėnui. P. Avižonis jam šiaip yra kalbėjęs apie 
Petrapilio studentų demonstracijas, susijusias su studentės Vetrovos 
nusižudymu: „Mat, studentė Vetrova buvo suimta už politinius 
įsitikinimus ir veiklą. Uždaryta į kalėjimą ir ten laikoma žiauriose 
sąlygose. Kalėjimo prižiūrėtojai ją išniekinę. Po to Vetrova apsipylusi 
žibalu ir susideginusi. Toks nepaprastai šiurpus atsitikimas tuomet 
įelektrinęs visą studentiją. Prasidėjusios demonstracijos prieš valdžią, 
prieš žiaurumus. Įvyko susirėmimų su policija. Studentai gerokai 
apstumdę policininkus. Daugelis studentų buvo areštuoti, bet paskui 
juos paleido. Per vieną demonstraciją ir Avižonis susigrūmęs su 
policininku, kurį įvertęs į sniego pusnį“ (J. Būtėnas, Istoriografo 
užrašai, p. 77). 

Dr. Vytauto Avižonio teigimu, vienų studentų riaušių metu jo 
tėvas 1896 ar 1897 m. buvo suimtas ir kalintas „Kresty“ kalėjime. Esą, 
besėdėdamas kalėjime, net pasiruošęs vienam egzaminui. 


Sunkios gyvenimo sąlygos Petrapilyje 


P. Avižonis, kad ir buvo užsidirbęs studijoms kiek pinigo, bet tie 
ištekliai pamažu išseko, ypač kad jam reikėjo paremti savo brolį, 
besimokantį gimnazijoje. Turėjo ieškotis pamokų. Lengviausia 
būdavo gauti svetimų kalbų korepetitoriaus darbą. P. Avižonis, gerai 
mokėdamas vokiečių kalbą, nes Mintaujos gimnazijoje mokslas tuo 
metu buvo einamas vokiškai, gaudavo vokiečių kalbos pamokų. 
Tačiau, kaip P. Avižonis pasakojo J. Būtėnui, „Kartą gavo tokį mokinį, 
kuriam reikėjo padėti prancūzų kalbą mokytis, bet tuo tarpu Avižonis 
tos kalbos nesimokęs, bet atlyginimas buvo žadamas geras—kaip 
praleisti tokią progą? Jisai sutinka. Nusipirko prancūzų kalbos 
vadovėlį ir pats mokosi, kiekvieną kartą prieš eidamas į pamoką, pats 
pasiruošia ir tokiu būdu iš prievartos, netikėtai pramoksta prancūzų 
kalbos“ (J. Būtėnas, Profesorius Petras Avižonis—visuomenininkas.— 
„Kultūra“, 1940, Nr. 1). Deja, ne visada pavykdavo gauti pamokų, 
todėl tekdavo ir gana sunkiai verstis. Apie tai P. Avižonis pasakojo: 
„Aš vienais metais nuvažiavau pavėlavęs—pamokų nėra, pasitaikiu- 
sias studentai išgraibstė. Tuo tarpu už kambarį reikia mokėti iš anksto. 
Našlė vokietė, pas kurią gyvenom, pareiškė negalinti laikyti kamba- 
ryje: iškėlė lovą į prieangį, davė dar taburetę—žinokis. Į kambarį 
priėmė kitus, kurie pirmyn mokėjo. Visą mėnesį teko išgyventi 

prieangyje. Daugiausia laiko praleisdavau bibliotekoje, laboratori- 
joje. Tai labai sunkus buvo mėnuo. Kai pasibaigė pirmas mokslo metų 
ketvirtis, gimnazijų mokytojai prirašė dvejetų, atsirado pamokų, tada 
vėl galėjau persikelti į kambarį...“ (J. Būtėnas, Istoriografo užrašai, p. 
56). 


Medicinos studijos Tartu universitete 


1897 m. P. Avižonis iš Petrapilio persikėlė į Tartu universitetą 
medicinos studijuoti (įsimatrikuliavo rugsėjo 16 d.). Kas gi jį paskatino 
toms studijoms? Čia ir vėl reiškėsi J. Jablonskio įtaka. J. Jablonskis jam 
aiškinęs, kad, baigęs gamtos mokslus, turėsiąs imtis mokytojo darbo 
vidurinėje mokykloje, o nerusui ir nestačiatikiui nebūsią įmanoma 
gauti vietos Lietuvoje. Kas kita gydytojui—jie galėdavo dirbti ir 
Lietuvoje. P. Avižonis paklausęs J. Jablonskio patarimo ir pasirinkęs 
medicinos studijas (VI. Lašas, Petras Avižonis.—,,Mokslas ir Gyveni- 
mas“, 1959, Nr. 1(16), p. 37). Pasirinko ramų universitetinį miestą— 
Tartu. Tartu universitete (įkurtas 1632 m. švedų karaliaus Gustavo 
Adolfo), išgarsėjusiame visoje Europoje, studijavo ir nemaža lietuvių. 
Medicinos fakultetas taip pat pasižymėjo aukštu mokslo lygiu, gerais 
profesoriais, puikiai įrengtomis klinikomis, laboratorijomis ir kitomis 
fakulteto įstaigomis. Atvykęs į Tartu, bandė įstoti į III medicinos 
kursą, bet nepajėgė išlaikyti visų reikalingų egzaminų. Apie tai P. 
Višinskis 1897 m. gruodžio 15-16 d. šiaip rašė Žemaitei: „„...norėjo 
pastoti už kartą ant trečio kurso medicinos, bet per daug užsimanė iš 
sykį, nedaturėjo ligi galo egzaminų, leido jam mokytis kartu su tais, 
kurie ant trečio kurso yra, ir su tais, kurie ant antro, o pavasarį duoti 
egzaminus ant ketvirto kurso“ (P. Višinskis, Raštai. Vilnius, 1964, p. 
301). Žemaitė, kuri P. Avižoniui buvo labai prielanki, troško, kad jis 
specialybe pasirinktų akušeriją. Tuo reikalu 1898 m. kovo antrojoje 
pusėje ji rašė P. Višinskiui: „Kaip rašysi prie Avižėlės (taip švelniai 
Žemaitė vadindavo Avižonį. J.P.), mano žodžiu prašyk, kad jis baigtų 
ant akušerijos, negaliu ne apsakyti, kiek nelaimių dedas toje ligoje, o 
daktaro niekur dasišaukti...“ (Žemaitė, Raštai, VI t. Vilnius, 1958, p. 
74). 

Pagrindiniai P. Avižonio profesoriai Tartu universitete buvo: 
anatomijos—A. Rauberis, fiziologijos—A. Schmitas, vidaus ligų—K. 
Degio ir akių ligų — žinomas okulistas E. Reelmannas, anksčiau dėstęs 
Štrasburgo u-te, o 1879 m. išrinktas Tartu u-to ordinariniu profeso- 
rium. Jis vadovavo Tartu akių klinikai, kurion atvykdavo gydytis 

P. Avižonis Tartu universiteto studentas. 


ligoniai ne tik iš visos Estijos, bet taip pat iš Lietuvos, Lenkijos ir net iš 
įvairių Rusijos vietų. E. Reelmannas tyrinėjo trachomą, akių audinių 
pakitimus, sergant ta liga, spalvų skyrimo fiziologiją, spalvinį aklumą, 
akių judesių koordinaciją ir kt. Galimas dalykas, kad E. Reelmannas 

bus padaręs įtakos, vėliau P. Avižoniui pasirenkant akių ligų 
specialybę (J. Skliutauskas, Petras Avižonis ir Dorpatas.—,Sveikatos 
Apsauga“, 1974, Nr. 11, p. 45). 

Manoma, kad P. Avižonis, 1897 m. rudenį atvykęs į Tartu, 
apsigyveno Malūnų g. 47. Kad jis ten tikrai gyveno 1899-1900 mokslo 
metais, rodo jo paties įrašas studentų butų knygoje. Už kambarį 
mokėjo 20 rublių per semestrą, be malkų (V. Kalninas, P. Avižonis 
Tartu mieste.—,,Mokslas ir Gyvenimas“, 1972, Nr. 2, p. 59). Pačioje 
pradžioje P. Avižonio gyvenimo sąlygos buvo sunkios, nes čia buvo 
žymiai sunkiau gauti pamokų, negu Petrapilyje. Apie P. Avižonio 
varganas dienas P. Višinskis minėtame 1897 m. gruodžio 15-16 d. 
laiške Žemaitei rašė: „Baisiai vargingai gyvena, lekcijų neturi, 
uždarbio nė jokio; pietus netankiai temato; pirmose dienose šio 
mėnesio ketino keliauti namon ant vaišių. Bijau, kad jis per savo 
didelę storonę nepaliktų be sveikatos“ (P. Višinskis, Raštai. Vilnius, 
1964, p. 301). Susigraudinusi Žemaitė tuoj atrašė P. Višinskiui: 
„Maželėlis, tas mano Avižėlė, kad jis man prisiųstų savo antrašą, 
nusiųsčiau nors kastinio ( toks žemaitiškas sviestas. J.P.) lauknešėlį...“ 
(Žemaitė, Raštai, VI t. Vilnius, 1958, p. 43). Tačiau netrukus P. 
Avižonio materialinė padėtis pagerėjo, kai atsirado paramos net iš 
dviejų šaltinių. Kai 1897 m. P. Avižonis buvo nuvykęs pas dr. J.L. 
Petkevičių į Joniškėlį, jo duktė Gabrielė Petkevičaitė-Bitė išrūpino 
jam „Žiburėlio“ draugijos stipendiją grąžintinai (apie 20 rublių per 
mėnesį). Tada, prisidurdamas uždarbiu iš pamokų, galėjo kiek 
lengviau verstis (P. Avižonis, Atsiminimų pluoštelis apie d-rą J.L. 
Petkevičių.—Akiras-Biržys, Lietuvos miestai ir miesteliai, II tomas. 
Biržų apskritis. Kaunas, 1932, p. 401). Žemaitė, kuri 1898 m. sausio 
pradžioje viešėjo pas Petkevičius, pasakoja, kad, kai Petkevičiuose 
būdavo lošiama kortomis, pusė pinigų buvę duodama Bitei, kuri 
paskirstydavusi juos neturtingiems studentams. „Iš tų, kaip ji man 
sakė, davė Avižoniui dvidešimt rub. ir po tiek gaus per metus kožną 
mėnesį. Du pirmuosius mėnesius Avižėlė sau palaikęs visus, po tam 
dalysiąs po dešimtį su kitu draugu, nes tiek jis tereikalaująs“ (Žemaitė, 
Raštai, VI t. Vilnius, 1958, p. 55). Be to, P. Avižonis trejus metus gavo 
Liutkevičiūtės-juškevičienės, kalbininko Jono Juškevičiaus-Juškos 
našlės, stipendiją. Ji, kad ir būdama bajoraitė, Kazanėje išaugino savo 
sūnų Vytautą (1870-1896) patriotą ir lietuvių kalbos mylėtoją. V. 
Juškevičius, baigęs filologijos mokslus ir atlikęs habilitacinį darbą, 
buvo priimtas į Petrapilio universitetą privatdocentu, bet, susirgęs 
šiltine, mirė Tartuje (Tartu). Motina savo sūnui atminti paskyrė 

stipendiją lietuviui studentui; ją ir gavo P. Avižonis (J. Būtėnas, 
Istoriografo užrašai. Vilnius, 1974, p. 51). Baigęs mokslus ir pradėjęs 
gydytojo darbą, P. Avižonis atsiteisė už visas gautas pašalpas. 

Pagaliau 1898 m. vasarą, kai jau buvo baigęs tris kursus, 
Joniškėlyje gavo dr. J.L. Petkevičiaus vadovaujamoje ligoninėje 
felčerio vietą. Anksčiau ten dirbo medikas Antanas Vileišis. Ligoni- 
nėje P. Avižonis dirbo visą vasarą. Džiaugėsi, kad, dirbdamas pas 
prityrusį gydytoją, nemaža iš jo pasimokęs, be to, ir sustiprinęs savo 
finansinę padėtį (J. Būtėnas, Istoriografo užrašai, p. 57). 


Tartu Lietuvių studentų draugijoje 


P. Avižonis, kad ir uoliai studijuodamas mediciną, surasdavo 
laiko ir lietuviškai veiklai. Jis daug dirbo slaptoje Lietuvių studentų 
draugijoje, 1895 m. įkurtoje Povilo Jakubėno (vėliau reformatų 
kunigas) ir minėtojo Vytauto Juškevičiaus. Draugijos nariai platino 
lietuviškąją literatūrą, bendradarbiavo draudžiamojoje lietuvių 
spaudoje, 1898 m. hektografavo K. Jauniaus lietuvių kalbos gramatiką 
ir kt. 1898-1900 m. P. Avižonis buvo tos draugijos pirmininku. Jis tuo 
metu bendradarbiavo „Ūkininke“, „Ūkiškajame kalendoriuje“ ir 
„Varpe“. P. Avižonio raštai ir apskritai jo lietuviška veikla atkreipė 
rusų žandarų akį. 1900 m. rugsėjo 7 d., antrą valandą naktį, įsibrovė 
pas P. Avižonį žandarų būrys. Tų metų „Ūkininke“ (Nr. 12) apie tą 
kratą rašoma: „„...įsibrovė pas studentą Petrą Avižonį žandarų gauja. 
Sugriuvo 9 žmonės—penki buvo prasti žandarai, o 4 vyresni: 
pulkauninkas, prokuroras, pristavas su pagalbininku. Visą patalą 
išvertė, visus drabužius, net ir ant kūno, išvartė; penki žmonės 
darbavosi prie knygų, po vieną lapą vartydami ir kiekvieną prirašytą 
popierėlį išrinkdami. Tokių popierėlių sukrovė visą kaupą. Vienas 
žandaras buvo net po pečium pasilindęs, iš kur ištraukė visokių 
popierpalaikių: neniekino ir suterštų, smirdinčių popiergalių. Pailsę 
bešnipinėdami nedaboja, ką ima: išsinešė lekcijų užrašus iš bakterio- 
logijos, farmacijos, visokias egzaminų programas. Paėmė visas knygas, 
ant kurių buvo svetima pavardė parašyta: taipgi paėmė Daukanto 
būdą, Juškos dainas. Klausinėjo laiškų, rado dvi fotografijas—išsinešė. 
Išglostė visas sienas ir pečiaus kaminan žiūrėjo. 28 d. spalių buvo 
pašauktas ant tardymo pas žandarų pulkauninką. Klausinėjo apie 
dak'arą Vaineikį, apie lietuviškas knygas, apie rašytojus, pinigų 
aukotojus. Ką buvo paėmę, viską sugrąžino“. 

Dorpato (Tartu) lietuvių studentų draugija. 


PIRMIEJI VISUOMENINIO DARBO 
ŽINGSNIAI 


Petkevičiuose — lietuvybės židinys 


1898 m. užsimezgė P. Avižonio labai artimi ryšiai su Joniškėlio 
Petkevičių šeima. Petkevičių namai tapo svarbiu lietuvybės centru 
Šiaurės Lietuvoje, nuolatine lietuvių visuomenės veikėjų ir rašytojų 
susibūrimo vieta. Dr. J.L. Petkevičiaus namuose vasarodavo ar 
lankydavosi gražus būrys mūsų jaunosios inteligentijos. Čia viešėdavo 
broliai Juozas ir Petras Avižoniai, Jonas Basanavičius, Jonas Biliūnas, 
Felicija Bortkevičienė, Andrius Bulota, Vanda Didžiulytė, Povilas 
Gaidelionis, Jonas Jablonskis, Jadvyga Juškytė, Stasys Matulaitis, 
Vincas Mickevičius-Kapsukas, Marija Piaseckaitė-Šlapelienė, Vladas 
Požėla, Antanas Smetona, Adalbertas Staneika, Jurgis Šaulys, Jurgis 
Šlapelis, Kazimieras Ulianskas, Povilas Višinskis, Žemaitė ir kiti. Čia 
susiburdavo lietuviai studentai visuomenininkai, čia būdavo svarsto- 
mos visuomeninės problemos, aptariami lietuvių tautinio sąjūdžio 
klausimai, liaudies švietimo reikalai, lietuvių spaudos rūpesčiai, 
skaitomi ir svarstomi „Varpui“ ir „Ūkininkui“ skiriami straipsniai ir 
nagrinėjami kiti lietuviams rūpimi klausimai. Čia buvo platinama ir 
draudžiamoji lietuviška spauda. Didelį vaidmenį tame sambūryje 
vaidino dr. J.L. Petkevičiaus duktė Gabrielė Petkevičaitė-Bitė, kuri jau 
1894 m. „Varpe“ (Nr. 9-12) buvo išspausdinusi savo apsakymą 
„Vilkienę“ (P. Avižonis, Atsiminimų pluoštelis apie d-rą J.L. Petke- 
vičių, I. c., p. 400-401). Apie lietuviškas nuotaikas Joniškėlio 
Petkevičiuose labai vaizdžiai nupasakoja pats P. Avižonis, kuris 1898 
m. vasarą buvo ilgesnį laiką apsistojęs Joniškėlyje: „Apsigyvenęs pas 
Petkevičius, užsiminiau Gabrielei apie Višinskį, kad jis, ligonis, neturi 
tinkamų sąlygų vasaros atostogų metu. „A, gerai, pasakė 
Petkevičaitė,—tegu atvažiuoja“. Aš parašiau Povilui, kad atvažiuotų. 
Rašiau, žadėdamas išpiršti paną. Atvažiavo ir visą vasarą Joniškėlyje 

gyveno, Jam čia nieko nereikėjo dirbti: kalbėdavosi su Petkevičaite, 
ilsėjosi, daug pieno gėrė. Arti parkas, drauge eidavom pasivaikščioti. 
Tradicinės būdavo daktaro Leono Petkevičiaus vardinės birželio 
dvidešimt aštuntą dieną. Privažiuodavo daug svečių, būdavo, kaip 
sakoma, šumnas balius. Gabrielė, linkusi būti demokratiška, pakvies- 
davo dainininkų, kurie, virtuvėje sėdėdami, dainuodavo lietuviškas 
dainas, linksmindavo puotaujančius ponus. Atsilankydavo taip pat 
jaunimo. Apylinkės dvarininkai atvažiuodavo su dukterimis, o joms 
linksminti būdavo kviečiami studentai. Kartą studentai susitarė 
nekalbėti su dvarininkų dukterimis lenkiškai, bet tik lietuviškai. Ką 
veikti? Jos vaiposi, kraiposi, grabalioja lietuviškus žodžius, stengiasi. 
Šokėjai, jų kalbintojai—studentai, būsimieji gydytojai, advokatai, 
inžinieriai. Kad supyko tų panaičių tėvai! Ėmė kaltinti Petkevičaitę, 
kad ji nuteikusi studentus, nes jau buvo žinoma kaip litvomanė. 
Tos Petkevičiaus vardinės paskui tapo tradicinėmis... Puota 
trukdavo ne vieną dieną. Mat, sekančią dieną Petrinės, tai imdavo 
švęsti Petro Avižonio, Povilo Višinskio, Povilo Gaidelionio vardines... 
Iš pradžių dvarininkai purkštavo, mat, turį švęsti mužikų vaikų 
vardines, bet paskui apsiprato, nes jų dukterys panoro bendrauti su 
studentais. Pas Petkevičius tą vasarą viešėjo jaunas klierikas Antanas 
Viskantas, toks mažaūgis. Vakarais dažnai buvo diskutuojama dėl 
„Varpo“ ir „Ūkininko“: ką rašyti, ko nerašyti. Vieną vakarą klierikas 
įsikarščiavo: jis kaltino pasauliečius inteligentus, kad jie, rašydami 
apie kunigų blogus darbus, griauną religiją. Mudu su Višinskiu 
įrodinėjome, kad blogus darbus reikia kelti. Mudu sakom: „Ar 
kunigai ir religija tai tas pat? Jeigu geras, doras dvasininkas, tai ir 
religija gera? Gali atsirasti idealus rabinas, tai ar jo religija geresnė?“ 
Klierikas sumišo, pritrūkęs argumentų, pradėjo verkti. .. Mudviem 
teko atsiprašyti Petkevičaitę, kad jos svečią įskaudinom. Bet tasai 
klierikas susilaukė pamokos. Buvo taip. Tą vasarą Jablonskis viešėjo 
netoli Krinčino Šilingų dvare. Jis atvažiavo pas Petkevičius į svečius. 
Jablonskis redagavo Juškos žodyną ir ieškojo inteligentų, įvairių 
tarmių atstovų, galinčių jam talkininkauti. Susipažino su klieriku 
Viskantu, žemaičiu. Jablonskis prikalbino jį, kad parinktų lietuvių 
kalbos žodžių tarp klierikų, kai grįš seminarijon, ir pasiųstų jam į 
Taliną. Vadinasi, užsimezgė korespondencija. Tuo tarpu Kauno 
kunigų seminarijoje profesorius kunigas Kriškijanas, sulenkėjęs latvis, 
persekiojo lietuvius klierikus. Sugavęs Viskantą, susirašinėjant su 
kažkokiu įtartinu pasauliečiu, pašalino jį iš seminarijos. Kitą vasarą į 
Joniškėlį Viskantas atvažiavo jau nebe klierikas. Mane pasiuntė į 

Panevėžį jo pasitikti. Važiuodami įsikalbėjome. „Na, kaip,—sakiau 
aš,—-ar tebeidentifikuoji kunigus ir religiją?“ —,Ne,—atsakė — 
kunigas viena, o religija kita“. Paskiau per vyskupą Paliulionį pasisekė 
Viskantui įstoti į Vilniaus kunigų seminariją, kurią baigęs, įsikūrė 
Vilniuje ir kunigavo čia iki mirties. Tai buvo vienintelis „Žiburėlio“ 
globotinių, išėjęs į kunigus“ (J. Būtėnas, Istoriografo užrašai, p. 57- 
60). 

1900 m. P. Avižonis baigė Tartu universitetą, kur gavo gydytojo 
diplomą cum laude. Tačiau ryšiai su Petkevičių šeima nenutrūko. Kai 
1901 m. dr. Petkevičius iš Joniškėlio grįžo gyventi į Puziniškį, P. 
Avižonis nuvažiuodavo ir ten. Ir kiti lietuvių tautinio atgimimo 
veikėjai lankydavosi Petkevičiuose. Puziniškyje buvodavo: P. Avižo- 
nis, Jonas Biliūnas, Liudvika Didžiulienė, Vanda Didžiulytė, J. 
Jablonskis, Julija Janulaitytė, Jadvyga Juškytė, Steponas Kairys, Vincas 
Kapsukas, Jurgis Šaulys, Jurgis Šlapelis, Povilas Višinskis, Žemaitė ir 
kiti. (J. Jasaitis, Gabrielė Petkevičaitė-Bitė. Vilnius, 1972, p. 47-48). 

Tik P. Avižoniui vedus Sofiją Gruzdytę, kaip matyti iš G. 
Petkevičaitės laiškų P. Višinskiui, 1901 m. gale ir 1902 m. G. 
Petkevičaitės santykiai su Avižoniais buvo pablogėję. Kaltė metama 
Avižoniams, kad nepakankamai rūpinamasi P. Avižonio seserim 
Morta, broliu Juozu ir t.t. (Gabrielė Petkevičaitė-Bitė, Laiškai. VI. 
Vilnius, 1968, p. 35-39, 52). Bet pats P. Avižonis savo atsiminimuose 
teigia, kad jis visą gyvenimą su Petkevičių šeima palaikęs nuoširdžius 
santykius (P. Avižonis, Atsiminimų pluoštelis apie d-rą J.L. 
Petkevičių.— „Medicina“, 1920, Nr. 12, p. 776-779). 


P. Avižonis ir „Amerika pirtyje“ Palangoje 1899 m. 


Vienas reikšmingų įvykių kovoje su rusų priespauda Lietuvoje 


buvo gavimas leidimo suvaidinti Keturakio (Juozo Vilkutaičio) 


komediją „Ameriką pirtyje“ Palangoje 1899 m. rugpiūčio 8 d. Šio 
spektaklio organizatorė ir režisierė buvo Gabrielė Petkevičaitė-Bitė 
(jai režisuoti padėjo Stanislava Jakševičiūtė, vėliau ištekėjusi už 
advokato Kazimiero Venclauskio). Leidimą vaidinimui iš Kuršo 
gubernatoriaus (Palanga tuo metu priklausė Kuršo gubernijai) 
parūpino Palangos gyd. Liudas Vaineikis. Vaidintojai buvo: Stanislava 
Jakševičiūtė (Agota), medicinos studentas Vladas Mangirdas (Bekam- 
pis), Jadvyga Juškytė (Bekampienė), Augustinas Janulaitis (Antanas), 
Kretingos pirklys Empacheris (Faibčikas), Gabalis (piršlys), Stanislovas 

Kuizinas (piemenukas); sufleris—gyd. Feliksas Jonušis, kasininkas— 
gyd. Žalnieriukynas, salės tvarkdarys—gyd. L. Vaineikis. Spektaklis 
įvyko grafo Tiškevičiaus prekių sandėlyje prie pat jūros tilto. Kai kur 
rašoma, kad spektaklį ruošė ir jame dalyvavo taip pat P. Avižonis (J. 
Jasaitis, Gabrielė Petkevičaitė-Bitė. Vilnius, 1972, p. 69-70). Tačiau Tiek 
pati vakaro rengėja G. Petkevičaitė-Bitė, tiek ir pats P. Avižonis teigia, 
kad jis buvęs iškviestas Palangon kuklioms pareigoms— prieš vaidi- 
nimą stovėti prie durų ir įleisti publiką į salę. Ir, tas pareigas 
beeidamas, P. Avižonis susidūrė su kliūtimis: „Avižonis, tiesiai iš 
vežimo prie durų pastatytas ir niekieno neįspėtas, sulaikė policmeis- 
terį, kuris, kaip tvarkos prižiūrėtojas, turėjo teisę ir be bilieto jeiti. 
Policmeisteris užsigavęs pareikalavo iš Avižonio pasporto, kurio jis 
neturėjo. Bet ir Avižonis susiprato, ką padaręs, atsiprašė ir tuo tarpu 
laimingai pasibaigė šitas incidentas, dar sykį mums nervus supurtęs...“ 
(Gabrielė Petkevičaitė-Bitė, Krislai. I. Vilnius, 1966, p. 651, 656; čia 
perspausdinti jos atsiminimai: G. Petkevičaitė, Iš mūsų vargų ir kovų. 
Kaunas, 1927, 133 p.). 

Ir pats P. Avižonis apie savo nuotykingą dalyvavimą Palangos 
spektaklyje ir susidūrimą su policmeisteriu Nikitinskiu sako: „Tos 
vasaros pabaigoje aš buvau pakviestas mokyti Chodakauskų sūnus. 
Ten būdamas, vieną dieną gaunu telegramą, jog spektaklis be manęs 
n2įjvyks... Ką gi, reikia vykti... Važiuodamas į Palangą maniau, kad esu 
labai reikalingas kaip artistas, bet pasirodė, jog man paskirta stovėti 
prie durų, tikrinti bilietus. Bet ir šių pareigų negalėjau eiti: priėjęs 
policmeisteris prašo parodyti, kur jo vieta. „Parodykite bilietą“,— 
sakau. O jis: „Parodyk pasportą. Ką, nesiregistravęs?“ Tada aš: 
„Atsiprašau“. Sprunku į šalį, policmeisteriui vietą parodė kiti. 
Policmeisteris supyko, jau beveik norėjo varyti artistus nuo scenos. 
Taigi aš nė nesifotografavau su spektaklio rengėjais, nenorėjau 


reklamuotis...“ (J. Būtėnas, Istoriografo užrašai. Vilnius, 1974, p. 73- 
74). 


P. Avižonis knygnešys 


1899 m. rugpiūčio gale, po Palangos spektaklio, dar prieš 
prasidedant paskutiniesiems mokslo metams Tartu universitete, P. 
Avižonis susigalvojo su P. Višinskiu nuvykti į Tilžę ir ten apsirūpinti 
lietuviškomis draudžiamomis knygomis, plonu rašomuoju popie- 
rium, kad, daug prirašius, būtų lengviau siųsti voke paštu. Leidimą 
sienai pereiti turėjo tik dr. Liudas Vaineikis, Palangoje vertęsis 

gydytojo praktika. Jis nuėjo pas pereinamojo punkto viršininką, 
papasakojo, kad jis turįs du studentus svečius, kuriuos norįs pavaišinti 
prūsišku alum. Paprašė viršininką, kad praleistų per sieną. Viršininkas 
sutiko su sąlyga, kad dr. L. Vaineikis sugrąžins abudu svečius atgal. Per 
Klaipėdą pasiekė Tilžę, ten pernakvojo, prisipirko didelę pintinę 
lietuviškų knygų ir plono rašomojo popieriaus. Knygas atsivežė į 
Nemirsetą (vok. Nimmersatt), netoli Palangos, ir sutojo smuklėje. 
Dr. Vaineikis buvo pažįstamas su smuklės šeimininku ir paprašė 
pirkinį pasaugoti, kol jį atsiims. Kad lengviau būtų susišnekėti su 
pasienio viršininku, Tilžėje jam nupirko dovanų: konjako ir cigarų. 
Visi trys grįžo per sieną be knygų, bet kaipgi tas knygas parsigabenti? 
Pasiėmę dar mediką Žalnieriukyną, nuvyko pas pasienio viršininką, 
davė jam konjako, cigarų ir vėl paprašė leidimo alaus atsigerti 
Nemirsetoje. Viršininkas leido. Apie knygų persigabenimą P. 
Avižonis šiaip pasakoja: „Specialiai apsivilkom rudeniniais apsiaus- 
tais, kad būtų daugiau kišenių. Nuėjom į karčemą. Paėmėm kiek 
išgerti. Aš ir Višinskis buvom abstinentai, bet pavilgėm ūsus, kad 
kvepėtų alkoholiu... Prisikišom knygų visas kišenes, aprišom blauz- 
das, kulšis, paslėpėme užantyse. Keturiese viską sudėjom. Nutarėm 
apsimesti girti, kad nekiltų įtarimo. Vėl viršininkui butelį konjako, 
cigarų... Vargais negalais kontrabandą pergabenom per sieną, 
patirdami ne mažesnių nuotykių, ją atgabenom į Šiaulius. Taigi 
pasidarbavom kaip knygnešiai“ (J. Būtėnas, Istoriografo užrašai. 
Vilnius, 1974, p. 74-76). 

Viena artimųjų liudininkių, kaip ta P. Avižonio supirkta 
draudžiama lietuviška literatūra buvo pergabenta iš Nemirsetos į 
Palangą, o iš čia toliau geležinkeliu, buvo G. Petkevičaitė-Bitė. Štai kai 
kurios ištraukos iš jos atsiminimų „Iš mūsų vargų ir kovų“. Ji rašo, kad 
po Palangos spektaklio „Atlikęs savo uždavinį, mūsų būrelis greitai 
išsiskirstė. Palikome tik mudvi su Juškyte ir du studentu, Višinskis ir 
Avižonis, ilgėliau Palangoj paviešėti. Mat, studentams parūpo 
literatūros iš Tilžės parsigabenti. Radę tokį patroną, kaip d-ras 
Vaineikis, kurs jiems pažadėjo padėti raštus gabenti, atsidžiaugti 
negalėjo. Neilgai laukę, iškeliavo su daktaru į Tilžę ir, prisipirkę pilną 
valizą vadinamųjų „pyragų“, pargabeno juos į Immerzatą (taip 
vadinosi pirmas restoranas už rusų sienos Vokietijoje), kur buvo 
drauge ir pašto stotis. Per sieną važiuodamas, d-ras Vaineikis 
supažindino studentus su pasienio sargybos karininku V-u, sakyda- 
mas, kad tai draugai gydytojai, atvažiavę į jį (t.y. Vaineikį) paviešėti. 

Grįždami iš Tilžės, daugumą raštų mūsiškiai paliko tame 

Immerzate, kitais apsikaišę, važiavo per sieną, veždami dar su savim 
karininkui kiškio pyrago—cigarų skrynutę. 

Pasienio karininkas maloniai sutiko dovaną; tas faktas padrąsino 
mūsų „gydytojų“ būrelį. Nutarė antrą kartą keliauti ir jau visus 
Immerzate paliktus raštus pasikišti po drabužiais, o tų paliktų raštų 
buvo veik visa valiza! Šįkart maloniam karininkui vežė jau konjako 
butelį. 

Viskas sekėsi puikiai, tik mažas incidentas... Karininko vaikas 
ūmai susirgo, todėl visi „gydytojai“ kviečiami jo pažiūrėti. Galima 
įsivaizduoti „gydytojų“ padėjimą! Draudžiamais raštais taip apsikai- 
šioję, jog vos pakruta. Baisu, kad nepradėtų tie raštai kur netikėtai 
byrėti arba kas iš tėvų arba vaikų prie jų neprisiglaustų. Ligonį 
žiūrėdami, juk negali jie, kaip pagalį prariję, stovėti; reikia kartais 
pasilenkti, ir dar gerai pasilankstyti... O čia?! Vargšų „gydytojų“ 
nervams čia vėl buvo nepaprasta puota. 

Tie vyrukai, kad ir jauni, vis dėlto jau buvo gerokai, anot dainos 
žodžių, „ir kepti, ir virti“... Ramiai ir rimtai, kaip tikri kovotojai, 
pažiūrėjo pavojui tiesiog į akis... Avižonis, medicinos studentas, buvo 
jau šiek tiek su stetoskopu apsipratęs; Višinskiui buvo sunkiau valdyti 
nepaprastą sau įrankį... Bet kad ir keblus buvo jų padėjimas, tačiau 
šaltas kraujas padėjo ir per tą dygų slenkstį laimingai persiristi“ 
(Gabrielė Petkevičaitė-Bitė, Krislai. I. Vilnius, 1966, p. 662-664). 

Knygos pergabentos į Palangą. G. Petkevičaitės manymu, tos 
„gydytojų“ pargabentos literatūros susirinkę daugiau kaip keturi 
pūdai, t.y. per 65 kilogramus. Kaip gi tas knygas saugiai išsivežti iš 
Palangos? Į artimiausią geležinkelio stotį Liepoją ar Priekulę (Kurše) 
apie 77 kilometrai. Tektų važiuoti arkliais ir dar per pasienio sargybos 
stotis. Kelionė labai rizikinga. Mėginta tartis su knygnešiais, bet jie 
pareikalavę didelio užmokesčio. Tada G. Petkevičaitė su Jadvyga 
Juškytė sugalvojo pasinaudoti kunigaikščio Mykolo Oginskio pa- 
slauga. J. Juškytė sužinojusi iš savo pusbrolio kun. Felicijono 
Juškevičiaus, Palangos progimnazijos kapeliono, kad kunigaikštis 
Mykolas Oginskis rytoj važiuojąs namo ir galėtų tuos raštus nuvežti į 
Plungę. Ir nuvyko J. Juškytė pas kunigaikštį tartis knygų pervežimo 
reikalu. Derybos buvusios ilgos, bet viltingos: kunigaikštis pažadėjo 
rytojaus dieną duoti atsakymą. Štai kaip įspūdingai aprašo G. 
Petkevičaitė savo ir J. Juškytės džiaugsmą ir dr. Vaineikio, P. Avižonio 
ir P. Višinskio abejingą nusiteikimą: 

„Buvome su Juškyte įsitikinusios, kad... mums nebereiks rūpintis 
knygomis. Tam rūpesčiui nuslinkus, ir pasaulis, rodos, pasidarė 

gražesnis. Puikiausiai nusiteikę, nukeliavome vakare į miesto sodą, 
kur mūsų buvo sutarta susitikti su d-ru Vaineikiu ir studentais. Kai 
mes ėmėm jiems apie mūsų žygius ir laimėjimą pasakoti, niekas 
nenorėjo tikėti. Visi spėjo, kad mes juokus krečiame, iš gero 
nusiteikimo pasakas sekame. D-ras Vaineikis tik šypsojosi ir kartojo: 

— Jei kunigaikštis jums knygas gabens, tai iš tikrųjų tikėsiu, kad į 
sapnų karalystę pakliuvau. 

Avižonis tik murksojo kaip katinas, kraipė galvą, šypsojosi 
ironingai, o optimistas Višinskis, išvadinęs mus lengvatikėmis, 
negalėjo suprasti, kas mums, šiaip rimtoms ir blaivioms moterims, 
pasidarė, kad staiga į svajų pasaulį nusikraustėm ir, pačios atviromis 
akimis sapnuodamos, norime kitus priversti tais sapnais tikėti. 

— Nuostabus naivumas!.. Ir įsivaizduok sau, kad kunigaikštis 
jums gabens valdžios draudžiamą „„chamų“ literatūrą!!!—kartojo visi 
vyrai, traukydami pečius ir tokiomis akimis į mus žiūrėdami, tarsi iš 
tikrųjų ima abejoti, ar mes sveikų dar galvų esame. 

— Kunigaikštis! caro kamerheris! Ir mūsų knygnešio rolėje... 
vaizduotė puiki!.. Pasaka iš tūkstančio ir vienos nakties, tik iš Arabijos 
perkelta į mūsų apniūkusias padanges!..—bėrė mums visą vakarą 
vyrai tokiais palyginimais ir kvatojo, kvatojo, net pikta darėsi... 

Vos išaušus rytui, žiūrime—eina į mūsų butą kunigas kapelionas, 
lydimas kunigaikščio tarno. Pasiėmė tiedu knygas ir įsakė atsiimti 
Plungės kelbonijoje. 

Mūsų studentai tik žiūri akis išpūtę, tik pečiais trauko ir tyli dantis 
sukandę, bet rimti, kaži kaip nepaprastai susimąstę. 

— Kieno dabar teisybė? —klausiame mudvi su Juškyte, linksmai 
šypsodamosi. 

— Kur velnias negali, ten siunčia savo uošvienę,—murma 
nedrąsiai tarp dantų Avižonis, bijodamas mus supykinti, o Višinskis 
kraipo tik galvą. 

— Žinoma, žinoma!—juokaujame mudvi su Juškyte,—juk ne 
jums, vyrams, velnias nugalėti! Boboms ne naujiena toks žygis!“ 
(Gabrielė Petkevičaitė-Bitė, Krislai. I. Vilnius, 1966, p. 664-669). 

Paskui arkliais pasiekė Kulius, kur aplankė kun. juozą Tumą, 
kleboną Vincą Jarulaitį, Plungės klebonijoje atsiėmė kunigaikščio 
Mykolo Oginskio atvežtąsias knygas, su jomis dar užsuko pas 
Lazdynų Pelėdą ir, atsisveikinę su P. Višinskiu, trise (G. Petkevičaitė, J. 
Juškytė ir P. Avižonis) nuvyko į Pernaravą pailsėti Juškytės tėviškėje. 
Daugiausia vargo su knygomis turėjo P. Avižonis. Apie tai G. 
Petkevičaitė rašo: 


55 


„Vargšui Avižoniui, važiuojančiam geležinkeliu, teko gerokai 
pasitampyti su mūsų raštų pundais. Bijojome juk duoti nešikams į 
rankas tą taip brangiai įgytą turtą. Juk ryšulys buvo nedičkis, bet 
sunkumo jis nepaprastai sunkus. Nešikas būtų galėjęs lengvai 
pastebėti, kad tai literatūra gabenama... Būtų galėjęs atkreipti 
žandarų akis į tokią mantą... O anais laikais visi žinodavome, kuo 
kvepėdavo toks uždraustos literatūros gabenimas. Avižonis ir 
studentaudamas nėra Herkulu buvęs; kol tokį pundą išnešdavo iš 
stoties į vagoną arba iš vagono į stotį, parausdavo jam ne tik veidas, 
bet užkaisdavo ir ausys, ir sprandas. O vilkdavo... net pakrypęs nuo 
sunkiai velkamojo svorio... Net nesmagu darėsi, žiūrint iš šalies. Bet 
ką darysi? Silpnos krūtinės Višinskiui nebuvo ko nė mėginti toks 
krepšys kelti; o mums su Juškyte irgi nebuvo kaip. Per daug durtų į 
akis iš šalies žiūrintiems, o to mes visi ir bijojome... Buvome iš tos 
rūšies veikėjų, kurie suprato, kad nieku kitu taip gerai neapsisaugo- 
sime nuo valdžios tarnų akių, kaip nesiskirdami nuo pilkosios minios“ 
(Gabrielė Petkevičaitė-Bitė, Krislai. I. Vilnius, 1966, p. 670-671). 

Baimė turi plačias akis, sako lietuvių priežodis. Baimė lydėjo 
abudu knygnešius (P. Avižonį ir G. Petkevičaitę) visą kelią. Štai keletas 
epizodų iš tolimesnės nuotykingos kelionės. G. Petkevičaitė pasa- 
koja: „Juškytė Jadvyga nuvežė mus savo tėvo arkliais iki Kėdainių 
geležinkelio stoties. Kėdainiuose į tą vagoną, į kurį mudu su Avižoniu 
įlipome, įėjo netrukus ir A. Janulaitis, tiesa, pirma ilgokai ties vagono 
durimis parėkojęs su kaži kokiu mums nepažįstamu žmogumi apie 
lietuviškus raštus. Pykome už tokį neatsargumą, bet žinojome 
nejtikinsią Janulaičio karštuolio ir nepamokysią kitaip elgtis, tai 
tylomis pro ausis nuleidome visą atsitikimą. Džiaugėmės tik, kad 
mums pasisekė taip gerai savo pundą viršutinėje vagono lentynoje 
sukrauti. 

Vos traukinys pradėjo eiti, matome—atsidaro durys ir spraudžiasi 
pro jas didžiausias vyras žandaro rūbais. 

— O... o!—atsidusom, pažiūrėję viens kitam su Avižoniu ne visai 
ramiai į akis.—Tai, vadinasi, ir angelas sargas... 

Atsiminiau tėvui duotąjį pažadėjimą nesivežti literatūros. Toliau 
vėl pamaniau: 

— Gal, velniai, tyčia kelionės pradžioje nekliudė, kad arčiau 
namų pasisektų nutverti?.. Pagaliau, kas įrodys, kad tas pundas mano 
arba Avižonio? Žinoma, tik prie paskutiniosios privaryti, išsižadėsime 
tos brangenybės. Tuo tarpu, lyg gerai nusiteikę, stengėmės šne- 
kučiuoti, nieko rimto savo kalboje nekliudydami. 

Netrukus iš kaži kur išdygęs randasi ir antras žandaras, jaunesnis 
už pirmą. Vyresnysis parodė jam sėstis prie vienų vagono durų, pats 
atsisėdo prie antrų. 

— Aišku, mus seka,—mąstau toliau ir nutariu tvirtai:—jei kibs, 
pintinio išsižadame! Ne mūsų, ir tiek!.. Tik ką Avižonis galvoja?— 
paklausiau save, nė nemėgindama balsu reikšti savo mintį tokiose 
aplinkybėse. Tik užkliudžius akimis Janulaitį, staiga man paaiškėjo, 
kad tie angelai sargai ne mūsų galvon čia susodinti. 

Janulaitis sėdėjo, paraudęs iki plaukų šaknų. Mėgino su mumis 
juokauti, tačiau jo jaunutis veidas, ypač akys, blaškėsi, pilnos 
neramumo ir susinervinimo. Janulaičiui ne be priežasties buvo 
prikišama, kad jis greta savo narsumo be galo buvo neatsargus. Aišku, 
jog kalčiausias tame buvo jo neapsakomai gyvas ir judrus būdas, 
kuris, deja, teko jam paskum—metų metais—kalėjime aušinti... 

Atvykę į Šiaulius, persiskyrėme su Janulaičiu. Jis paskubėjo į savo 
butą, mudu su Avižoniu sutiko mano giminė Vanda Ch. ( Chodakaus- 
kaitė. J.P.) ir Jakševičiūtė (dabar Venclauskienė). Avižonis, vėl 
Herkulu apsimetęs, vilko įsiręžęs iš vagono į stotį krepšį su literatūra. 
Sutikusios mus merginos ėmė klausinėti: 

— Ar kalbėjotės vagone su Janulaičiu?—Mums teigiamai atsa- 
kius, tęsė toliau nusimunusios: 

— Tai prastai. Jam dabar iš namų išvažiavus, žandarai įsiveržė į jo 
butą. Mieste eina gandai, kad jj ketina suimti. 

Kas buvo daryti? Parodėm mūsų vežamąjį pintinį ir paaiškinom 
trumpai ir tylomis, koks čia daiktas. 

— Prastai...—nutarė vienu balsu merginos.—To vežtis jūs 
negalite su savimi. Jus dar gali ir mieste sulaikę kratyti. 

Galų gale nutarėm taip sunkiai įgytą turtą palikti pas pažįstamus 
Šiauliuose. Nors neapsakomai gaila buvo čia su raštais skirtis, tiek 
kelio buvo jie mūsų jau gabenti, tačiau protingo patarimo nebuvo 
kaip neklausyti. 

Jau be krepšio iškeliavome giminaitės arkliais ir jos lydimi iš 
Šiaulių į Kazokų dvarą, dabar grafams Alsufjevams priklausantį, o tada 
mano dėdės, Vandos Ch. tėvo, nuomojamą. 

Niekas mūs nei kely, nei dvare ir nemanė sulaikyti, o nuo Šiaulių 
iki to dvaro buvo bemaž 30 varstų... Aišku, kad žandarai mumis nė 
trupučio nesirūpino. Be galo pasidarė mums su Avižoniu gaila 
krepšio! Kaži kada pasiseks katram iš mudviejų būti vėl Šiauliuose. 
Avižoniui visų labiausiai rūpėjo Dorpato draugai nudžiuginti 
tokiomis lauktuvėmis. Sukome tik sau galvas, kaip čia padarius, kad 


57 


galima būtų atgal į Šiaulius sugrįžti ir pasiimti pundas. Ir šis klausimas 
nebūtų buvę sunku spręsti, jei būtų buvę grašgalių, o be jų... kaip 
sakoma, sauso niekas neklauso... Avižonis būtų galėjęs tuos trisdešimt 
varstų ir pėsčias nudrožti, bet kaip jam atgal grįžti su tokiu pundu, 
kurį keliolika žingsnių vos įsiręžęs pavelka?... Iš dėdės prašyti arklio? 
Nesmagu. Jis mus iš Šiaulių atgabeno ir dar ketina nugabenti į 
Joniškėlį, apie 30 varstų atstumo, o čia darbymetis. Dar vasarojus 
vežamas ir sėja. 

Besikalbant teko sužinoti, kad dvare esąs dar vienas nedirbamas 
jaunas arkliukas, kuriuo dėdė tik pats retkarčiais važinėja. .. Nors 
nejaukiu jausmu, bet sumaniau to arkliuko prašyti, nes paaiškėjo, kad 
jau ne vien knygos reikia gelbėti, bet ir pats Avižonis. Pundą sukrovė 
Avižonis prie Janulaičio pusseserių, paliko krepšio spynoje raktą ir 
priminė dabar, kad buvo įkišęs ten ir raštų, kurie buvo jo vardu ir 
pavarde pažymėti. Atsitikus prie jų kratai, galima būtų prasčiausių 
pasekmių susilaukti. 


O mano dėdė buvo seno raugo bajoras, mėgstąs skaityti 
laikraščius, lengvo turinio knygas, kurios jam nekliudė viduramžio 
nusistatymo savo pažiūrose ir elgimesi pasilikti. Pasakyti jam, kad 
reikalingas arklys lietuvių literatūrai gabenti, buvo negalima... Šiuo 
atveju sumaniau verstis gudrumu. Žinoma, tai negirtinas dalykas. 
Vidaus kovos kankinama, vakarienės laiku ėmiau dėdei, kad ir 
nelabai skalndžiai, dejuoti, jog pati nepasimačiau, kaip Šiauliuose 
palikau krepšį su savo geriausiais išeiginiais rūbais (kurių paprastai 
tiek ir turėdavau, kiek reikėdavo pačiai apsivilkti), ir labai gailėčiau, 
jei jie žūtų. 

Dėdė atjautė mano rūpestį ir pagalvojęs sako: 

— Prašyk Avižonį: jei sutiks važiuoti nakčia, kol vėsu, duosiu jam 
savo jauną arkliuką. Tevažiuoja tik taip, kad arklys nesušiltų... 

Aišku, kad Avižonis nuo žodžio sutiko. Ir kaip turėjo nesutikti? 
Juk jo paties kailis buvo įkištas. 

Atėję rytojaus dieną pusryčiauti, pamatėm krepšį jau ramiai 
prieškambary beniūksanų. Mano pasišiaušę nervai susiglaudė, 
nurimo. Tačiau dėdė, matyti, buvo tų mano išeiginių rūbų svorį 
patikrinęs ir atspėjęs, kas per daiktas tai buvo. Bet šiaipjau gerai 
nusiteikęs (arkliukas nebuvo sušilęs), nusišypsojęs ir gudriomis akimis 
į mane žiūrėdamas, paklausė: 

— Kokias gi jūs prekes naktimis gabenate? 

Ką mes turėjom atsakyti? Nusišypsojome ir nutilome. 

Toliau knygos laimingai drauge su mumis nuplaukė į Joniškėlį. 
Avižonis pasiėmė jas savo globon. Atostogų laiku gyveno jis pas mus, 
tuose pačiuose namuose, tik mes su tėveliu pirmame aukšte, Avižonis 
apačioje, greta ligoninės. Durys į jo gyvenamąjį butą buvo atskiros. 
Besidžiaugdamas žmogus atgabentais gardėsiais, kad ir pavargęs iš 
kelionės, nesusilaikė nepasidžiaugęs, nelyginant koks šykštuolis savo 
pinigais, išdėstė, išskleidė asloje kiekvieną sąsiuvinėlį, kiekvieną 
brošiūrėlę skyrium. Žiūri ir džiaugiasi ir atsižiūrėti negali. Ir tikrai 
buvo kuo džiaugtis. Didoko kambario grindys tarsi kokiu kilimu 
išklotos... 

Su tais raštais Avižonis dar turėjo keblumų. Važiuojant geležin- 
keliu į Dorpatą, reikėdavo visuomet persėsti Mažeikiuose iš vieno 
traukinio į antrą ir kelias valandas laukti einančio traukinio į Rygą. 
Taip belaukiant, prikibo prie Avižonio pasienio sargyba, reikalau- 
dama atrakinti krepšį. Neduodamas rakto, vargšas šiaip taip aiškinosi 
esąs studentas, po atostogų iš namų į universitetą keliaudamas, 
vežąsis drabužių, knygų, maisto. Tuo kareiviai nesitenkina, paieškojo 
ir atsivedė geležinkelio žandarą. Tam pareikalavus, turėjo atrakinti. 
Lengva suprasti, su kokiu jausmu kišo raktą į krepšio spyną... Tuo 
tarpu atšvilpė laukiamas traukinys, ir žandaras pareikalavo Avižonio 
asmens dokumentų. Pažiūrėjęs numojo tik ranka, ir visas incidentas 
tuo pasibaigė“ (Gabrielė Petkevičaitė-Bitė, Krislai. I. Vilnius, 1966, p. 
671-677). 

Ir taip laimingai pasibaigė P. Avižonio pavojingas knygnešio 
žygis. 


P. Avižonis varpininkas 


Kaip matėme, P. Avižonis, dar besimokydamas Mintaujos 
gimnazijoje, palaikė artimus ryšius su savo mokytoju Jonu Jablonskiu, 
kuris jaunuoliui padarė didelę įtaką. Pirma, J. Jablonskis, būdamas 
principo ir tvarkos žmogus, įdiegė tas savybes ir P. Avižoniui. Antra, J. 
Jablonskis paskatino P. Avižonį dar labiau susidomėti lietuviškaisiais 
reikalais. Trečia, J. Jablonskis buvo P. Avižonio lietuvių kalbos 
mokytojas, nuolatinis kalbos patarėjas. Pagaliau, J. Jablonskis, pats 
būdamas artimas „Varpui“, „patraukė ir P. Avižonį į varpininkų pusę. 
1894 m. biželio 24 d. Jablonskiuose, Mintaujoje, kaip minėta, įvyko 
varpininkų suvažiavimas. Tuo metu P. Avižonis buvo tik ką baigęs 
gimnaziją. Ar jis dalyvavo tame suvažiavime, neturime žinių, tačiau 
tikra, kad P. Avižonis Mintaujoje susitiko su to suvažiavimo dalyviu 

dr. Juozapu Rūgiu. Daug platesnės pažintys ir nauji visuomeninės 
veiklos akiračiai atsiskleidė P. Avižoniui studijų metu Petrapilyje ir 
Tartuje. Ten, priklausant lietuvių studentų draugijoms ir dar gyviau 
įsijungus į lietuviškąją veiklą, sueita į artimus santykius su studijų 
draugais ir vyresniaisiais lietuviais veikėjais, kurių tarpe būta ir 
„Varpui“ artimų žmonių. Ypač artimi santykiai užsimezgė su Povilu 
Višinskiu, kuris vėliau (1905-1906) buvo ir „Varpo“ redaktorius. 
Vasaros atostogas P. Avižonis praleisdavo Lietuvoje. Ypač buvodamas 
Petkevičiuose (Joniškėlyje), susitikdavo su nemažu lietuvių šviesuolių 
būriu. 

Tuo metu varpininkų leidykla Prūsuose leido tris mėnesinius 
laikraščius: žurnalą „Varpą“, (1889-1906) skiriamą daugiausia inteli- 
gentijai, „Ūkininką“ (1890-1905)—ūkininkams ir „Naujienas“ (1901- 
1903)—informacinį nepolitinį laikraštį. P. Avižonis skaitė „Varpą“, kur 
V. Kudirkos raštai, spausdinami „Tėvynės varpuose“, jam darė didelį 
įspūdį. P. Avižonis labai vertino V. Kudirką. Ir 1895 m. „Varpe“ (Nr. 1) 
išspausdinta pirmoji P. Avižonio korespondencija „Iš Petropylio“, 
pasirašyta Pirmkarčio slapyvardžiu. Rašė „Varpui“ ir 1898 bei 1900- 
1905 m. Nebuvo pamirštas nei „Ūkininkas“, nei „Naujienos“. 

1898 m. buvo ypatingi P. Avižonio visuomeniniame gyvenime. 
Tais metais dar daugiau prasiplėtė jo pažintys su lietuvių veikėjais. Tų 
metų sausio pradžioje P. Avižonis buvo nuvežęs Žemaitę pas 
Petkevičius į Joniškėlį, kur ji viešėjo apie dvi savaites. Trumpam buvo 
apsistojęs ir P. Avižonis. Čia visi trys diskutavo literatūriniais ir 
visuomeniniais klausimais. Buvo paliesta ir mišrių šeimų problema. 
Apie kilusį ginčą Žemaitė šiaip rašė P. Višinskiui 1898 m. gegužės 5-17 
d. laiške: „Gvvai atmenu sporą ( ginčą) Avižėlės su Bite. Ana šaukė, 
taip šaukė, jug katras tik lietuvių išvažiuoja į Gudiją ( Rusiją), tuoj 
apsipačiuoja su gude“ (Žemaitė, Raštai, VI tomas. Vilnius, 1958, p. 77). 
Ano meto lietuvių studentų tarpe buvo plačiai diskutuojama mišrių 
šeimų problema. Vyravo pažiūra, jog nesąs svarbus būsimosios 
žmonos išsilavinimas, kad tik būtų gera lietuvaitė ir auklėtų 
lietuviškos dvasios šeimą. Ir kai P. Avižonio brolis Juozas parsivežė 
Lietuvon žmoną rusę, buvo prieita beveik prie atviro konflikto. 
Tačiau brolis Juozas sugebėjo „sulietuvinti“ savo žmoną ir išauginti 
lietuvišką šeimą. 

1898 m. birželio mėnesį P. Višinskis buvo parvažiavęs iš Jaltos 
kurorto į tėviškę—Ušnėnus. Čion jis pasikvietė P. Avižonį ir Stasį 
Matulaitį, su kuriais aptarė Žemaitės kūrinius. P. Avižonis su P. 
Višinskiu sutarė sušaukti lietuvių studentų pasitarimą Šiauliuose. 

Kreiptasi į Petrapilio, Tartu, Maskvos, Charkovo ir Kijevo studentus, 
kad iš kiekvienos vietos konferencijon būtų atsiųsta po du atstovus. 
Atvyko apie 10 studentų. Petrapilio studentams atstovavo P. Višinskis 
ir Stanislovas Lukauskis, o Tartu—P. Avižonis ir Antanas Jurgeliūnas. 
Konferencijoje aptarta „Varpo“, „Ūkininko“ ir šiaip jau lietuvių 
spaudos visokeriopas rėmimas: rašiniais, pinigais ir platinimu. 
Pasitarime dalyvavo ir St. Matulaitis, „Ūkininko“ redaktorius. 
Pasitarimas įvyko stud. St. Lukauskio bute, Kuršėnų g. Posėdžiauta 
visą dieną. Po konferencijos nuvykta pas Žemaitę ir Šatrijos Raganą 
(jos nerasta namie), užsukta ir į P. Višinskio tėviškę. Po to P. Avižonis 
nuvyko pas Petkevičius į Joniškėlį, kur jis dirbo ligoninėje felčeriu (P. 
Avižonis, Truputis atsiminimų apie Pov. Višinskį.—,„Šiaulių Metraštis 
1931 metams“, p. 105-106). 


Kelionė pas dr. Vincą Kudirką 1898 m. 


Rudeniop Gabrielės Petkevičaitės-Bitės iniciatyva ir jos lėšomis 
buvo surengta ekskursija po Lietuvą. Kelionės tikslas—aplankyti 
Lietuvos istorines vietas, susitikti ir susipažinti su žymesniais veikėjais, 
pakeliui patiems pademonstruoti inteligentijos lietuviškumą ir 
Naumiestyje aplankyti sergantį dr. Vincą Kudirką. Tą nuotykingą 
kelionę vaizdžiai yra aprašęs pats P. Avižonis (Atsiminimai apie d-rą 
V. Kudirką.—,„Vinco Kudirkos jubiliejinis Varpas“. Kaunas, 1924, p. 
158-162) ir, be to, apie tą kelionę (su kai kuriomis papildomomis 
smulkmenomis) yra papasakojęs Juliui Būtėnui, kuris P. Avižonio 
prisiminimus yra paskelbęs 1974 m. (J. Būtėnas, Istoriografo užrašai. 
Vilnius, 1974, p. 61-73). Kadangi ta kelionė buvo ne eilinė, tai tenka 
ties ja kiek ilgėliau stabtelėti. Štai kaip vaizdžiai ją nupasakoja P. 
Avižonis: 

„Buvo taip. Vasaros atostogų metu... aš gyvenau Joniškėlyje pas 
Petkevičius. Atostogoms baigiantis, susitarėm su Petkevičaite pavaži- 
nėti po Lietuvą. Pirmiausia nuvažiavom į Ušnėnus, į Povilo Višinskio 
tėviškę. Mane kvietė aplankyti Povilas, o Petkevičaitė norėjo 
pamatyti, kaip gyvena Žemaitė, tai rūpėjo ir man. Taigi, viešėdamas 
pas Povilą, susipažinau su Žemaite (su Žemaite Avižonis jau buvo 
anksčiau susipažinęs. J.P.). Sunkus ir skurdus buvo jos gyvenimas. Ji 
dirbo visus ūkio darbus. Po darbų ir namų ruošos naktimis rašė, rašė 
tada, kai turėtų ilsėtis. Paskui, po mūsų apsilankymo, ją ėmė šelpti 
„Žiburėlis“. Taip pat studentai, parinkę pinigų, paremdavo. Vyras 
raukėsi ir barėsi, kad žmona niekais užsiimanti, o kai pradėjo gauti 

šiek tiek pinigų, kai pamatė, kad iš jos raštų prisiduria ūkiui, pasikeitė. 
Ką nors lauke dirbant, vyras sakydavo: „Eik, motin, namo, mes vieni 
apsidirbsim“. 

Iš Ušnėnų Povilas mus nuvežė į Užventį susipažinti su 
Pečkauskaite-Šatrijos Ragana “(J. Būtėnas, Istoriografo užrašai, p. 61- 
62). 

Paviešėję savaitę Ušnėnuose ir pasiėmę Višinskį, išvykome į 
Pernaravos dvarą (Ariogalos vls.) pas p. Juškevičių, kurio vieną 
dukterų, p-lę Jadvygą, Petkevičaitė buvo pirmiau pažinusi. Iš 
Pernaravos jau penkiese (su panelėmis Jadvyga ir Marija Juškevičaitė- 
mis) nuvykome į Butkiškę susipažinti su kunigu Geniu, kurį buvome 
girdėję esant nukentėjus nuo savo dvasiškosios vyresnybės už 
prisirišimą prie lietuvybės, o iš Butkiškės nuvažiavome į Plembarką 
Tado Daugirdo aplankyti ir jo archeologinių rinkinių apžiūrėti. Labai 
nedrąsiai jėjome pro užpakalines fligelio duris, bijodami, kad 
nebūsime įleisti į aristokrato rūmus, bent mudu su Višinskiu, 
tekalbančiu tik lietuviškai, nors ir buvome girdėję tą aristokratą esant 
palankų lietuviams. Be galo nustebome Tado Daugirdo mandagumu 
ir ponios Daugirdienės vaišingumu. Išklausę kad ir sunkiai, bet vis tik 
lietuviškai pasakytą ištisą paskaitą apie Lietuvos senovės piliakalnius ir 
apie randamus juose archeologinius turtus ir užkandę priešpiečių, 
išvykome į puikųjį Dubysos slėnį ir, palaipioję po „Farmazono“ kalną, 
sugrįžome į Pernaravą. 

„Kitą dieną išvykome vėl penkiese tolimesnėn kelionėn, pasiryžę 
aplankyti Vilkijos dvare kunigą Jaunių, tą patį pavasarį p-lės Jadvygos 
Juškevičaitės parvežtąjį iš Kazanės, ir paskui d-rą Vincą Kudirką 
Naumiestyje. Kunigo Jauniaus Vilkijos dvare neberadom, jis jau buvo 
išsikėlęs į Kauną“ (P. Avižonis, Atsiminimai apie d-rą V. Kudirką, I. c., 
p. 158-159). 

„Tada mes Nemunu plaukėm į Plokščius, kur gyveno Petras 
Kriaučiūnas. Petkevičaitė savo atsiminimuose rašo, kad mes nedrįsę 
eiti pas Kriaučiūną. Tai netiesa. O buvo taip. Petkevičaitė ir Juškytė 
buvo susipažinusios su Kriaučiūnu Birštone, pasižadėjo susirašinėti. 
Petkevičaitė parašė laišką, bet atsakymo negavo. Įsižeidė. Pasiryžo 
nubausti: važiuos pro šalį ir neužeis. Pas Kriaučiūną užėjom mudu su 
Višinskiu. Jisai patarė mums, nuvažiavus į Šakius, apsilankyti pas 
daktarą Joną Staugaitį, kuris patarsiąs, kaip toliau elgtis. Petkevičaitė ir 
abidvi Juškytės buvo apsistojusios karčemoje. Tai sužinojęs, Kriaučiū- 
nas užėjo ir ėmė barti moteris, kad jo vengiančios. Pasiekę Šakius, 
apsilankėme pas Staugaitį. Turiu pasakyti, kad jis buvo bailys; kad 

Nemunu pas dr. Vincą Kudirką 1898 m. Sėdi J. ir M. Juškytės ir P. Avižonis 
(prie tinklų, su studentiška kepure). 

prigąsdino mus dėl šitos kelionės! Patarė pirmiausia paslėpti mūsų 
studentiškas kepures. Jo patarimu mudu su Višinskiu čia pat Šakiuose 
nusipirkome paprastas kepures, o studentiškąsias sukišome į maišą, 
švarkai buvo civiliai“ (J. Būtėnas, Istoriografo užrašai, p. 65-66). 

„Buvo jau pavakarė, kai išvažiavom iš Šakių. Plentas tarp Šakių ir 
Naumiesčio buvo vienoje vietoje taisomas, ir mes gavom pasisukti į 
šalikelę, bet sutemus ir kelio nežinodami nuklydome į Griškabūdį ir 
tik po pusiaunakties teprivažiavom Naumiestį. Nors mūsų vežikas, 
Plokščių ūkininkas, sakėsi gerai žinąs kelią į Naumiestį ir ne kartą 
vežiojęs tenai ponus, tačiau prie pat Naumiesčio buvo vėl išklydęs iš 
kelio ir nuvežė į kažin kokį dvarą, kur, jam atsisakius, mes važiuotojai 
patys gavome baldytis po kumetynus ir prašyti kelio parodyti. Atvežęs 
gi į Naumiestį ir prašomas privažiuoti prie kurio nors viešbučio, mūsų 
vežikas sustojo viduryje rinkos ir pasakė mums, kad jis visada tik iki 
čia vežiodavęs ponus, o čia jie išsivaikščiodavę. Gavome patys 
patamsėje ir nežinomoje vietoje ieškotis nakvynės, bijodami, kad 
koks žandaras mūsų neužkluptų. Laimei patikome žydelį, kuris mus 
nuvedė į „viešbutį“. Čia mus suleido visus penkis į vieną nedidelį 
kambarėlį, kuriame stovėjo staliukas ir kelios kėdės, ir, rodos, tebuvo 
tik viena lova. Paprašius numerio, viešbučio šeimininkas nuvedė mus 
ant aukšto, kur dideliame pastogės kambaryje gulėjo keletas žydų, 
moterų ir vyrų, ir buvo dar tuščia viena kita nepatiesta lova. Nors 
šeimininkas mums užtikrino, kad nakvotojai čia esą visi „počcivi“ ir 
kad mums jie nieko pikta nepadarysią, tačiau mes atsisakėme gulti ir, 
sugrįžę į savo kambarėlį, vieni sėdom prasėdėjom, kiti prie stalelio 
perrymojom per kiaurą naktį“ (P. Avižonis, Atsiminimai apie d-rą V. 
Kudirką, I. c., p. 159). 

„Anksti rytą šeimininkas pažadino ir pranešė, kad policininkas 
reikalaująs mūsų pasų. Iš mūsų tik viena Petkevičaitė turėjo pasą. 
Ėmėm tartis, kas daryti? Besiteiraudami sužinojome, kad mudviejų su 
Višinskiu draugas, Peterburgo universiteto studentas Antanas Dani- 
liauskas ( nepriklausomoje Lietuvoje Švietimo ministerijos generali- 
nis sekretorius. J.P.), gyvena čia pat pas apskrities viršininką, moko jo 
vaikus. Eiti tiesiog į apskrities viršininko namus mums atrodė 
pavojinga, o su studentu Daniliausku reikėjo kuriuo nors būdu 
pasimatyti: ar nepadėtų jis mums atsipirkti nuo policijos. Sugalvojom 
šitaip. Aš parašiau laiškelį ir nuėjau į bažnyčią, kuri buvo netoli. 
Apsidairęs ir įsitikinęs, kad nesekamas, pašnekinau bažnyčios 
prieangyje vieną ubagę. Pasisakė žinanti viršininko butą. Įkišau jai 
dešimkę (dešimt kapeikų), padaviau laiškelį ir vos spėjau pareiti 

viešbutin, kai atėjo Daniliauskas. Susipažinęs su mūsų padėtimi, jis 
mus nuramino ir pažadėjo užtarti pas apskrities viršininką kaip gerus 
pažįstamus. Po valandėlės grįžęs pranešė, kad viršininkas žadąs mums 
nekliudyti pabūti dieną Naumiestyje, tik reikalaująs, kad mudu su 
Višinskiu jam pasirodytume ir norįs pažiūrėti mūsų studentiškųjų 
liudijimų. Mudu metėm Šakiuose pirktas kepures, iš maišo išsitrau- 
kėme studentiškąsias ir, Daniliausko lydimi, nuėjom pas viršininką, 
kuris paklausinėjo, kas mes tokie ir kas mūsų kompanijonės, kur ir ko 
važinėjame. Mudu melavome nekaisdami. Viršininkas paleido mus“ 
(. Būtėnas, Istoriografo užrašai, p. 66-67). 

„Dabar buvo klausimas, kuo būdu pasimatyti su d-ru Kudirka, 
nekritus žandarams į akis. Ir čia stud. Daniliauskas davė mums 
naudingų patarimų. D-ras Kudirka gyveno pagal rinką mezonine. Jo 
šeimininkė laikė sankrovą. Taigi sutarėm mes, išsiskyrę į dvi grupes, 
pavaikščioti po sankrovas, būk tai ko pirkti ieškodami, ir pro d-ro 
Kudirkos šeimininkės sankrovą užeiti pas patį Kudirką... Jėjus į 
įsidėmėtąją sankrovą ir pasakius, ko mums reikia, mandagi ponia 
išvedė mus iš sankrovos pro užpakalines duris, užvedė ant aukšto, 
atrakino iš lauko pusės salkos duris ir mes stačiai atsidūrėme d-ro 
Kudirkos mažame kambarėlyje. 

D-rą Kudirką radome begulintį lovoje. Jis jau maža bepajėgdavęs 
pavaikščioti. Pasisveikinus ir pasisakius, kas tokie esame ir ko 
atvykome, d-ras Kudirka, kiek buvo matyti iš jo išblyškusio ir 
išdžiūvusio veido, labai nudžiugo, jo akys nušvito. Atsisėdo lovoje ir 
paprašė mus sėsti. Pasirodė jis jau žinąs ir p. Petkevičaitę ir mane iš 
mūsų raštų, jei šitokiu vardu galima būtų pavadinti mano vieną kitą 
„Varpui“ ir „Ūkininkui“ siųstą korespondenciją ir mano knygutę 
„Apsakymai apie žemę, vandenį ir orą“. Jis ragino mus rašinėti 
daugiau, pagirdamas mane, kad iš manęs būsiąs geras mokslo 
populiarizatorius. Po to nedrąsiai išsitraukiau iš užančio savo 
„Lietuviškosios gramatikėlės“ rankraštį ir padaviau jam, prašydamas, 
kad jis, peržiūrėjęs ją ir radęs reikalo ir galimybės, atspausdintų ar 
„Varpe“, ar skyrium. Mūsų klausinėjamas, jis šį tą papasakojo ir apie 
save. Visų pirma mus buvo labai nustebinęs klausimas, kodėl jis guli iš 
lauko pusės užrakintas. Pasirodo, dalykas visai paprastas. Kadangi jis 
nuolat yra apsikrovęs lietuviškąja, taigi nelegalia literatūra, ar tai 
svetimais rankraščiais, ar korektūromis, spausdiniais, arba pats ką nors 
berašąs, o kadangi laikas nuo laiko jį aplanko žandarai kratos daryti, 
tai neužsirakinus negalima būti... Kolei žandarai suranda šeimininkę, 
kolei ji juos įleidžia, jis suskumbąs sunaikinti, kas sunaikintina. 

Sunku buvo nesusigraudinti besiklausant šitokio papasakojimo 
žmogaus, kurio kūno belikę tik oda ir kaulai, o dvasios pasiryžimo 
buvo dar milžiniško. Nelyginant kalėjime uždarytas, ligos prie lovos 
prikaltas, nesiliovė žadinęs Lietuvą iš tautiško apmirimo ir drąsiai 
skleidęs dorą, paremtą kilnesniais principais, negu egoistiškieji 
konfesiniai jos pagrindai. 

Netrukus pasibeldė į duris antroji grupė, Višinskis su J. 
Juškevičaite, ir mūsų pirmoji grupė turėjome atsisveikinti, lydimi 
dėkingo žvilgsnio, kad nepabijojome savo apsilankymu atkreipti į 
save žandarų akis. Dvasios milžinas neiškentė nepasiskundęs 
inteligentų baikštumu, kuris neleidžiąs jiems bent retkarčiais 
aplankyti savo paliegusį kaimyną ar net draugą. 

Tikslą buvome pasiekę: savo akimis pamatėme d-rą Kudirką, 
pamatėme, kokiomis aplinkybėmis gaminami „Tėvynės Varpai“, ir 
kupini kilnių jausmų, grįžome atgal“ (P. Avižonis, Atsiminimai apie d- 
rą V. Kudirką, I. c., p. 160-161). 

Grįždami iš V. Kudirkos, Plokščiuose visi keliautojai dar kartą 
užsuko pas Petrą Kriaučiūną, kur P. Avižonis radęs bibliotekoje daug 
lituanistikos, apžiūrėjo Raudonės pilį, Kaune aplankė kun. K. Jaunių, 


Kelionės pas dr. V. Kudirką dalyviai. Iš k. į d.: Jadvyga Juškytė, Povilas 
Višinskis, Marija Juškytė, Gabrielė Petkevičaitė-Bitė ir Petras Avižonis. 

kun. A. Dambrauską-Jakštą, „,apsidžiaugėm pažinę dar vieną žmogų, 
prielankų lietuvybei“, ir po to P. Avižonis grįžo į Tartu. Ta nepaprasta 
kelionė paliko P. Avižoniui milžinišką įspūdį: ,,Netenka aiškintis, kiek 
tos ekskursijos metu pamatytieji puikūs Lietuvos gamtos vaizdai ir 
pažintieji Lietuvos veikėjai sustiprino mus morališkai, kiek jie 
sutvirtino mūsų prisirišimą prie savo krašto ir mūsų pasiryžimą 
visomis jėgomis ir visu išmanymu dėtis prie savo tautos kultūros ir 
materialinės gerovės kėlimo“ (P. Avižonis, Atsiminimai apie d-rą V. 
Kudirką, I. c., p. 162). 

P. Avižonis grįžo iš kelionės dvasia dar daugiau sustiprėjęs. Toliau 
dar uoliau bendradarbiavo „Varpe“ bei kituose varpininkų leidi- 
niuose. 1902 m. spalio 17 d. dalyvavo ir varpininkų suvažiavime, 
įvykusiame grafo Zubovo Dabikinės dvare, Mažeikių aps. Čia 
dalyvavo apie 40 lietuvių veikėjų, jų tarpe P. Avižonis, J. Biliūnas, F. 
Bortkevičienė, A. Bulota, K. Grinius, St. Matulaitis, J. Šaulys, J. Vileišis, 
P. Višinskis ir kt. Svarbiausias suvažiavimo tikslas—išrinkti komisiją 
Lietuvių Demokratų partijos programai paruošti. Į komisiją išrinktas ir 
P. Avižonis (K. Grinius, Atsiminimai ir mintys, II. Chicago, 1962, p. 37; 
plg. dar: J. Būtėnas, Istoriografo užrašai, p. 43-44). 

P. AVIŽONIS LIETUVIŲ BENDRINĖS 
RAŠOMOSIOS KALBOS PUOSELĖTOJAS IR 
JO „LIETUVIŠKA GRAMATIKĖLĖ“ 


Lietuvių rašomosios kalbos norminimo reikalas 


Lietuvių bendrinė rašomoji kalba antrojoje XIX a pusėje dar 
nebuvo nusistojusi. To meto raštų kalboje būta nemažos painiavos: 
žodyne ir sintaksėje buvo jaučiama stipri kitų kalbų įtaka, rašyba labai 
įvairavo, vieni vartojo vienokius rašmenis, kiti kitokius ir t.t. Mažojoje 
Lietuvoje vartotas gotiškos formos raidynas (fraktūra), Didžiojoje 
Lietuvoje—lotyniškas raidynas su kai kuriais lenkiškais rašmenimis ar 
kitokiais ženklais lietuvių kalbos garsams žymėti. Lietuvių kalbos 
vartosena taip pat dar nebuvo vienoda. Tačiau nuo „Aušros“ (1883- 
1886) jau galime kalbėti apie bendrinę rašomąją kalbą, paremtą 
pietinių vakarų aukštaičių tarme. „Aušros“ rašybai didelę reikšmę 
turėjo dvi lietuvių kalbos gramatikos: A. Schleicherio (Litauische 
Grammatik von August Schleicher. Prag, 1856) ir Fr. Kuršaičio 
(Friedrich Kurschat, Grammatik der littauischen Sprache. Halle a. S., 
1876,) paremta Mažosios Lietuvos aukštaičių tarme. Bet vis dėlto 
„Aušroje“ neišvengta painiavos rašybos srityje: pradžioje ji spaus- 
dinta lotynišku raidynu su kai kuriais lenkiškais (sz, cz, t, w) ir lietuvių 
kalbai pritaikytais rašmenimis (ė, į, Ū), nuo Nr. 4 vietoj w įvedama v, 
nuo Nr. 5—š, č, ų, I (vietoj kieto ), bet nuo Nr. 6 vėl grįžtama prie sz, 
cz... (J. Bagdonas, Iš mūsų rašybos istorijos.—,,Kalba“, I tomas, 2 sąs. 
Kaunas, 1930, p. 55-59). Kiekvienas „Aušros“ redaktorius savaip 
žiūrėjo į raštų kalbą, o tų įvairaus išsilavinimo redaktorių buvo net 
penki: Jonas Basanavičius, Jonas Šliūpas, Jurgis Mikšas, Martynas 
Jankus ir Juozas Andziulaitis. „Aušra“, vengdama svetimybių, buvo 
prisigaminusi visokiausių naujadarų, dažnai nevykusių. 

Jau žymiai geriau aptvarkyta buvo „Varpo“ (1889-1906), ,,Ūki- 
ninko“ (1890-1905) ir tilžiškių „Naujienų“ (1901-1903) kalba. Ir 
„Varpas“ pradžioje dar tebevartojo sz, cz, ū rašmenis, bet kiek vėliau 

imta vartoti iš čekų raidyno paimti ženklai š, č, o vietoje ū imta 
rašyti uo. Varpininkai daugiausia naudojosi Fr. Kuršaičio gramatika, 
bet ir jiems nebuvo lengva susidoroti su visokiomis gramatikos tai- 
syklėmis—trūko geros norminės lietuvių kalbos gramatikos. Todėl, 
tik ką pradėjus leisti „Varpą“, susirūpinta lietuvių kalbos gramatika. 
1889 m. „Varpo“ Nr. 7 dr. Vincas Kudirka rašė: „Gramatikų prirašė 
mums mokantieji ir nemokantiėji lietuviškai, bet nei iš vienos negali 
išmanyti, kaip priguli rašyti ir kalbėti lietuviškai. O mūs tikri lietuviai, 
tie didžvyriai, kaip eina garsas, turi prirašę storus pluoštus gramatikų 
ir kitokių lietuviškų veikalų, dėlko gailisi atiduoti viengenčiams savo 
darbą ir laiko jį paslėpę?... Šiandien kiekvienas rašėjas dirba sau 
gramatiką ir kiekvienas savotiškai rašo—kitaip ir būti negali, kollaik 
neturėsime gramatikos trumpos, aiškios, kuri ant svarbesnių kalbos 
klausimų atsakytų stačiai, be jokios dvejonės“ (Vinco Kudirkos raštai, 
t. II. Tilžėje, 1909, p. 7). Ir 1890 m. „Varpe“ (Nr. 5, p. 65) skundžiamasi: 
„Šiandien kiek yra rašėjų, tiek yra ir skirtingų statrašų ( rašybų. J.P.)... 
Dabar nėra nė dviejų laikraščių, kurie laikytusi vienokios statrašos“. 

Tais pačiais lietuvių kalbos gramatikos rūpesčiais gyveno ir 
Amerikos lietuviai, leidę laikraščius ir spausdinę knygas. Todėl 1896 
m. spalio 13 d. Susivienijimo lietuvių Amerikoje (SLA) seimas 
Brooklyne, N. Y., paskyrė 100 dolerių tam, kas parašys „Lietuvišką 
gramatiką“. Konkurso taisykles pavesta sudaryti ir paskelbti Centro 
valdybai (Susivienijimo Lietuvių Amerikoje istorija. New York, N. Y 
1916, p. 111). Seimo atsišaukime į lietuvius kalbininkus sakoma. 
„Jausdami vėl, kad lietuviszką gramatiką priderancziai gali suraszyti 
tiktai tas, kuris gerai moka lietuviszkąją kalbą, — apsvarstę tą viską, jus 
tik, Lietuvos filologai, kviecziame prie minėto darbo, ukvatydami prie 
raszzymo netaip menka premija, szimtu amer. dolerių, kurius 
įstengėme ant konkurso paskirti, kaip reikalingumu anos „knįgos 
gramatikų“, tuo labjaus, kad užmanymas jos paraszymo iszėjo isz 
lupų, kurios niekad nevėbliojo lotyniszkų nė grekiszkų dėklinacijų, 
t.y. iszdygo isz tarpo paczių žmonių“ („Tėvynė“, 1896, Nr. 11, p. 169). 
Praėjo metai, tačiau į konkursą iš Europos lietuvių niekas neatsiliepė 
(Susivienijimo Lietuvių Amerikoje istorija, I. c., p. 119). Be pasekmių 
praslinkus ir antriesiems metams, Susivienijimo lietuvių Amerikoje 
organas „Tėvynė“ (1899, Nr. 1, p. 25-26) piktokai pakaltino Lietuvos 
šviesuolius: „Lietuvos inteligencija taip yra apsunkusi, kad ir szimtas 
dolerių negalėjo paraginti prie darbo. Nei vienas iš jos apszviestūnų 
neiszreiszkė noro paimti tą szimtinę“. 

Netrukus, tiesa, buvo atsiųstos Susivienijimui dvi gramatikos, 
parašytos bruklyniškio Gėgžnos ir kun. P. Saurusaičio. Tačiau abidvi 
gramatikos neatitiko konkurso sąlygų, ir buvo atmestos. 1899 m. 
vasarą Karaliaučiaus universiteto studentas Vilius Gaigalaitis buvo 
sutikęs paruošti lietuvių kalbos gramatiką. Pažadą netrukus ištesėjo, 
bet ir jo parašyta gramatika nebuvo priimta, nes buvo per plati 
(Lietuviškos gramatikos reikaluose.—,„Varpas“, 1900, Nr. 10, p. 119- 
120). 

Susidariusi padėtis kėlė didelį rūpestį V. Kudirkai, kuris 1898 m. 
sausio mėn. „Varpe“ (Nr. 1), nesitikėdamas, kad iš Susivienijimo 
lietuvių Amerikoje paskelbto konkurso lietuvių kalbos gramatikai kas 
nors gera išeitų, pradėjo ieškoti išeities—siūlė išversti lietuvių kalbon 
ir išleisti E.J. Schiekoppo gramatiką. Kaip žinome, Tilžės gimnazijos 
lietuvių kalbos mokytojas E. Schiekoppas buvo parašęs Fr. Kuršaičio 
lietuvių kalbos gramatikos santrauką ir ją 1881 m. išleidęs: Litauische 
Elementar-Grammatik, I (kalbos lyčių mokslas) ir II (sintaksė). Tuo 
reikalu V. Kudirka rašė: „Yra didelė gramatika vokiškai rašyta, 
Kuršaičio, kurios mes beveik visi prisilaikome (tur būt, ji visiems 
geriausiai atsako). Tą gramatiką sutrumpino Schiekopp, o mes 
Schiekoppo darbą išverskime, da labiau sutrumpinę ir pridėję 
praktiškas pastabas, tai ir turėsime trumpą, praktišką gramatiką, kuri 
sulygintų mus formose, smulkmenose. Bet, iki tai įvykdysime, 
pasirūpinkime pirmiau sulyginti stambiausiai puolantį į akis dalyką: 
sutikime ant vienokio alfabeto. Tai galime atlikti, visai ir neikame 
nekenkdami būsimai gramatikai. Iš tikro, net gėda pasakyti, kad 
lietuviškos knygos, spaustos Europoje ir Amerikoje, o net toje ar 
kitoje redakcijoje, įvairiais alfabetais viena kitos nepažįsta“. Toliau V. 
Kudirka nurodo, kaip skiriasi raidynas įvairiuose laikraščiuose: 
„Varpe“, „Vienybėje Lietuvnikų“, „Lietuvoje“, „Saulėje“ ir kt. 
Pavyzdžiui, „Varpas“ rašo ie, uo, I, v, š, € „Vienybė Lietuvnikų''—u, 
sz, cz, „Lietuva“ —w, „Saulė“ ir „Tėvynės Sargas“ — (kietam I) ir t.t. V. 
Kudirka siūlo laikytis „Varpo“ raidyno (Vinco Kudirkos raštai, t. II, 
1909, p. 359-361). 

Tuo reikalu V. Kudirka rašė ir kun. Jonui Žilinskui, tuometiniam 
Susivienijimo lietuvių Amerikoje pirmininkui. 1898 m. sausio 2 d. 
laiške rašoma: „Negerai, kad konkursas dėl gramatikos nelaimingas. 
Man rodosi, jis pasiliks bergždžias ir šituo keliu mes gramatikos 
neįstengsime. Greičiau ir tikriau atliksime darbą patys, be autoritetų- 
tinginių, išversdami sau sutrumpintą Kuršaičio gramatiką, kurios 
šiandien prisilaiko beveik visos redakcijos ir kuri ikšiol yra geriausia 

(ją sutrumpino Schiekopp, o galima da labiau sutrumpinti). Apie tai aš 
norėčiau primesti žodelį „Varpe“, bet pirmiau turiu žinoti, ar 
nepasižadėjo kas prisiųsti gramatiką ant antro termino, kad kartais 
nepakirsčiau kelio konkursui. Taigi, meldžiamas broli, pranešk man 
apie šitą dalyką“ (Vinco Kudirkos raštai, t. III. Tilžėje, 1909, p. 238- 
239). 

Kaip tik tuo metu P. Avižonis ir pradėjo ruošti trumputę lietuvių 
kalbos gramatiką, žinomą „Lietuviškos gramatikėlės“ vardu. Stabtelė- 
kime ties tos gramatikėlės istorija. 


„Lietuviškos gramatikėlės“ atsiradimas 
P. Avižonio liudijimu 

Po 25 metų rašytuose savo prisiminimuose P. Avižonis šiaip 
nupasakoja „Lietuviškos gramatikėlės“ tapsmą: 

„Dar šiuo metu, kai jau turime savo lietuvišką ne tik pradedamą- 
ją, bet ir vidurinę ir net aukštąją mokyklą, didelė daugybė lietuvių 
mokytinių taip blogai, arba, teisingiau, klaidingai rašo lietuviškai, kad 
tartumei juos visai ne lietuvius esant. O dvidešimt keleri metai atgal, 
kai aš ėjau mokslus, būdavo didžiausia retenybė, jei kas rasdavos 
teisingai arba tų laikraščių rašyba rašąs. Rodos 1893 m. buvo atklydęs į 
Mintaujos lietuvių mokinių draugiją „Kūdikis“ trumpam laikui iš 
Kauno kunigų seminarijos kun. Jauniaus gramatikos rankraštis, kurį 
„Kūdikio“ nariai išsidaliję norėjo nusirašyti, bet nesuskubo. Ir man 
buvo tekę tos gramatikos gera dalis perrašyti. Tik po kelių metų, 1897 
m., šita gramatika buvo Dorpato studentų nuhektografuota. Čia 
dgiausia padėjo triūso kun. P. Jakubėnas, anuo metu Dorpato 
studentas, buvęs „Kūdikio“ narys. 

Nuvykęs 1895 m. į Tilžę, radau tenai kažkokiame knygyne 
vokiečių kalba parašytą Fr. Kuršaičio lietuvių kalbos gramatiką. Tatai 
buvo man tikras radinys, tikras lietuvių kalbos mokslo šaltinis. Patekęs 
į Petrapilio studentų tarpą, dideliai nustebau pamatęs, kad jie, įvairių 
aukštųjų mokyklų studentai, dar mažiau temoka lietuviškai kalbėti ir 
rašyti, negu Mintaujos gimnazistai „kūdikiečiai“. Tatai ypatingai 
aiškiai apsireiškė, kada studentų draugija, Povilo Višinskio suintere- 
suota Žemaitės rašiniais, buvo ėmusis juos taisyti spaudai. Tuo metu 
mano draugų kalbos nemokėjimas reiškėsi visų daugiausia jų 
nemokėjimu kaityti žodžių linksniais ir asmenimis. Ir čia atėjo man 
mintis patiekti savo kolegoms trumputis gramatikos konspektas su 

linksniavimų ir asmenavimų pavyzdžiais. Pasirodžiusi Jauniaus 
hektografuotoji gramatika šitos minties nesutrikdė, nes ji buvo taip 
pat sunkiai gaunama, kaip ir Kuršaičio gramatika, ir ne lengviau 
suprantama, kad ir lietuviškai parašyta, negu Kuršaičio vokiškoji. 
Naudodamos visų daugiausia Kuršaičio gramatika ir jos pavyzdžiais, 
parašiau sumanytąjį konspektą, kuriame be kokių aiškinimų ir be 
kokių taisyklių buvo surašyta linksniavimų pavyzdžiai visų linksniuo- 
jamųjų kalbos dalių ir asmenavimų pavyzdžiai. Turėdamas galvoje 
studentus ir šiaip jau inteligentus, kuriems žinomi lotyniški terminai, 
aš tik šiuos savo konspekte pavartojau, rašydamas: substantivum, 
adjectivum, pronomen, verbum ir t.t., declinatio, conjugatio, 
singularis, dualis, pluralis, nominativus, genitivus, dativus ir t.t., 
praesens, imperfectum, futurum, ir t.t., ir t.t. Tai kai kur pridėjau 
vokiškų paaiškinimų. 

Bijodamas, kad į mano parašytąjį konspektą nebūtų įsibrovusių 
klaidų, ir norėdamas, kad linksniavimų ir asmenavimų pavyzdžiai būtų 
teisingais kirčiais pažymėti, aš 1897 metų Kalėdų šventėms nuvykau į 
Taliną (Revelį) pas J. Jablonskį, kuris mano konspektą peržiūrėjo, 
pataisė klaidas, padėjo kirčius ir pakrikštijo „Lietuviška gramatikėle“. 

Vasarą, 1898 m. buvau nuvažiavęs, kartu su P. Višinskiu, G. 
Petkevičaite ir J. ir M. Juškevičiūtėmis, į Naumiestį d-ro V. Kudirkos 
aplankyti ir palikau jam savo „gramatikėlę“ peržiūrėti ir, jei bus 
galima, išspausdinti Tilžėje. Tačiau išspausdinti nepavyko, ir jis vėliau 
sugrąžino man rankraštį su savomis pastabomis. 

Be to, tuo pačiu metu kažin kuriame laikraštyje perskaičiau 
Susivienijimo lietuvių Amerikoje konkurso paskelbimą, tuojau 
atsisėdau ir nurašęs nusiunčiau savo gramatikėlę į konkursą. Po metų 
(1899 m. rudenį) susilaukiau iš Amerikos atsakymą, kad į konkursą 
tebuvę atsiųstos dvi gramatikos: mano ir dar, nebeatmenu, kieno iš 
Rytprūsių lietuvių, ir kad manoji rasta geresnė, tik trūksta lietuviškų 
vardų kalbos dalims, linksniavimams ir asmenavimams ir trūksta 
nekaitomųjų kalbos dalių. Vienu žodžiu, gramatikėlė reiktų dar 
papildyti ir pritaikinti mokykloje vartoti. O palikus šitaip, kaip yra, 
skiriama tik pusė pažadėtosios premijos—50 dolerių. 

Gavęs iš Amerikos šitą žinią, tuojau parašiau J. Jablonskiui ir 
klausiau, bene sutiktų įnešti į gramatikėlę reikalaujamųjų papildymų 
už pusę žadėtosios premijos. Jablonskis sutiko ir mudu susitarėva tą 
darbą kartu sekamą vasarą atlikti. 

Nesitikėdamas sulaukti iš Amerikos palankaus atsakymo, aš 
rudenį 1898 m., gavęs atgal savo rankraštį iš dr. Kudirkos, mėginau 

Dorpate pats hektografuoti tuo pačiu hektografu, kuriuo buvo 
hektografuota Jauniaus gramatika, bet technikos nemokėdamas tik 
daug sugaišau, o darbo nepadariau. Tuokart pasistengiau susipažinti 
su vienos didelės Dorpato spaustuvės (kertė Pilies ir Jono gatvių) 
vyresniuoju tarnautoju, kuris pažadėjo man išspausdinti gramatikėlę. 
Sutartą dieną nueinu į spaustuvę ir, o džiaugsme, pamatau savo 
gramatikėlės gražiai lietuviškai išspausdintą visą lakštą! Tik mano 
džiaugsmą greitai pakeitė gilus nusiminimas, kai mano pažįstamasis 
pareiškė, kad Rygos cenzūros reikalavimu jis nebegalįs toliau 
spausdinti ir privaląs išspausdintąjį lakštą sunaikinti. Kaip mokėdamas 
prašiau, meldžiau jį, kad nors tą vieną lakštą man duotų atminimui, 
nors tą vienintelį egzempliorių; bet nieko nelaimėjau, gavau atgal 
savo rankraštį, darbininkų pirštų sučiupinėtą ir cenzūros pažymėtą: 
„pečatat“ vospreščeno“ ( spausdinti draudžiama. J.P.). 

1898 m. Kalėdų šventėmis buvo šaukiama į Petrapilį lietuvių 
studentų konferencija. Nuo dorpatiečių į konferenciją patekau aš ir 
nusivežiau į Petrapilį savo gramatikėlę, kurią mano draugai studentai 
V. Sirutavičius ir A. Smetona apsiėmė atmušti kažin kokia mašinėle, 
studentų vartojama profesorių paskaitoms atmušti. Apie Velykas 1899 
m. aš jau gavau iš Petrapilio honoraro 25 egzempliorius sayo 
„Lietuviškos gramatikėlės“, kurios iš viso buvo atmušta 100 egzem- 
pliorių“ (P. Avižonis, Petro Kriaušaičio „Lietuviškos kalbos gramatikos“ 
istorija.—,„Mokykla ir Gyvenimas“. Kaunas, 1921, Nr. 15, p. 30-32). 

Kaip buvo išspausdinta ta „gramatikėlė“, 1962 m. rugsėjo 6 d. 
papasakojo inž. Vladas Sirutavičius, 1899 m. buvęs Petrapilio 
technologijos instituto studentas. Esą, pradžioje norėta rankraštį 
nusiųsti į Prūsus ir ten išspausdinti. Tačiau gramatikos buvo tik vienas 
egzempliorius, jei žūtų, kaip tada? Todėl buvo sutarta pirma tą 
gramatiką šapirografuoti (multiplikuoti tam tikru aparatu, kuris buvo 
vadinamas šapirografu). Juk ir ta gramatika pirmiausia buvo skirta 
studentams, kurių Petrapilyje buvo koks šimtas ar kiek daugiau. 
Reikėjo gauti šapirografas, kurio nebuvo galima laikyti be leidimo. 
Šapirografas gautas pas Antaną Smilgą, kuris vėliau (1904-1906) 
Petrapilyje leido savaitraštį „Lietuvių Laikraštį“, pirmąjį lietuvių 
laikraštį, legaliai ėjusį spaudą atgavus. A. Smilga davęs tą šapirografą 
drebėdamas ir įsakydamas saugotis. V. Sirutavičius tuo metu gyveno 
kartu su Antanu Smetona Sadovaja gatvėje. A. Smetona turėjęs gražią 
rašyseną, todėl paruošė rankraštį šapirografui. Spausdinta trise: 
vienas popierių klodavo, antras velenėliu pavoluodavo, o trečias— 
nuimdavo atmuštą tekstą. Spausdino Vladas Sirutavičius, Petras 

Avižonis, Jankevičius (teisininkas, baigęs universitetą greitai mirė 
džiova) ir kelis kartus Steponas Kairys. V. Sirutavičius pasilikęs sau du 
tos gramatikos egzemliorius, visą laiką saugojęs, bet tos knygutės 
likusios Lietuvoje. 


V. Kudirka išsiuntinėja „gramatikėlę“ 
Amerikos lietuvių laikraščiams 


Kai atsiminimai rašomi po daugelio metų, juose atsiranda 
netikslumų, dažnai tas pats įvykis įvairiai interpretuojamas, todėl 
susidaro nemaža painiavos. Tas pat yra atsitikę ir su P. Avižonio 
„Lietuviška gramatikėle“. Čia ne tik nesutampa kai kurios datos, bet 
iškyla ir tos „gramatikėlės“ autorystės klausimas. Kai kas ją laiko J. 
Jablonskio darbu. Pavyzdžiui, kaip netrukus pamatysime, V. Kudirka 
savo 1899 m. birželio 6 d. laiške Petrui Mikolainiui rašo, kad tos 
„gramatikėlės“ autorius esąs tos srities specialistas Obel., vadinasi, 
Obelaitis (J. Jablonskio slapyvardis). Panašiai galvojo ir Antanas 
Smetona. Jis tvirtino, kad J. Jablonskis parašęs „Trumpą lietuvių 
kalbos gramatikėlę“, kurią Petrapilio lietuviai studentai slapčia 
išspausdino ciklostiliu apie 100 egzempliorių ir slapčia ją išplatinę (A. 
Smetona, Atsiminimų bruožai.—,,Kalba“, 1:2. Kaunas, 1930, p. 37-44). 
Bet Aleksandras Merkelis monografijoje „Antanas Smetona. Jo 
visuomeninė, kultūrinė ir politinė veikla“ (New York, N.Y., 1964, p. 
44-45) pažymi, kad tą „Lietuvišką gramatikėlę“ parašęs P. Avižonis, tik 
J. Jablonskis ją peržiūrėjęs. Ir V. Sirutavičius buvo įsitikinęs, kad 
Petrapilyje jie išspausdinę J. Jablonskio parašytą „Trumpą lietuvių 
kalbos gramatiką“, ne „gramatikėlę“. Tačiau dabar niekas neabejoja, 
kad ta „Lietuviška gramatikėlė“ buvo parašyta P. Avižonio, tik J. 
Jablonskis ją peržiūrėjo. Juk ir pats P. Avižonis apie savo „Lietuviškos 
gramatikėlės“ genezę rašė 1921 metais, kai J. Jablonskis dar buvo 
gyvas. 

Nėra visiškai aišku, kada ta P. Avižonio „Lietuviška gramatikėlė“ 
buvo multiplikuota. P. Avižonis, kaip matėme, savo atsiminimuose 
apie Petro Kriaušaičio „Lietuviškos kalbos gramatiką“ rašo, kad 
lietuvių studentų konferencijoje, Petrapilyje įvykusioje 1898 m. per 
Kalėdas, V. Sirutavičius ir A. Smetona apsiėmę jo gramatikėlę 
išspausdinti ir kad P. Avižonis 1899 m. apie Velykas iš Petrapilio gavęs 
savo „gramatikėlės“ 25 egzempliorius. Reikia manyti, kad ta 
„gramatikėlė“ buvo multiplikuota tuojau po konferencijos, nes po 
Kalėdų atostogų reikėjo grįžti į Dorpatą ir pačiam Avižoniui, kuris 

dalyvavo multiplikuojant „gramatikėlę“. Apie ankstyvesnę multipli- 
kavimo datą kalba ir tas faktas, kad V. Kudirka jau 1899 m. balandžio 
pradžioje tą „gramatikėlę“ išsiuntinėjo Amerikos lietuvių laikraščių 
redakcijoms. Kokia didelė reikšmė buvo skiriama P. Avižonio 
„Lietuviškai gramatikėlei“, rodo čia spausdinamos ištraukos iš V. 
Kudirkos laiškų P. Mikolainiui. 

1899 m. balandžio 19 d. laiške apie „Lietuvišką gramatikėlę“ 
rašoma: „Prieš porą savaičių ( balandžio pradžioje. J.P.) išsiunčiau ant 
Tamstos vardo 3 egz. „Liet. Gramatikėlės“ („Vienybei“, „Tėvynei“ ir 
„Garsui“). Vakar (balandžio 18 d. p.) išsiunčiau teip gi 3 egz., 
kuriuos, meldžiamas, perduok, pagal nurodytus adresus, redakci- 
joms: Vilties, Naujos Draugijos ir Bažnyčios Tarno. Aš pats nežinau tų 
redakcijų adresų ir nesmi jų niekur atitikęs... „Lie. Gram““ išsiuntinė- 
jau visoms redakcijoms (Lietuvai ir Saulei išsiunčiau teip gi prieš porą 
savaičių. „Liet. Gr.“ sustatyta specijalisto, pagal „V“ ( „Varpo“. J.P.) ir 
„U“ ( „Ūkininko“. J.P.) rašybą, su keletu menkų permainų. Mes 
pradėsime jos laikytis tvirtai, tur būt jau nuo 3 N., palikdami, žinoma, 
be kokių permainų tik tuos straipsnius, kuriuos spausdinti pradėjom 
jau“... (Vinco Kudirkos jubiliejinis Varpas. Kaunas, 1924, p. 112). Taigi, 
šitame laiške suminimos 8 Amerikos lietuvių laikraščių redakcijos, 
kurioms V. Kudirka buvo nusiuntęs P. Avižonio „Lietuvišką gramati- 
kėlę“. 

1899 m. birželio 6 d. laiške V. Kudirka užsimena apie Susivieni- 
jimo lietuvių Amerikoje beveik prieš 3 metus paskelbtą konkursą 
lietuvių kalbos gramatikai parašyti. Jei Susivienijimas priimtų „Lietu- 
višką gramatikėlę“ konkursine, V. Kudirka pasirūpintų, kad rankraštis 
prieš spausdinant dar būtų atitinkamai pataisytas. Štai kaip tame laiške 
rašoma: „Gramatikėlę“ prisiunčiau ne konkursui, kurio jau ir atmintis 
tur būt išgaravo, bet redakcijoms, idant jos, arčiau prisižiūrėjusios, 
imtų ją vartoti. Ne aš jos autorius, o žmogus specijalistas tame dalyke 
(Obel.)... dėlto teip drąsiai „„Gramatikėlę“ siūlau, o da ypač, kad ji iš 
tikro gana paranki, praktiška ir sutinka su visų laikraščių rašyba... Ant 
galo, jeigu Susivienijimas priimtų ją, kaip konkursinę, tai aš 
pasistengčiau priversti autorių ją užbaigti (arba, neprivertus, mes 
patys užbaigtume kaip nors). Atspausdinti ją būtų gerai, nes biauriai 
litografuota, bet tuo tarpų, reikia susilaikyti, gal autorius užbaigtų 
darbą, o gal atsirastų koks nors praktiškas patėmijimas, kuris reiktų 
įtalpinti. Pagal mano nuomonę, spaudžiant, būtinai turėtų likti 
„Gramatikėlėje“ akcentai (raštuose, žinoma, jie nereikalingi), nes 
išsyk sulygintų literatūros kalbą ir labai būtų pravartu eilėraščiams. 

Pasikalbėkite apie tai ir man parašykite, o aš pagal išgalėjimą 
stengsiesiu pavaryti darbą pirmyn“ (Vinco Kudirkos jubiliejinis 
Varpas. Kaunas, 1924, p. 114). 

Pagaliau dar prieš savo mirtį V. Kudirka sielojosi „Lietuviškos 
gramatikėlės“ reikalu ir rūpinosi jos užbaigimu bei pataisymu. 1899 
m. rugsėjo 13 d., jau būdamas visai be sveikatos (V. Kudirka mirė 1899 
m. lapkričio 16 d.), jis rašė P. Mikolainiui: ,, “Gramatikėlė“ man labai 
rūpi ir aš net pats norėjau užbaigti ir pertaisyti. Bet kad taip baisiai 
susmukau su sveikata ir tiesiog turiu atsisakyti nuo kiekvieno darbo, 
reikalaujančio rūpesčio ar susirašinėjimų į visas puses, tai ir „Gram.“ 
imkite į savo prieglobą; prispirkite iš visų pusių (atsargiau, kad 
atlikta. Jeigu kartais aš da šiek tiek pasitaisyčiau, tai teipgi prisidėsiu 
prie to rūpesčio apie „Gramatikėlę“—šiuo žygiu negaliu“ (Vinco 
Kudirkos jubiliejinis Varpas, p. 116). 


P. Avižonio „Lietuviška gramatikėlė“ tapo 
Petro Kriaušaičio „Lietuviškos kalbos gamatika“ 


Kaip jau prieš metus buvo susitarta su J. Jablonskiu, 1900 m. 
vasarą P. Avižonis nuvyko į Putvinskių dvarą Pavėžupį, kur tuo metu 
atostogavo visa Jablonskių šeima. Vasaros atostogų Jablonskis visada 
važiuodavo į Lietuvą ne tik rinkti medžiagos lietuvių kalbos 
studijoms, bet ypač dėl vaikų, kad jie susigyventų su savo kraštu. Tais 
metais Putvinskiuose būta nemaža svečių: čia vasarojo rašytoja 
Žemaitė (Žymantienė), studentas Jurgis Šlapelis buvo Putvinskių 
parsikviestas lietuvių kalbos mokyti, o Jablonskio svečiai bei darbo 
talkininkai buvo P. Avižonis ir A. Smetona. Apie ten ėjusį lietuvių 
kalbos gramatikos paruošimo darbą mums suteikia žinių A. Smetona 
ir P. Avižonis. Čia duosiu keletą būdingesnių ištraukų iš abiejų 
atsiminimų. Apie tą įtemptą ir atkalų darbą A. Smetona pasakoja: 
„Kad niekeno nebūtų trukdomas, Jablonskis nusikėlė kitan Putvins- 
kių dvarelin—Graužikuosin (netoli Kelmės), su juo nusikėlė P. 
Avižonis su Žemaite ir mano asmenybė. Dirbo kiauras dienas, musių 
galvą kandomas, kad net jo uolioji talka, užsispyrėlis P. Avižonis, 
pavargdavo. Žemaitė buvo kaip ir gyvasis kalbos šaltinis; kur 
Jablonskis abejodavo sintaksėje ar etimologijoje, ten ieškodavo 
atsakymo žemaičių tarmėje. Šiek tiek padėdavau ir aš savąja tarme. 

„LIETUVIŠKOS GRAMATIKĖLĖS“ 
PIRMŲJŲ PUSLAPIŲ FAKSIMILĖ 

perrašyti kai kurie Valančiaus raštai. Tas darbas buvo sumanytas 
„Tėvynės Sargo“ žmonių, labiausiai kun. Tumo, to laikraščio 
redaktoriaus“ (A. Smetona, Pasakyta parašyta. Kaunas, 1935, p. 194). P. 
Avižonis savo atsiminimuose šiaip nusako darbo eigą: „Visi trys 
dirbome už vieno stalo, verandoje. Dvaro darbininkai, pro šalį 
eidami, stebėdavosi, kad kada tik jie eina, ar rytą ar pietumis, ar 
vakare, „ponai“ vis sėdi ir rašo. O rašyti buvo ko. Pažiūrėkite 
spausdintos Petro Kriaušaičio gramatikos: didoko formato knyga 88 
puslapių. Ji buvo per kokio pusantro mėnesio du, vietomis tris kartus, 
perrašyta. Jablonskis būdavo diktuoja, o aš rašau. Pagrindan buvo 
imama, kaip konkursinė, mano gramatikėlė. Visų pirma reikėjo jai 
duoti lietuviški terminai. Būdavo, žiūrim, ką Jaunius sako, ir 
svarstome, kas jo gerai pasakyta, o kas reiktų pakeisti ir kaip keisti. 
Užkliuvę kur, būdavo, traukiame kartu svarstyti čia pat už stalo 
sėdintį Smetoną. Dažnai atvažiuodavo į Graužikus studentas J. 
Šlapelis... Taigi ir Šlapeliui tekdavo padėti gramatikos terminai daryti. 
Kas per dieną būdavo parašyta, aš atsikėlęs anksti rytą, iki pusryčių 
perrašydavau, o visiems sukilus, po pusryčių, vėl varydavom toliau. 
Pavakariais, būdavo, išeinam pasivaikščioti, o mūsų kalba vis sukasi 
apie gramatikos terminus, apie definicijas, apie pavyzdžius. Šventą 
dieną, būdavo, važiuojam visi kartu arba mudu su Smetona pėsti 
einame vieni du į Pavėžupį. Jaunų Putvinskių šeimos jauki atmosfera 
traukdavo mus. Be to, į Pavėžupį kartais atvažiuodavo sekmadieniais 
ponios Putvinskienės jaunutės, linksmos seserys Gruzdytės iš 
Suvartuvos dvaro, arba, jei jos neatvažiuodavo, tai mes iš Pavėžupio 
nuvykdavom į Suvartuvą. Čia mes, žinoma, kiek nutoldavome nuo 
gramatikos. Į vasaros atostogų pabaigą gramatika buvo baigta. Iš 
mano „Lietuviškos gramatikėlės“ išaugo „Lietuviškos kalbos gramati- 
ka. Rašytojams ir skaitytojams vadovėlis“. Tame vadovėlyje jau sunku 
beįžiūrėti gramatikėlė, tik vokiškieji žodžių terminai ir į skliautelius 
sulindę lotyniškieji terminai ją kiek beprimena. „Gramatikėlė“ buvo 
išėjusi anonimišk4, o gramatika turi pažymėtą autorių. Jablonskis 
būtinai norėjo, kad ir aš, „gramatikoje“ ištirpusios „gramatikėlės“ 
autorius, būčiau pažymėtas ir kad mano iniciatyva būtų paminėta. 
Todėl prie savo pasirinktojo pseudonimo (Kriaušaitis) pridėjo mano 
vardą (Petras)“. Taigi, gramatikos autoriumi pasirašė Petras Kriaušai- 
tis, nes Obelaitis buvo tuomet jau žandarams žinomas slapyvardis (P. 
Avižonis, Petro Kriaušaičio „Lietuviškos kalbos gramatikos“ istorija. — 
„Mokykla ir Gyvenimas“, 1921, Ni. 15, p. 32; P. Avižonis, Žodis kitas 
apie Joną Jablonskį.—,,Kalba“, I tomas, 2 sąs. Kaunas, 1930, p. 54). 

LIETUVIŠKOS KALBOS 


RASY TOJAMS 

PETRAS KRIAUŠAITIS. 

SPAUZDINTA PAS OO v. MAUDERODE, 


„Lietuviškos Kalbos Gramatikos“ titulinio puslapio faksimilė. 


Petro Kriaušaičio „Lietuviškos kalbos gramatikos“ rankraštis 
tuojau buvo išsiųstas Amerikon ir 1900 m. spalio 9-10 d. Susivienijimo 
lietuvių Amerikoje seime Elizabethe, N.J., nutarta išmokėti tos 
gramatikos autoriui Petrui Kriaušaičiui 100 dolerių premiją (Susivieni- 
jimo Lietuvių Amerikoje istorija. New York, N.Y., 1916, p. 144). Ir J. 
Jablonskis pasidalijo su P. Avižoniu tą premiją pusiau. 

Dabar jau teko rūpintis tos gramatikos spausdinimu. J. Jablons- 
kiui ir P. Avižoniui rūpėjo, kad gramatika būtų spausdinama Tilžėje, 
nes Amerikos spaudiniai anais laikais būdavo kupini klaidų. Be to, 
spausdinant Tilžėje, būtų lengviau prižiūrėti spaudos darbą ir 
korektūrą. Korektūrai sekti buvo paprašytas kun. J. Tumas, tuo metu 
vikaravęs Kuliuose, netoli Prūsų sienos. Su kun. Tumu buvo sutarta 
susitikti Varniuose, pusiaukelėje tarp Kelmės ir Kulių. Ir sutartu laiku 
P. Avižonis su A. Smetona nuvežė gramatikos rankraštį iš Graužikų į 
Varnius. Kun. Tumas sutiko rankraštį nusiųsti į Tilžę, susisiekti su 
Susivienijimu lietuvių Amerikoje dėl gramatikos spausdinimo ir 
prižiūrėti korektūrą (P. Avižonis, Petro Kriaušaičio „Lietuviškos 
kalbos gramatikos“ istorija, I. c., p. 32-33). 1901 m. gramatika buvo 
išspausdinta ir liepos mėnesį atsiųsta į Filadelfiją Tomo Astramsko 
vardu 2.600 egzempliorių (Susivienijimo Lietuvių Amerikoje istorija, 
p. 173-174). Ir tuo būdu susilaukta taip reikalingos lietuvių kalbos 
gramatikos. P. Avižonio darbas nebuvo primirštas J. Jablonskio ir jam 
1919 metais leidžiant plačią lietuvių kalbos gramatiką. Ji išėjo šiuo 
pavadinimu: P. Kriaušaitis ir Rygiškių Jonas, Lietuvių kalbos grama- 
tika. Etimologija. Vilnius, 1919, 237 p. 


Bendrybės ir skirtybės P. Avižonio „Lietuviškoje gramatikėlėje“ ir 
Petro Kriaušaičio „Lietuviškos kalbos gramatikoje“ 


Lietuvių kalbos gramatikos reikalas buvo labai pribrendęs. Tiesa, 
jau būta lietuviškai parašytų lietuvių kalbos gramatikų. Pavyzdžiui, 
1886 m. išleista kun. Mykolo Miežinio „Lietuwiszka Gramatika“, bet ji 
buvo menkavertė. Turėta ir nespausdintų gramatikų: Jono Juškos, 
Antano Baranausko, Kazimiero Jauniaus. Visų akys buvo nukrypusios 
į Joną Jablonskį, bet jis tuo metu buvo užimtas Antano Juškevičiaus 
(Juškos) žodyno dalies redagavimu. Todė! didelei spragai užkišti 
ėmėsi darbo medicinos studentas Petras Avižonis. Savo „Lietuviškos 
gramatikėlės“ prakalboje jis rašė: „Nėra lietuviškos gramatikos; mūsų 
kalbos žinovai tyli, miega; iš kur-gi gal išmokti kalbos tiė, kuriė nori 

lietuviškai rašyti?—tokiė žodžiai tenka labai dažnai girdėti ir skaityti. 
Tai-gi, ne-mokėdami tuo tarpu pakakinti kaip reikiant tų teisingų 
norų, išleidžiame šitą lietuv. gramatikos konspektą: tiė, kuriė norės 
rašyti teip, kaip rašo „Ukininkas“ ir „Varpas“, galės rasti jame tąs 
kalbos mokslo žinias, kurios būtinai jiėms reikalingos. Rašome lietuv. 
žodžius su rašto kalbos akcentais, nes daugelis kitų kraštų lietuvių 
(Žemaičiai ir rytų aukštaičiai), kiek mums žinoma, norėtų dar žinoti 
kaip ištariamos Užnemunėje įrašytosios gramatikėlėje rašto kalbos 
formos. Rašant, akcentų statyti nereikia“. Ir iš tiesų visas gramatikėlės 
tekstas kirčiuotas. Kaip minėta, P. Avižonis rėmėsi Fridricho Kuršaičio 
lietuvių kalbos gramatika. Berašydamas „Lietuvišką gramatikėlę“, 
žinoma, pirmiausia susidūrė su lietuviškų terminų trūkumu. Tačiau 
manydamas, kad moksleiviams, studentams ir inteligentams yra 
žinomi lotyniški gramatikos terminai, savo gramatikėlėje ir paliko 
lotyniškus terminus. Kur buvo įmanoma, įdėjo ir lietuviškus terminus. 
Žodžiai, kurie rašomi vienodai, bet tariami skirtingai, paaiškinti 
įsikliaustu vokišku žodžiu, pavyzdžiui: antis (Ente), aūtis (Busen); 
sietas (Sieb) ir sietas (Strick zum anbinden), ir t.t. Rašyba iš dalies 
nusižiūrėta iš Kuršaičio, iš dalies—,,Varpo“ ir „Ūkininko“. 

Kokios gi yra bendrybės ir skirtybės tarp P. Avižonio „Lietuviškos 
gramatikėlės“ (toliau vartosime santrumpą „L.g.“) ir Petro Kriaušaičio 
„Lietuviškos kalbos gramatikos“ (toliau trumpinsime „L.k.g.“). „Lg.“ 
pradedama skyreliu „Apie akcentus“, o „L.k.g.“—,,Apie kirčius“. To 
skyrelio aptarimai ir pavyzdžiai beveik ištisai palikti tie patys, tik 
pavyzdžiai „L.k.g.“ kiek pertvarkyti. „L.g.“ vartojamas terminas 
tarsnis, o „L.k.g.“—skiemuo. „L.k.g.“ gerokai išplėstas skyrius „Apie 
žodžių garsus ir skiemenis“, bet terminai palikti tie patys: balsės (jos 
skirstomos į plačiąsias ir siaurąsias), o „Lk.g.“ dar pridedamos 
„grynosios“ ir „nosburninės“ balsės, dvibalsės (tikrosios ir mišrio- 
sios), pusbalsės ir priebalsės. „L.k.g.“ pridurtas platokas skyrelis 
„Priebalsių įstatymai“. 

„L.g.“ toliau nagrinėjami drauge substantyvai ir adjektyvai bei jų 
vartymas, o „L.k.g.“ jau skyrium kalbama apie daiktavardžius ir 
būdvardžius bei jų linksniavimą, nors pačiame tekste tebevartojamas 
terminas vartymas, arba lankstymas. Daiktavardžių ir būdvardžių 
giminėms pavadinti palikti terminai vyriškos gimties, moteriškos 
gimties (atseit, vyriškosios giminės, moteriškosios giminės), bet 
vidurinės gimties pavadinimas pakeistas bendrosios gimties terminu. 
Daiktavardžių ir būdvardžių skaičių pavadinimai palikti abejose 
gramatikose tie patys: vienskaita, daugskaita ir dviskaita (dabar— 

vienaskaita, daugiskaita ir dviskaita). Linksniai „L.g.“ rašomi lotyniš- 
kai: Nominativus, Genitivus, Dativus, Accusativus, Vocativus, Instru- 
mentalis, Locativus, o „L.k.g.“—lietuviškai: vardininkas, kiltininkas, 
naudininkas, priekininkas, šauksmininkas, įrankininkas, vietininkas. 
Daiktavardžių ir būdvardžių paradigmos ir kitų panašiai linksniuo- 
jamų žodžių pavyzdžiai palikti beveik tie patys. Palikti įskliausti ir 
lietuviškųjų žodžių vokiškieji atitikmenys, pvz.: lokys (Bar), anga 
(Tūrėffnung), žynė (Zauberin), pamotė (Stiefmutter), mintis (Ge- 
danke), ankštis (Hūlse), antis (Ente) ir t.t. 

Po to „L.g.“ duodamas trumputis skyrelis „Laipsniavymas 
adjektyvų ir adverbų“ (p. 26), t.y. būdvardžių ir prieveiksmių 
laipsniavimas. „L.k.g.“ skyrium kalbama apie būdvardžių laipsnia- 
vimą. „L.g.“ aptinkami tik dviejų laipsnių terminai: komparatyvas ir 
aukščiausiasis laipsnis; „L.k.g.“ jau vartojami visi trys lietuviški 
terminai: nelyginamasis, aukštesnysis ir aukščiausiasis laipsnis. 

Pronominai, t.y. įvardžiai, „L.g.“ aptariami gana trumpai (p. 27- 
31). Prie jų prijungti ir įvardžiuotiniai būdvardžiai, dar neturį 
pavadinimo. „L.k.g.“ pronominai vadinami išvardžiu, o įvardžiuoti- 
niai būdvardžiai, pavadinti dvilypuotaisiais būdvardžiais, nukelti į 
būdvardį. Krinta į akis kai kurių aš ir tu linksnių rašyba. „L.g.“ vs. gl. 
rašoma manę, bet tave („L.k.g.“ jau rašoma vienodai: mane, tave), ds. 
vt. mumise (mūsyje), jumise (jūsyje) lytys paliktos ir „L.k.g.“. 
Įvardžiuotinių būdvardžių linksniavime abejose gramatikose susidu- 
riame su tokiomis lytimis: baltamjam, baltaijai; didžiamjam, didžiai- 
jai; gražiamjam, gražiaijai; baltamjame, didžiamjame, gražiamjame. 
Ds. vd. duodamos net trys lytys: baltiejei (-jie, -ji), didiejei (-jie, -ji), 
gražiejei (-jie, -ji); ds. nd. rašoma: baltiemsiems, didiemsiems, 
gražiemsiems. 

Skaitvardžiai „L.g.“ vadinami dviem vardais: skaitlių vardai ir 
skaitlininkai. „L.k.g.“ ta kalbos dalis jau vadinama skaitvardžiu. 
Skaitvardis „L.k.g.“ gerokai išplėstas, duodami ir keli nauji terminai, 
pavyzdžiui: tikrieji (dabar kiekiniai), paeiliniai (dabar kelintiniai) 
skaitvardžiai ir kt. 

Pats plačiausias „L.g.“ skyrius—verbai, t.y. veiksmažodžiai. Visi 
veiksmažodžių terminai lotyniški: praesens, indicativus, conditiona- 
lis, imperativus, permissivus, participium, gerundium, aoristus, 
futurum, perfectum, plusguamperfectum ir t.t. „„L.k.g.“ visiems tiems 
lotyniškiems terminams duodami lietuviški pakaitalai. Nuosakos 
vadinamos šiaip: modus indicativus (dabar liet. tiesioginė nuosaka)— 
reiškiamasis sakymas; m. imperativus (liepiamoji nuosaka) — 

liepiamasis sakymas; m.  optativus (geidžiamoji  nuosaka)— 
geidžiamasis sakymas; m. conditionalis (tariamoji nuosaka)— 
tariamasis, arba sukalbamasis sakymas; m. infinitivus (bendratis)— 
nereiškiamasis sakymas, ir t.t. Dalyviai „L.k.g.“ pavadinti veiksmavar- 
džiais; ir jie gerokai išplėsti. 

Kitos kalbos dalys „L.k.g.“ taip pat yra gavusios lietuviškus 
pavadinimus: adverbium—prieveiksmis; praepositio, postpositio— 
prielinksnis; coniunctio—sąjunga (dabar jungtukas); interiectio— 
jausmažodis (dabar jaustukas). 

Naujas dalykas „L.k.g.“—sintaksės skyrius „Keli sintaksio įstaty- 
mai“. Tai išplėstas ir perdirbtas „L.g.“ skyrelis „Vartojimas verbo 
formų“. 


Ir taip iš „Lietuviškos gramatikėlės“ (64 ranka rašyti puslapiai) 
išaugo spausdinta 25,5 18 cm formato 88 puslapių „Lietuviškos 
kalbos gramatika“—lietuvių bendrinės kalbos vadovas, turėjęs 
didžiulę reikšmę mūsų kalbos normalizacijai. Tai P. Avižonio ir J. 
Jablonskio sutelktinis darbas. „Lietuviškos gramatikėlės“ išspausdinta 
100 egzempliorių. Tuo tarpu man yra žinomi trys išlikę egzemplioriai: 
vienas saugomas dr. Vytauto Avižonio, kurios penki puslapiai 
perspausdinami šiame leidinyje pp. 77-79, antras—Vilniaus Univer- 
siteto bibliotekos rankraščių skyriuje (LR 2520), trečias—Marijos 
Šlapelienės archyve Vilniuje (tik šio spaudinio rašysena skiriasi nuo 
dr. V. Avižonio turimo egzemplioriaus; gal būta ir kito leidimo?). 
Kaip man yra rašęs inž. V. Sirutavičius, jis savo bibliotekoje turėjęs 
net tris „gramatikėlės“ egzempliorius, bet jie likę Lietuvoje. Turėtų 
atsirasti „gramatikėlės“ egzempliorių ir kai kurių Amerikos lietuvių 
laikraščių redakcijų archyvuose, nes 1899 m., kaip minėta, Vincas 
Kudirka „Lietuvišką gramatikėlę““ buvo išsiuntinėjęs to meto lietuvių 
laikraščių redakcijoms. 


Tolesnis P. Avižonio domėjimasis lietuvių kalba 


Baigęs Mintaujos gimnaziją, P. Avižonis vienerius metus dirbo 
viename Žemaičių dvare guvernierium=—vaikų auklėtoju. 1895 m. 
įstojo į Petrapilio universiteto Matematikos-gamtos fakultetą, o 1897 
m. persikėlė į Tartu universitetą medicinos studijuoti. Tiek bestudi- 
juodamas Petrapilyje, tiek ir Tartuje, palaikė nuolatinį kontaktą su J. 
Jablonskiu, kuris tuo metu mokytojavo Taline. Kalėdų ar Velykų 
atostogų metu nuvykdavo į Taliną pas Jablor<kius. P. Avižoniui 
rūpėjo ne tiek paviešėti, kiek pagilinti uetuvių kalbos žinias. 

Kiekvieną kartą vis nusiveždavo savo rankraščių patikrinti, o 
beviešėdamas—gaudavo darbo ir iš Jablonskio. Apie tai leiskime 
pačiam P. Avižoniui kalbėti: „Jablonskis žinojo, kad man, dar 
gimnazijoje, buvo labai patikę kai kurie vyskupo Valančiaus raštai. 
Tad jis ir pavedė man vieną jų, „Paaugusių žmonių knygelę“, 
perrašyti pagal naują rašomosios kalbos rašybą ir prirengti spaudai. 
Jablonskis buvo liepęs man išrinkti visus žemaitiškus žodžius, kurie 
aukštaičiams gali būti sunkiai suprantami, ir buvo žadėjęs, siųsdamas 
spausdinti, prisegti tų žemaitiškumų žodynėlį su savo paaiškinimais. 
Savo padariau, kaip buvau lieptas, bet knyga kažin kodėl buvo išleista 
be žodynėlio. Kitą kartą nusivežiau savo rašinį „Apie žemę, vandenį ir 
orą“. Vėl kitą kartą nusivežiau lietuvių kalbos gramatikos kons- 
pektą“... (P. Avižonis, Žodis kitas apie Joną Jablonskį.—,,Kalba“, I 
tomas, 25ąs. Kaunas, 1930, p. 52). Su ta „Lietuviška gramatikėle“ kaip 
matėme, P. Avižoniui daugiausia teko dirbti su J. Jablonskiu, kol iš 
trumpo konspekto išsivystė Petro Kriaušaičio „Lietuviškos kalbos 
gramatika“, kuri turėjo nepaprastai didelės reikšmės dabartinės 
lietuvių bendrinės kalbos nusistojimui. 

Palaikydamas nuolatinį ryšį su J. Jablonskiu ir besidomėdamas 
lietuvių kalbos klausimais, P. Avižonis buvo gerai susipažinęs su savo 
gimtąja kalba, taisė kai kuriuos Žemaitės rašinėlius ir pats bandė kai 
ką versti iš rusų kalbos. Dideliu malonumu skaitai jo (Atgalainio) 
vertimą iš Kiseliovo raštų — „Keliauk sau sveikas“ (,„Varpas“, 1902, Nr. 
7, p. 155-158). Vertimo kalba sklandi, taisyklinga. Ir šiaip jam rūpėjo 
lietuvių kalbos dalykai. Pavyzdžiui, 1902 m. Kauno guvernijos 
statistikos komiteto leidinyje „Pamiatnaja knižka“ buvo išspausdintas 
Veliuonos pradžios mokyklos mokytojo Vladimiro Pavliučenkos 
straipsnis apie veliuoniškių lietuvių vestuvinius papročius. Radęs 
daug netikslumų vertime, P.A. (P. Avižonis) rašo, kad „bene tyčia 
apjuodinti mus lietuvius norėdamas, teip iškraipė vertikas Juške- 
vičiaus žodžius“ („Varpas“, 1902, Nr. 11, p. 253-254), 

P. Avižonis padėjo J. Jablonskiui suredaguoti ir peržiūrėti Antano 
Juškevičiaus (Juškos) žodyno antrąjį sąsiuvinį— „Litovskij slovar“ A. 
Juškeviča s tolkovaniem slov na russkom i pol'skom jazykach“ 
(Sanktpeterburg, 1904). 

P. Avižonis talkininkavo J. Jablonskiui ruošiant lietuvių kalbos 
sintaksę. Apie tą talką J. Jablonskis (Rygiškių Jonas) savo sintaksės 
prakalboje šiaip rašo: „Apie Gruzdžių parapijos, jos apylinkės ir 
Žagarės kalbą, be kelių žinelių, kurios teko man pačiam iš žmonių 
suvaikyti, beveik visa turiu iš J. Šliūpo ir P. Avižonies surinktųjų dainų 

ir šiaipjau žmonių kalbos pasakymų... Pasvalio kalbos ypatybės man 
žinomos daugiausia iš P. Avižonies surinktųjų dainų, mįslių ir 
priežodžių“ (Rygiškių Jono Lietuvjų kalbos sintaksė. Seinai, 1911, p. 
4). Pagaliau 1911 m. „Lietuvos Ūkininkas“ Vilniuje išleido A. Rimkos, 
S. Čiurlionienės ir P. Avižonio paruoštą „Skaitymo vadovėlį“. 

Ir nepriklausomoje Lietuvoje P. Avižonis visą laiką rūpinosi 
lietuvių kalbos raida, kalbos mokslu, kalbos kultūros kėlimu. Nuolat 
susidurdamas su savo pacientais iš įvairių Lietuvos vietų, smulkiai 
išklausinėdavo, kaip koks žodis ar posakis toje Lietuvos vietoje 
tariamas ar vartojamas. Jis užrašinėdavo retesnius posakius, žodžius ir 
ypač terminus, susijusius su akių ligomis. Reiškė didelį nepasitenki- 
nimą bloga mūsų šviesuomenės žodžio ar rašto kalba. Rūpinosi, kad 
jo paties šeimos nariai kalbėtų savo tarpe taisyklinga lietuvių kalba. 
Užgirdęs kokią kalbos klaidą, nesivaržydavo pataisyti net ir savo 
svečius. 


1925 m. gruodžio 4 d. įsisteigus Lietuvių kalbos draugijai, į jos 
darbą įsijungė ir P. Avižonis, uoliai lankydamas draugijos susirinkimus 
ir dalyvaudamas diskusijose. Ir man, tuomet kalbotyros studentui, 
tekdavo susitikti su P. Avižoniu draugijos susirinkimuose. Prisimenu, 
1927 m. balandžio gale man teko skaityti referatą „Kaip rašyti: teip ar 
taip?“. P. Avižonis diskusijose reiškėsi karštu teip rašymo šalininku. 


Kalbos klausimais palaikė nuolatinį ryšį su J. Jablonskiu, K. Būga, 
J. Balčikoniu, Pr. Skardžiumi. Talkino K. Būgai (vėliau J. Balčikoniui), 
beruošiant „Lietuvių kalbos žodyną“, atiduodavo žodynui iš savo 
- pacientų užrašytus retesnius žodžius ar posakius. Ypač artimi ryšiai 
siejo P. Avižonį su J. Jablonskiu ir J. Balčikoniu. Todėl, kai 1926 m. 
susidarė sankirtis tarp Humanitarinių mokslų fakulteto dekano V. 
Krėvės-Mickevičiaus ir J. Jablonskio bei J. Balčikonio, P. Avižonis 
stojo pastarųjų pusėn. Kai J. Jablonskis su J. Balčikoniu buvo priversti 
protestuodami pasitraukti iš Humanitarinių mokslų fakulteto, P. 
Avižonis ėmė juos ginti: „Iš tikrųjų, kaip jis (J. Jablonskis), tuos savo 
gimtosios kalbos mylėtojas, būtų galėjęs ramiai pasilikti tarp žmonių, 
kurie savo pasielgimu ėmė rodyti tai kalbai jei ne panieką, tai jau 
jokiu būdu ne prideramą pagarbą? Ir kaip gali pasirodyti studentams 
profesorius, kurį jo fakulteto dekanas viešai pravardžiuoja „blusi- 
ninku“ ir tolygiai?!“ (P. Avižonis, Doc. Balčikonies atvirąjį laišką 
perskaičius.—,Lietuva“, 1926.XII.15). 
Labai teisingai pastebi Pr. Dovydaitis, kad „ir šiandien mūsų 
Universitetas savo senesniojo, Rusijoje mokslas išėjusio, personalo 

tarpe neturi antro tokio profesoriaus, kuris taip mokėtų lietuvių 
kalbą...“ (Pr. Dovydaitis, Prof. Petras Avižonis 60 metų amžiaus 
jubiliatas.— „Židinys“, 1935, Nr. 4, p. 432). 


P. Avižonio rūpinimasis medicinos terminija 


Vienas didžiausių P. Avižonio nuopelnų—rūpinimasis medicinos 
terminija. Pirmiausia jam rūpėjo nusistatyti akių ir ausų ligų terminus. 
Jau 1920 m., dirbdamas Karo sanitarijos žinyboje, P. Avižonis įėjo į 
Terminologijos komisiją, kurioje dirbo dar du gydytojai: plk. Vladas 
Ingelevičius ir kpt. Jonas Brundza („Medicina“, 1921, Nr. 1, p. 45). 
Vėliau terminijos klausimais tardavosi su J. Jablonskiu, Terminologijos 
komisijos pirmininku, ir J. Balčikoniu. Bet kai Švietimo ministerija 
panaikino senąją J. Jablonskio vadovaujamą Terminologijos komisiją 
ir vietoj jos 1926 m. gruodžio 29 d. buvo sudaryta Lietuvos 
Universiteto Terminologijos komisija, į kurią buvo pakviestas P. 
Avižonis, J. Balčikonis ir St. Šalkauskis, „Avižonis, reikšdamas 
protestą, kad švietimo ministerija neapgalvotai likvidavo senąją 
komisiją, suabejojęs, kad fakultetai suinteresuoti terminologijos 
tvarkymu ir kūrimu, ir nurodęs, kad be Jablonskio, vienintelio šios 
srities specialisto, šis darbas apskritai neįmanomas, 1927 m. sausio 6 d. 
laišku rektoriui atsisakė nuo komisijos nario pareigų. Tuo savo 
protestu jis suteikė Jablonskiui bent moralinę paramą“ (A. Piročkinas, 
Petras Avižonis.—,,Mūsų Kalba“, 1975, Nr. 4, p. 65). Vėliau P. Avižonis 
bendradarbiavo su Terminologijos sekcija, ypač ruošdamas savo 
kapitalinį darbą—,,Akių ligų vadovą“. 

Dabar žvilgterėkime į P. Avižonio medicininių terminų raidą. 
Tebūnie pavyzdžiu keli jo darbai. 1909 m. Vilniuje išleistoje knygutėje 
„Lietuvių medicinos ir hygijienos knygos“ dar rašoma: maisto 
virkšlenimas (vietoj virškinimas), rauplių čiepijimas (vietoj skiepiji- 
mas), rauplių čiepai (vietoj skiepai; bet kartais vietoj čiepų pasakoma 
ir skiepai), ligonbutis (vietoj ligoninė) ir kt. 

1911 m. straipsnyje „Apsiginimas nuo limpamų ligų“ (išsp. 
„Kataliko“ kalendoriuje. Chicago, 1911, p. 99-107) jau randame 
žymiai daugiau lietuviškų terminų, kurių daugumas ir dabar 
vartojami: žindyvė, plėvė („plaučių ir jų plėvės uždegimas“), 
slaugytojas, šlapimas, kruvinoji liga. 

1929 m. išspausdintame straipsnyje „Senatviškieji akių pakitimai“ 
(„„Kosmos“, 1929, Nr. 1, p. 11-20) sutinkami šie gražūs lietuviški 
terminai: odena (sclera), voko plyšio dėmė (pinguecula), ragena 

(cornea), rainelė (iris), vyzdys (pupilla), stiklakūnis (corpus vitreum), 
šmyšuliukai (muscae volutantes), sniegulės (synchysis scintilans), 
gyslainė (choriodea) ir kt. Tačiau tarptautiniai terminai teberašomi 
senoviškai: cystiniai padarai, akkomodacija, prosbyopija, fyziologija, 
myosis ir t.t. 

Geriausiai aptvarkyti terminai „Akių ligų vadove“, išspausdin- 
tame jau po autoriaus mirties 1940 m. Štai kaip gražiai skamba P. 
Avižonio parinkti terminai: tinklainė (retina), Iešiukas (lens crystal- 
ina), vokai (palpebra), akiduobė (orbita), pažaida (trauma), užkratas 
(infectio), šviesos spinduliai glaustiniai (konvergentiniai) ir skleistiniai 
(divergentiniai), lęšiai iškilieji, arba išgaubtiniai (lentes convexae) ir 
įdubieji, arba įgaubtiniai (lentes concavae), šviesolauža, žiūros 
kampas (angulus visorius), tikražiūrumas, arba taisyklinga refrakcija 
(emmetropia), trūkiažiūrumas, arba ydinga refrakcija (ametropia), 
žemažiūrumas (myopia), aukštažiūrumas (hyperopia), vištakumas 
(hemeralopia), tolinis taškas (punctum remotum), rega—regėjimas, 
regumas, šviesos juslė ( sensus luminosus), akiplotis (campus visus), 
ašarinis maišelis (saccus lacrimalis), ašarinis ežeras (lacus lacrimalis), 
ašarotekis (epiphora), drumstis (cataracta), sausmė (xerosis), žvilgia- 
plotis, krumplynas (corpus ciliare) ir daugybė kitų. Ir tarptautiniai 
terminai pritaikyti dabartinės lietuvių rašomosios kalbos dėsniams. 
Rašoma: abdukcija, aberacija, akomodacija, ambliopija, bakteriolo- 
gija, cistotomos, fiziologija, folikulai, higiena, hipertrofija, keratitas, 
limfa, limfocitozė, miopija, ptozė, retinitas, rinitas ir t.t. Tačiau 
dažniausiai verčiamasi dar lotyniškais terminais. P. Avižonis dar 
nebuvo patenkintas sudarytais terminais. Tai rodo tas faktas, kad dėl 
kiek patobulintų terminų teko daugelį „Akių ligų vadovo“ puslapių 
perrinkti iš naujo. Sakoma, kad dėl to Medicinos fakultetas iš P. 
Avižonio honoraro (apie 10.000 litų) išskaitęs tiems spaustuvės 
„nuostoliams“ padengti apie 8.06 litų, todėl našlei tebuvę išmokėta 
apie 2.000 litų. 

Kaip ten bebūtų, bet avižoninių terminų galėtų pavydėti kitos 
medicinos sritys, nes tie terminai yra puikiai apdoroti. P. Avižonio 
taisyklingą, gražią ir turtingą kalbą bei jo pavyzdingai sudarytą 
okulistikos terminiją labai vertino ir kalbininkai. Pavyzdžiui, Pr. 
Skardžius šiaip giriamai apie 4ai atsiliepė: „galima drąsiai tvirtinti, kad 
jis savo srities medicininę terminologiją yra sutvarkęs geriausiai iš visų 
kitų medicinos sričių. Jis buvo vienintelis medikas, kuris kalbos 
dalykais, galima sakyti, sirgte sirgo“ (Pr. Skardžius, P. Avižonis.— 
„Gimtoji Kalba“, 1939, 8 sąs., p. 114). 

SPAUDOS IR LITERATŪROS BARUOSE 


Spauda, kurioje P. Avižonis bendradarbiavo. 
Slapyvardžiai ir kriptonimai 


Ypač platų barą P. Avižonis išvarė periodinėje ir neperiodinėje 
spaudoje. 1895 m. „Varpe“ (Nr. 1) išspausdinęs pirmą koresponden- 
ciją „Iš Petropylio“, daugiau jau nesiskyrė su spauda. Besimokydamas 
Petrapilyje, Tartų universitete ir jau pradėjęs verstis gydytojo praktika 
Ariogaloje bei Žagarėje, bendradarbiavo draudžiamojoje varpininkų 
spaudoje, išeinančioje Mažojoje Lietuvoje: „Varpe“ (1895-1904), 
„Ūkininke“ (1898, 1902), „,Ūkiškajame kalendoriuje“ (1898, 1904), 
„Naujienose“ (1902-1903). Atgavus spaudą ir 1905-1907 m. revoliuci- 
nio sąjūdžio metu, į kurį P. Avižonis buvo labai gyvai įsijungęs, ypač 
išvystė publicistinę veiklą. Jis toliau teberašė „Varpe“ (1905), 
„Ūkininke“ (1905), kurie dar tebėjo Mažojoje Lietuvoje, po to perėjo 
į demokratų bei liberalų leidžiamas „Vilniaus Žinias“ (1905-1909), 
demokratų „Lietuvos Ūkininką“ (1906-1907, 1909), o įstojęs į Lietuvos 
Socialdemokratų partiją—daug rašė socialiniais, visuomeniniais ir 
politiniais klausimais tos partijos organuose: „Naujojoje Gadynėje“ 
(1906), „Skarde“ (1907), „Žarijoje“ (1907). Savo straipsnius ir 
korespondencijas pasirašinėjo įvairiais slapyvardžiais ir kriptonimais, 
kurių vartojo nemažiau kaip 49. Štai jie: Aguona, Aš pats, A.P., 
Atgalainis, A...tis, Av., Avi-ys, Baltaragis, Barbora, Bobeliukas, 
Cicilistas, Dėdė (šį slapyvardį naudojo ir Steponas Kairys), Ditkė, 
Driskio brolis, Driskius, Dvelys, G., G-ys, Gr., Greičius, Ylius, Ka., 
Kastė Baltaplaukė, Kutra, L. Akis, Lietuvaitė, M., Mažeika, P.A., P.A. 
Žiamasis, Pelėda, Petras Žagarietis, P. Gvildys, Piemenukas, Pirkikas, 
Pirmkartis, P.K., P. Pasvalietis, Pusdavatkis, Rinkikas, S., Skrabalas, St., 
Šiltutis, Šundavatkis, Tas pats, Trumpalūpis, Ts., Ubagas, V-as, 


90 


Žagarietis („Bibliografijos Žinios“, Nr. 175. Kaunas, 1940, p. 32). 
Spaudą atgavus ir nepriklausomos Lietuvos metu P. Avižonis 
pasirašydavo kriptonimais P.A. arba dažniausiai pavarde. 

Nepriklausomoje Lietuvoje, kad ir buvo daugiausia atsidėjęs 
moksliniam darbui ir savo straipsnius spausdino „Medicinoje“ bei 
kituose medicininiuose leidiniuose, bet surasdavo laiko ir kitoms 
temoms. Aptinkame P. Avižonio straipsnių šiuose ano meto 
laikraščiuose, žurnaluose bei neperiodiniuose leidiniuose: „,Kal- 
boje“, „Knygnešyje“, „Kultūroje“, „Lietuvos Aide“, „Lietuvos 
Mokykloje“, „Lietuvos Žiniose“, „Mokykloje ir Gyvenime“, „Šiaulių 
Metraštyje“ ir kitur. 

P. Avižonio raštų tematika labai įvairi. Sunkiaisiais carinės Rusijos 
priespaudos laikais jo dėmesio centre buvo socialiniai, visuomeni- 
niai ir politiniai klausimai. Neišleido iš akių ir lietuvių kultūrinių, 
švietimo ir kitokių aktualių lietuviškojo gyvenimo rūpesčių. Gausiai 
aprūpindavo laikraščius korespondencijomis iš įvairių vietovių 
lietuvių gyvenimo, kur drąsiai kėlė ir pasitaikančias negeroves. P. 
Avižonis buvo našus mokslo populiarintojas, atstovavęs materialisti- 
nei pasaulėžiūrai. Jam, gydytojui, labai rūpėjo kaimo žmonių 
sveikatingumo reikalai, todėl ir tais klausimais rašė laikraščiuose ir 
buvo paruošęs nemaža brošiūrėlių. Reiškėsi ir literatu. Tad bent 
trumpai žvilgterėkime į jo šakotą spaudos darbą. 


P. Avižonio pasisakymai dėl įvairių lietuviško 
gyvenimo rūpesčių 


P. Avižonio plačiašakio spaudos darbo ir gyvos visuomeninės 
veiklos pobūdį nulėmė ano meto laiko dvasia ir politinės aplinkybės. 
"1861 m. panaikinus baudžiavą Lietuvoje, valstiečiai ėmė kiek laisvėti, 
bet jų, ypač mažažemių, materialinė padėtis buvo labai sunki. 
Beaugant pramonei, pradėjo formuotis darbininkų luomas, bet darbo 
žmonių socialiniai reikalai nebuvo sutvarkyti, jų gyvenimas buvo 
labai vargingas. Kova dėl mažažemių, bežemių ir darbininkų 
socialinės bei ekonominės būklės pagerinimo iškilo visu griežtumu. 
Šio suskurdusio visuomenės sluoksnio padėtimi daugiausia rūpinosi 
lietuviai demokratai ir socialdemokratai, į kurių gretas buvo įsijungęs 
ir P. Avižonis. Neturtingųjų valstiečių, laukų darbininkų ir apskritai 
darbininkų reikalais yra nemaža rašęs nuo „Varpo“ laikų. Štai keletas 

jo būdingesnių straipsnių: „Kaip Švėkšnos srityje dvarininkai 
atiminėja iš ūkininkų ganyklas ir miškus“ (,„Varpas“, 1901, Nr. 11), 
„Apie kaimų skirstymąsi vienkiemiais“ („,Naujienos“, 1902, Nr. 2), 
„Vyriausybė ir žemė“ („Lietuvos Ūkininkas“, 1906, Nr. 14), „Opso 
valsčiaus valstiečių reikalavimai“ („Skardas“, 1907, Nr. 17), „Subrus- 
kime svarstyti žemės klausimą“ („Skardas“, 1907, Nr. 18), „Iš Šiaulių 
žemės tvarkomosios komisijos“ („Vilniaus Žinios“, 1908, Nr. 30), 
„Sodžių skirstymasis ir įrankiai“ („Vilniaus Žinios“, 1908, Nr. 126). 
Paliesdavo ir kooperacijos klausimą: „Kooperacijos Danijoje“ 
(„Vilniaus Žinios“, 1906, Nr. 221), „Ūkio kooperacijos“ („Vilniaus 
kalendorius 1910 metams“. Vilnius, 1909). P. Avižonis nuoširdžiai 
gynė darbininkų reikalus. Pavyzdžiui, straipsnyje „Laukų darbinin- 
kai“ („Naujoji Gadynė“, 1906, Nr. 22) kėlė sunkią samdomųjų laukų 
darbininkų dalią. Rašė apie darbininkų padėtį ir kituose kraštuose: 
„Apie Latviją“ („Naujienos“, 1903, Nr. 7-10), „Iš latvių ir estų krašto“ 
(„Lietuvos Ūkininkas“, 1906, Nr. 13), „Italija“ („Naujoji Gadynė“, 
1906, Nr. 7), „Kuršas“ („Naujoji Gadynė“, 1906, Nr. 20), „Finlandija“ 
(„Skardas“, 1907, Nr. 21). Straipsnyje ,,Keletas žodžių apie “Lietuvos 
Valstiečių Sąjungą“ “ („Skardas“, 1907, Nr. 18) kritikuoja „Lietuvos 
Ūkininke“ (Nr. 44) paskelbtą Lietuvos Valstiečių sąjungos laikinę 
programą, kad ta organizacija daugiau rūpinasi valstiečiais ūkininkais, 
negu darbininkais samdiniais. P. Avižonis yra parūpinęs ir verstinės 
literatūros darbininkų klausimais. Pavyzdžiui, „Skarde“ (1907, Nr. 1 ir 
2) yra paskelbęs iš rusų kalbos verstą „Darbininkų judėjimo“ straipsnį 
(straipsnis išleistas ir atskira knygute „Darbininkų judėjimas“. Vilnius, 
1907, 15 p.). Tame vertime pasisakoma prieš privatinę žemės, fabrikų, 
dirbtuvių, kasyklų, geležinkelių nuosavybę; čia ginami ir laukų 
darbininkų reikalai. Įstojęs į Lietuvos Socialdemokratų partiją, rašė 
marksizmo doktrinos temomis, daugiausia remdamasis vokiečių 
socialdemokratų vado Karolio Kautskio raštais: „Liuosybė ir teisybė“ 
(„Žarija“, 1907, Nr. 17), „Klesa ir visuomenė“ („„Žarija“, 1907, Nr. 18), 
„Darbininkai ir visuomenė“ (Vilnius, 1908, 22 p.). 

Žagarėje, kaip vėliau pamatysime, P. Avižonis buvo gyvai 
įsijungęs į politinę veiklą. Čia jis aktyviai reiškėsi rinkiminėje 
kampanijoje į Rusijos parlamentą —Valstybės dūmą, kėlė klausimą, 
kokia turėtų būti Rusijos valstybės santvarka, kėlė politinių teisių ir 
laisvių reikalą (Lietuvos autonomija—,,Žarija“, 1907, Nr. 1) ir t.t. 
Paminėtini straipsniai apie rinkimus į II Valstybės dūmą: „Dūmos 
rinkimai“ (Lietuvos Ūkininkas“, 1906, Nr. 14), „Apie atstovų rinkimą į 
Dūmą“ („Vilniaus Žinios“, 1906, Nr. 39), „Kokiais reikalais galima ir 

reikia dumon kreiptis“ („Skardas“, 1907, Nr. 12), „Kokiais reikalais 
reikia dumon kreiptis“ („Skardas“, 1907, Nr. 14) ir kt. Straipsniuose 
„Kokia mums reikalinga tvarka“ („Naujoji Gadynė“, 1906, Nr. 5) ir 
„Kokia mums reikalinga valdžia“ („Darbininkų kalendorius 1907 
metams“. Vilnius, 1907) labai griežtai pasisakė prieš autokratinę 
carinę valdžią, prieš tos valdžios rėmėjus ar pataikūnus, gynė 
beteisius darbo žmones ir reiškė viltį, kad geresnio gyvenimo bus 
susilaukta, kai darbo žmonės paims valdžią į savo rankas. 

Dvasininkija, kuri pradžioje sudarė mūsų šviesuomenės dau- 
gumą, buvo gana konservatyvi besklindančioms naujoms idėjoms. 
Senesniosios dvasininkijos nusistatymas ne tik revoliucinio sąjūdžio, 
bet ir lietuvių tautos ateities klausimais buvo kiek skirtingas, kovos 
taktika dėl savo tautos laisvės taip pat buvo kitokia. Ir kilo susidūrimas 
tarp mūsų liberalinio bei socialistinio ir konservatyvaus inteligentijos 
sparno. Neišvengta ir aštrokos polemikos ne tik dėl dvasininkijos 
nusistatymo politiniais bei socialiniais klausimais, bet ir dėl pačios 
religijos, kurios esmė dažnai tapatinta su dvasininkų vienokiu ar 
kitokiu nusistatymu arba net su jų asmeniniu elgesiu. P. Avižonis, 
kaip ir dalis ano meto inteligentijos, buvo paveiktas užsienyje 
plintančių įvairių naujų idėjų: pozityvistinio filosofijos bei pasau- 
lėžiūros sąjūdžio, materialistinės pasaulėžiūros su materialistine 
žmogaus samprata, pagaliau, bent iš dalies, ir marksizmo. Veikė ir 
1905 m. Rusijoje kilęs ir Lietuvon persimetęs revoliucinis sąjūdis. P. 
Avižonis kai kuriuose savo straipsniuose pasisako prieš tuos 
dvasininkus, kurie remia carinę valdžią, yra nusistatę prieš socialines 
reformas ir pan. Prie tokių jo rašinių tenka priskirti šiuos: „Kunigai ir 
valdžia“ („Naujoji Gadynė“, 1906, Nr. 14), „Ponai ir kunigai“ 
(„Naujoji Gadynė“, 1906, Nr. 17), „Kunigai ir socijalizmas“ („Darbi- 
ninkų kalendorius 1907 metams“. Vilnius, 1907), „Ką veikia mūsų 
kunigai“ („,Skardas“, 1907, Nr. 6), „Veidmainingieji apaštalai. 1. 
Kunigai—valdžios šalininkai, 2. Kunigai ir darbininkai, 3. Kunigai ir 
socijalistai“ („Skardas“, 1907, Nr. 8 ir 9). Polemizuota su dvasininkais 
ir mokslo populiarizacijai skirtuose straipsniuose bei brošiūrose. 

P. Avižonis nepamiršo ir kultūrinių bei švietimo reikalų. Ano 
meto mūsų šviesuoliams labai rūpėjo kelti lietuvių tautos kultūrinį 
lygį, skleisti šviesą žmonėse ir stiprinti jų tautinę sąmonę. Visais tais ir 
apskritai kitais lietuviškojo gyvenimo rūpesčiais apstu P. Avižonio 
straipsnių spaudoje. Ypač daug rašė korespondencijų iš atskirų 
vietovių lietuvių gyvenimo; tose korespondencijose dažnai keliamos 
įvairios negerovės. 

P. Avižonis mokslo populiarintojas 


P. Avižonis, palaikydamas glaudžius santykius su savo tėvais, 
gimtuoju Pasvaliu ir dažnai keliaudamas po Lietuvą, matė tą didelį 
medžiaginį ir dvasinį skurdą, į kurį buvo nustumti luominės 
nelygybės ir carinės Rusijos administracijos suspausti valstiečiai. 
Todėl jo tikslas buvo siekti mokslo, kad įgytomis žiniomis galėtų būti 
naudingas savo vargstantiems tėvams ir tautiečiams. Ir kai 1890 m. 
pavasarį buvo baigęs 4 gimnazijos klases, P. Avižonio tėvai buvo 
pareiškę norą, kad jis eitų į kunigus ir palengvintų sunkią gausios 
šeimos naštą. Bet Petras Avižonis išsiprašė, kad jam būtų leista toliau 
mokytis. Tėvai sutiko. Užtatai jis buvo labai dėkingas savo tėvams. P. 
Avižonis, matydamas savo tautiečių norą šviestis, jau spaudos 
draudimo laikais, vėliau ir spaudą leidus, rašė mokslą populiarizuo- 
jančių straipsnių ir knygučių, kur moksliniai klausimai dėstomi aiškia, 
visiems suprantama forma. Apie mokslo populiarizacijos reikalą jis 
savo -pirmame to pobūdžio straipsnyje „„Apsakinėjimai apie žemę, 
vandenį ir orą“ (išsp. 1898 m. „Ūkininke“ ir išleistas atskira knygute 
Tilžėje 1898 m., 48 p.) prisimena savo jaunystės dienas, kada dažnai 
norėdavęs suprasti, iš kur kas atsiranda, kaip pasidaro lietus ar sniegas 
ir t.t. Paklausti apie tai tėvai atsakydavę: „Dievas taip sutvėrė, Dievas 
taip nori“. Todėl šio savo pirmojo didesnio darbo prakalboje jis rašo: 
„Šiuo darbeliu aš noriu nors kiek atsilyginti savo mylimiesiems 
tėvučiams, kurie, negalėdami išaiškinti sukilusių kitą kartą mano 
galvoje klausimų, pasirūpino, dažnai patys save skriausdami ir 
vargindami, duoti man tiek mokslo, kad galėčiau įsigyti tas žinias, 
kurių taip godžiai kitą kartą ieškojau pas juos“ Ir atsilygino jis tėvams 
ir kitiems mokslo žinių ištroškusiems tautiečiams, vėliau rašydamas į 
laikraščius ar spausdindamas atskiromis knygutėmis visokiausių. žinių 
ir pamokymų apie gamtą, gyvybės atsiradimą, apie žmones varginu- 
sias ligas, trachomą, džiovą, apie alkoholizmą, paveldėjimą, apie 
visuomeninius reikalus, žmonių teises, valstiečiams daromas skriau- 
das ir t.t. Tokių mokslo populiarinamo straipsnių bei brošiūrų parašė 
per 20. 

P. Avižonis, įstojęs į Petrapilio universitetą ir savo studijoms 
pasirinkęs gamtos mokslus, po to studijuodamas mediciną Tartu 
universitete ir net versdamasis gydytojo praktika, stengėsi supažin- 
dinti žmones su įvairiomis gamtos mokslo problemomis populiaria 
forma, aiškia ir lengvai suprantama kalba. Petrapilio universitete jam 
didelę įtaką yra padarę kai kurie profesoriai. Pirmiausia minėtinas 

anatomas ir antropologas prof. P. Lesgaftas, kurio sudaryta komisija 
buvo paruošusi programą gamtos mokslui populiarinti. Jis savo 
paskaitose paliesdavo taip pat filosofijos ir sociologijos problemas. 
Kaip minėta, pirmas P. Avižonio straipsnis iš gamtos mokslo srities 
buvo išspausdintas 1898 m. „Ūkininke“ (Nr. 9, 10 ir 11). Tas straipsnis 
išspausdintas ir atskira knygute: „„Apsakinėjimai apie žemę, vandenį 
ir orą“ (Tilžėje, 1898, 48 p.). Ir būdamas gydytoju, surasdavo laiko 
mokslo populiarizacijai. Pavyzdžiui, 1901 m. Amerikoje išspausdinta 
knyga „Pasikalbėjimai apie dangų ir žemę“ (Plymouth, Pa., 1901, 81 
p.). 1909 m. „Lietuvos Ūkininke“ (Nr. 37-45) išspausdintas straipsnis 
„Žemė ir žmogus“, kuris 1910 m. išėjo Vilniuje ir atskira knygute (32 
p.), susilaukusia net trijų papildytų leidimų. Čia kalbama apie 
Koperniko sistemą, Keplerio dėsnius, Newtono visuotinės traukos 
dėsnius ir apie Darvino evoliucijos teorijas. Iš kitų tos rūšies knygučių 
dar paminėtinos: „„Gyvybė ir jos atsiradimas ant žemės“ (Voronežas, 
1918, 19 p.). „Šis tas iš mokslo istorijos“ (Voronežas, 1918, 36 p.) ir kt. 
O kiek daug straipsnių yra prirašęs iš gamtos mokslo srities. Ypač 
daug jų yra davęs tilžiškėms „Naujienoms“. Štai svarbesni, parašyti 
Atgalainio, Gvildžio, P. Gvildžio slapyvardžiais: „Šis-tas iš antropo- 
sociologijos“ (,„Varpas“, 1900, Nr. 6), „Keli žodžiai apie orą“ 
(„Naujienos“, 1902, Nr. 2), „Šis tas apie saulę, mėnulį, žvaigždes ir 
kitus dangiškus kūnus“ (ten pat, 1902, Nr. 3), „Eglė, ąžuolas ir uosis“ 
(ten pat, 1902, Nr. 3), „Ar iš tikro oras yra svarus“ (ten pat, 1902, Nr. 5), 
„Iš kur druska gaunama“ (ten pat, 1902, Nr. 7), „Kodėl augalų lapai 
žali“ (ten pat, 1902, Nr. 12), „Ką ledas padaro“ (ten pat, 1903, Nr. 11- 
12) ir kt. 


P. Avižonis darvinistas 


Kai kurie P. Avižonio profesoriai Petrapilio universitete yra buvę 
darvinistai. Vienas tokių darvinistų buvo biologijos profesorius 
Šimkevičius. Paveiktas tų profesorių paskaitų ir papildomos lektūros 
evoliucijos teorijos klausimais, ir P. Avižonis pasidarė tos teorijos 
šalininku. Jis rašė apie Darviną (P. A., Charles Darwin.— „Lietuvos 
Ūkininkas“, 1909, Nr. 12-13) ir vėliau, kaip minėta, apie gyvybės 
atsiradimą žemėje. P. Avižonio dėstomos mintys apie gyvybės 
atsiradimą ir gana dažnas katalikų dvasininkų užkliudytmas susilaukė 
aštrios kritikos ano meto katalikų spaudoje, pavyzdžiui, „,Vadove“ 
(1909, Nr. 10, p. 188-190), „Šaltinyje“ (1909, Nr. 15), „Draugijoje“ 
(1910, Nr. 39, 40, 41) ir atskirai leidžiamose knygose, pvz., kun. J. 

Geručio (kun. Jonas Balvočius) „Sodiečių dangus“ (1909) ir kt. P. 
Avižonis, nagrinėdamas Darvino evoliucijos teoriją, buvo priminęs, 
kad žmogus ir beždžionė kilę iš bendrų antropoidinių protėvių. 
Ryšium su tokiu aiškinimu tuo metu atsirado toks eilėraštuko posmas 
apie P. Avižonį: „„...Tas bedievis Avižonis išved žmones iš beždžio- 
nės...“ P. Avižonis ypač buvo puolamas seiniškiame „Šaltinyje“. Dėl 
žmogaus ryšio su beždžione P. Avižonis šiaip atsakė „„Šaltiniui““: 
„Neivienas mokslininkas, nei patsai Darvinas, nepatvirtino, kaip sako 
Šaltinietis J.G., kad žmogus paeina nuo beždžionės. Mokslas tik 
parodo, kad tarp žmogaus ir tarp beždžionės yra daug bendrų 
ypatybių, ir kad žmogus ir beždžionė tolimoje praeityje turi bendrus 
pratėvius. Jei iš vienos vietos eis du broliai dviem takais vienas po 
dešinei, kitas po kairei, tad ilgesnį laiką paėję jie atsidurs labai toli 
vienas nuo kito. Taip-pat gali būti ir su žmogum, kurs tobulėjo kiton 
pusėn, negu gorilla“ (P. Avižonis, Šis-tas iš mokslo istorijos.— 
„Lietuvos Ūkininkas“, 1909, Nr. 20, p. 183). O dėl „Šaltinio“ 
priekaišto, kad jis griaunąs tikėjimą, P. Avižonis šiaip atsiliepė: „Turiu 
pasakyti, kad aš nei pirmiau, Darwino sukaktuves paminėdamas, nei 
dabar visai nemanau tikėjimo nei griauti, nei ginti. Man rūpi visai kas 
kita: man rūpi paskutiniojo laiko mokslo atradimai platesnei lietuvių 
visuomenei pagarsinti“ (P. Avižonis, Šis-tas iš mokslo istorijos.— 
„Lietuvos Ūkininkas“, 1909, Nr. 21, p. 194). 

Rimta kritika į P. Avižonio straipsnį „Charles Darwin“ atsiliepė 
tuo metu dar studentas Pranas Dovydaitis 1910 m. „Draugijoje“ (Pr. 
D., Šis tas apie darvinizmą ir p. Avižonio principus.— „Draugija“, 
1910, Nr. 39, p. 209-230). Šiame ilgame moksliniame poleminiame 
straipsnyje Pr. Dovydaitis kritikavo ne pačią evoliucijos teorija, bet 
darvinišką tos teorijos aiškinimą. Į šį išsamų straipsnį taip pat ilgu 
rašiniu atsiliepė P. Avižonis (P. Avižonis, Tarp mokslo ir 
Maižiešiaus.— „Lietuvos Ūkininkas“, 1911, Nr. 23, 24, 25, 26, 28, 29, 30, 
31 ir 32). Čia ir P. Avižonis, remdamasis gausia literatūra, rašo apie 
gyvybės atsiradimą ir apie kitus klausimus, kuriuos buvo palietęs Pr. 
Dovydaitis savo poleminėje studijoje. 

Šia proga verta pažymėti, kad, kai 1910 m. išėjo P. Avižonio 
knygutė „Žemė ir žmogus“, kur buvo paliesta Darvino evoliucijos 
teorija ir žmogaus giminystė su beždžione, aidas atsimušė ir P. 
Avižonio gimtajame Pasvalyje. Apie kilusią audrą Pasvalyje mane 
maloniai painformavo pasvalietis dr. Balys Paliokas. Esą, labai 
įtakingas Pasvalio klebonas Jonas Bagdanavičius paskyręs visą 
pamokslą, energingai iškeldamas dr. P. Avižonio klaidą ir įrodinėda- 

mas, kad žmogų sutvėręs Dievas, o ne kas kitas. Suprantama, 
pamoksle pasmerktas ne tik knygos autorius, bet buvo išbarti jo tėvai 
ir visa šeima. Autoriaus tėvai dejavę, kad neturį kur dėti akių. Ir 
rudenį, kalėdojimo metu, kunigai įrodinėję savo parapiečiams, kad 
žmogus yra Dievo tvarinys, o ne beždžionės. Ir tėvai, veždami savo 
vaikus į gimnaziją, jiems primindavo klebono pamokslą ir prašydavo 
savo vaikus, kad, išėję mokslus, nepadarytų jiems tokios gėdos, kaip 
kad atsitikę dr. P. Avižonio tėvams... 


P. Avižonio rūpinimasis lietuvių sveikatos reikalais 


Bestudijuodamas mediciną ir jau pradėjęs gydytojo darbą, P. 
Avižonis daug rašė medicinos, higienos, užkrečiamųjų ligų, džiovos, 
trachomos, alkoholizmo ir kitais žmonių sveikatos klausimais. Iš jo 
parašytų brošiūrų ir svarbesnių straipsnių tenka paminėti šiuos: „Apie 
vaikų viduriavimą“ („Ukiszkasis Kalendorius ant 1900 metų“. Tilžė, 
1899); „Apie vaikų auginimą Šveicarijoje“ („Naujienos““, 1902, Nr. 6); 
„Kūdikių žindymas ir penėjimas"'.( Versta iš lenkų kalbos, Tilžė, 1904, 
12 p.) (be knygutės, tekstas buvo atspausdintas ir viename atskirame 
lape, kurį autorius patarė prisikabinti „ant sienos prie kūdikio lopšio, 
kasdien skaityti ir visus patarimus sekti, kolei kūdikis paaugs“); „Akių 
liga trachoma“ („Vilniaus Žinios“, 1905, Nr. 5); „Keletas žodžių apie 
cholerą“ („Vilniaus kalendorius 1906 metams“. Vilnius, 1906); 
„Girtuoklystė—mūsų rykštė“ (Vilnius, 1907); „Keletas žodžių apie 
šundaktarius“ („Vilniaus Žinios“, 1907, Nr. 185-187); „Alkoholizmas ir 
išsigimimas“ („Vilniaus Žinios“, 1908, Nr. 2); „Žinutė studentams 
ligoniams“ („Vilniaus Žinios“, 1908, Nr. 110); „Kaip apsisaugoti nuo 
choleros“ („Vilniaus Žinios“, 1908, Nr. 216); „Trachoma“ (Vilnius, 
1909, 8 p.); „Džiova“ (Vilnius, 1909, 8 p.); „Lietuvių medicinos ir 
hygijenos knygos“ (Vilnius, 1909, 16 p.). Šioje knygutėje aptariamos 
1895-1909 m. išėjusios lietuviškai parašytos knygos, nagrinėjančios 
medicinos ir higienos klausimus. Iš viso nurodoma 41 knyga. Ta 
literatūra suskirstoma į du skyrius: pirmajame skyriuje aptariamos 22 
knygos, skirtos „pradžiamoksliams“, maža teskaičiusiems, o 
antrajame—19 knygų „apsišviestesniems“ skaitytojams, jau įpratu- 
siems skaityti. P. Avižonis pataria perskaityti visas knygutes, net 
nurodo skaitymo eilę „Pasigelbėjimai nelaiminguose atsitikimuose““ 
(„Vilniaus kalendorius 1910 rnetams“. Vilnius, 1909). „Lietuvos 
Ūkininko“ priede („Sveikata“) P. Avižonis yra išspausdinęs straipsnių, 
išėjusių ir atskiromis knygutėmis. 1911 m. „Kataliko“ kalendoriuje 

Čikagoje išspausdino išsamų straipsnį—,„Apsiginimas nuo limpamų 
ligų“ (p. 99-107), kur duodama patarimų, kaip apsisaugoti užkrečia- 
mųjų ligų, džiovos, kokliušo, tymų, difterito, skarlatinos, raupų, 
karštinės ir kruvinosios (dizenterijos). 

Nuo 1913 m. išspausdinti straipsniai jau skirtini prie mokslinės 
medicininės literatūros. 


P. Avižonis literatūros kritikas 


Nedaugeliui žinoma, kad P. Avižonis buvo geras literatūros 
kritikas, grožinių kūrinių vertintojas, nagrinėtojas. Literatūros kritikos 
klausimais nėra rašęs periodinėje spaudoje, bet jis, kritiškai peržvelg- 
damas jam atsiųstus bepradedančių rašytojų kūrinius, iškeldamas jų 
teigiamumus ir trūkumus, labai prisidėjo prie kai kurių rašytojų 
talento ugdymo. XIX a. pabaigoje buvo susidaręs būrelis buvusių 
Petrapilio studentų, kurie susirinkę nagrinėdavo lietuvių literatūros 
klausimus. Tai buvo: Petras Avižonis, Povilas Gaidelionis, Vincas 
Kalnietis ir Povilas Višinskis. P. Višinskis to sambūrio žmones vadino 
„beletristais“ (P. Višinskis, Raštai. Vilnius, 1964, p. 266). Visi jie labai 
daug padėjo literatūriškai bręsti Marijai Pečkauskaitei-Šatrijos 
Raganai, Gabrielei Petkevičaitei-Bitei ir ypač Žemaitei. Kaip matyti iš 
P. Višinskio laiškų, prie tų rašytojų literatūrinio brendimo P. Avižonio 
daug prisidėta patarimais, raštų kritika ir kai kurių kūrinių kalbos 
taisymu. 

P. Višinskis laikė P. Avižonį geru lietuvių kalbos žinovu ir įžvalgiu 
literatūros kritiku ir jį labai vertino. Kai M. Pečkauskaitė-Šatrijos 
Ragana jam atsiuntė savo „Šv. Jono naktį“, 1896 m. gruodžio 21 d. 
laiške Pečkauskaitei rašė: „Perskaičiau ją ir ketinu, perrašęs ir pataisęs 
rašybą, siųsti geriausiam Tavo raštų kritikui—Avižai ( Aviža ir Avižėle 
buvo vadinamas P. Avižonis. J.P.), o kaip ką jis pasakys, taip tada ir 
matysiu, ką galima padaryti“ (P. Višinskis, Raštai. Vilnius, 1964, p. 277). 
Tame pačiame laiške P. Višinskis praneša Pečkauskaitei, kad jos 
kūrinius ,„Kodėl tavęs čia nėra“ ir „Kalėdų vakarą“ neseniai išsiuntęs 
Avižai, kad parašytų plačiausią kritiką. Atrodo, P. Avižonis „Kalėdų 
vakarą“ greičiau peržiūrėjo ir grąžino P. Višinskiui, bet kitą kūrinėlį 
„Kodėl tavęs čia nėra“ ilgokai išlaikė pas save ir kritišką jo įvertinimą 
išdėstė P. Višinskiui 1897 m. gruodžio 15 d. Mintaujoje rašytame 
laiške. Nurodęs kalbos ir stiliaus klaidas, P. Avižonis imasi tą kūrinį 
literatūriškai vertinti. Štai keletas ištraukų iš jo laiško: „„...aš neįstengiu 

priskirti žodžius, kurie aiškiai ir teisingai išreikštų tas mintis, tuos 
jausmus, kuriuos tas paveikslėlis manyje sujudino. Galiu Raganos 
žodžiais pasakyti, juog jos jausmai ant poperio išleisti eina statei iš 
širdies į širdį. Tokios pat mislys, tokie pat jausmai, kiek sykių man širdį 
gniaužė!!! Ir štai tą viską randu tokiais puikiais žodžiais išreikštą! Tu 
sulygini tą paveikslėlį su srove vulkano pratrukusia. Man tas 
sulyginimas nepatinka; aš sakyčiau: tai giesmė lakštingalos į žodžius 
išlieta! kaip lakštingalos negali atsiklausyti, kaskart užgirsti vis naują 
balsą, teip ir to paveikslėlio negalima atsiskaityti: vis skaitai, ir vis 
„naujas gražybes“ randi. Šitame paveikslėlyje Ragana turbūt visą savo 
širdį išliejo, visas savo paslaptis išreiškė. Skaitydamas aš teip ją ir 
matau tarsi gyvą; par žodžius teip ir blizga ašaros; ne svetimus 
žodžius, ne svetimus jausmus aprašė, bet ką pačios širdies burnon 
įdėjo...“ (A. Piročkinas, Petro Avižonio laiškas Povilui Višinskiui.— 
„Mūsų Kalba“, 1975, Nr. 4, p. 68-69). Tuo metu P. Avižonis dar 
nebuvo pažįstamas M. Pečkauskaitei. 

Ir toliau P. Avižonis su savo draugais „beletristais“ skaitė ir taisė 
Žemaitės, Šatrijos Raganos, Bitės ir Lazdynų Pelėdos kūrinius. Kartais 
tie kūrybos vertinimai būdavo labai išsamūs. Pvz., 1898 m. gruodžio 
20 d. Žemaitė rašė P. Višinskiui, kad P. Avižonis „Bitės vieną veikalą 
taip kritikavo: net daugiau prirašė kritikos, kaip paties veikalo“ 
(Žemaitė, Raštai, VI tomas. Vilnius, 1958, p. 113). Greičiausiai tai buvo 
Bitės kūrinys „Nutrūko styga“ (Žemaitė, Raštai, VI t., p. 121). Bitė 
buvo labai dėkinga P. Avižoniui už jo kritines pastabas. Ji, 
spausdindama savo „Krislus“ Varpe (1901, Nr. 1, p. 5-7, Nr. 2, p. 18-19 
ir Nr. 3, p. 28-29), juos skyrė P. Avižoniui: „Dėkavodama už Jo triusą 
aukauju tą darbą gerbiamam tautiečiui P.A.“. 

Ypač artimi ryšiai siejo P. Avižonį su Žemaite, kuri Avižonį ir kitus 
vad. „beletristus“ vadino savo „vaikeliais“. Pradžioje P. Avižonis 
skaitydavo Žemaitės kūrinius tarpininkaujant P. Višinskiui, bet nuo 
1896 m. vasaros, kai jis susipažino su Žemaite Ušnėnuose, kur ji buvo 
apsigyvenusi savo vyro brolio Benedikto Žymanto ūkyje, palaikė su ja 
dažną ryšį ne tik laiškais, bet ir karts nuo karto susitikdamas su ja. 
Lankėsi pas Žemaitę Ušnėnuose ir 1897 m. vasarą. Tą vasarą Žemaitė 
turėjo ir daugiau svečių: Povilą Gaidelionį, Joną Jablonskį, Stasį 
Matulaitį, Vladą Sirutavičių (Kazys Umbrasas, Žemaitė. Biografija ir 
kūrybos ištakos. Vilnius, 1975, p. 181). Ir 1898 m. P. Avižonis ir St. 
Matulaitis, grįždami iš studentų konferencijos Šiauliuose, buvo 
užsukę pas Žemaitę. 

P. Avižonis ne tik skaitydavo ir taisydavo Žemaitės raštus, bet taip 
pat pareikšdavo savo kritines pastabas bei aprūpindavo reikiama 
literatūra. 1897 m. gruodžio 17 d. Žemaitė dėkoja P. Višinskiui „už 
kritiką ir pamokymus, Avižėliui, man rodos, pati padėkavosiu ir 
pasirodavosiu. Šiandien apturėjau nuo jo laiškelį ir 5 rub., sudėję man 
dorpatiečiai ant pasimatymo su Bite (Žemaitė viešėjo pas Gabrielę 
Petkevičaitę-Bitę 1898 m. sausio pradžioje ir nuo to laiko abidvi 
rašytojos labai suartėjo. J.P.). Avižėlis iš sumestųjų pinigų pasilikęs, 
rašo, dėl nusipirkimo man literatūros lenkiškai... Taigi, Avižėlis liepia 
man atvažiuoti į Panevėžį apie 6 sausio... Ką tas Avižėlis rašo? Kad jis 
skaitys mintaujiečiams mano 5 paveikslėlį...“ (Žemaitė, Raštai, VI t., p. 
45-48). 

P. Avižonis, 1897 m. iš Mintaujos važiuodamas tėviškėn, buvo 
sustojęs Rygoje, kur susipažino su vokiečių realinės gimnazijos 
mokytoju Pranu Mašiotu. Jis padovanojo Žemaitei W. Korotynskio 
1889 m. išleistą knygą „Stylistika języka polskiego, czyli jak pisac 
popolsku“. P. Avižonis tuojau išsiuntė tą knygą Žemaitei (A. 
Piročkinas, Petro Avižonio laiškas Povilui Višinskiui.—,„Mūsų Kalba“, 
1975, Nr. 4, p. 66). Žemaitė 1897 m. gruodžio 25 d. laiške rašo, kad 
knygoje radusi „daug pamokymų rašytojams ir visokių išaiškinimų, 
nurodymų“. Pas Bitę važiuosianti drauge su P. Avižoniu, pasiėmusi 
savo raštų visą knygą ir vieną komedijėlę „prie Avižėlės ant rodos“ 
(Žemaitė, Raštai, VI t., p. 49-50). Tačiau toji „roda“ (pasitarimas) su 
Avižoniu buvusi trumpa, nes jis turėjęs nemažą rūpestį. Apie 
susitikimą su P. Avižoniu Žemaitė plačiau painformavo P. Višinskį 
1898 m. sausio 18 d. laiške. Žemaitė rašo, kad ji, bevažiuodama iš 
Panevėžio pas Petkevičius, buvusi užsukusi pas Avižonius į Pasvalį, 
kad Avižoniuose ji buvusi labai šiltai priimta, ligi popiečio pasikalbėję 
su Petru Avižoniu ir išvažiavusi į Joniškėlį. P. Avižonis tą patį vakarą 
išvykęs Mintaujon, buvęs labai susikrimtęs, nes per Naujuosius 
Metus, kai buvo nuėjęs pasveikinti savo klebono, iš prieškambario 
jam pavogę gerą ir brangų apsiaustą, kurį buvo nusipirkęs Petrapilyje. 
Subruzdęs tėvas su broliu ieškoti vagies, bet klebonas sakęsis, kad 
negražu būtų skelbti apie tą įvykį, todėl „davęs Petriukui menkus 
kailinėlius ir keletą kapeikų ir liepęs tylėti... Petras, nabagas, 
nusigailinęs šilto savo apsiausto, žinoma, ir susikrimtęs. Pasvalyje 
perskaitėm paskutinę „Laimelę““, nė šio, nė to, nieko nepasakė; daug 
šnekėt ir neturėjom laiko. Važiuodami sutarėm apie „Prager(tus) 
balako(nus), daug taisysiu ir vėl Tau atrašysiu“ (Žemaitė, Raštai, VI t., 
p. 52). 1898 m. vasario 6-7 d. P. Višinskis laiške Žemaitei cituoja ilgą P. 

Avižonio laišką, kur jis duoda labai įdomių kritiškų pastabų apie 
minėtąją Žemaitės komediją „Pragertus balakonus“. Žemaitė atsiž- 
velgdavo į P. Avižonio, P. Višinskio ir G. Petkevičaitės-Bitės pastabas, 
kai kuriuos savo kūrinius pataisydavo ar perdirbdavo net tris kartus. 
Žemaitė vaizdavo realų kaimo gyvenimą, kai kur jį nupiešdama 
perdaug tamsiai ir niūriai. Tai nepatiko P. Avižoniui. Apie „Pragertus 
balakonus“ jis šiaip rašė P. Višinskiui: „Man rodos, kad Žemaitė 
truputį perdėjo, plakdama mūsų jaunuomenės papročius, ir dėl to 
kitos veikiančiosios ypatos išėjo visiškai nenatūralistiškos“ (P. 
Višinskis, Raštai. Vilnius, 1964, p. 313). Po to P. Avižonis skaitė 
Žemaitės komediją „Tris mylimąsias“ ir „Laimelę““. Apie tą „Laimelę“ 
ir P. Avižonio ketinimą aplankyti Žemaitę Ušnėnuose P. Višinskis 1898 
m. birželio 2 d. laiške Žemaitei rašė: „,“Laimelę“ išsiunčiau Avižėlei; 
jis jau išdavė egzaminus ir išvažiavo ant vaišių Mintaujon; ketina ir 
Ušnėnuos atsilankyti su p. Jablonskiu. Priperink bent vištelių, kad 
turėtumėm bent kuomi pavaišinti“ (P. Višinskis, Raštai. Vilnius, 1964, 
p. 345). P. Avižonis dar redagavo Žemaitės „Sapną“ ir kitus kūrinius 
(Žemaitė, Raštai, VI t., p. 44). 

Ir paties P. Avižonio literatūriniai bandymai 


Ir pats P. Avižonis bandė reikštis literatūros srityje. Dar 
besimokydamas Mintaujoje buvo išvertęs lietuvių kalbon J.l. 
Kraševskio istorinę apysaką „Kunigą“. Iš kitų jo literatūrinių 
bandymų paminėtini bent keli sklandūs vertimai. Pirmas atskira 
knygute išspausdintas vertimas yra „Szunadvokatis. Pagal “Niziny“ E. 
Ožeškienės apysaką“ (Bitėnai, 1901, 48 p.). Toliau paminėtini du 
vertimai iš rusų kalbos: Kiseliovo „Keliauk sau sveikas“ („,Varpas“, 
1902, Nr. 7, p. 155-158) ir V. Veresajevo „Žvaigždė“ („Varpas“, 1903, 
Nr. 9-10, p. 232-237). Pirmasis vertimas pasirašytas Atgalainio, o 
antrasis—P. Gvildžio slapyvardžiu. 1903 m. „Varpe“ (Nr. 12, p. 287- 
288) paskelbė ir originalų feljetoną „Kelkitės!“. Štai jo ištisinis tekstas 
(kalba palikta netaisyta): 


Kelkitės! 


Saulė jau gerokai patekėjus. Tiršta ūkana, kuri per naktį žemę 
užgulus laikė, jau išsiskirstė. Kur-ne-kur ant dangaus dar slankioja 
išdraskyti debesų kąsniai, bet ir jie baigia nykti saulės spindulių 
vaikomi. Vėjo nėkokio. Oras pilnas gardaus žolynų kvapo,—tai rasa 
džiūdama pagavo su savim kvapias žiedų daleles ir pripildė jų visą 
orą. Vėversėlis čirviruodamas kįla į padanges, tarytum žadindamas ir 
žmones pakelti savo mintis augščiau nuo žemiškų reikalų. Puikus 
pavasario rytas teip ir skatina prie darbo. 

Bet kas čia? Niekur nė dvasios nematyti! Visur tuščia, tylu. Argi 
dar teip anksti? Ar dar nemetas būtų kelties?—Ne, rodos jau visiems 
reikėtų būti prie darbo. Saulė jau gerokai pakilus į kalną, o visa tauta 
dar tebemiega. 

Ir iš tikro dar miega! Štai kaip saldžiai pučia liaudis, nė vienas nė 
krust! Tiesa, vakar prie sunkaus darbo nuvargo, su tamsa kėlė, lig 
tamsos dirbo, nė pavalgyti laiko neturėjo. Dirbo tylėdami, nė žodžio į 
kits-kitą nepratardami, iš kailio nėrės bedirbdami, o vargas vis juos 
skatino, vis ragino, be malonės bauzdamas tuos, kurie spėkų 
nebetekę apalpdavo. Ir miega jie dabar, tarytum užmiršę, jog kuo 
ilgiaus jie miegos, tuo skaudžiaus plieks juos nemielaširdingasis 
vargas. 

Miega ir visi ponai, bajorai, piniguočiai. Kas jiems galvoje, kad 
saulė patekėdama visus žadina prie darbo. Jie ne vergai, kad darbą 
dirbtų! Lig vidunakties ūžė, linksminos po pokilius, restoranus, gėdos 

namus, skanius valgius valgė, dar skanesnius gėralus gėrė. Ir knarkia 
dabar, meilias moteriškas, saldžius vynus sapnuodami. 

Miega ir kunigai, pralotai, vyskupai. Su ponais ir piniguočiais ėjo 
lenktynių, kurie iš jų puikesnes pramogas prasimanys, ir ligi gerų 
išvakarių puotavę ir kortavę dabar miega, kaip šventieji. Tiktai jei 
kuriam prisisapnuoja, jog liaudis jau vietomis pašokus yra iš miego, 
šaltu prakaitu apsipila ir ima neramiai vartyties nuo vieno šono ant 
antro. 

Miega ir daktarai, advokatai, inžinieriai. Vieni iš jų nuvargo 
bevaikydami kartu su kazokais pusnuogius žmones iš aukso upelio 
Sibiro pakraštyje, kiti per naktį štosą rėžė, kitus dailios Ienkikės 
užliūliavo. Ir miega visi, sapnuodami apie činus, ordenus, pensijas. 

Kelkitės! ... Kelkitės! ... 

Kas ten gaudžia? Klausykis! Toks duslus garsas, klausykis, be ne 
varpo? Teip, girdžiu vis aiškiau: DAN ...DAN! ... Tai varpas! Bet 
koks nepaprastas jo garsas! Koks skardus. .. ir rūstus! Pačią širdį 
pasiekia, visas gįslas sudrebina. Ir teip išreto suskamba, tarytum 
laukdamas, kolei pirma garso banga perlėks visą miegančią šalį, 
tuokart tiktai paleidžia naują garsą. Ir koks stebuklingas tas garsas! 
Visur jis girdėti. . . visur įsiveržia. Štai jau pažadino kur vieną, kur kitą 
iš liaudies. Trina jie akis ir į saulę pažvelgę stebisi teip ilgai išmiegoję, 
ir įsiklausę į varpo garsą skubinasi į darbą. 

Kur-ne-kur nubudo ir ponai, ir keikia tą garsą ir grūmoja, kam 
trukdo jų miegą. Apsidairę vėl užsimerkia, bet jau užmigti nebegali: 
vis gaudžia jų ausyse varpo garsas, ir baimė juos ima, kad tiktai tas 
garsas visos liaudies nepažadintų. 

Pajuto kai-kur ir kunigai. Pašokę, ausis pastatę, klausės to garso, 
ir greitai sumojo, jog jis labai pavojingas. Pasergėję, kaip jis pataiko 
žmonių širdį, ir kaip vienur-kitur žmonės, jo pažadinti, griebiasi 
darbo, suprato, jog liaudžiai iš miego pakilus ir patjįs nebegalėsią teip 
saldžiai miegoti. Visi vienu balsu iškeikė tą garsą ir pastatė sargą, idant 
šis iš visos gerklės šaukdamas: „kas miega, tas negriešija“, užšauktų 
varpo garsą ir neprileistų jo prie žmonių ausies, o patis sulindo atgal į 
šiltą patalą. 

Užgirdo kai-kur tą stebuklingą garsą ir daktarai, advokatai, 
inžinieriai. Vienas pašokęs ir miegus nuvaikęs skubinas kitų žadinti. 
Kitas buvo benumetąs antklodę, bet išvydęs saulę šviečiant ir 
pabūgęs, idant žmonės nepradėtų jo pirštais rodyti, kad teip ilgai 
miegojęs, vė! užsiklojo ir ausis po priegalviu pakišo, kad nebegirdėtų 
to įkyraus garso. Dar kitas norėjo šokti iš patalo, bet pati pagavo, 

apkabino, prisiglaudė, atgal į patalą įsitraukė ir meiliu čiulbėjimu 
varpo garsą užšaukė. Vėl kitas keltys, bet činus ir pensiją atsiminęs 
vaiko nuo savęs gundinančias mintis ir stengiasi vėl užmigti. 

Kelkitės! . . „Kelkitės! ... 

Varpo garsas nenutila. Skurdžiai ir rūsčiai gaudžia, kelia, žadina 
visus, kas dar tebemiega, šaukia pabėgėlius, kad grįžtų tėvynei 
tarnauti. Susirinko prie jo maža saujelė anksčiau pakilusių. Pažinę 
aušros gražumą ir saulės šviesos skaistumą trūsiasi jie kitus iš to gilaus 
miego bežadindami. Sunkus jų darbas! Nė žingsnio nežengia be 
kliūčių. Vieni juos keikia ir pragaro baisybėmis baugina. Kiti grūmoja, 
purvais drabsto. Kiti kalėjimu, Sibiru gražoja. Nieko jie nebijo, nes 
nusimano savo priedermes atlieką. Tiktai nuliūdę, kad jų varpo garsas 
toks duslus, teip iš reto tesuskamba. Kelkitės! ... Kelkitės! ... 


Tai alegorinis vaizdelis, kur P. Avižonis, prisidengęs P. Gvildžio 
slapyvardžiu, pabandė išryškinti Vinco Kudirkos „Varpo“ eilėraščio 
priedainį „Kelkite... Kelkite. .. Kelkite. ..“ Čia stengtasi pavaiz- 
duoti sunkią ano meto lietuvybės padėtį. Vaizdelyje aiškiai iškyla 
aikštėn P. Avižonio pasaulėžiūriniai įsitikinimai. 

Bandė P. Avižonis rašyti ir eilėraščius (,„Varpas“, 1903, Nr. 9-10, p. 
272), bet tie mėginimai nėra buvę sėkmingi. 

Literatūros dalykai ir vėliau domino P. Avižonį. 1907 m. liepos 
pradžioje G. Petkevičaitė, A. Lalis, J. Šaulys, J. Biliūnas ir P. Avižonis 
buvo išspausdinę atsišaukimą, norėdami išleisti „nepriklausomą 
perijodinį (event. mėnesinį) mysų pirmeivės inteligentų (apšviestes- 
niosios) visuomenės organą, skiriamą literatūros, mokslo, visuomenės 
ir politikos reikalams“. Atsišaukime priduriama, kad jau esąs atsiradęs 
ir žmogus, kuris sutikęs būti to laikraščio leidėju. Bendrais bruožais 
nusakoma ir būsimo laikraščio programa. Štai ji: „Tai-gi. Žmonijos 
praeities žinojimas leidžia mums susekti visuomenės evoliucijos 
kelius, kurie savo pirštu rodo mums neišvengiamą ateityje demokrati- 
jos laimėjimą, o per ją ir galimai—tikrą visos žmonijos laimę... 
Mokslas, plėtodamas ir augdamas galybėn, kas kartą vis žymesnę 
užima vietą visuomenės gyvenime. Ir męs tikime, kad jam skirta yra 
likti didžiu žmonijos vadovu, skinančiu jai progreso kelią geresnėn ir 
šviesesnėn ateitin .. . Dailė, semdamosi sau iš gilaus žmogaus širdies 
šaltinio turinį, kas kartą vis skaistesnį daro mųsų jausmus; jai skirta 
dorinti mysų jausmus, praverti naujus laimės šaltinius, raminti 
Nnuvargusią žmogaus dvasią, raginti ją prie naujų, prakilnesnių darbų. 

Jai likti ilgainiui lemta žmonijos gyvenime „visų dienų duona“ nauja 
didžia šventykla, visiems prieinama, visiems atvira...“ Toliau 
pabrėžiama, kad „Nuomonių vienodumo mažmožiuose sumanytojai 
nejieško ir nelaukia; tam ir steigiamas juk įdėm nepriklausomos 
minties organas, kur žodžio ir kritikos laisvė privalo išvilkti aikštėn 
įvairias nuomones ir visą begalinę taip svarbių, bet tamsių dar mysų 
gyvenime klausimų, kurie laukia ir negali vis susilaukti ne tik išrišimo, 
bet ir žmoniškesnio bent šiek-tiek apšvietimo“ (Į pirmeivius 
plunksnos draugus atsiliepimas.—,„Žarija“,1907.VII.11 24, Nr. 3, p. 47; 
atsišaukimas išspausdintas ir „Vilniaus Žiniose“, 1907.VI1.414, Nr. 83). 
Atsakymai turėjo būti siunčiami dr. P. Avižoniui į Žagarę arba Jurgiui 
Šauliui į Puziniškio dvarą. 1907 m. rugpiūčio 29 (rugsėjo 11) d. 
„Žarijoje“ (p. 143) J. Šaulys sumanytojų būrelio vardu iš Puziniškio 
praneša, kad gauta nemaža sumanymui pritariamų laiškų, bet 
susidurta su kliūtimis, o „apie priežastis būtų ne vieta čia kalbėti“ ... 
Rusų okupacinė valdžia nedavė leidimo tokiam laikraščiui leisti. 

ŽMONIŲ SVEIKATOS SARGYBOJE IR 
VISUOMENINIO DARBO SŪKURIUOSE 


Ariogaloje 1900-1902 m. 


Baigęs Tartu universitete medicinos mokslus, 1900 m. apsigyveno 
Ariogaloje, nedideliame miestelyje Dubysos kairiajame krante. Prieš 
atsikeliant P. Avižoniui, 1897 m. miestelyje būta 2.376 gyventojų. Tuo 
metu ne tiktai tame Žemaičių kampelyje, bet ir visoje Lietuvoje buvo 
jaučiamas didelis gydytojų trūkumas. Todėl jaunas gydytojas P. 
Avižonis turėjo aptarnauti gana plačias apylinkes. Trūkstant atskirų 
sričių medicinos specialistų, P. Avižonis buvo ir vidaus bei vaikų ligų 
gydytojas, chirurgas ir akušeris, turėjo nusimanyti apie ausų, akių ir 
gerklės ligas, kovoti su užkrečiamomis ligomis ir t.t. Taigi, kaip 
matome, P. Avižonis, baigęs medicinos mokslus, neieškojo pelnin- 
gesnio gydytojo darbo dideliame mieste, bet apsigyveno mažame 
miestelyje, kur jis galėjo būti naudingas kaimo žmonėms bei įsijungti 
į visuomeninę veiklą. Jis labai išgyveno, kai lietuviai gydytojai, baigę 
mokslus Rusijoje, ten pasilikdavo, vesdavo svetimtautes ir dingdavo 
su visa šeima Lietuvai. Tą klausimą keliais atvejais kėlė ir spaudoje. 
Pavyzdžiui, 1900 m. „Varpe“ (Nr. 2), korespondencijoje „Kauno 
gub.“ pasisako prieš tuos lietuvius, kurie, baigę mokslus, ieško darbo 
Rusijoje. Tame straipsnyje jis tarp kita ko rašo: „,„Daugumas mūsų 
inteligentų skundžiasi, būk nesą ką savo tėvynėje veikti ir todėl reikią, 
esą, ieškoti duonos įvairiose Maskolijos pakertėse. Neteisybė. Tiktai 
netingėkime apsidairyti, o būtinai rasime daug vietų, kur ne tik 
duoną, bet ir ragaišį valgyti galėsime“. Toliau jis nurodo net 31 
miestelį Lietuvoje, kur gydytojai galėtų gerai įsikurti. Netrukus P. 
Avižonis tame pačiame „Varpe“ (1900, Nr. 5), straipsnelyje „Dakta- 
rams vietos“ papildo sąrašą vietovių, kur reikalingi gydytojai. Ir 1901 
m. jis kviečia gydytojus grįžti iš Rusijos Lietuvon. Straipsnelyje „,„Dėlei 
zemstvų Lietuvoje“ (,„,Varpas“, 1901, Nr. 3) rašo: „Vidaus dalykų 

Ministerija galutinai atsisakė nuo užmanymo įvesti Lietuvoje ir 
Lenkijoje zemstvas (vietos savivalsybės. J.P.). Tūli mūsų apšviestūnai 
(ypač daktarai), baigę mokslus, apsigyveno Maskolijoje būk dėl to, 
kad priprastų prie tarnystės zemstvoje ir paskui, kada, esą, įves 
Lietuvoje zemstvą, greičiau galėsią čia pat gauti vietą. Taigi, kas dėl 
šitos priežasties išvažiavo ar dar ketina važiuoti Maskolijon, grįžkite 
greičiau Lietuvon; čia rasite daugybę puikių vietų, kur galėsite nors ir 
be algos padoriai gyventi. Kokia daugybė sutelpa Lietuvoje visokių 
advokatų, daktarų, inžinierių, ir vis tai svetimtaučiai. Mūsiškiams gi, 
pačios Lietuvos sūnums, čia per ankšta, jie turi ieškoti sau platesnės 
erčios Turkestano tyruose arba Sibiro giriose. Ar tai ne ištvirkimas?“ 
Būta ir tokių lietuvių gydytojų, kurie su panieka žiūrėjo į savo 
kolegas, dirbančius Lietuvoje. Štai vienas būdingas epizodėlis iš jo 
atsiminimų, papasakotų Juliui Būtėnui: „Matai tamsta, dabar yra daug 
apsiskelbusių patriotų, kurie įsitaisė šiltose vietose, bet ką jie veikė 
anais sunkiais laikais? ... Prisimenu tokį gydytoją Pautienių. Kai 
gyvenau Ariogaloje, jis pas mane apsilankė ir stebėjosi, kaip aš, 
inteligentas, galįs tokiame užkampyje tūnoti. Baigęs mokslus, jis 
išvyko praktikuoti į Astrachanę. Išvažiavo verkdamas, nes buvo 
perspektyvų įsikurti ir savo krašte, bet reikėjo atitarnauti už stipendiją 
ten, kur valdžia skiria. Atitarnavęs galėjo pasirinkti vietą. Bet ne. 
„Man dešimt rublių ne pinigai,—gyrėsi jisai tada.—Darbo sąlygos 
tenai geros, pinigo uždirbu kaip šieno. Žuvų prisigaudau . . . Paskui 
po karo parsibeldė Lietuvon susenęs“ (Julius Būtėnas, Istoriografo 
užrašai. Vilnius, 1974, p. 80). 

P. Avižoniui labai rūpėjo, kad pagerėtų ir medicininė pagalba. 
1900 m. „Ūkininke“ (Nr. 1) jis kėlė reikalą steigti ligoninę jo 
gimtajame Pasvalyje. Tuo reikalu jis rašė: „kad vietiniai žmonės 
susidėtų ir įkurtų bent nedidelę ligoninėlę, kad ligoniai čia galėtų 
būti gydomi veltui. Tokia ligoninė labai praverstų ir Pasvalyje... 
Pasvalio parapijoj bus apie 6-7 tūkstančiai parapijonų; tegul apsiima 
visa parapija mokėti nuo kiekvienos galvos po 10 kapeikų ant 
ligonbučio—gausime tuomet kasmet apie 6-7 šimtus rublių, o už 
tokius pinigus galima jau užlaikyti mažutį ligonbutį . . .“ (cituota iš J. 
Skliutausko ,,Estiškos akvarelės“. Vilnius, 1975, p. 219-220). 

Begyvendamas Ariogaloje, P. Avižonis susirasdavo laiko bendra- 
darbiauti to meto draudžiamojoje lietuvių spaudoje. Medicinos, 
mokslo populiarizacijos, kultūriniais ir visuomeniniais klausimais rašė 
„Varpe“, tilžiškėse „Naujienose“. Šiaip apie P. Avižonio darbo 
sąlygas Ariogaloje maža teturime žinių. 

Žagarėje 1902-1910 m. 


Metus išbuvęs Ariogaloje, 1902 m. persikėlė į Žagarę, kur su 
pertrauka (kai buvo mobilizuotas į rusų kariuomenę 1904-1905 m. 
rusų-japonų karo metu) išbuvo iki 1910 m. Žagarė—tai žymiai 
didesnis Šiaurės Lietuvos miestelis, iš seno pagarsėjęs gražiais sodais, 
vietinėmis žagarvyšnėmis, pasižyminčiomis derlingumu ir vaismedžių 
atsparumu šalčiams. Tais laikais Žagarėje buvo daugiau kaip 10.000 
gyventojų, miestelyje dar yra buvę du gydytojai, todėl ir darbo 
sąlygos buvo lengvesnės. Patraukė P. Avižonis pacientus ir kalbų 
mokėjimu: jis kalbėjo ne tik savo gimtąja kalba, bet taip pat vokiškai, 
rusiškai, latviškai, žydiškai (J. Marcinkus, A. a. prof. P. Avižonis 
okulistas-oftalmologas.—,„Medicina““, Nr. 4, 1940, p. 260). Iš labiau 
apsišvietusių savo pacientų už gydymą vietoj užmokesčio paprašy- 
davo surinkti liaudies dainų. Pacientė Kristina Slančauskaitė atnešė 
net pilną sąsiuvinį dainų, gal kokį šimtą. Pasirodo, kad tos dainos 
buvo surinktos jos tėvo Mateušo Slančausko, „Aušros“ ir kitos 
vėlyvesnės draudžiamosios spaudos platintojo. Žagarėje M. Slančaus- 
kas sekmadieniais ir buvo dažnas P. Avižonio namų svečias (P. 
Avižonis, Mateušas Slančauskas.—,,Knygnešys“. 1864-1904, II. Red. P. 
Ruseckas. Kaunas, 1928, p. 69-78). 


P. Avižonis renkasi okulisto specialybę 


Bedirbdamas Žagarėje, susidūrė su labai išplitusia trachoma, ta 
socialine liga, ne tiktai kaime, bet ir miestuose. Žmonių aklumas ir 
žlibumas buvo dažnas reiškinys, o okulistų tuo metu tebuvo 
Šiauliuose ir Kaune. P. Avižonis labai užjautė žmones, sergančius 
akimis ir negaunančius kvalifikuotos pagalbos. Be to, P. Avižonį 
skatino rinktis okulisto specialybę ir neetiškas Žagarės gydytojų 
elgesys su juo: jie atsisakydavo tiekti pagalbą ligoniams, kurie yra 
buvę pas P. Avižonį. Tada P. Avižonis ryžosi pasidaryti pranašesniu 
gydytoju už savo žagariškius kolegas. Mat, net ir dabar žmonėse yra 
įsivyravusi nuomonė, kad tas gydytojas, kuris moka gydyti akis, yra 
geresnis gydytojas ir kitoms ligoms (dr. Vytauto Avižonio informac- 
ija). Todėl netrukus P. Avižonis ėmė gilintis į oftalmologijos sritį. 
Sužinojęs, kad 1903 m. į Zarasus atvyksta Kazanės universiteto doc. 
Rimavičiaus vadovaujamas carienės Marijos „skrajojantis okulistinis 
būrys“, P. Avižonis tuojau išvyksta į Zarasus pasisemti tos medicinos 
srities žinių. Čia docentas Rimavičius su kitais akių ligų specialistais 

tyrinėjo Zarasų apylinkės gyventojų sergamumą akių ligomis, darė 
operacijas. P. Avižonis čia dirbo visą mėnesį ir daug ko nauja išmoko. 
Grįžęs į Žagarę, tuojau pradėjo taikyti akių gydymui įgytąsias žinias. Ir 
P. Avižonis ėmė gydyti savo ligonius ne tik vaistais, bet ir operaciniu 
būdu. Čia jam daug padėjo ir jo žmona Sofija. Darbo sąlygos ankštose 
patalpose buvo sunkios, todėl kreipėsi į carienės Marijos aklųjų 
globos komitetą, prašydamas visokeriopos pagalbos. Netrukus 
susilaukta paramos instrumentais ir pinigais. 1903 m. rugpiūčio 1 d. 
įsteigė Žagarėje to komiteto okulistinį punktą su dviem nuolatinėmis 
lovomis operuojamiesiems ligoniams. Neturtingieji buvo aprūpinami 
nemokamu ambulatoriniu gydymu. Ligoniai atvažiuodavo net iš 
tolimesnių Žemaičių ir Aukštaičių sričių. P. Avižonis sukviesdavo 
aplinkinių miestelių gydytojus pasitarimams, kur būdavo svarstomi ne 
tik medicininiai, bet ir gyventojų viešosios sveikatos reikalai (J. 
Marcinkus, A. a. prof. P. Avižonis okulistas-oftalmologas, 1. €., p. 260- 
261). To komiteto okulistu išbuvo iki 1915. 

P. Avižonio ramų darbą nutraukė 1904-1905 m. rusų-japonų 
karas. 1904 m. pabaigoje P. Avižonis, J. Rūgys, Feliksas Janušis ir 
daugelis kitų gydytojų buvo mobilizuoti kariuomenėn (P. Višinskio 
laiškas K. Griniui 1904 m. gruodžio 21 d., išsp. P. Višinskio „Raštuose“. 
Vilnius, 1972, p. 536). P. Avižonis buvo išsiųstas į Mandžiūrijos frontą, 
buvo patekęs japonų nelaisvėn. Apdovanotas rusų Šv. Stanislovo 
ordinu su kardais. 

Ir būdamas kare, nepamiršo lietuvių spaudos, rašė savo įspūdžių 
1905, Nr. 1-2); „Laiškas iš kelionės į Mandžiūriją“ (Ūkininkas“, 1905, 
Nr. 6-7). 

Rusų-japonų karo metu P. Avižonio žmona Sofija su sūnum Jonu 
gyveno pas savo seserį Emiliją Putvinskienę Pavėžupyje. 1906 m. 
vasario mėnesį, grįždamas iš kariuomenės pro Vilnių, P. Avižonis 
aplankė džiova sergantį seną savo bičiulį Povilą Višinskį, tuo metu 
dirbusį „Vilniaus Žiniose“. Po to šiek tiek pailsėjęs Pavėžupyje, P. 
Avižonis su šeima grįžo į Žagarę ir toliau vertėsi bendrąja gydytojo 
praktika. Tačiau jis nesitenkino bendrąja gydytojo praktika, jį traukė 
mokslo darbas, jis norėjo rašyti disertaciją ir įsigyti medicinos daktaro 
laipsnį. Todėl 1909 m. pavasarį vieną mėnesį dirbo Elenos Pavlovaitės 
institute prof. Dolganovo vadovaujamoje akių ligų klinikoje. Tuo 
pačiu metu išklausė Petrapilio universitete doc. Volkovo antropologi- 
jos kursą ir čia išmoko daryti antropometrinius matavimus. Praktinės 
antropologijos kursą išklausė dėl to, kad iš pradžių galvojo pasirinkti 

P. Avižonis kariuomenės gydytojas rusų-japonų karo metu. 


disertacijai temą iš lietuvių antropologijos srities, tačiau, persikėlęs į 
Šiaulius, kaip pamatysime, disertacijos temą pakeitė. 


Revoliucinio sąjūdžio verpetuose 


P. Avižonis ir Žagarėje nesitolino nuo visuomeninio, net ir nuo 
politinio darbo. Žagarėje ir buvo pasiektas pats aukščiausias tos rūšies 
veiklos laipsnis. O ta veikla buvo įvairiopa: dalis jos buvo susijusi su 
pačia Žagare, bet visa kita buvo sąlygota visuomeninio ir politinio to 
meto proceso eigos—1905-1907 metų revoliucinio sąjūdžio. Vietos 
veikla koncentravosi dviejuose taškuose: socialinėje ir ūkinėje 

plotmėje. P. Avižoniui labai rūpėjo beturčių šalpos ir jų globos 
reikalai. Apsigyvenęs Žagarėje, pirmiausia susirūpino senelių prie- 
glaudos steigimu. Jo rūpesčiu buvo įsteigta Žagarės Pavargėlių 
šelpiamoji draugija, kuri 1903 m. pastatė namus prieglaudai. Tačiau, 
kaip matyti iš korespondencijos, įdėtos „Vilniaus Žiniose“ (1905 m. 
vasario 26 d., Nr. 52), ta draugija neaugo taip, kaip kad norėta P. 
Avižonio. Žmonės, kaip rašoma „Vilniaus Žiniose“, būdami tamsūs, 
nesupratę to gero sumanymo, draugijon teįsirašę 90 narių ir tesudėta 
430 rublių. Avižoniui išvažiavus į rusų-japonų karą, niekas ta draugija 
nesirūpinąs. Grįžus P. Avižoniui iš karo, draugijos veikla atgijo, jis vėl 
buvo jos „pirmasėdis“, atseit, pirmininkas (,,Žarija“, 1907, Nr. 6, p. 
95). 1907 m. rugsėjo 2 d. Žagarėje buvo suruoštas vakaras „Pavargėlių 
šelpiamosios draugijos naudai“. Vaidinta Smalsčio „Nutrūko“ ir 
Petliuko „,Neatmezgamas mazgas“. Po vaidinimo choras padainavo 8 
dainas. „Kudirkos lietuvių himnas, klausytojams reikalaujant, buvo 
padainuotas net tris kartus . . . Tik policija paskui teiravosi dėl himno, 
kas tai per daina, kad jos reikia statiems klausytis . . .“ (Gr., Žagarė.— 
„Žarija“, 1907, Nr. 12, p. 180-181). Dėl Žagarės pavargėlių prieglaudos 
labai įsitempė P. Avižonio santykiai su vietos klebonu, kuris iš 
sakyklos iškeikė jj; dėl to P. Avižonis iš katalikų perėjo į reformatus 
(V. Tercijonas, S. Avižonienę palydėjus į amžinybę.—,,Naujienos“, 
1963.1X.28). 

Be to, P. Avižonis įsteigė Žagarės vartotojų draugiją. Tiek ši 
draugija, tiek ir Žagarės pavargėlių prieglauda veikė iki Ii pasaulinio 
karo. ; 

Rusijoje kilęs ir į Lietuvą persimetęs 1905 m. revoliucinis sąjūdis 
labai paveikė P. Avižonį, šiaip jau ramų, bet tvirtų principų žmogų. 
1906 m. jis įstojo į Lietuvos Socialdemokratų partiją. Jo gana kovingi 
straipsniai pasirodė socialdemokratų leidžiamuose laikraščiuose, 
partijos organuose: 1906 m. „Naujojoje Gadynėje“, 1907 m. trumpai 
ėjusiame „Skarde“, o jam sustojus—,,Žarijoje“ (1907-1908). Tie 
Vilniuje leidžiami laikraščiai ėjo pačiame revoliucinio sąjūdžio ir jo 
slopinimo įkarštyje, todėl juose buvo aštriai pasisakoma ne tik prieš 
carinę administraciją, bet taip pat prieš visokias Lietuvos gyvenimo 
negeroves, prieš socialinę nelygybę, ypač prieš sunkią dvarų 
darbininkų bei kumečių padėtį ir blogą darbininkų aprūpinimą ligos 
atveju. Pavyzdžiui, „Naujojoje Gadynėje“ (1906, p. 358) jis pavaiz- 
duoja Čekuvos dvaro (prie Ariogalos) darbininkų gyvenamųjų 
patalpų sanitarinę padėtį: „šalia puikių rūmų-pilies niūkso iš akmenų 
suversta dviem aukštais troba—senovės alaus darykla. Pakanka išbūti 

tokioj troboj metus, kad įgytum kurią nors neišgydomą ligą“. Toliau 
P. Avižonis aprašo Žagarės Nariškino dvaro kumetynus: „Palivar- 
kuose kumetynai dar baisesni .. . Ir iš tikrųjų daugelyje dvarų rasi 
arklides ir kitus tvartus (kūtes) kur kas geresnius už kumetynus. 
Nariškino dvaruose Šiaulių paviete darbininkai su pavydu žiūri į 
dvaro kiaulides ir būtų kažin kaip laimingi, jei jais kas taip rūpintys, 
kaip kiaulėmis rūpinamasi“. Tame pačiame straipsnyje P. Avižonis 
iškelia ir blogą darbininkų aprūpinimą ligos atveju: „1886 metų 
įstatymas įpareigoja gydyti susirgusį darbininką“, tačiau „visoj Kauno 
gubernijoj beveik ant pirštų suskaitytum visus tuos dvarus, kur 
darbininkams yra daktaras ir vaistai dvarininko apmokami; kiti 
dvarininkai apmoka tik daktarą, aptiekoj gi turi patįs mokėti... Jei 
gali—gydykis, jei ne—kentėk ir lauk nelaikės mirties...“ 

Ir kituose straipsniuose pasisakoma prieš dvarininkus, carinės 
valdžios pataikūnus ir kt. 

To meto P. Avižonio politinė veikla buvo paveikta revoliucinio 
sąjūdžio. Tuo metu ir buvo jis aktyviausiai pasireiškęs politiniame 
darbe: jis kalbėjo mitinguose, gyvai reiškėsi rinkiminėje kampanijoje 
į Valstybės dūmą, pasisakydamas už socialdemokratinius kandidatus. 
Pavyzdžiui, 1907 m. sausio 20 d. Žagarėje pasakė priešrinkiminę kalbą 
apie dūmą, jos įsteigimą, darbus, aiškino, kaip Dūma svarstė žemės 
klausimus ir kt. P. Avižonis pasisakė prieš kunigus kandidatus, siūlė 
rinkti Dūmon Šiaulių grafą Zubovą ir advokatą Stanislovą Lukauskį 
(Rinkikas, Žagarė.— „Skardas“, 1907.1.31, Nr. 5, p. 73-74). Savo kalboje 
pasisakė prieš darbininkų išnaudotojus, už būtinas reformas darbo 
žmonių būviui pagerinti ir ragino, kad darbo žmonės turi paimti visą 
valdžią į savo rankas, nes „kuomet visa valdžia pereis į darbo žmonių 
rankas, tuokart žmonių atstovai galės išleisti įstatymus darbininkų, o 
ne išnaudotojų naudai“ (Rinkikas, Kokia mums reikalinga tvarka. Iš 
daktaro Avižonio kalbos Žagarėje.—,Skardas“, 1907.1.31, Nr. 5, p. 69- 
71). Prieš prakalbą įvyko incidentas su Žagarės policijos valdininku— 
kvartaliniu. Jis pareikalavo, kad Avižonis mitinge kalbėtų rusiškai, bet 
„Dr. Avižonis tuojau davė telegramą ispraunikui, klausdamas, ar 
negalima priešrenkamajame susirinkime lietuviškai kalbėti, ir vidur- 
naktų atėjo atsakymas, kad galima, kad esąs kaži-koks naujas 
cirkuliaras“ (,Skardas“, 1907, Nr. 5, p. 74). 

Žagarėje įsisukęs į revoliucinį sūkurį, ypač daug rašė spaudoje, 
kaip matėme, socialiniais, visuomeniniais, politiniais ir kitais lietuvi- 
ams rūpimais klausimais. P. Avižonio veikla buvo sekama rusų 
žandarų. 1907 m. liepos 1 d. naktį policija padarė kratą P. Avižonio ir 

Žagarės vaistininko Kazlauskio namuose. Kratė žandarų rotmistras, 
padedamas vietinės policijos. Ieškojo atsišaukimų ir ginklų, bet jų 
nerado („„Žarija“, 1907, Nr. 4, p. 60). 


Po 1907 m. P. Avižonis visai pasitraukė iš politinės veiklos, nors 
1908 m. iš išsibėgėjimo dar nemaža rašė socialiniais ir visuomeniniais 
reikalais. Nuo 1909 m. daugiausia dėmesio skyrė mokslo populiariza- 
cijai ir kovai su užkrečiamomis ligomis, ypač trachoma ir džiova. Nors 
P. Avižonis ir buvo Lietuvos Socialdemokratų partijos žmogus, bet jis 
nebuvo užsidaręs savo partijos kiaute, drauge dirbo ir su kitokio 
įsitikinimo žmonėmis. Tai būdinga ano meto lietuvių visuomenės 
veikėjams, kuriems bendri lietuvybės reikalai stovėjo aukščiau už jų 
partinius ar ideologinius įsitikinimus. Pavyzdžiui, tokiose „Vilniaus 
Žiniose“ sutilpdavo įvairaus pasaulėžiūrinio nusistatymo žmonės. 
Liberaliniuose lietuvių laikraščiuose bendradarbiavo tiek demokrati- 
nių (Lietuvos Demokratų partijos), tiek ir socialistinių pažiūrų 
rašytojai, publicistai: Zigmas Aleksa, Petras Avižonis, Jonas Biliūnas, 
Mykolas Biržiška, Peliksas Bugailiškis, Vanda Didžiulytė, Konstantinas 
Jasiukaitis, Jonas Krikščiūnas-Jovaras, Stasys Matulaitis, Gabrielė 
Petkevičaitė-Bitė, Kostas Stiklius, Jurgis Šaulys, Povilas Višinskis, 
Žemaitė ir kiti. Tas pat yra buvę ir 1907 m. steigiant legalią „Žiburėlio“ 
draugiją Vilniuje. Į tą steigiamąjį „Žiburėlio“ susirinkimą 1907 m. 
sausio 14 d. Vilniun iš Žagarės buvo nuvykęs P. Avižonis su žmona 
Sofija Avižoniene. Susirinkimui pirmininkavo Stasys Matulaitis, 
sekretoriavo P. Avižonis, o Antanas Smetona savo pranešime 
apžvelgė slapto „Žiburėlio“ istoriją (jo pranešimas išspausdintas: A. 
Smetona, Trumpa „Žiburėlio“ istorija.—,„Vilniaus Žinios“, 1907, Nr. 
35). Į draugiją buvo priimtas P. Avižonis, anksčiau buvęs „Žiburėlio“ 
stipendininkas, ir Sofija Avižonienė („Vilniaus Žinios“, 1907, Nr. 20). 
P. Avižonis su Vladu Putvinskiu buvo „Žiburėlio“ draugijos revizijos 
komisijoje („„Žarija“, 1907.VIII.1629, Nr. 7, p. 111-112). 1907 m. 
rugpiūčio 19 d. P. Avižonis įstojo į Lietuvių mokslo draugiją Vilniuje. 


Šiauliuose 1910-1914 m. Daktaro laipsnio besiekiant 


1910 m. P. Avižonis iš Žagarės persikėlė į Šiaulius, į Šiaurės 
Lietuvos visuomeninio ir kultūrinio gyvenimo centrą. Po Vilniaus, 
Kauno ir Gardino Šiauliai savo didumu buvo ketvirtasis miestas ano 
meto rusų okupuotoje Lietuvoje. 1910 m. Šiauliuose būta apie 20.000 
gyventojų, bet 1914 m. čia jau gyventa 23.600 žmonių. Šiauliai nuo XIX 
a. pabaigos garsėjo kaip didžiausias odos ir saldainių pramonės 

miestas Lietuvoje. Ir kitos pramonės šakos buvo gana gerai išaugusios. 
Čia veikė sena vyrų gimnazija (įkurta 1851 m.), iš kurios išėjo daug 
lietuvių visuomenės ir kultūros darbininkų bei būsimųjų Lietuvos 
valstybės vyrų. Nuo 1900 m. Šiauliuose veikė turtinga viešoji 
biblioteka, prieš pat I pasaulinį karą turėjusi apie 10.000 knygų. 
Kultūrinis ir visuomeninis gyvenimas buvo gyvas, bet P. Avižonis 
buvo daugiau atsidėjęs medicinos reikalams, ypač savo daktarinės 
disertacijos ruošimui. 

Pradžioje, kaip minėta, disertacijai buvo pasirinkęs temą iš 
lietuvių antropologijos. Jau Žagarėje buvo pradėjęs rinkti medžiagą 
disertacijai. Besiversdamas gydytojo praktika Žagarėje ir Šiauliuose, iš 
viso išmatavo 5.606 lietuvių galvų dydį (MLTE, I. Vilnius, 1966, p. 77). 
Matavo ir savo pacientų galvas. Vietos gyventojai stebėjosi, kuriems 
gi galams tas daktaras visiems savo pacientams matuoja galvas? 
Disertacijos reikalu 1911 m. nuvyko į Tartu universitetą tartis dėl 
temos. Apie tai P. Avižonis šiaip rašė „Medicinoje“ (1928, Nr. 5, p. 
379): „Baigdamas egzaminus aš buvau susirūpinęs tema disertacijai. 
Paprastos tam reikalui temos manęs neviliojo. Man rūpėjo, kad 
disertacijai sugaištas laikas ir išleisti pinigai bent kuo būtų naudingi 
Lietuvai. Kiek anksčiau 1908 m. buvau nuvykęs į Petrogrado 
universitetą, tenai išklausęs docento Volkov'o praktišką antropologi- 
jos kursą ir išmokęs prancūzų mokyklos (Manouvrier) antropometri- 
jos metodikos, o vėliau buvau susipažinęs pas Dorpato privat- 
docentą Landau su vokiečių mokyklos (Martin) metodika. Dabar 
ieškojau, kas Dorpato profesorių apsiimtų duoti man temą iš lietuvių 
antropologijos ir apsiimtų būti fakultete disertacijos recenzentu ir 
pirmuoju oponentu. Iš profesorių antropologijos srityje buvo dirbęs 
tik Ignatovski's, bet šis, kad ir priv.-doc. Landau“o prašomas, griežtai 
atsisakė. Susirūpinęs nuėjau į akių kliniką ir asistentų patariamas, 
papasakojau savo sumanymą ir savo nepasisekimą prof. Liutkevič'iui. 
Jis mane paguodė ir pažadėjo pagalvoti, gal rasiąs temą iš akių ligų, 
kuri atatiktų mano pageidavimą. Antrą diena, nuėjus pas jį į namus, jis 
sutinka mane linksmas ir sako: „Ištirk vietoje, Kauno gubernijoje 
vieno valsčiaus gyventojų akis ir turėsi medžiagos disertacijai“. Taip ir 
padariau, pasirinkęs Šiaulių apskrities Gruzdžių ir Lygumų valsčius. 
Nors tas tyrimas atėmė man daug daugiau laiko ir kainojo daug 
daugiau pinigų, negu paprastosios laboratorinės temos, tačiau buvau 
labai patenkintas ir be galo dėkingas prof. Liutkevič'iui, kad 
įsigydamas mokslo laipsnį galėjau kuo prisidėti prie savo krašto 
tyrimo“. 

Betirdamas okulistiškai Gruzdžių ir Lygumų valsčių gyventojų 
akis, P. Avižonis ne tik nustatinėjo lietuvių akių susirgimus, aklumą, 
bet taip pat stebėjo ūkininkų gyvenimo sąlygas, turėjusias įtakos 
visokioms akių ligoms, ypač trachomai, plisti. 

Kad galėtų ruoštis doktoratui Tartu universitete, pirmiausia 
turėjo gauti iš Kauno gubernatoriaus ištikimybės pažymėjimą. Tai 
nebuvo lengvas reikalas, nes P. Avižonio antirusiška veikla turėjo būti 
žinoma rusų administracijai. Tuo metu Žagarėje gyveno Gudimova, 
buvusi caro rūmų „freilina“, turėjusi ryšių su aukštaisiais rusų 
pareigūnais. P. Avižonis buvo jos šeimos gydytojas (ta Gudimova, 
ištekėjusi už olando Klodto, 1938 m. dar gyveno Butlerio dvare, prie 
Žagarės). Ji nuvažiavo į Kauną. Tuomet Kauno gubernatoriumi buvo 
Petras Veriovkinas, griežtas Lietuvos revoliucinio sąjūdžio malšinto- 
jas. Gubernatorius buvo išviliotas iš Kauno, o likęs vice-gubernatorius 
Griazevas išdavė P. Avižoniui ištikimybės pažymėjimą. Pažymėjimas 
atidarė kelią doktoratui ruoštis. 

Besiruošdamas doktoratui, 1911 m. dirbo Tartu universiteto akių 
klinikoje, vadovaujamoje ukrainiečio prof. A. Liutkevičiaus (mirė 
Voroneže 1928 m.) ir dr. Ozolinio. Tuo pačiu laiku P. Avižonis išlaikė 
doktoranto egzaminus, o 1914 m. gegužės mėn., apgynęs disertaciją, 
gavo medicinos daktaro laipsnį. Disertacijos tema: „Bolezni glaz į 
slepota sredi krestjan-litovcev Gruzdzevskoj į Ligumskoj volostej, 
Šavelskago ujezda, Kovenskoj gubernii“ (Lietuvių valstiečių akių ligos 
ir aklumas Gruzdžių ir Lygumų valsčiuose, Šiaulių apskrityje, Kauno 
gubernijoje). Tai stambus mokslinis veikalas (303 p.), išspausdintas 
1914 m. Tema akių ligų srities, bet disertacijoje nemaža vietos skirta ir 
jo atliktiems antropologiniams tyrinėjimams. Be to, P. Avižonis savo 
darbe plačiai apžvelgia to meto lietuvių valstiečių ekonominę ir 
kultūrinę padėtį, turėjusią didelę įtaką krašto sveikatingumui 
(Ekonominis ir kultūrinis lietuvių  padėjimas d-ro Avižonio 
disertacijoje. —,„Lietuvos Žinios“. 1914 m. birželio 12 ir 13 d.). 

Malonūs žodžiai P. Avižoniui buvo pareikšti po disertacijos 
gynimo: „Po iškilmingo disputo, kai dekanas paskelbė mane 
disertaciją apgynus, prof. Liutkevičius, nuoširdžiai mane sveikinda- 
mas, palinkėjo man, kad tapčiau pirmuoju įsikuriančio Vilniaus 
universiteto oftalmologijos katedros profesorium. Tai buvo beveik 
pranašiškas linkėjimas, nes mūsų universitetas buvo įsteigtas kad ir ne 
Vilniuje, bet einant laikinuoju Vilniaus universiteto statutu“ (P. 
Avižonis, A. a. prof. A.G. Liutkevičius. —, „Medicina“, 1928, Nr. 5, p. 
379). 

1913 m. P. Avižonis vasaros metu visą mėnesį dirbo carienės 
Marijos Aleksandraitės „skrajojančiame okulistiniame būryje“ Tra- 
kuose. 

Ir iškilo P. Avižonis geru akių ligų specialistu, sąžiningu, 
populiariu ir žmonių mylimu gydytoju. 


P. Avižonis mobilizuojamas į rusų kariuomenę 


Sėkmingą gydytojo darbą nutraukė I pasaulinis karas. Nors P. 
Avižonis jau nuo 1911 m. sirgo plaučių džiova, bet, prasidėjus rusų- 
vokiečių karui, buvo mobilizuotas į rusų kariuomenę ir, kaip karo 
gydytojas, išsiųstas į Rytų frontą. Čia jis pateko į priešakines karo 
veiksmų linijas. Ir kai 1915 m. sumušta rusų armija traukėsi atgal per 
Pripetės pelkyną, P. Avižonis, nors ir turėdamas nemažą pneumoto- 
raksą, būdamas sanitarinio priešakinio būrio viršininkas, raitas atliko 
didžiulį karinį žygį, buvo įklimpęs Pinsko balose, nukrito nuo arklio ir 
susižeidė. Su kitais sužeistaisiais sanitariniu traukiniu nugabentas į 
Maskvą. Pasveikęs perkeltas tarnybai į karinį traukinį. 1916-1918 m. 
buvo vienos didesnės Maskvos akių-ausų ligoninės ordinatoriumi. Be 
to, savo bute turėjo kabinetą ligoniams priimti. Rusų kariuomenėje 
buvo pulkininko rango karininkas. 

Apie P. Avižonio lietuvišką visuomeninę veiklą Maskvoje maža 
teturime žinių. Tik 1917 m. gruodžio 20 d. „Darbo Balse“ (Nr. 3) 
aptinkame šią žinutę: „apžvelgiant įvykius Rusijoje, pranešama, kad 
iš lietuvių socialdemokratų neprisidėję prie bolševikų: A. Purėnas, Č. 
Petraškevičius, dr. P. Avižonis, dr. St. Matulaitis ir eilė kitų, sudariusių 
Rusijoje atskirą LSDP (Lietuvos Socialdemokratų partijos) organizac- 
iją“ (Steponas Kairys, Tau, Lietuva. Boston, Mass., 1964, p. 263). Ir iš 
tiesų, P. Avižonis Maskvoje bendradarbiavo socialdemokratiniame 
laikraštyje-——,Socialdemokrate“ (tas laikraštis ėjo Maskvoje 
1917.XI.28-1918.1V.13). 

NEPRIKLAUSOMĄ LIETUVĄ ATSTATANT 


P. Avižonis grįžta Lietuvon 


Netraukė P. Avižonio Maskva. Nebuvo mielas darbas svetimo 
krašto ligoninėje. P. Avižonis troško dirbti savame krašte ir savo 
tautiečių labui. Ir kiti tėvynainiai rūpinosi kiek galint greičiau grįžti 
Lietuvon. Grįžimo ir kitiems lietuvių reikalams tvarkyti 1918 m. sausio 
28 d. lietuvių organizacijų atstovų susirinkime buvo įsteigtas Maskvos 
srities Lietuvos reikalų komisariatas. Komisaru išrinktas Jurgis 
Smalstys-Smolskis, Lietuvių Socialdemokratų partijos Maskvos orga- 
nizacijos vadas. To komisariato sprendžiamąjį organą, tarybą, sudarė 
socialdemokratai: Kipras Bielinis, dr. Stasys Matulaitis, inž. Vladas 
Sirutavičius, Feliksas Valiukas. J. Smalstys-Smolskis ėmė organizuoti 
Maskvos srities lietuvių grįžimą į Lietuvą. Jis susisiekė su Vokietijos 
pasiuntiniu grafu Mirbachu, ir kiekvienam išvykstančiam į tuo metu 
dar vokiečių okupuotą Lietuvą buvo duoti leidimai. Ir 1918 m. 
gegužės 31 d. iš Maskvos į Lietuvą išvyko P. Avižonių, St. Lukauskių, 
VI. Sirutavičių, V. Januškevičių, J. Smalsčio-Smolinskio šeimos, Kipras 
Bielinis, Adelė Nezabitauskaitė (vėliau Galaunienė), dr. St. Matulaičio 
žmona ir kt. V. Kapsukas, kuris jau buvo likvidavęs Maskvos srities 
Lietuvos reikalų komisariatą, išvykstantiems nedarė kliūčių (Kipras 
Bielinis, Gana to jungo. New Yorkas, 1971, p. 219-238). Komisaras 
buvo sulaikęs Sofiją Avižonienę, nes ji esanti bajoraitė. Tačiau po 
didelių pastangų buvo išleista, suspėjo prisijungti prie šeimos ir kartu 
išvykti Lietuvon. 

Toliau K. Bielinis nuotykingą kelionę Lietuvon šiaip aprašo: 
„Gegužės 31 d. sukrovėme į keleivinį vagoną savo daiktus. Dr. P. 
Avižonis turėjo tiek daiktų ir sunkių dėžių, kad, beskubėdamas, jas 
sukrovė čia pat prie durų, pirmoje vagono pertvaroje. Tų daiktų 
svoris, regimai, pasvirdino vagono galą į vieną šŠną. Vagono padėčiai 

išlyginti, daktaro daiktų dalį perkrovėme į kitas vagono patalpas ... 
Apie 5 val. po pietų palikome Maskvą ... Kiek pavažiavus nuo 
Maskvos, vakarop vienoje stotyje mūsų vagoną bandė šturmuoti 
keleivių minia. Bet traukinio vadovai-geležinkeliečiai, mūsų pa- 
prašyti, padėtį išgelbėjo, užrakindami lauko duris. Smolskis, kad 
mūsų vagonui būtų mažiau pavojų, paaiškino traukinio palydovams, 
kad juo vyksta ypatinga delegacija į Vokietiją. Konduktoriai, 
traukiniui sustojus didesnėse stotyse, tuo argumentu gindavo mūsų 
vagoną nuo keleivių antplūdžio. Jie aiškindavo žmonėms, kad 
pašaliniams įlipti į vagoną draudžiama, kad negalima trukdyti į 
Vokietiją vykstančios delegacijos. Girdėdavome keleivių atsikirtimus: 

— Tokia ten ir delegacija, kai važiuoja bobos ir vaikai; ar gali būti 
bobos delegatai?—rėkaudavo, norintieji įsibrauti į mūsų vagoną, pikti 
ir susierzinę keleiviai. 

— Jei delegacija, tai delegacija! Koks jums reikalas žinoti, kas ją 
sudaro! Įsakyta neleisti, atseit, taip reikia ir taip turi būti!— 
atsikirsdavo traukinio palydovai“ (K. Bielinis, Gana to jungo, p. 240). 

Toliau su visokiomis kliūtimis per Sebežą, Rėzeknę (čia karantine 
teko išgyventi visą savaitę), Obelius, Rokiškį pasiekta Šiauliai, kur visi 
keleiviai buvo nugabenti vėl į karantiną, įrengtą Choronžickio odų 
fabrike. Šiauliškių rūpesčiu (rodos, P. Bugailiškio) P. Avižonio šeima 
buvo išjungta iš karantino ir, vokiečiams „nematant“, susodinta į 
vežimą ir laikinai apgyvendinta pirkelėje, kol buvo surastas kambarys 
Dvaro g. Kitą dieną visi šiauliškiai buvo paleisti iš karantino. 


Neramus gyvenimas Šiauliuose 


P. Avižonis, grįžęs į Šiaulius, rado karo išgriautą ir išdegintą 
miestą. Net 6574 miesto buvo sunaikinta. Iš prieš karą buvusių 23.624 
gyventojų, karo metu gyventojų skaičius svyravo tarp 4.500 ir 6.000 (J. 
Puzinas, Šiaulių miestas ir jo istorija. Šiauliai, 1930, p. 45). Gatvės buvo 
apytuštės. Stigo maisto. Mieste šeimininkavo vokiečių okupacinė 
valdžia. Gyvenimas Šiauliuose buvo labai neramus, miestas ėjo iš 
rankų į rankas. Nors 1918 m. vasario 16 d. buvo paskelbtas Lietuvos 
nepriklausomybės atstatymo aktas, bet vokiečiai vis dar nesiskubino 
perleisti valdžios lietuviams. Tik Vokietijai pralaimėjus karą ir 1918 m. 
lapkričio 11 d. pasirašius paliaubas (tą pačią dieną Lietuvos Valstybės 
Tarybos prezidiumas patvirtino prof. Augustino Voldemaro sudarytą 
pirmąjį ministrų kabinetą), Lietuvoje pradėjo organizuotis savivaldy- 

bės. Netrukus buvo išrinkta ir Šiaulių miesto savivaldybė, kuriai nuo 
lapkričio 26 d. vadovavo advokatas Kazimieras Venclauskis, vienas 
veikliųjų Šiaulių socialdemokratų. Susikūrė ir Šiaulių apskrities 
savivaldybė, kurios pirmininku taip pat buvo K. Venclauskis. 

Gruodžio mėnesį vokiečių karinei įgulai pasitraukus iš Šiaulių, 
prasidėjo komunistų suorganizuotas visuotinis darbininkų streikas, 
gruodžio 18 d. sudaryta Šiaulių Darbininkų atstovų taryba, vykdo- 
mojo komiteto pirmininku pasidarė Juozas Dumša, bolševikų 
atsiųstas į Lietuvą partiniam darbui. 1919 m. sausio 15 d. Šiaulius 
užėmus Raudonosios armijos 42 internacionalinei brigadai ir 39 
Šiaulių pulkui, J. Dumša paskirtas dar ir Šiaulių karo komisaru 
(„Mažoji Lietuviškoji Tarybinė Enciklopedija“, I. Vilnius, 1966, p. 444). 
Kartu su J. Dumša dirbo Karolis Požėla (pavaduotojas), Stasys 
Brašiškis, Simonas Grybas, Feliksas Baltušis-Žemaitis (milicijos vadas) 
ir kt. Kadangi tuo metu komunistai neturėjo pakankamai savų 
žmonių, tai atsakingoms pareigoms kvietėsi ir kitokio įsitikinimo 
žmonių, ypač iš buvusių ar esamų socialdemokratų. Sveikatos skyriui 
vadovauti pasikvietė dr. Petrą Avižonį, teisės patarėju—adv. K. 
Venclauskį, finansų reikalams—Kiprą Bielinį ir kt. 


P. Avižonis sveikatos apsaugos tarnyboje 


P. Avižonis, būdamas geras gydytojas ir pažindamas sanitarinę 
padėtį Lietuvos kaime, dvaruose ir miestuose, 1919 m. vasario 28 d. 
parengė pasiūlymą, vardu „Sveikatos reikalų tvarkymas apskrityje“. 
Tas pasiūlymas, gavęs Šiaulių Darbininkų atstovų tarybos sanitarinės 
komisijos pritarimą, turėjo būti patvirtintas vykdomojo komiteto. Štai 
to kruopščiai paruošto dokumento tekstas: 

„Sveikatos reikalams tvarkyti negana įsteigus sveikatos skyrių 
prie apskričio tarybos: reikia dar tam tikrų įstaigų, tam tikrų organų, 
kurie pačioje periferijoje, vietose dabotų, kad visur būtų sekama 
higijienos nustatytieji dėsniai. Tik pačiai liaudžiai aktyviai padedant, 
galima bus prašalinti baisiai nesveikas sodžiaus ir miesto biednuome- 
nės gyvenimo sąlygas. 

Šiuo žvilgsniu nustatyta sekančioji schema sveikatos reikalams 
tvarkyti apskrityje. 

I. Vietose: dvaruose, sodžiuose, fabrikuose sveikatos reikalais 
rūpinasi vietiniai komitetai. Jų uždavinys: žiūrėti, kad būtų švaru 

kumetynių ir šiaip trobų pašaliais, kad būtų užtenkama racionaliai 
pastatytų išeinamų vietų ir kad jos būtų švariai laikomos, kad būtų 
šiukšlėms dėžės ir sampiloms duobės, kad kiekviename dvare ir 
sodžiuje būtų pirtis, kad dvarų kumetynės būtų užtenkamai erdvios, 
šviesios ir sausos, kad sodžiaus samdiniai nebūtų guldomi kūtėse ir 
tolygiose vietose. Antihigieniški butai turi būti naikinami; jų 
gyventojai, ypač moterys su vaikais, perkeliami į dvaro rūmus arba 
sodžiuose į seklyčias tų ūkininkų, kurie bus prasižengę javų 
spekuliacija, degtinės varymu ir tolygiai, 

I. Valsčiuose: prie valsčiaus darbininkų tarybos steigiama 
sveikatos skyrius, kurio vedėjas privalo būti gydytojas. Sveikatos 
skyrių uždaviniai: sustatymas instrukcijų ir įsakymų dvarų, sodžių ir 
fabrikų komitetams; priežiūra tų komitetų veikimo sveikatos 
žvilgsniu; kova su limpamomis ligomis; raupų skiepijimas; registra- 
cija mirimų; priežiūra mokyklų, prieglaudų. 

Beturčiams ligoniams valsčiaus taryba privalo parūpinti nemo- 
kamą gydytojo ir akušerės pagalbą. Kiekviename valsčiuje, jei tik 
tenai yra gydytojas, privalo būti įkurta ligoninė nemažiau kaip 
penkiomis lovomis. Mažųjų valsčių sveikatos reikalais, susitarus, 
rūpinasi didžiųjų valsčių sveikatos skyriai. 

II. Miestuose: prie miesto darbininkų tarybos steigiama 
sveikatos skyrius, kurio vedėjas privalo būti gydytojas. Tokio skyriaus 
uždaviniai: tvarkymas miesto rajoninių sanitarinių komisijų; visi 
miesto sanitarijos dalykai: gatvių, kiemų ir gyvenamųjų butų 
švarumas, išeinamosios vietos, šiukšlynai, vanduo, pirtys, skalbyklos ir 
tt., viešų įstaigų priežiūra; valgomųjų produktų kontrolė; kova su 
limpamomis ligomis; raupų skiepijimas; mokyklų ir prieglaudų 
priežiūra; miesto ligoninės priežiūra; aprūpinimas beturčių medici- 
mos pagalba (gydytojas, akušerė, vaistai). 

IV. Apskrityje: prie apskričio tarybos—sveikatos skyrius, kurio 
vedėjas—gydytojas. Tokio skyriaus uždaviniai: nurodymai, patarimai, 
instrukcijos valsčių sveikatos skyriams; patarimai tarybos įstaigoms 
sanitariniais klausimais; kova su limpamomis ligomis; mirimų 
registracija ir sirgimų statistika; priežiūra apskričio rajone esamų 
ligoninių, sanatorijų, vaistinių, mokyklų, kalėjimų, prieglaudų; 
aprūpinimas visų ligoninių apskrityje vaistais, raupų lympha ir 
serumu. 

Visiems šitiems dalykams aptarti prie sveikatos skyriaus įkuriama 
gydytojų kolegija, kurion įeina, be skyriaus vedėjo, dar profesionalės 

apskričio gydytojų draugijos atstovas, apskričio ligoninės vedėjas, 
epideminis, sanitarinis ir mokyklų gydytojas ir apskričio vaistininkų 
parinktas atstovas. 

V. Apskričio ligoninė: apskritys užlaiko apskričio ligoninę, 
kurioje privalo būti visi svarbiejiį medicinos skyriai: vidurinės ir 
limpamos ligos, chirurgija, moterų ligos ir akušerija, akių ir ausų ligos, 
venerinės ligos ir laboratorija. Kiekvienam skyriui kviečiamas 
gydytojas specialistas, kuris privalo vesti ir savo srities ambulatoriją. 
Gydymas ligoninėje ir ambulatorijoje veltui. 

VI. Kovai su džiova steigiama apskrityje bent dvi sanatorijos 
(Žagarėje ir Šaukėnuose). 


Šiauliai, 28.11.19 
P. Avižonis“ 


(V. Gurauskas ir B. Vaitkevičius, Sveikatos apsauga pirmaisiais tarybų 
valdžios metais Lietuvoje (1918-1919 m.).—,„Sveikatos Apsauga“, Nr. 
11 (155), 1968, p. 5). 


Ar šis P. Avižonio parengtas pasiūlymas sveikatos reikalams 
tvarkyti apskrityje buvo vykdomojo komiteto patvirtintas, neturime 
žinių. Tačiau dr. P. Avižonio darbas sveikatos skyriuje galėjo atkreipti 
dėmesį Vinco Mickevičiaus-Kapsuko, Lietuvos Laikinosios revoliuci- 
nės vyriausybės pirmininko, kuris, 1919 m. kovo 1 d. įsteigęs 
„Sveikatos saugojimo liaudies komisariatą“, paskyrė jį tos įstaigos 
komisaru. Bet P. Avižoniui nenuvykus Vilniun užimti tos vietos, 
sveikatos komisaro pareigos buvo pavestos dr. Jonui Andriui 
Domaševičiui (V. Micelmacheris, 1918-1919 metų Tarybų Lietuvos 
sveikatos apsaugos organai.—,„Sveikatos Apsauga“, Nr. 11, 1958, p. 4). 


Grėsminga bolševiku apšaukto padėtis 


1919 m. kovo 10 d. vokiečiai užėmė Šiaulius. Vykdomojo 
komiteto pirmininkas J. Dumša su savo artimaisiais pabėgo. Kiti jo 
kviestiniai komiteto nariai socialdemokratai paliko Šiauliuose. 
Nepasitraukusių tarpe buvo dr. P. Avižonis, K. Venclauskis, K. Bielinis 
ir kiti. Šiauliuose vėl pradėjo veikti miesto ir apskrities savivaldybės, 
kurioms vadovavo adv. K. Venlauskis. Kovo viduryje atsirado ir 
Lietuvos vyriausybės atstovas—pirmasis Šiaulių miesto ir apskrities 

karo komondantas Jonas Motiejūnas-Valevičius. Prie komendantūros 
yra buvęs ir lietuvių karių dalinys. Pasikeitus valdymo sistemai, labai 
dažnai pradedama ieškoti „kolaborantų“. Ir P. Avižonis susilaukė 
labai didelių nemalonumų. Vietos gyventojų nuomonė P. Avižonio 
reikalu buvo nevienoda: vieni jį kaltino, kiti pateisino jo laikyseną 
trumpo bolševikmečio metu. Būta ir skundų. Bene labiausiai jį 
apkaltino Rapolas Skipitis savo 1961 m. išleistuose atsiminimuose 
„Nepriklausomą Lietuvą statant“. Jis P. Avižonį ir kai kuriuos kitus 
socialdemokratus laiko bolševikais. Esą, 1918 m. rudenį rinkiminėje 
kampanijoje į Šiaulių miesto savivaldybę P. Avižonis reiškęsis kaip 
„bolševikiškos grupės“ agitatorius, kad jis atsivežęs iš Maskvos 
milijoną rublių „,bolševikinei propagandai organizuoti ir bolševikams 
palankioms mokykloms steigti“, kad jis Šiauliuose buvęs komisaru 
švietimo reikalams ir t.t. (Rapolas Skipitis, Nepriklausomą Lietuvą 
statant. Atsiminimai. Chicago, 1961, p. 35, 46-47). Tai skaudūs 
kaltinimai žmogui, kuris jau seniai yra miręs ir pats negali tarti savo 
žodžio. P. Avižonio našlė Sofija Avižonienė, perskaičiusi R. Skipičio 
kaltinimus, laikė juos šmeižtais, atsiradusiais dėl kadaise buvusių 
asmeninių nesusipratimų, todėl ji prašė savo vaikus, kad jie darytų 
žygių tiems neteisingiems apkaltinimams atšaukti. 

Kad skundėjų būta, sužinome tiek iš R. Skipičio, tiek ir iš Kipro 
Bielinio atsiminimų. Tie skundimai galėjo baigtis tragiškai. Pirmiausia 
apie tai sužinome iš R. Skipičio, kuris, bolševikams pabėgus iš Šiaulių, 
Krašto apsaugos ministro Antano Merkio buvo nusiųstas į Šiaulius, 
kad prilaikytų „karštąjį komendantą nuo skubių ir neapgalvotų 
sušaudymų bolševikuojančių šiauliečių“ (R. Skipitis, 1. c., p. 75). 
Nuvykęs į Šiaulius, R. Skipitis tuojau susisiekęs su komendantu J. 
Motiejūnu-Valevičium ir paklausęs, ar jis „turi numatęs kuriuos 
šiauliečius už bendradarbiavimą su bolševikais perduoti karo lauko 
teismui, tiesiai sakant, sušaudyti?“ Komendantas atsakęs, kad 
„reikėtų sušaudyti bent pustuzinis!“. Komendantas, pateisinęs adv. 
Stanislovo Lukauskio ir adv. Kazimiero Venclauskio buvimą bolševiki- 
nėje taryboje, P. Avižonio atžvilgiu pareiškė: „Bet tą velnią dr. 
Avižonį būtinai reikia sušaudyti. Juk jis čia buvo Kapsuko generalinis 
įgaliotinis, švaistėsi pinigais, tik, žinoma, ne savais, bet bolševikiškais, 
drožė bolševikiškus pamokslus, steigė neva mokyklas, o tikrumoje 
organizavo bolševikiškus lizdus ir visais kitais būdais padėjo 
bolševikams, Užtat dabar jis turi gauti kulką į kaktą . . .“ (R. Skipitis, 1. 
c., p. 77-78). R. Skipitis, kaip toliau rašoma atsiminimuose, raminęs 
susijaudinusį komendantą ir užstojęs P. Avižonį. Pakartojęs savo P. 

Avižoniui mestus kaltinimus, R. Skipitis pareiškęs komendantui: „Bet 
visdėlto manyčiau, kad šaudyti jo nereikėtų. Avižonį pažįstu seniai. 
Buvo geras, tvirtas lietuvis. Jo žmona irgi lietuvė ir vaikus auklėjo 
lietuviškai. 1910 ar 1911 metais jis iš Žagarės persikėlė į Šiaulius. Jo 
šeima, galima sakyti, buvo lietuviškiausia inteligentų šeima šiame 
mieste. Gerai žinau, kad Avižonis buvo socialdemokratas, bet Kairys 
ir Paknys irgi socialdemokratai, o jie nuoširdžiai išvien su mūsų 
valdžia dirba. Nuo bolševikų perversmo Rusijoje Avižonis apkvaišo ir 
pasuko kreivu keliu. Bet už tą paklydimą dar jo nežudykim. Duokim 
sugrįžti į protą, pasitaisyti...“ (R. Skipitis, 1. c., p. 78). 

Tokia raizgia kalba R. Skipitis kaltino ir gynė dr. P. Avižonį. Ir 
komendantas sutikęs paklausyti R. Skipičio patarimo. P. Avižonį 
paliko ramybėje. Komendantas, kitą kartą susitikęs su R. Skipičiu, jam 
pareiškęs, kad jis apsigalvojęs, kad galėjęs padaryti didelę klaidą: 
„Sakysim, būčiau sušaudęs tą Avižonį, o paskui mane sąžinė graužtų, 
kam sušaudžiau lietuvį, kurs dar galėjo būti tautai naudingas ir žmona 
paliktų našlė su vaikais . .. Pasakysiu jam, kad jis yra nusikaltęs, kaip 
tautos išdavikas ir kad jis tikrai gaus kulką į kaktą, jei dar mėgins 
padėti mūsų priešams bolševikams“ ,—baigęs komendantas (R. 
Skipitis, I. c., p. 79). 

Toliau apie P. Avižonio laikyseną trumpo bolševikų šeimininka- 
vimo metu Šiauliuose ir nepasibaigusią grėsmę jo saugumui mus 
informuoja Kipras Bielinis savo atsiminimuose „Gana to jungo“ (New 
York, 1971). Ten pirmiausia K. Bielinis iškelia P. Avižonio reagavimą į 
Lietuvos ir Gudijos sujungimo reikalą. Kaip žinoma, 1919 m. vasario 
18-20 d. Vilniuje įvykusiame Lietuvos Darbininkų, bežemių, mažaže- 
mių ir raudonarmiečių atstovų tarybų suvažiavime buvo nutarta 
sujungti Lietuvą su Gudija ir įkurti vieną Lietuvos ir Gudijos 
socialistinę sovietų respubliką (Lietuvos TSR istorijos šaltiniai, 1. 
Vilnius, 1958, p. 168-169). Lietuviams toks sujungimas nepatiko, nes tai 
buvo Maskvos noras praskiesti lietuvius gudais. Prieš tą nutarimą 
griežtai pasisakė P. Avižonis viename Šiaulių bolševikų susirinkime 
(K. Bielinis, Gana to jungo, I. c., p. 327-328, 339). 

Apie V. Kapsuko P. Avižoniui pasiūlytą sveikatos komisaro postą 
K. Bielinis šiaip rašo: „„Avižoniui primygtinai siūlyta liaudies komisaro 
sveikatos reikalams pozicija, o kandidatas jos užimti nenorėjęs ... 
Kovo pradžioje dr. Avižonis buvo sutikęs su siūlymu ir automobiliu 
išvyko Vilniun. Bet Pasvaly, gavęs žinių apie bolševikų atsitraukimą iš 
Šiaulių, grįžo į Šiaulius“ (K. Bielinis, I. c., p. 339-340). 

Grėsminga P. Avižonio padėtis dar tebesitęsė. 1919 m. balandžio 
15 d. Šiaulių miesto ir apskrities karo komendantu paskirtas 
karininkas Adolfas Birontas. Jis, kaip rašo K. Bielinis, socialdemokra- 
tus laikęs opozicininkais, priešvalstybiniais gaivalais (K. Bielinis, I. c., 
p. 362). „Suėmė ir į kalėjimą nugabeno dr. Petrą Avižonį ir advokatą 
St. Lukauskį; pastarąjį dėl žmonos mirties paleido, bet dr. Avižonį 
palaikė. Buvo aišku, kad suėmimus komendantas vykdė Kauno 
įsakytas. Dr. Avižonis bolševikų laikais partiniu bolševiku nesireiškė, 
išskyrus vieną atsitikimą, kai jis Šiaulių bolševikų susirinkime 
protestavo dėl Gudijos prie Lietuvos prijungimo; kita jo nuodėmė— 
bolševikai lenkė jį užimti liaudies komisaro sveikatos reikalams vietą 
Kapsuko vyriausybėje. Betgi jis tos vietos nebuvo užėmęs. Tai buvo 
viskas, ką daktarui galima buvo primesti... Šiaulių visuomenė į 
komendanto elgseną reagavo solidariai ir ryžtingai. Speciali delegaci- 
ja, Sofijai Bilevičiūtei-Zubovienei dalyvaujant, reikalavo, kad komen- 
dantas tuojau paleistų suimtuosius ir nutrauktų bet kurias represijas. 
Delegacija priminė, kad laikyti kalėjime vienintelį akių ligų daktarą 
visam Šiaulių kraštui buvo tikras nusidėjimas. Birontas nedarė jokių 
nuolaidų, bet, visuomenės spiriamas, sutiko leisti daktarui priiminėti 
ligonius kalėjimo patalpose. Tačiau šio neprotingo pasiūlymo 
visuomenės atstovai nepriėmė. Netrukus, ir, žinoma, ne be krašto 
apsaugos ministro žinios, Birontas sutiko paleisti dr. Avižonį už 10.000 
markių užstatą. Reikalaujamoji suma tuojau buvo sudėta“ „—baigia K. 
Bielinis (K. Bielinis, I. c., p. 362-363). 

Apie tuos įvykius papildomos medžiagos suteikęs dr. Vytautas 
Avižonis, Petro Avižonio sūnus. Jo pasakojimu, P. Avižonio išlaisvi- 
nimu daugiausia rūpinosi Peliksas Bugailiškis, Jonas Fledžinskis, adv. 
Stanislovas Lukauskis ir adv. Kazimieras Venclauskis. Užstatas, kuris 
buvo sudėtas bičiulių, buvęs ne 10.000, bet 25.000 markių. Pinigai 
buvę įteikti komendantui A. Birontui. Ir kai iš kalėjimo paleistas P. 
Avižonis norėjęs atgauti tuos pinigus, kad galėtų grąžinti savo 
geradariams, užstatas kažin kur dingęs. A. Birontas aiškinęsis, kad 
pinigus paėmę vokiečiai. Todėl P. Avižonis pats turėjo grąžinti skolą. 

Apie šį nemalonų įvykį su pinigais daugiau smulkmenų sužinome 
iš P. Avižonio laiškų, rašytų savo žmonai į Šiaulius. Čia pacituosiu kai 
kurias ištraukas iš tų laiškų, saugomų dukters Birutės Blaževičienės. 

1920 m. kovo 14 d. laiške rašoma: ,.. . pasirašiau sutartį su Karo 
žinyba pusei metų, tai yra iki 27. VII. Žadėjo neužilgo pradėti algą 
mokėti. Būdamas pas Nagevičių, atsiminiau savo kauciją Birontui 
įmokėtą. Nagevičius žadėjo padėti man išsirūpinti, kad pinigai būtų 

grąžinti. Jis prie manęs skambino pas prokurorą dėl mano bylos ir ši 
ten atsakė, kad nekokios bylos nėra ir nebuvo. Vadinasi, buvo tiktai 
karininkų įnoris „proizvol“ ( savivalė. J.P.). Man reikalingas nuorašas 
to raštelio, kur išdavė Birontas pinigus paėmęs. Duok Jonukui ( P. 
Avižonio sūnus Jonas. J.P.) gražiai nurašyti kopiją, pažymėti, koks 
komendantas pasirašęs (jei pavardė yra išskaitoma) ir pažymėti, kokio 
komendanto antspaudas yra pridėtas. Tą nuorašą reikia nunešti pas 
notarą patvirtinimui ir tuojau atsiųsk man apdraustu laišku. Gal 
pavyks atgauti pinigus atgal“. Toliau laiške priduriama: „Su studen- 
tais, rodos, darbas sekasi,—d-ras Nagevičius sakė, kad jie esą 
patenkinti mano paskaitomis“. 

1920 m. kovo 20 d. laiške rašoma: „Šiandien gavau komendanto 
kvitą ir tik dabar tepastebėjau didelį kvito trūkumą, kad tenai nėra 
parašyta, kokią dieną tie pinigai įmokėti. Gal dėl to būti kliūčių. Kas 
ėjo su tavim pas komendantą, ar tik vienas Povylius? Kokią dieną (5 ar 
6 gegužės) jūs jam pinigus nunešėt? Ar nematė dar kas, kaip jūs jam 
pinigus mokėjot, kas galėtų, reikalui atsitikus, būti liudininku? Rytoj 
paduosiu d-rui Nagevičiui, gal ką ir laimėsiu?“ 

1920 m. kovo 26 d. rašytame laiške sakoma: „Komendanto kvitą 
įdaviau d-rui Nagevičiui. Po kelių dienų užeisiu pasiklausti ar jis galės 
ką padaryti“. 

1920 m. birželio 27 d. laiške rašoma: „Šiandien išsiunčiau Šiaulių 
komendantui reikalavimą, kad man sugrąžintų pinigus. Pridėjau 
nuorašą Juriskonsulto rašto, kuris sako, kad Šiaulių komendantas 
privalo man pinigus sugrąžinti, jei mano byla panaikinta. Bet tos bylos 
ir nebuvo“. 

1920 m. rugpiūčio 8 d. laiške skaitome: „Nuveik į komendantūrą 
pasiteirauti, kada man sugrąžins pinigus, o jei negali grąžinti pinigų, 
kad sugrąžintų mano susirašinėjimą, kurio buvo, rodos, 16 lapų“. 

Taigi, kaip jau anksčiau minėta, P. Avižonis užstato neatgavo ir 
visą paskolą turėjo grąžinti savo geradariams. 

Tačiau P. Avižonio rūpesčiai greitai nesibaigė. 1919 m. rugsėjo 30 
d. Šiaulius užėmė bermontininkai. Mieste prasidėjo plėšikavimas ir 
savivaliavimas. Kai bermontininkai ėmė įkaitus, P. Avižonis slapstėsi 
pas Putvinskius Pavėžupyje. Bermontininkai apiplėšė P. Avižonio 
kabinetą ir butą. Kabinete nušovė vieną moterį ligonę. Vokietis 
karininkas užėmė vieną kambarį prie laukiamojo. 

Kad užkirstų kelią bermontininkų savivaliavimui, 1919 m. spalio 
pradžioje Šiauliuose ir apylinkėse pradėjo organizuotis partizanai, 
Šiaulių partizanų štabą sudarė: Ignas Augustinavičius, Jonas Avižonis 

(dr. P. Avižonio sūnus, tuo metu VII kl. gimnazistas), J. Bielinis, Kipras 
Bielinis, V. Dūdelis, Janušaitis, Sofija Lukauskaitė (vėliau ištekėjusi už 
dr. Domo Jasaičio), Aleksandras Mačiūnas (vėliau inžinierius), Vladas 
Požėla (J. Puzinas, Šiaulių miestas. Šiauliai, 1930, p. 56-58). Ir 1919 m. 
gruodžio 8 d. naktį Lietuvos kariuomenė, talkinama partizanų, 
atsiėmė iš bermontininkų Šiaulius. Šia proga tenka paminėti, kad 
partizanų eilėse aktyviai reiškėsi ir P. Avižonio jauniausioji sesuo 
Konstancija Avižonytė-Narijauskienė. 

Tačiau pavojus P. Avižonio saugumui dar nebuvo praėjęs. Piktų 
žmonių įskundinėjimai nesibaigė. Ir kai į Šiaulius įžengė Vinco 
Grigaliūno-Glovackio vadovaujamas II pėst. pulkas, už kiek laiko 
atvyko du karininkai P. Avižonio suimti, bet jo nerado namie (jis buvo 
nuvykęs pas Putvinskius). Tuo metu kaip tyčia buvo gautas Karo 
sanitarijos viršininko Vlado Nagevičiaus raštas, kviečiantis P. Avižonį 
keltis į Kauną ir organizuoti Karo ligoninėje akių ligų skyrių. S. 
Avižonienei parodžius tą raštą, karininkai išvyko. Pažymėtina, kad 
vėliau gen. Grigaliūnas-Glovackis, tada vadovavęs suėmimo akcijai, 
buvo P. Avižonio išgydytas nuo apakimo. 

Laisvai atsikvėpė P. Avižonis, kai 1920 m. sausio mėn. pradėjo 
darbą Karo ligoninėje Kaune ir Aukštuosiuose kursuose. 

DARBAS LIETUVOS MOKSLO 
ŠVENTOVĖJE 


Lietuvos aukštąją mokyklą atkuriant 


1832 m. rusams uždarius Vilniaus Universitetą, Lietuva liko be 
savos aukštosios mokyklos. Lietuviai buvo priversti svetur ieškoti 
aukštojo mokslo: Rusijoje, Lenkijoje, Tartu universitete, Vakaruose. 
Nors ir buvo lietuvių pagrindinės laisvės ir teisės suvaržytos, nors ir 
Lietuva imta rusinti, bet lietuvių tautinio sąjūdžio niekas nebepajėgė 
sulaikyti. Lietuviai šviesuoliai jau nuo pat mūsų amžiaus pradžios 
spaudoje, Vilniaus Didžiajame seime kėlė Vilniaus Universiteto 
atgaivinimo klausimą. Ir Lietuvai atstačius nepriklausomybę, jau 1918 
m. gruodžio 5 d. Valstybės taryba priėmė Vilniaus Universiteto statutą 
ir nutarė atidaryti universitetą 1919 m. sausio 1 d. Buvo numatyta 
steigti 4 fakultetus: Teologijos, Socialinių mokslų, Medicinos ir 
Gamtos bei matematikos. Iš vokiečių okupacinės valdžios jau buvo 
perimti senieji universiteto rūmai, kitos universitetui reikalingos 
patalpos, biblioteka ir kt. Numatytas ir mokomojo personalo 
branduolys. Deja, Raudonajai armijai veržiantis į Lietuvą, Laikinoji 
Lietuvos vyriausybė 1919 m. sausio 2 d. buvo priversta iš Vilniaus 
pasitraukti į Kauną; susitrukdė ir savo, lietuviško universiteto 
atkūrimas. 

Po I pasaulinio karo pradėjus grįžti iš Rusijos lietuviams karo 
tremtiniams, Lietuvių mokslo draugija. Vilniuje 1919 m. kovo 24 d. 
atidarė Aukštuosius mokslo kursus, kad juose galėtų ruoštis 
aukštajam mokslui gimnazijas baigęs jaunimas, o studentai—tęsti 
Rusijoje pradėtą aukštąjį mokslą. Kursams vadovavo dr. J. Basana- 
vičius ir Mykolas Biržiška. Dėstytojų buvo 27, studentų—117. Skaityta 
paskaitų iš Lietuvos istorijos, lietuvių literatūros istorijos, filosofijos, 
psichologijos, matematikos, gamtos mokslų ir kt. 1921 m. gegužės 14 
d. lenkams kursus uždarius, nemaža dalis dėstytojų ir klausytojų 
persikėlė į Kauną. 

Parengiamieji gydytojų kursai Kaune 


Kaune, tame didžiajame ano meto Lietuvos centre, taip pat 
susitelkė nemaža jaunimo, baigusio viduriniąsias mokyklas Lietuvoje 
bei Rusijoje, ir studentų, kurie jau buvo studijavę įvairiuose 
universitetuose. Lietuvon grįžusių studentų tarpe buvo kelios 
dešimtys medikų, kuriems dar trūko kelių semestrų ar tik klinikinio 
stažo. Kadangi karo nualintoje Lietuvoje labai stigo gydytojų 
(besibaigiant karui tebuvo apie 230 gydytojų), imta rūpintis, kad iš 
Rusijos grįžę vyresniųjų kursų studentai medikai galėtų tęsti savo 
studijas ir įsigyti gydytojo teises. Pirmoji tuo reikalu susirūpino 
korporacija „Fraternitas Lithuanica“, kuri 1919 m. liepos 3 d. 
„Lietuvos“ oficioze paskelbė savo nutarimą. Jame tarp kita ko 
sakoma: „...reikia nedelsiant pasirūpinti suteikti progą mūsų 
studentams tęsti toliau mokslą ir tuo būdu laiku papildyti gydytojų 
kadrus. Atsižvelgiant į didelę gydytojų stoką ... dar negavusieji 
diplomo paskutinio kurso studentai medikai turėtų būti skiriami į 
gerai vedamas ligonines atlikti vienų metų praktiką įvairiuose 
skyriuose, po to tam tikroje valstybinėje egzaminų komisijoje būtų 
patikrinamos jų žinios ir išduodami diplomai“ (cituota iš „Aukštosios 
mokyklos kūrimasis ir vystymasis Kaune“. Vilnius, 1967, p. 43). 
Daugiausia dėmesio tam reikalui parodė Kauno medicinos draugija, 
kuri ėmė registruoti vyresnių kursų studentus medikus, paruošė 
kursų programą, ir 1919 m. spalio 6 d. darbas buvo pradėtas. Spalio 15 
d. įvyko pirmoji ligonių demonstracija studentams. Kad vyresniųjų 
kursų studentai galėtų tinkamai atlikti trūkstamą klinikinį stažą, teko 
sutelkti Kaune daugiau gydytojų specialistų. Tuo reikalu daugiausia 
rūpinosi Kauno Ligoninės vyr. gyd. Jonas Staugaitis ir Lietuvos 
kariuomenės Sanitarijos skyriaus viršininkas gyd. Vladas Nagevičius. 
Pastarasis vien į Kauno ligoninę skyriaus vedėjais parsikviesdino bent 
kelis žymius specialistus, pvz.: okulistą Petrą Avižonį, chirurgą A. 
Hagentorną, vidaus ligų specialistą K. Parčevskį, otologą P. Radzvicką 
ir kt. Taip pat ir Kauno Ligoninė pasipildė gydytojais specialistais. 
Mobilizuoti IV-V kurso studentai medikai daugiausia stažavo Karo 
ligoninėje ir Kauno Miesto ligoninėje. Tuo būdu apie 20 studentų 
medikų išėjo klinikinius semestrus ir įsigijo gydytojo diplomus 
(Aukštosios mokyklos kūrimasis ir vystymasis Kaune, I. c., p. 44; P. 
Avižonis, Lietuvos Universiteto Medicinos fakultetas, jo uždaviniai ir 
išgalės. Kaunas, 1923, p. 2). Akių ligų kursą pradžioje skaitė rusiškai 
dr. Jonas Lange, bet netrukus tą darbą perėmė P. Avižonis, kuris gyvai 

dėstė gryna lietuvių kalba (A. Bridžius, Vienas antras epizodas iš 
velionies a. a. prof. P. Avižonio gyvenimo.— „Lietuviškoji Medicina“, 
1943, Nr. 10, p. 436). 


Aukštieji kursai Kaune 


Įsteigus paruošiamuosius gydytojų kursus, teįkūnėjo labai mažos 
jaunimo dalies lūkesčiai. Kiti, norėję siekti aukštojo mokslo, dar 
turėjo kiek palūkėti. Reikalas steigti savą aukštąją mokyklą darėsi 
labai aktualus. Vienas pagrindinių aukštosios mokyklos steigimo 
iniciatorių buvo matematikas Zigmas Žemaitis, tuo metu buvęs 
Kauno Komercinės mokyklos direktorius. Jis jau 1919 m. rugsėjo mėn. 
įteikė švietimo ministrui Juozui Tūbeliui memorandumą, kuriame 
kėlė būtiną reikalą tuojau steigti aukštąją mokyklą—universitetą. 
Memorandume nusakytas universiteto tipas ir nurodyti galimumai 
tokiam universitetui kurtis (Aukštosios mokyklos kūrimasis ir 
vystymasis Kaune, I. c., p. 36-39). Netrukus Z. Žemaitis, zoologas 
Tadas Ivanauskas, istorikas Augustinas Janulaitis, psichologas Jonas 
Vabalas-Gudaitis ir botanikas Liudas Vailionis įkūrė Aukštųjų mokslų 
draugiją, kuri įsteigė ir išlaikė Aukštuosius kursus, į kuriuos buvo 
įjungti ir aukštesniųjų semestrų medikų kursai. Kursų įstatuose 
pasakyta: 

„1. Aukštieji Kursai yra mokslo ir mokymo įstaiga; jie daro 
mokslo tyrinėjimus ir suteikia jaunuomenei įvairių specialybių 
aukštojo mokslo žinių. 2. A. Kursus steigia ir laiko Aukštųjų Mokyklų 
darbą laikydamiesi Ministerijos patvirtintų įstatų. 4. A. Kursuose 
mokslas dėstomas lietuvių kalba, bet prireikus, A. Kursų Tarybos 
nusprendimu, tam vartojamos ir kitos kalbos. 5. A. Kursuose 
atidaromi skyriai: 1) Humanitarinių mokslų skyrius (istorija, filologija, 
pedagogika), 2) Teisių skyrius, 3) Matematikos Fizikos skyrius, 4) 
Gamtos skyrius (su agronomijos sekcija), 5) Medicinos skyrius (su 
veterinarijos sekcija), 6) Technikos skyrius“ (Pirmoji aukštoji Lietuvos 
mokykla Aukštieji Kursai. Atidengimo diena: 1920 m. sausio 27 d. 
Kaunas, 1920, p. 16). Toliau įstatuose suminimi visuose skyriuose 
dėstomieji dalykai ir laiko trukmė. 

Ir 1920 m. sausio 5 d. Švietimo ministerijai patvirtinus Aukštųjų 
kursų statutą, sausio 27 d. kursai oficialiai atidaryti. Pirmaisiais metais 
kursų direktorium buvo Z. Žemaitis, antraisiais—J. Vabalas-Gudaitis. 
Skyrių (fakultetų) vedėjais (dekanais) buvo: Humanitarinio—E. 

Volteris, Teisės—A. Janulaitis, Matematikos-fizikos—Z. Žemaitis, 
Gamtos—T. Ivanauskas, Medicinos—pradžioje M. Nasvytis, paskui P. 
Avižonis ir Technikos—J. Šimoliūnas. Į kursus įsirašė 522 klausytojai. 
Dėstytojų buvo apie 80. Iš pat pradžių darbo sąlygos buvo sunkios, 
trūko patalpų ir mokslo priemonių, bet pamažu susitvarkyta patenki- 
namai. 


P. Avižonio mokslinės karjeros pradžia 


Aukštuosiuose kursuose ir prasidėjo P. Avižonio mokslinė 
karjera. Kariuomenės sanitarijos viršininko gyd. V. Nagevičiaus 
iškviestas darbui į Karo ligoninę, susikrovęs pačių reikalingiausių 
okulistinių priemonių, 1920 m. sausio 14 d. arkliais iš Šiaulių išvyko 
Kaunan. Pakelėje užsuko pas svainį Konstantiną Gruzdj į Graužikus. 
Čia ir įstrigo, nes sutartas žmogus dėl lietaus atsisakė toliau važiuoti. 
Kol susirado kitą vežėją, kelionė susitrukdė. Pasiekęs Kauną, P. 
Avižonis apsistojo pas kitą svainį—astronomą Bernardą Kodatį 
Žaliakalnyje. Kadangi tuo metu buvo labai sunku susirasti butą, šeima 
teatsikėlė Kaunan rudenį. 1920 m. sausio 30 d. P. Avižonis pradėjo 
darbą Karo ligoninėje, kur jam buvo pavesta vadovauti akių ligų 
skyriui. Rugsėjo 12-13 d. šis skyrius drauge su ausų skyriumi buvo 
perkeltas į vad. I Atskirą lazaretą Šančiuose. Karo ligoninėje P. 
Avižonis dirbo iki 1921 m. rudens. Čia jis puikiai suorganizavo akių 
skyrių, darė operacijas ir ėmėsi tiriamojo darbo (P. Avižonis, Iš I Karo 
ligoninės akių skyriaus. Mėlyna sklera.—,,Medicina“, 1921, Nr. 5, p. 
151-153; P. Avižonis, Karo ligoninės akių skyriuje 1921 m. (iki 15.X) 
padarytų operacijų sąrašas.—,,Medicina“, 1922, Nr. 5). Nors Karo 
ligoninėje tuo metu ir būta labai daug akimis sergančių, bet jis vienas 
pajėgė atlikti darbą. Tuo pačiu metu P. Avižonis pakviestas Aukštųjų 
kursų lektoriumi ir 1920 m. sausio 31 d. pradėjo akių ligų paskaitas V 
kurso studentams; jų buvo 20. Ne gana to. 1921 m. balandžio 27 d. P. 
Avižonis buvo išrinktas Medicinos skyriaus vedėju. Todėl jam teko 
tęsti pirmojo skyriaus vedėjo Motiejaus Nasvyčio pradėtą organiza- 
cinį darbą ir dėti pagrindus būsimojo Lietuvos Universiteto Medici- 
nos fakultetui. Medicinos skyriaus padėtis nuo 1920 m. sausio 27 d. iki 
1922 m. vasario 16 d. buvo maždaug ši. Atidarius Aukštuosius kursus, 
anksčiau pradėję veikti Parengiamieji gydytojų kursai buvo įjungti į 
Medicinos skyrių. Į I semestrą įsiregistravo 133 klausytojai, o į VII ir 
IX—23 studentai medikai. Medicinos skyriuje dėstė šie lektoriai: J. 

Alekna—nosies, gerklės ir ausų ligas, P. Avižonis—akių ligas, J. 
Bagdonas—vidaus ligas, J. Blažys—psichiatriją, F. Butkevičius— 
chemiją, V. Čepinskis—fiziką, A. Hagentornas—chirurgiją, T. 
Ivanauskas—lyginamąją anatomija, J. Karuža—odos ir venerines ligas, 
P. Mažylis — akušeriją-ginekologiją, M. Nasvytis — higieną, K. 
Parčevskis—vidaus ligas, V. Viršila—teismo mediciną, J. Žemgulys— 
chirurgiją, J. Žilinskas—anatomiją ir operatyvinę chirurgiją (Aukšto- 
sios mokyklos kūrimasis ir vystymasis Kaune, I. c., p. 45-46). 

P. Avižonis, perėmęs Aukštųjų kursų Medicinos skyriaus 
vedėjo pareigas, buvo išrinktas Valstybės gydytojų egzaminuojamo- 
sios komisijos pirmininku. Daug darbo įdėjo beruošdamas Valstybės 
gydytojų egzaminuojamosios komisijos taisykles ir valstybinių 
egzaminų gydytojo laipsniui gauti programą. Prie programos 
paruošos darbo prisidėjo ir Medicinos skyriaus lektoriai (taisyklės ir 
programa paskelbta „Švietimo Darbe“, 1921, Nr. 11-12; „Medicina“, 
1922, Nr. 1, p. 27-28). 

P. Avižonis, eidamas Aukštųjų kursų Medicinos skyriaus vedėjo 
pareigas, turėjo nemaža rūpesčio su skyriui reikalingomis patalpomis. 
Dar M. Nasvyčiui būnant Medicinos skyriaus vedėju, 1921 m. sausio 
31 d. anatomikumui gautos pradžios mokyklos mūrinis namas 
Mickevičiaus g. 7 (jo vietoje 1932 m. pastatyti Medicinos fakulteto 
rūmai). Tame name buvo įrengta auditorija, prozektoriumas, 
biblioteka, lektorių kambarys ir raštinė. Gautuose buv. Kauno 
Komercinės mokyklos rūmuose, Donelaičio ir Mickevičiaus g. kampe 
(vėliau ! universiteto rūmai), įsikūrė fiziologijos katedra ir laborato- 
rija, odontologijos skyriaus protezų technikos laboratorija. Tuose 
pačiuose rūmuose studentai medikai klausė fizikos, chemijos, 
fiziologijos ir fiziologinės chemijos paskaitas. Pats P. Avižonis savo 
mokomajam darbui iš pradžių naudojosi Karo ligoninės akių skyriaus 
patalpomis, o nuo 1921 m. rudens, kai ėmėsi vadovauti Lietuvos 
Raudonojo kryžiaus klinikos ir poliklinikos akių skyriui, čia dirbo ir su 
studentais, darė operacijas ir tęsė mokslinį darbą (P. Avižonis, Raud. 
Kryž. klinikos ir poliklinikos akių skyriuje 1921 m. pradarytų operacijų 
sąrašas. —,,Medicina“, 1922, Nr. 5). 


Aukštieji kursai tampa Lietuvos Universitetu 


Aukštieji kursai, nors veikę tik dvejus metus, atliko didžiulį 
paruošiamąjį darbą universitetui kurtis. Per tą palyginti trumpą laiką 

buvo padėti pagrindai būsimajam Lietuvos Universitetui: susidarė 
tvirtas dėstytojų branduolys, visuose kursų skyriuose buvo parengti 
keturi pirmieji klausytojų semestrai, pasirūpinta bent pačiomis 
minimaliausiomis patalpomis bei mokslo priemonėmis; pagaliau 
Aukštieji kursai jau 1920 m. rudenį įteikė Švietimo ministerijai 
paruoštą universiteto statuto projektą. Aukštieji kursai rūpinosi, kad 
universitetas būtų įsteigtas kiek galint anksčiau, tačiau jo kūrimasis 
užsidelsė dėl daugelio priežasčių. Pirmiausia, naujai atsistatanti 
valstybė turėjo laiduoti savo saugumą. Laisvės kovos su išoriniais 
priešais užtruko net dvejus metus (1918-1920). Valstybės iždas buvo 
apytuštis. Universiteto statuto projektas, ilgai užsigulėjęs Švietimo 
ministerijoje, tik po metų (1921 m. rudenį) Ministrų kabineto buvo 
persiųstas Steigiamajam seimui svarstyti ir priimti. Bet ir čia jo 
svarstymas buvo labai sunkus dėl partijų skirtingo nusistatymo 
universiteto sąrangos klausimais, dėl nevienodos universiteto auto- 
nomijos sampratos, dėl atskirų fakultetų katedrų, ypač dėl Teologijos 
ir Humanitarinių mokslų fakultetų sandaros, net dėl paties Teologijos 
fakulteto pavadinimo. Krikščionių demokratų blokas, Steigiamajame 
seime turėjęs daugumą, stojo už plačios apimties Teologijos 
fakultetą, kur be teologinių dalykų dar turėjo būti dėstoma filosofija, 
psichologija, pedagogika, sociologija, literatūra, istorija ir kt. Tam 
fakultetui buvo siūloma „Katalikų fakulteto“ vardas. Be to, fakulteto 
profesūra turėjo būti renkama laikantis kanonų teisių, taigi, ji turėjo 
būti aprobuota Lietuvos bažnytinės vyresnybės. Socialdemokratai ir 
valstiečiai liaudininkai buvo priešingi tokiai fakulteto struktūrai, nes 
jame buvo numatyta dėstyti ir tokie dalykai, kurie buvo įtraukti į 
Humanitarinių mokslų fakulteto programą. Nenorėta, kad valstybinia- 
me universitete atsirastų lyg antras „katalikinis universitetas“. Ir kai 
socialdemokratai bei valstiečiai liaudininkai nebegalėjo pakeisti 
seimo daugumos užimtos pozicijos universiteto statuto reikalu, 
svarstant statutą trečiuoju skaitymu, 1922 m. vasario 7 ir 8 d. opozicija 
iš posėdžio pasišalindavo. Nerandant išeities, atsirado dar du 
universiteto statuto projektai: kun. prof. Prano Būčio ir prof. dr. 
Petro Avižonio. Pirmajam pats Steigiamasis seimas 1922 m. sausio 
mėn. buvo pavedęs paruošti ne tik Teologijos fakulteto, bet ir viso 
universiteto planą. Dėl abiejų statuto projektų kilo diskusijų ir 
spaudoje. Ypač kun. P. Bučys pasisakė prieš P. Avižonio pasiūlytą 
universiteto statuto projektą ir atkakliai gynė Teologijos fakulteto 
struktūrą (P. Bučys, Teologijos fakultetas ir d-ras Avižonis. —,Laisvė“, 
1922 m. vasario 22 d.; P. Bučys, Universitetas ir d-ras Avižonis.— 

„Tėvynės Sargas“, 1922 m. vasario 11 d.; P. Bučys, Universiteto statuto 
kritika. Dėl P. Avižonio pasiūlyto Un-to statuto.— „Tėvynės Sargas“, 
1922 m. vasario 14, 16, 18 ir 19 d.). 


Steigiamajame seime įstrigus universiteto statutui, 1922 m. 
vasario 13 d. Ministrų kabinetas nutarė atidaryti universitetą. Štai to 
reikšmingo nutarimo tekstas: „Ministerių Kabinetas, vaduodamasis 
Vilniaus universiteto įsteigimo įstatymu ir turėdamas omenyje 
Steigiamajame Seime svarstomąjį universiteto Statuto projektą ir 
universiteto atidengimo klausimo pribrendimą ir reikalingumą, 
nutarė 1922 metų vasario mėn. 16 dieną atidengti universitetą Kaune, 
Universiteto atidengimą įvykdyti pavedama Švietimo Ministeriui“. 
Nutarimą pasirašė ministras pirmininkas Galvanauskas ir už Ministrų 
kabineto reikalų vedėją—V. Mašalaitis. Ir 1922 m. vasario 16 d. 
Respublikos prezidento aktu universiteto rektoriumi paskirtas prof. 
Jonas Šimkus, Teologijos fakulteto dekanu dr. Jonas Maculevičius, 
Socialinių mokslų fakulteto dekanu prof. Augustinas Voldemaras, 
Medicinos fakulteto dekanu prof. dr. Petras Avižonis, Gamtos ir 
matematikos fakulteto dekanu matematikas Zigmas Žemaitis ir 
Technikos fakulteto dekanu prof. Pranas Jodelė. Be to, švietimo 
ministras paskyrė pirmuosius vyresniojo mokslo personalo narius, 
kiekvieno fakulteto branduolius. Iškilmingas Lietuvos Universiteto 
atidarymas įvyko 1922 m. vasario 16 d. Aukštųjų kursų didžiojoje 
salėje (Mickevičiaus g. 7). Iškilmėse dalyvavo Respublikos preziden- 
tas A. Stulginskis, ministras pirmininkas E. Galvanauskas, švietimo 
ministras P. Juodakis, kiti valdžios atstovai, Aukštųjų kursų dėstytojai 
bei klausytojai ir svečiai. 1922 m. kovo 6 d. oficialiai pradėtas mokslas. 
Pavasario semestre buvo 481 studentas, 53 vyresniojo ir 14 jaunes- 
niojo mokslo personalo nariai. 1922 m. balandžio 12 d. Respublikos 
prezidentas paskelbė Steigiamojo seimo kovo 24 d. priimtą Lietuvos 
Universiteto statutą („Vyriausybės Žinios“, 1922, Nr. 86). Seimo 
priimtasis statutas iš dalies pakeitė pradėjusio veikti universiteto 
struktūrą. Iš Socialinių mokslų fakulteto sudaryti du fakultetai— 
Humanitarinių mokslų ir Teisių. Dabar Lietuvos Universitetą sudarė 6 
fakultetai: 1. Teologijos-filosofijos (22 katedros), 2. Humanitarinių 
mokslų (18 katedrų), 3. Teisių (15 katedrų), 4. Matematikos-gamtos 
(22 katedros), 5. Medicinos (28 katedros) ir 6. Technikos (17 katedrų). 
Visi fakultetai tuojau prisiderino prie naujojo stauto ir pradėjo darbą, 
tik Teisių fakultetas susitvarkė nuo rudens semestro. 


133 


P. Avižonis pirmasis Lietuvos Universiteto Medicinos fakulteto 
dekanas 


Dekano pareigos, kurias P. Avižonis ėjo nuo 1922 m. vasario 16 d. 
iki 1923 m. lapkričio 21 d., jam nebuvo naujos, nes jau Aukštuosiuose 
kursuose tvarkė Medicinos skyrių. Tačiau fakulteto organizacinis 
darbas nebuvo lengvas. Pačioje pradžioje fakulteto tarybą sudarė tik 
5 vyresniojo mokslo personalo nariai: o. prof. dr. Petras Avižonis 
(dekanas), doc, Vladas Lašas (sekretorius), o. prof. Leonas Gogelis, o. 
prof. dr. Antanas Jurgeliūnas ir o. prof. Petras Raudonikis. Visi 
švietimo ministro paskirti į Medicinos fakulteto „branduolį“. Ant šių 
vyrų pečių ir gulė sunki fakulteto organizavimo našta. Šiam 
kolektyvui, vadovaujamam P. Avižonio, reikėjo sukomplektuoti 
mokslo personalą, suorganizuoti skyrius, steigti katedras, pasirūpinti 
patalpomis įvairioms fakulteto įstaigoms, sudaryti mokslo planus, 
priiminėti studentus ir t.t. P. Avižoniui dar būta begalės ir kitokio 
darbo: dalyvauti vykdomajame universiteto organe—Senate, rūpintis 
jo vadovaujama akių klinika ir organizuoti oftalmologijos katedrą. 


Vienas pirmųjų uždavinių buvo mokslo personalo komplektavi- 
mas. Kaip minėta, į fakulteto branduolį buvo paskirti 5 vyresniojo 
mokslo personalo nariai, o pagal Steigiamojo seimo priimtą statutą 
Medicinos fakultetą turėjo sudaryti 4 skyriai (medicinos, veterinari- 
jos, odontologijos ir farmacijos) su 28 katedromis. Tai pats didžiausias 
fakultetas visame universitete. Pavyzdžiui, medicinos skyriuje turėjo 
būti 20 katedrų: 1. anatomijos, 2. histologijos su embriologija, 3. 
fiziologijos ir fiziologinės chemijos, 4. farmakologijos su receptūra, 
toksikologija ir balneologija, 5. bendrosios patologijos ir patologinės 
anatomijos, 6. akušerijos ir ginekologijos su klinikomis, 7. vidaus 
medicinos įvado, 8. I terapinės klinikos, 9. II terapinės klinikos, 10. 
chirurgijos įvado, 11. operacinės chirurgijos su topografine anatom- 
ija, 12. I chirurginės klinikos, 13. II chirurginės klinikos, 14. 
oftalmologijos su klinika, 15. odos ir veneros ligų su klinika, 16. vaikų 
ligų su klinika, 17. nervų ir psichikos ligų su klinika, 18. higienos su 
bakteriologija ir sanitarine policija, 19. teismo ir socialinės medicinos, 
20. ausų, nosies ir gerklės ligų su klinika. Veterinarijos skyriuje buvo 
numatytos 6 katedros: 1. gyvulių anatomijos, 2. patologinės anatomi- 
jos su mėsos pažinimu, 3. operacinės chirurgijos, chirurginės 
patologijos ir specialiosios chirurgijos su klinika, 4. diagnostikos, 
specialiosios patologijos ir terapijos su klinika, 5. veterinarinės 
bakteriologijos, epizootologijos su klinika ir 6. zootechnikos, 

Lietuvos universiteto senatas 1922-23 m. Iš k. į d.: prof. Z. Žemaitis, prof. M. 
Biržiška, prof. P. Jodelė, prof. V. Čepinskis, prof. J. Šimkus, prof. B. Česnys, 
prof. P. Avižonis, prof. P. Būčys, prof. P. Leonas. 


zoohigienos ir eksterjero. Farmacijos skyriuje numatyta viena 
katedra—farmacijos ir farmakognozijos. Odontologijos skyriuje 
numatyta taip pat tik viena katedra—stomatologijos ir dentiatrijos 
(Lietuvos Universitetas. The University of Lithuania. Kaunas, 1923, p. 
15-16). 

Dekanui ir jo artimiesiems bendradarbiams būta nemažo 
galvosūkio, kaip užpildyti mokslo personalu tas visas katedras. 
Didelėmis pastangomis pavyko nugalėti visas kliūtis. Iš 28 numatytų 
katedrų 1924 m. jau veikė 26, tik II terapinės klinikos ir chirurgijos 
įvado katedros buvo įsteigtos 1927 m. P. Avižonis stengėsi įtraukti į 
mokslo personalą jaunus žmones, buvo priešingas svetimšalių 
kvietimui. 1923 m. rudens semestro mokslo personalo narių jau buvo 

25: vyresnio mokslo personalo—10, jaunesniojo—12, techniky—3 
(Lietuvos Universitetas. Kaunas, 1923, p. 110-111). Vėliau Medicinos 
fakulteto mokslo personalo skaičius tolydžio augo. Pavyzdžiui, 1930- 
1931 mokslo metais Medicinos fakultete (jau be veterinarijos skyriaus, 
kuris likviduotas nuo 1928 m. rudens semestro) buvo 51 mokslo 
personalo narys: 8 ordinariniai profesoriai, 5 ekstraordinariniai, 3 
docentai, 1 privatdocentas, 13 vyresniųjų asistentų, 15 jaunesniųjų 
asistentų, 1 laborantas ir 5 einą laboranto pareigas (Vytauto Didžiojo 
Universitetas 1930-1931 mokslo metais. Kaunas, 1931, p. 76). 1933 m. 
jau buvo 72 mokslo personalo nariai: 9 0. prof., 3 e. 0. prof., 4 
docentai, 14 vyr. asistentų, 25 jaun. asistentai, kiti pagalbinio ir 
techninio mokslo personalo nariai (Vytauto Didžiojo Universiteto 
kalendorius 1934. Kaunas, 1934, p. 85). Gamtos mokslų dalykus 
(botaniką, zoologiją ir lyginamąją anatomiją, fiziką, neorganinę, 
organinę, analitinę chemiją ir kt.) visų Medicinos fakulteto skyrių 
studentai nuo pat universiteto įsikūrimo pradžios klausė Gamtos- 
matematikos fakultete, to paties fakulteto laboratorijose atlikdavo ir 
praktikos darbus. 

Ypač daug rūpesčio turėta su patalpomis Medicinos fakulteto 
įstaigoms—klinikoms, institutams, laboratorijoms. Pačioje pradžioje 
dalis katedrų buvo įsikūrę universiteto rūmuose (Donelaičio ir 
Mickevičiaus g. kampas), anatomijos ir histologijos kabinetai buvo 
įrengti pačiame Medicinos fakulteto „lopšyje“—Mickevičiaus g. 7 
(nugriovus čia buvusius du pastatus, 1932 m. jų vietoje buvo pastatyti 
didžiuliai Medicinos fakulteto rūmai), kita dalis katedrų įsikūrė 
universitetui gautuose rūmuose Donelaičio ir Gedimino g. kampe 
(Lietuvos Universitetas. Kaunas, 1923, p. 113). Dėl klinikų teko tartis ir 
susitarti su atskiromis ligoninėmis, kad bent laikinai, kol universitetas 
pasistatydins savas klinikas, būtų leista jomis naudotis mokymo ir 
mokslo reikalams. Pavyzdžiui, Stomatologijos ir dentiatrijos klinikai, 
kabinetams ir auditorijai buvo nuomojamas 10 kambarių būstas 
Laisvės al. 12; Akušerijos ir ginekologijos klinikai—-Raudonojo 
kryžiaus ligoninėje; Akių klinikai—-taip pat Raudonojo kryžiaus 
ligoninėje (čia dekanas P. Avižonis priiminėjo ir interesantus; nuo 
1930 m. galo persikelta į specialiai Akių klinikai pastatytus rūmus); 
Terapinė klinika, Vidaus ligų poliklinika, Chirurginė klinika, Odos ir 
veneros ligų klinika (iki 1928 m. rudens semestro buvo įsikūrusi Karo 
ligoninėje) atitinkamomis sutartimis su Sveikatos departamentu buvo 
prisiglaudusios Valstybinėje Kauno ligoninėje; Vaikų ligų klinika— 
Valstybinėje vaikų ligoninėje (Maironio g. 11); Higienos ir bakteriolo- 

gijos laboratorija pradžioje buvo įsikūrusi II universiteto rūmuose 
(Gedimino g. 29), o 1927 m. persikėlė į Valstybinį higienos institutą 
(Poškos g. 4); Ausų, nosies ir gerklės ligų klinika—Karo ligoninėje 
(1930 m. gale persikėlė į specialiai pastatytus rūmus); Nervų ir 
psichikos ligų klinika—Karo ligoninėje (Vytauto Didžiojo Universite- 
tas. Antrųjų penkerių veikimo metų 1927.11.16-1932.IX 1 apyskaita. 
Kaunas, 1932, p. 160). 


Dekanui teko rūpintis lėšomis klinikoms bei laboratorijoms 
įrengti, mokslo priemonėms, knygoms, ūkio ir medicinos inventoriui, 
medikamentams ir kitokioms gydomosioms priemonėms įsigyti. Kad 
ir universitetui skirtos lėšos nėra buvusios didelės, bet vis dėlto 
Medicinos fakultetui skirtos lėšos sudarė beveik vieną trečdalį 
visos universiteto sąmatos. 


Daug kruopštaus darbo įdėta sudarant mokslo planus. Pirmiausia 
dekanas P. Avižonis paskelbė gana plačias taisykles mokslui eiti. Jose 
kalbama apie studentų priėmimą į atskirus skyrius, apie egzaminus. 
Toliau duodamas visų skyrių mokslo planas. Čia nurodoma, kurie 
dalykai išeinami atskiruose skyriuose kiekviename semestre ir kiek 
savaitinių valandų skiriama teorijai ir praktikai (taisyklės ir mokslo 
planai paskelbti knygoje : Lietuvos Universitetas. Kaunas, 1923, p. 91- 
98). Taisyklės mokslo laipsniui gauti buvo paskelbtos vėliau. 
Remiantis jomis, praktiniam paruošimui sustiprinti baigusieji medici- 
nos skyrių turėjo atlikti vienerių metų praktiką ligoninėse. Nustatyta, 
kiek laiko gydytojas turėjo praktikuotis atskiruose ligoninės sky- 
riuose. Baigiamieji egzaminai turėjo būti išlaikyti per vienerius metus. 
Taigi, norintieji gauti gydytojo teises, turėjo dirbti 7 metus. 

Tuo metu gydytojų trūkumas buvo labai didelis, ypač stigo 
gydytojų specialistų. 1922 m. Lietuvoje tėra buvę 390 gydytojų, t.y. 
vienam gydytojui atiteko 6.500 gyventojų. Ir tų gydytojų didelė dalis 
gyveno didesniuose centruose, o provincijoje buvo jaučiama dar 
didesnė gydytojų stoka. Okulistų tuo metu tebuvo ne daugiau kaip 
12, vadinasi, vienam okulistui teko kokie 200.000 gyventojų. Ligoninių 
Lietuvoje tebuvo 39 su 1.445 lovomis (j šį skaičių nejėjo kariuomenės 
žinyboje esančios ligoninės). Akių ligoninių nebuvo nei vienos. 
Tebuvo kelios ambulatorijos ir Raudonojo kryžiaus ligoninėje Kaune 
nedidelis akių skyrius su 15 lovų (P. Avižonis, Lietuvos Universiteto 
Medicinos fakultetas, jo uždaviniai ir išgalės. Kaunas, 1923, p. 2-6). 
Todėl vienas svarbiųjų Medicinos fakulteto uždavinių ir buvo 
paruošti kraštui gydytojų. Reikėjo darbą planuoti ir tolesnei ateičiai. 

Vėliau, išsivysčius Medicinos fakultetui, buvo numatyta kasmet 
priimti į I semestrą ne mažiau kaip 1.000 klausytojų, iš jų ne mažiau 
kaip 500 į medicinos skyrių, kad kasmet baigtų apie 100 gydytojų. 


Dėl patalpų stokos šį planą tebuvo galima pradėti vykdyti po 10 
metų. Leiskime kalbėti pačiam to meto Medicinos fakulteto dekanui 
P. Avižoniui. 1923 m. jis rašė: „Universitetą atidarant, į Medicinos 
Fakultetą buvo priimta 158 studentai ir 32 laisvieji klausytojai, iš viso 
190, tame skaičiuje Medicinos skyriun buvo priimta 114 klausytojų, 
Odontologijos skyriun—51 ir Farmacijos skyriun—25 klausytojai. Nuo 
1922 m. rudens semestro pradėjo veikti Veterinarijos skyrius, į kurio 
pirmąjį ir antrąjį kursą priimta 54 klausytojai. Iš viso rudens semestrui 
buvo priimta į Medicinos Fakultetą 280 klausytojų. Kadangi Medici- 
nos Fakulteto įstaigos dar nėra kaip reikiant aprūpintos butu ir 
mokslo priemonėmis, tai Fakulteto Tarybos buvo nutarta į Medicinos 
skyriaus pirmąjį semestrą priimti nedaugiau kaip 100 ir Odontologijos 
skyriaus pirmąjį semestrą nedaugiau kaip 50 klausytojų. Todėl dėl 
vietos stokos į šiuos du skyrius Fakulteto Taryba atsisakė priimti 140 
asmenų. 1923 metų pavasario semestrui Medicinos Fakultete yra 382 
studentai ir 58 laisvieji klausytojai, iš viso 440 klausytojų (tame 
skaičiuje Medicinos skyriuje 230, Veterinarijos skyriuje 58, Odontolo- 
gijos skyriuje 106 ir Farmacijos skyriuje 46). Reikia pridurti, kad 
Medicinos Fakultetas dar toli ne pilnoje savo sąstatoje, būtent 
Medicinos skyriaus iš 5 kursų veikia tik pirmieji trys, Odontologijos ir 
Veterinarijos skyrių iš 4 kursų tik pirmieji du ir Farmacijos skyriaus iš 3 
kursų tik pirmieji du“ (P. Avižonis Lietuvos Universiteto Medicinos 
fakultetas, I. c., p. 2, 4). 


Ir tik po 10 metų, kai buvo pastatytos Akių ir Ausų, nosies bei 
gerklės ligų klinikos ir įsikurta Medicinos fakulteto rūmuose, artėta 
prie tolesnei ateičiai numatyto gydytojų paruošos plano. Nors 1933 m. 
rudens semestre nebuvo priimta 1.000 studentų į I semestrą, bet tuo 
metu Medicinos fakultete studijavo jau 981 studentas (jų tarpe tik 3 
laisvieji klausytojai). Medicinos skyriuje buvo 558 studentai, farmaci- 
jos 180, odontologijos 243. Iš bendro studentų skaičiaus lietuvių buvo 
564, žydų 357, likusieji—kitų tautybių (Vytauto Didžiojo Universiteto 
kalendorius 1934. Kaunas, 1934, p. 62-63). 

Taigi, P. Avižonis, būdamas pirmuoju Lietuvos Universiteto 
Medicinos fakulteto dekanu, atliko milžinišką organizacinį darbą, 
padėjo tvirtus pamatus Medicinos fakultetui. 

P, Avižonis Lietuvos Universiteto prorektorius ir rektorius 


Lietuvos Universiteto taryba, pastebėjusi P. Avižonio administra- 
cinius gabumus beorganizuojant Medicinos fakultetą ir aktyviai 
reiškiantis pačioje Universiteto taryboje, 1924 m. rugsėjo 1 d. išsirinko 
jį universiteto prorektoriumi, o 1925 m. rugsėjo 1 d.—rektoriumi. 
Rektoriaus pareigas ėjo iki 1926 m. rugsėjo 1 d. Užimdamas rektoriaus 
postą, skaitė inauguracinę paskaitą „Akinių istoriją“ (paskaita 
išspausdinta skyrium: P. Avižonis, Akinių istorija. Inauguracijos 
pranešimas, laikytas perimant Lietuvos Universiteto rektoratą 
1925.1X.15 d. Kaunas, 1926, 49- 3 p. su iliustracijomis). P. Avižoniui 
atiteko gana sunki pareiga rūpintis viso naujai besikuriančio 
universiteto reikalais. Pirmiausia jam teko įtemptai dirbti Senate— 
vykdomajame universiteto organe. Senatą sudarė rektorius, prorek- 
torius, universiteto sekretorius ir fakultetų dekanai arba jų 
pavaduotojai—fakultetų sekretoriai. Kai 1924 m. P. Avižonis buvo 
išrinktas prorektoriumi, rektoriaus pareigos buvo patikėtos kun. prof. 
P. Bučiui. Nors juodu 1922 m., prieš pat atidarant Lietuvos 
Universitetą, buvo skirtingo nusistatymo statuto reikalu, ypač dėl 
Teologijos fakulteto sandaros, bet abiem pakako tolerancijos dirbti 
bendrą darbą tiek Universiteto senate, tiek ir Universiteto taryboje. O 
to darbo buvo begalės. Senatas rinkdavosi posėdžių paprastai vieną 
kartą per savaitę. Senatas svarstė ir sprendė įvairius klausimus( a) 
liečiančius viso universiteto reikalus, nejeinančius į fakultetų tarybų 
kompetenciją; b) patalpų tarp universiteto įstaigų paskirstymą; c) 
stipendijų studentams paskirstymą ir atleidimą nuo mokesčio už 
mokslą; d) studentų organizacijų įstatų tvirtinimą, uniformų nusta- 
tymą; e) darbo tvarkos, mokslo metų, iškilmių ir minėjimų nusta- 
tymą; f) stambesnius finansinius ir ūkinius klausimus (Lietuvos 
Universitetas 1922.11.16-1927.11.16. Pirmųjų penkerių veikimo metų 
apyskaita. Kaunas, 1927, p. 113). 

P. Avižoniui, kaip universiteto rektoriui, teko vadovauti labai 
svarbiai Ūkio globos tarybai, kuri rūpinosi patalpomis universiteto 
įstaigoms—gautųjų patalpų pritaikymu, jų remontavimu ir naujų 
rūmų statyba. Tuo metu ir buvo pradėta Fizikos-chemijos instituto 
statyba. Ir vėliau P. Avižanis dirbo kai kuriose Senato sudarytose 
komisijose: Bendrojo universiteto reguliamino komisijoje, 1937 m. 
lapkričio 25 d. išrinktas į komisiją studentų ligonių kasos statutui 
paruošti ir kt. „VDU Žinios“, 1937, Nr. 9-10, p. 285). Ypač daug 
dėmesio skyrė Studentų atstovybės organizavimui. 

Lietuvos universiteto rektorius 1925-1926 m. 


žonis, 


f. P. Avi 


Pro 

P. Avižonis LU Studentų atstovybės statuto ruošėjas 


P. Avižoniui rūpėjo ir studentų organizaciniai reikalai. Pradėjus 
veikti Lietuvos Universitetui, kurį laiką nebūta bendros studentų 
organizacijos, kuri būtų rūpinusis jų ekonominiais ir reprezentaci- 
niais reikalais. Pačioje pradžioje ėmėsi studentams atstovauti 
Studentų savišalpos draugija, įsikūrusi 1922 m. gegužės 18 d. Tame 
sambūryje vyravo mažumų ir socialistinio nusistatymo studentai. Kilo 
nesusipratimų dėl valstybinės lietuvių kalbos. Reikalauta, kad 
studentų susirinkimuose, be lietuvių kalbos, būtų leista viešai vartoti 
dar žydų ir rusų kalbas. Ir Savišalpos draugijos susirinkimuose 
daugiausia vartota rusų kalba. Lietuviai studentai, ypač buvę 
nepriklausomybės kovų dalyviai, negalėdami pakęsti tokios padėties, 
įsisteigė savą Lietuvių studentų draugovę (įregistruota 1923 m. 
rugsėjo 27 d.). Joje telkėsi ateitininkai, tautininkai ir jiems artimi 
nepriklausomi studentai. Draugovė išsirinko dešimties asmenų vad. 
Studentų atstovybę ir trijų narių prezidiumą. Susidarė dvi organizaci- 
jos, besirūpinančios tais pačiais studentų reikalais—ekonominiais ir 
reprezentaciniais. Draugovė ėmėsi iniciatyvos įkurti bendrinę 
organizaciją studentijai atstovauti, paruošti įstatus ir įsteigė Lietuvos 
Universiteto Studentų savivaldą. Tokio organo steigimui pritarė tik 
ateitininkai, tautininkai ir varpininkai, o kitos studentų organizacijos, 
ypač Studentų savišalpos draugijos šalininkai, atsisakė kartu dirbti. Jau 
ir šiaip įsitermpusius santykius tarp patriotinio nusistatymo lietuvių 
studentų ir mažumų bei socialistinės srovės studentų dar daugiau 
įkaitino, kai 1925 m. spalio 25 d. Studentų socialistų draugija griežtai 
pasisakė prieš sušaudymą vieno komunisto, politiniais tikslais 
kėsinusio nužudyti kareivį. Ir kai ta draugija 1925 m. lapkričio 8 d. 
surengė viešą paskaitą apie studentų teises ir jų atstovavimą, įvyko net 
grumtynės, į kurias buvo įsivėlę kai kurie ateitininkai ir tautininkai. 

Tos studentų kovos sukėlė daug rūpesčio universiteto vadovybei. 
Tuo metu Lietuvos Universiteto rektoriumi ir buvo P. Avižonis. 
Lapkričio 8 d. byla atsidūrė Senate. Senatas, lapkričio 12 d. 
išnagrinėjęs visas incidento aplinkybes, sustabdė Studentų socialistų 
draugijos veikimą iki 1926 m. sausio 1 d., pašalino jos valdybos narius 
iš universiteto iki 1926 m. rugsėjo 1 d., o imtynių pradininkus iki 1926 
m. sausio 1 d. Tačiau pastariesiems bausmė sušvelninta papeikimu. 
Vyriausybei dėl universitete jai padaryto garbės įžeidimo Senatas 
išreiškė apgailestavimą. 

Lietuvos Universiteto Senatas, matydamas susidariusią nenorma- 

lią padėtį, iš atskirų fakultetų profesorių sudarė komisiją Studentų 
atstovybės statutui paruošti. Statuto projektą paruošė pats Lietuvos 
Universiteto rektorius P. Avižonis, remdamasis kai kurių Vakarų 
Europos universitetų (ypač Heidelbergo, Jenos) studentų valdymosi ir 
atstovavimo pavyzdžiais. Senatui priėmus statutą, jau 1925 m. 
gruodžio 5-6 d. įvyko pirmosios Studentų atstovybės rinkimai. 
Išrinkta 24 atstovai: Ateitininkų draugovės—8, Neo-Lituanijos korp.— 
5, Žydų akademinio susivienijimo—4, Socialistų aušrininkų 
draugijos—2, Varpo draugijos—2, Kultūros būrelio—2 ir Žydų kalbai 
ir literatūrai remti draugijos—1. Gruodžio 15 d. buvo sušauktas 
pirmasis Studentų atstovybės posėdis, kuriame dalyvavo ir univer- 
siteto rektorius P. Avižonis. Apie tą posėdį J. Slapšinskas šiaip rašo: 
„Kaip ir buvo galima laukti, posėdžio pradžioje socialistinės grupės, 
prisimindamos lapkričio mėn. 8 d. įvykius, pareiškė, kad jos 
Atstovybėj nedirbs bendro darbo tol, kol Ateitininkų Dr-vė ir Neo- 
Lithuanijos Korporacija laikys savo tarpe prieš juos fizinę jėgą 
pavartojusius narius. O to nepadarius, jų atstovaujama studentija 
boikotuos Atstovybės rinkimus. Tai pareiškę išėjo. Posėdyje dalyvavęs 
rektorius prof. P. Avižonis, būdamas nepatenkintas socialistų 
pareiškimu, apgailestavo jų elgesį, tikėdamas, kad vis dėlto Atstovybė 
dirbs studentijai naudingą darbą. Po to likę Žydų Akademinio 
Susivienijimo atstovai pareikalavo: 1) garantuot, kad įvykiai, panašūs 
lapkričio mėn. 8 d. įvykiams, nepasikartos ir 2) pasirūpint, kad būtų 
leista veikti uždarytai Socialistų Dr-jai ir grįžt į Universitetą 
pašalintiems valdybos nariams. Balsuojant šie reikalavimai buvo 
pripažinti nesvarstytinais, kaip nejeiną į Atstovybės kompetenciją. Po 
to išėjo ir Žydų Akademinio Susivienijimo atstovai. Liko tik 
ateitininkai ir tautininkai, kurie sudarė daugumą“. Jie, išsirinkę 
prezidiumą ir sudarę tris komisijas (užsienio, sporto ir abstinencijos), 
gana sėkmingai dirbo ištisus metus (J. Slapšinskas, Studentų 
gyvenimas.—Vytauto Didžiojo Universitetas. Antrųjų penkerių 
veikimo metų 1927.11.16-1932.1X.1 apyskaita. Kaunas, 1932, p. 449-454, 
467; P. Avižonis, Apie Stud. Atstovybės įkūrimą.— „Lietuvos Studen- 
tas“, 1930, Nr. 5) 

Ilgokai užtruko, kol Studentų atstovybės darbas jėjo į normalias 
vėžes. Žinomas dalykas, P. Avižonis, Studentų atstovybės statuto 
projekto autorius, tą nesantarvę studentų tarpe gerokai išgyveno. 

Prof. Med. Dr. Petras Avižonis. 

P. Avižonis profesorius, pedagogas 


Norėdami įvertinti P. Avižonį, universiteto profesorių ir peda- 
g0gą, turėsim remtis jo artimų bendradarbių atsiminimais. P. Avižonis 
nuo pat Lietuvos Universiteto įsikūrimo iki mirties buvo oftalmologi- 
jos katedros vedėjas ir Akių klinikos direktorius. Pačioje pradžioje, 
kol dar nebuvo aukštesniųjų medicinos skyriaus semestrų, jis kurį 
laiką skaitė medicinos istorijos kursą. Vėliau P. Avižonis dėstė 
oftalmologijos įvadą su oftalmoskopija ir akių ligų klinikos kursą VIII- 
X semestro medicinos skyriaus studentams. Kaip tie dalykai buvo 
išeinami, trumpai nusakyta 1922-1927 m. Medicinos fakulteto apys- 
kaitoje: 

„Įvadą į ofatalmologiją sudaro: a) suglaustas teorinis akių ligų 
kursas, iliustruojamas gyvais pavyzdžiais, fotografijomis, piešiniais ir 
mikroskopiniais preparatais; b) akių tyrimo metodika kartu su 
oftalmoskopija—objektyvieji akių tyrimo būdai ir matomųjų pro 
oftalmoskopą akies dugno susirgimų diferencialinės diagnostikos 
charakteringieji bruožai. Pratimų metu studentai mokomi vartoti 
įvairius akių tyrimo būdus ir aparatus, ypačiai pratinami tirti akis 
fokalinėje šviesoje, apšviesti akį oftalmoskopu, oftalmoskopuoti ir 
skiaskopuoti,. 

Akių ligų klinikos kursu studentai mokomi tirti akių ligas ir skirti 
individualią terapiją; daugiausia kreipiama dėmesio į akių priešakio 
susirgimus, ypačiai į trachomą ir jos komplikacijas. Studentai 
mažomis grupėmis dalyvauja akių poliklinikos darbe ir operacijose. 

Akių klinika naudojasi jau nuo Aukštųjų Kursų laikų Raudonojo 
Kryžiaus ligoninės akių skyriumi, kuris susideda iš stacionarinio 
skyriaus (klinikos) ir ambulatorijos (poliklinikos). Poliklinika užima 4 
kambarius, klinikoje telpa 26 lovos . . . Akių klinikos darbas matyti iš 
šių skaičių: 1922-1926 m. klinikoje buvo ligonių: 1922 m.—206, 1923 
m.—259, 1924 m.—326, 1925 m.—351 ir 1926 m. 389; gydymo dienų 
skaičius: 1922 m.—4.393, 1923 m.—5.567, 1924 m.—6.712, 1925 m.— 
7.628 ir 1926 m.—8.252. Poliklinikoje ligonių skaičius: 1922 m.—1.788, 
1923 m.—2.053, 1924 m.—3.479, 1925 m.—4.635 ir 1926 m.—6.032; 
apsilankymų skaičius poliklinikoje: 1922 m.—12.956, 1923 m.—12.150, 
1924 m.—20.087, 1925 m.—21.439 ir 1926 m.—27.396 (Lietuvos 
Universitetas 1922.11.16-1927.11.16. Pirmųjų penkerių veikimo metų 
apyskaita. Kaunas, 1927, p. 265-266). Jau šie skaičiai aiškiai liudija 
didžiulę reikšmę klinikų, kurios veikė ankštose Raudonojo kryžiaus 
ligoninės patalpose. Kaip matome, ligonių skaičius akių klinikoje 

buvo labai didelis, nes tai buvo vienintelė klinika Lietuvoje, kur buvo 
plačiai teikiama operacinė pagalba ligoniams. Visiškai pasikeitė darbo 
sąlygos, kai 1930 m. gale persikelta į nuosavas specialiai pastatytas ir 
įrengtas Universiteto akių klinikos patalpas Vytauto pr. 35a. Naujojoje 
klinikoje jau buvo įrengtas nemažas stacionarinis skyrius su 50 lovų. 
Apie klinikinio darbo intensyvumą akivaizdžiai kalba šie pirmojo 
dešimtmečio (1922-1932 m.) skaičiai: stacionarinių ligonių buvo 3.728, 
gulėtų dienų skaičius—80.926, ambulatorinių ligonių skaičius— 
43.387, apsilankymų skaičius—188.155, didesnių operacijų padaryta— 
5.652, kataraktos operacijų skaičius—1.124 (Vytauto Didžiojo Univer- 
sitetas. Antrųjų penkerių veikimo metų 1927.11.16-1932.1X.1 apyskaita. 
Kaunas, 1932, p. 265). 

Studentų dirbo klinikoje: 1922-1924 m.—22, 1924-1925 m.—46, 
1925-1926 m.—66, 1926-1927 m.—85 (Lietuvos Universitetas 1922-1927 
m., I. c., p. 267), o paskaitų klausėsi: 1927-1928 mokslo metais 64, 
1928-1929 m. m.—59, 1929-1930 m. m.—52, o pastačius naujas klinikas, 
klausytojų skaičius labai paaugo: 1930-1931 m. m. jų buvo 79, 1931- 
1932 m. m.—jau 116 (Vytauto Didžiojo Universitetas. Antrųjų 
penkerių veikimo metų apyskaita, I. c., p. 267). 

Universitete profesoriaudamas, P. Avižonis buvo puikus pedago- 
gas, pasižymjįs giliu dėstomojo dalyko pažinimu, mokėjimu aiškiai ir 
vaizdžiai dėstyti, puikiai organizuoti darbą. Jis buvo tolerantiškas 
kitokio įsitikinimo ar kitos tautybės žmonėms, nes ir pats nesikišo į 
partinę nesantarvę. 

Štai kaip apibūdina P. Avižonį profesorių, pedagogą ir žmogų jo 
klausytojai ir artimieji bendradarbiai. Gyd. R. Brombergas, 1925-1927 
m. studijavęs medicinos mokslą Lietuvos Universitete, šiaip pavaiz- 
duoja P. Avižonį: „Pirmu pamatymu prof. Avižonio išvaizda nerodė 
nieko ypatingo. Vidutinio ūgio, liesas, paprastu veidu, kokis gana 
dažnai pasitaiko lietuvių valstiečių tarpe, jis nesiskyrė iš aplinkinių 
tarpo. Tačiau, kad tai nepaprastas žmogus, būdavo aišku, kai jis 
pradėdavo kalbėti. Truputį palenkęs galvą į šoną, iš pradžių tyliu, 
toliau vis stiprėjančiu balsu, vis labiau įsitraukdamas, jis mums 
skaitydavo paskaitą arba nagrinėdavo su mumis ligonius. Pagrindinė 
mintis, kuri eidavo per visas jo mokslo studijas su mumis, buvo 
išmokyti studentus savarankiškai dirbti ir galvoti. Jis nepakęsdavo 
papūgiškumo, mechaniškai išmoktų sakinių. Tokius studentus dagiai 
ir negailestingai pašiepdavo. Nemėgdavo jis taip pat studentų, 
stengusiųsi žodžių gausumu pridengti savo nemokėjimą ... Jam 
nepatikdavo, kai studentas iš karto nustatydavo ligos diagnozę, nors 

ir teisingą. Jis geisdavo, kad studentas, tik išanalizavęs ligos duomenis 
ir paskui juos susintetizavęs, teisingai įsivaizduotų ligą su visais jos 
daugiariopumais. Jis reikalaudavo, kad gydytojas nebūtų siauras 
specialistas, jis norėjo, kad mes parodytume jam ir savo bendrinį 
išsilavinimą ... Norėdamas priartėti prie ligonio, jis stengdavosi 
kalbėti su juo jo gimtąja kalba. Dažnai paskaitų metu jis kalbėdavo su 
žydais ligoniais žydiškai, kurią kalbą jis gerai mokėjo ... Kaip 
okulistui, jam dažniausiai tekdavo susidurti su trachoma. Jisai manė, 
kad trachoma esanti neturtingųjų ir atsilikėlių liga. Kartą paskaitos 
metu jis pademonstravo mums palyginti jauną moterį, beveik 
apakusią nuo pannus trachomatosus. „Štai Lietuva“,—su širdgėla 
pasakė mums profesorius. Šitą patriotiškumą, geriausia to žodžio 
prasme, liaudies meilę, rūpestingumą liaudies sveikata profesorius 
stengdavosi mumyse įskiepyti. Jis buvo labai išsimokslinęs ir turėjo 
didelę erudiciją. Toks žmogus, kaip prof. P. Avižonis, be abejojimo, 
būtų galėjęs užimti profesoriaus katedrą ir kitose šalyse. Turiu 
pabrėžti, kad mes, studentai, laikėme jį talentingiausiu profesorium ir 
su mielu noru lankydavome jo paskaitas, nors ir prisibijodami jo 
griežtumo. Profesorius Avižonis kreipė dėmesį į tai, kaip medicinos 
kandidatai atlikdavo praktikos stažą jo klinikoje. Dažnai jis duodavo 
jiems įvairius klausimus ir būdavo labai patenkintas, gavęs gerą 
atsakymą. Bet duoti gerą atsakymą buvo labai sunku, nes jis 
reikalaudavo trumpumo ir tikslumo . .. Gydytojo profesiją velionis 
laikė labai garbinga ir reikalavo, kad gydytojas būtų prideramoje 
aukštumoje, kad rūpintųsi savo tobulinimu“ (R. Brombergas, Prof. P. 
Avižonis—pedagogas.—,„Medicina““, 1940, Nr. 5, p. 343-345). 

Iš P. Avižonio 1922 m. perėmęs Karo ligoninės akių skyrių dr. 
Juozas Marcinkus šiaip apibūdina savo pirmtaką: „„.. prof. P. 
Avižonis buvo ne tik didelių gabumų oftalmologas, bet kartu savo 
srityje geras pedagogas ir organizatorius. Jis pats daug dirbo, mokėjo 
ir kitus tam darbui patraukti. Ne vien studentus bei savo artimuosius 
bendradarbius, bet ir praktikuojančius Kaune okulistus dar pirmais 
profesoriavimo metais jis stengėsi savo darbu sudominti. Kas mėnuo 
jis visus Kauno okulistus susikviesdavo į kuklias tuometines klinikos 
būstines ir čia jiems demonstruodavo kiekvieną įdomesnį susirgimą, 
kiekvieną iš užsienio atvežtą ligoniams tirti aparatą, arba atpasako- 
davo tai, ką vertingesnio yra matęs užsieniuose būdamas. Kuria tema, 
iš karto, rodos, neįdomia ir sausa jis pradėdavo kalbėti, bekalbant ji 
virsdavo gyva, įdomia, įtikinama. Lengva ir įdomu buvo klausyti 
visuomet turiningų, skardžiu balsu, gražia dikcija jo daromų 

pranešimų bei prakalbų“ (J. Marcinkus, A. a. prof. P. Avižonis 
okulistas-oftalmologas.—, „Medicina“, 1940, Nr. 4, p. 263-264). 


Vienas P. Avižonio buvusių asistentų, dr. Pranas J. Bagdas 
(anksčiau Bagdanavičius), dirbęs Akių klinikoje paskutiniaisiais 
profesoriaus gyvenimo metais, rašo: „Man teko nuostabi laimė 
pažinti profesorių bent kiek iš arčiau. Toji pažintis visada pasiliko 
tiktai profesoriaus ir asistento santykių sampratoj, ir ta didelė riba, 
kuri skiria profesorių ir asistentą, niekuomet nebuvo nei pažeista, nei 
susiaurinta. Tačiau gyvenime atsitiko kai kada taip, kad retkarčiais 
pasirodydavo nuostabios prošvaistės, kur buvo galima pamatyti 
profesorių kaip nuostabų žmogų su tikrai nuostabiai šilta širdim ... 
Baigęs klausyti Medicinos fakultete medicinos skyrių ir gavęs 
medicinos kandidato pažymėjimą, pradėjau laikyti valstybinius 
egzaminus ir ieškojau vietos stažui atlikti ... Atėjo žinia, kad viena 
akių klinikos asistentė sunkiai susirgusi ir buvusi priversta išvažiuoti 
gydytis į kitus kraštus. O gal reikia pabandyti. Iš studijų meto žinoma 
buvo, kad profesorius nebuvo švelnus su visais mumis jaunais 
studijozais; taip pat žinoma buvo, kad profesorius yra tikrai labai 
daug reikalaujantis iš savo asistentų; tačiau buvo žinoma, kad jis 
nepriekabingas, tikrai orus ir tiesus profesorius ... Priėmė mane 
profesorius savo darbo kabinete .. . Peržvelgė mane padilbomis, kas 
buvo jam labai būdinga, nuo galvos iki kojų ir paklausė, ko aš būsiu 
atėjęs. Kai pasisakiau, kad norėčiau būti jo asistentu, paprašė sėstis ir 
pradėjo klausinėti, iš kur aš kilęs, kas mano tėvai, ar aš moku svetimų 
kalbų . . . Liepė parašyti prašymą ir įteikti sekretoriui. Aš paklausiau, 
ar fakulteto, ar klinikos raštinėje. Profesorius sulaikė mane ir 
paklausė: 

— Kur jūsų krašte žmonės laiko malkas? 

— Malkinėje, — atsakiau. 

— Tai kodėl raštinė, o ne raštinė? 

Pasakyti nebuvo ko. 

— Parašykite prašymą mano vardu ir palikite klinikos . .. 

— Raštinėje, — aš atsakiau. 

— Ateikite dirbti pirmą gruodžio. 

Taip prasidėjo mano darbas Akių klinikoje 1938 metų gruodžio 
pirmą. 

Darbas klinikoje pasirodė visai ne tas, kas buvo matoma studijų 
dienomis. Didelė tvarka ir nepaprastas švarumas. To reikalavo ta 
aplinkybė, kad daug ligonių klinikoje būdavo tiesiog baisiai 

trachmos sužalotomis akimis. Profesorius reikalavo, kad visas 
personalas tiesiog religiškai mazgotųysi rankas prieš kiekvieno ligonio 
palietimą. 

Vizitacijos metu, kada eidavome su profesorium iš vienos palatos 
į kitą, jisai mokėdavo vyresniajai sesutei parodyti, kur dulkės 
nusėdusios, retkarčiais pirštu pabraukęs kurį nors kamputį, savo 
išpurvintą pirštą parodydavo vyresniajai. 

Iš viso mokomojo personalo reikalavo, kad visi būtume 
tvarkingai apsirengę, apsiskutę ir susišukavę. Net Vytautas Avižonis, 
prieš jeidamas pas savo tėvą, paslapčiomis nuo mūsų susišukuodavo 
ir, tik gerai apsižiūrėjęs, belsdavosi į profesoriaus kabineto duris ... 

Paskaitoms demonstruotinus ligonis pasirinkdavo pats profeso- 
rius. Jis turėjo savo planą, kurio griežtai laikėsi, kad per metus būtų 
pademonstruotos studentams visos akių ligų rūšys. Paskaitų metu ne 
vieno studento buvo pašiaušti plaukai, ir ne vienas būdavo tikrai 
ištrenktas ir iškočiotas. Tas metodas buvo tai, kad akių ligas 
Medicinos fakultetas tikrai labai gerai išmokė savo studentus. 
Niekada nei vienam studentui neatleido nors ir mažiausios lietuvių 
kalbos klaidos ... 

Į gydytojo profesiją jisai žiūrėjo kaip į pašaukimą, atsidavimą 
ligonio gydymui, o ne į turto krovimą ...“ (P. J. Bagdas, Prof. dr. 
Petras Avižonis—mokslininkas.—,,Medicina“, 1975, Nr. 2 (503), p. 75- 
77). 


P. Avižonis mokslininkas, okulistas-oftalmologas 


P. Avižonis, 1900 m. baigęs medicinos mokslus Tartu universitete, 
tiek Ariogaloje, Žagarėje, tiek ir Šiauliuose daugiausia vertėsi 
bendrine medicinos praktika. Tačiau pamatęs, kad esama labai daug 
pacientų, sergančių įvairiomis akių ligomis ir neprisišaukiančių 
specialisto pagalbos (tuo metu okulistų būta tik Kaune ir Šiauliuose). 
nuo 1903 m. pamažu įsitraukia ir į akių ligų gydymą. Kaip jau anksčiau 
Minėta, tais metais į Zarasus buvo atvykęs Rusų carienės Marijos 
skrajojantis okulistų būrys, vadovaujamas Kazanės universiteto doc. 
Rimavičiaus. P. Avižonis nuvyksta į Zarasus ir įsijungia į to būrio 
darbą. Kartu su kitais to būrio specialistais stebi akių ligonius, seka 
gydymo būdus, dalyvauja daromose operacijose. P. Avižonis 
išsirūpina, kad ir Žagarėje būtų įsteigtas carienės Marijos aklųjų 
globos punktas, gauna instrumentų, pašalpos ir čia įkuria tokį punktą, 

kuriame jau galėjo gydyti ir operuoti akių ligonius. Punktas išlaikė ir 
dvi lovas beturčiams ligoniams, kuriems buvo teikiamas nemokamas 
ambulatorinis gydymas (J. Marcinkus, A. a. prof. P. Avižonis okulistas- 
oftalmologas.—,„Medicina““, 1940, Nr. 4, p. 260). Vėliau, norėdamas 
praturtinti akių ligų specialybės žinias, 1908 m. pavasarį dirbo Elenos 
Pavlovaitės instituto akių ligų klinikoje, 1911 m. pusę metų Tartu akių 
klinikoje, vadovaujamoje prof. A. G. Liutkevičiaus ir dr. Ozolinio, ir 
1913 m. visą mėnesį skrajojančiame okulistiniame būryje Trakuose. 
1911-1914 m. ištiria okulistiškai Gruzdžių ir Lygumų valsčių valstiečius, 
parašo disertaciją ir 1914 m. ją apgina Tartu universitete. I pasaulinio 
karo metu, kai buvo mobilizuotas į rusų kariuomenę, 1916-1918 m. 
Maskvoje buvo Akių-ausų ligų ligoninės direktorius. P. Avižonis jau 
tuomet buvo pagarsėjęs geru akių ligų specialistu. Nepriklausomoje 
Lietuvoje okulisto praktika vertėsi Šiauliuose. 1920 m. sausio mėn. iš 
Šiaulių persikėlė į Kauną ir čia sausio 30 d. paskiriamas Karo ligoninės 
akių skyriaus vedėju, kur dirbo iki 1921 m. rudens, po to jis vadovavo 
Lietuvos Raudonojo kryžiaus ligoninės Akių skyriui. 1920 m. sausio 31 
d., kaip minėta, pakviečiamas Aukštųjų kursų lektoriumi ir nuo 1921 
m. balandžio 27 d. tvarkė kursų Medicinos skyrių. Norėdamas dar 
labiau pagilinti savo specialybės žinias ir susipažinti su akių klinikų 
tvarkymu, 1921 m. dirbo Berlyno universiteto akių klinikose pas prof. 
Kruckmanną bei prof. Greeffą ir Karaliaučiaus universiteto klinikoje 
pas prof. Birch-Hirschfeldą (P. Avižonis, Įspūdžiai iš Berlyno ir 
Karaliaučiaus universitetinių akių klinikų. —,,Medicina“, 1922, Nr. 2, 
p. 86-92). 

1922 m. vasario 16 d. atidarius Lietuvos Universitetą, P. Avižonis 
daug laiko ir jėgų skyrė Medicinos fakulteto ir viso universiteto 
organizaciniam darbui. Ne mažiau jis rūpinosi ir oftalmologijos 
katedra bei Akių klinika. 1923 m. rugsėjo 1 d. laikytina oftalmologijos 
katedros įkūrimo data. P. Avižonis vėl vyksta tobulintis savo 
specialybėje—1923 m. rudenį jis dalyvavo Tarptautiniuose prof. A. 
Vogto plyšinės lempos kursuose Zuriche (P. Avižonis, Prof. Vogt'o 
plyšinės lempos kursas 1923 m. Ciuriche.—,,Medicina“, 1924, Nr. 1, p. 
47-56). Lietuvos Raudonojo kryžiaus Akių ligų klinika, kuriai 
vadovavo P. Avižonis, tam tikru susitarimu nuo 1923 m. rugsėjo 1 d. 
tapo Lietuvos Universiteto Akių klinika. Kad ir patalpos buvo ankštos 
ir aparatūra pradžioje menkoka, bet P. Avižonio energijos dėka 
puikiai sutvarkoma klinika ir poliklinika, garsas apie jas pasklinda 
visoje Lietuvoje, ir jos sutraukia daug ambulatorinių ir stacionarinių 
ligonių iš viso krašto. 

Akių klinikos statyba 


Didelis skaičius akimis sergančių žmonių, ribotos galimybės 
įvairioms akių ligoms gydyti Lietuvoje (ankštos patalpos Medicinos 
fakulteto Akių klinikoje, trūkumas paruoštų akių gydytojų)—buvo 
didžiausias P. Avižonio rūpestis. Plečiantis Medicinos fakultetui, 
senosiose klinikose nebebuvo įmanoma dirbti, todėl P. Avižonis ėmė 
rūpintis naujos Akių klinikos statyba. Tuo reikalu jis be paliovos darė 
žygių per Lietuvos Universitetą, Vidaus reikalų ministerijos Sveikatos 
departamentą ir atskirus vyriausybės narius. Pagaliau per Vidaus 
reikalų ministeriją gauta lėšų akių ligoninei statyti. P. Avižonis, 
remdamasis savo patirtimi, sudarė provizorinius planus tokiai 
ligoninei statyti. Susidarė sunkumų besirūpinant tinkamo žemės 
sklypo suradimu. 1929 m. Lietuvos vyriausybė Dr. Jono Basanavičiaus 
vardo karo ligoninės rajone išskyrė kampinį 4485 m dydžio ir 
336.375 lt. vertės žemės sklypą ir atidavė Lietuvos Universitetui, kad 
ten būtų pastatytos dvi klinikos: Akių ligų ir Ausų, nosies ir gerklės 
ligų. Deja, Karo sanitarijos skyriui pasipriešinus, to sklypo gavimas 
susitrukdė, o Seimo paskirti pinigai klinikų statybai buvo perduoti 
universitetui, kad galėtų tęsti Fizikos ir chemijos instituto rūmų 
statybos darbus Aleksote. P. Avižonis skaudžiai išgyveno tas abidvi 
nesėkmes. Bet jis rankų nenuleido ir toliau rūpinosi Akių klinikos 
statyba. Netrukus vyriausybė paskyrė lėšų abiejų klinikų statybai. 
Sudaryta abiejų klinikų statybos komisija: pirmininkas prof. Pranas 
Jodelė, Akių klinikos vedėjas prof. P. Avižonis, Ausų klinikos vedėjas 
prof. Petras Radzvickas. Bet komisijoje kilo nesutarimo kai kuriais 
klausimais. Apie tai to meto Medicinos fakulteto dekanas Vladas 
Lašas šiaip pasakoja: „Kiekvienas katedros vedėjas stengėsi atkovoti 
daugiau erdvės, bet mes neturėjome išeiti iš vieno milijono litų 
kredito ribų. Avižonis pretendavo turėti atskirą auditoriją tik akių 
klinikai, tąsyk tenka numatyti atskirą auditoriją ir ausų klinikai. Mudu 
su Radzvicku laikėmės nuomonės, kad vienos auditorijos užtenka 
abiem klinikoms. Tos pačios nuomonės buvo ir komisijos pirminin- 
kas. Avižoniui komisijoje tiek šito, tiek ir kai kurių kitų sumanymų 
apginti nepasisekė, ir jis atsisakė iš komisijos narių. Susidarė keista 
padėtis. Projektuojama klinika, o jos šefas nedalyvauja projektavimo 
ir statybos darbe. Kilo pavojus, kad iširs statyba. Pranešu apie tai 
medicinos fakulteto tarybai ir siūlau išrinkti kitą narį. Kažkas siūlo 
prof. P. Mažylį, kaip žmogų praktišką ir nusimanantį statybose, nes jis 
organizavo Raudonojo Kryžiaus ligoninės operacinio bloko statybą. 

Tačiau Mažylis griežtai atsisako, pareikšdamas, kad nenorįs būti 
baramas už galimas klaidas ir nepasisekimus statyboje, nedalyvaujant 
akių klinikos vedėjui. Toks pareiškimas nubaidė ir kitus. Medicinos 
fakulteto tarybai nesugebant sudaryti statybos komisijos, galėjo 
sugriūti statyba, ir aš pasiūliau savo kandidatūrą“ (Aukštosios 
mokyklos kūrimasis ir vystymasis Kaune. Vilnius, 1967, p. 81-82). 

Kuri gi buvo nesutarimo priežastis, dėl kurios P. Avižonis buvo 
priverstas pasitraukti iš komisijos? Apie tai mus informuoja dr. Vyt. 
Avižonis. Jo tėvas P. Avižonis griežtai priešinosi, abiejų klinikų 
įruošimui po vienu stogu. Jis reikalvao, kad Akių ligų klinika būtų 
atskirta nuo Ausų, nosies ir gerklės ligų klinikos, kad abidvi klinikos 
turėtų savo atskiras patalpas ir ligoninės reikmenis (lovas, baltinius, 
baldus, indus ir kt.). Motyvas—infekcijos pavojus. Statybos komisija, 
matyti, taupumo sumetimais norėjo, kad tarpusavyje sujungtos 
klinikos turėtų daugiau naudingo ploto. P. Avižonis kietai laikėsi savo 
nusistatymo: jis ne tik išėjo iš komisijos, bet norėjo net pasitraukti iš 
universiteto. Dekanas VI. Lašas prašęs dr. Vyt. Avižonį, kad bandytų 
perkalbėti savo tėvą grįžti komisijon, o fakultetas bandysiąs, kiek 
būsią įmanoma, patenkinti P. Avižonio reikalavimus. Pagaliau P. 
Avižonis sutiko grįžti komisijon. Akių ir Ausų klinikų planai buvo 
perdirbti, patalpos buvo griežtai arskirtos. Toks pat principas 
išlaikytas personalo ir ligoninės reikmenų atžvilgiu. 

Ir 1929 m. liepos 18 d. įvyko iškilmingas klinikų rūmų kertinio 
akmens ir pamatų pašventinimas, dalyvaujant aukštiesiems valdžios 
pareigūnams, dideliam būriui Medicinos fakulteto narių ir svečiams. 
Ta proga pasirašytas toks aktas: 


„Tūkstantis devyni šimtai dvidešimts devintųjų metų liepos 
mėnesio 18 dieną, Nepriklausomos valstybės gyvenimo dvyliktaisiais 
metais, esant Lietuvos Respublikos Prezidentu Antanui Smetonai, 
Ministeriu Pirmininku profesoriui Augustinui Voldemarui, Švietimo 
ministeriu inžinieriui Konstantinui Šakeniui, Universiteto rektorium 
profesoriui Pranui Jodelei, Medicinos fakulteto dekanu profesoriui 
Vladui Lašui, Laikinojoje Lietuvos sostinėje Kaune, Vytauto pros- 
pekte, Universiteto žemės sklype, Vyriausiam kariuomenės kapelio- 
nui Vladui Mironui vietą pašventinus, dalyvaujant žemiau pasirašiu- 
siems, dedama kertinis akmuo Lietuvos Universiteto Akių ir Ausų 
klinikoms. Statybą veda komisija, kurios pirmininkas—rektorius prof. 
Pranas Jodelė, nariai: Medicinos fakulteto dekanas prof. Vladas Lašas, 
Ausų, nosies ir gerklės ligų klinikos vedėjas prof. Petras Radzvickas, 

dalyvaujant Valstybės Kontrolės atstovui Juozui Svencickui. Projektas 
ir priežiūra dipl. archit. Vytauto Landsbergio, statybos darbus atlieka 
firma "Broliai D. ir G. Ilgovskiai ir J. Judelevičius“ “ (Vytauto Didžiojo 
Universitetas. Antrųjų penkerių veikimo metų 1927.11.16-1932.1X.1 
apyskaita. Kaunas, 1932, p. 162). 

Klinikų statyba su įrengimais atsiėjo 1 milijonas litų. Klinikos 
oficialiai atidarytos 1930 m. lapkričio 30 d. Į iškilmes atvyko Valstybės 
prezidentas A. Smetona, ministras pirmininkas J. Tūbelis, švietimo 
ministras K. Šakenis, Vytauto Didžiojo universiteto vadovybė ir 
daugelis universiteto vyresniojo ir jaunesniojo mokslo personalo 
narių. Rūmų pašventinimo aktui pasibaigus, statybos komiteto 
pirmininkas prof. P. Juodelė perdavė raktus švietimo ministrui, jis, 
palinkėjęs sėkmingo darbo klinikoms, raktus perdavė VDU rektoriui, 
šis Medicinos fakulteto dekanui, o pastarasis atidavė raktus rūmų 
šeimininkams—klinikų direktoriams P. Avižoniui ir P. Radzvickui. 

P. Avižonis turėjo daug rūpesčių, kol Akių kliniką įrengė ir ją 
atidarė. Apie tai jis pats rašo: „Klinikos statybos darbai antrajame 1930 
m. statybos sezone vyko gana lėtai. Buvo numatyta ir su rangovais 
sutarta baigti statybą iki rugsėjo 1 dienos, bet ir ligi metų pabaigos dar 
nebuvo visi darbai kaip reikiant baigti. Todėl visą 1930 m. rudens 
semestrą teko dar vargti Raud. Kryžiaus ligoninėje, vargti tikrąja to 
žodžio prasme, nes dėl pradėto kapitalinio ligoninės remonto 
stacionarinis akių skyrius buvo beveik visiškai uždarytas ir studentų 
mokymo darbas teko dirbti ankštose poliklinikos patalpose. 


Belaukiant statybos darbų pabaigos, buvo pradėta rūpintis 
klinikos vidaus įrengimu dar neturint paskirtų kreditų: buvo 
susirašinėjama su įvairiomis fimomis dėl kainų ir pristatymo sąlygų, 
buvo lankytasi kai kuriose Berlyno firmose, nuvykta į tarptautinę 
higienos parodą Dresdene ir čia specialiai žiūrėta moderniškojo 
ligonių įrengimo skyriai .. . Klinika dar neturėjo pagalbinio perso- 
nalo, ir visas susirašinėjimų, užsakymų, pirkimų, priėmimų, atsiskai- 
tymų darbas gulo ant pečių paties profesoriaus ir asistentų ... Po 
oficialaus atidarymo akto klinika dar ne tuoj pradėjo veikti. 
Poliklinika buvo atidaryta ir pirmutinis ligonis buvo paguldytas tik 
gruodžio mėn. 17 d. Bet ligi tik klinika pradėjo veikti, ji netrukus 
prisipildė ligonių. Statytoji penkioms dešimtims lovų, ji jau vasario 
mėnesį dažnai turėdavo daugiau negu 50 ligonių (vidutiniškai 49 
ligonius kasdien). Poliklinika taip pat būdavo gausiai ligonių 
lankoma: per pirmuosius tris mėnesius būdavo kasdien 16 pirmkarčių 


153 


ligonių, o su pakartotiniais būdavo kasdien 57 apsilankymų. Kiek 
intensyvus buvo mediciniškasis klinikos darbas, galima spręsti iš 
padarytų per pirmuosius tris mėnesius operacijų skaičiaus. Iš viso 
buvo padaryta 233 operacijos; tame skaičiuje sunkesniųjų operacijų 
buvo 108; vienų tik kataraktos operacijų buvo padaryta 42...“ 
(Vytauto Didžiojo Universitetas 1930-1931 mokslo metais. Kaunas, 
1931, p. 94-95). 

Klinika buvo moderniai įrengta, turėjo stacionarinį skyrių, kaip 
minėta, su 50 lovų, erdvią ambulatoriją, aseptinę ir septinę operacinę 
su sterilizacijos kambariu, laboratoriją su pagrindine aparatūra 
bakteriologiniams ir histologiniams tyrimams, fotografijos laborato- 
riją, biblioteką, salę studentų paskaitoms ir pratyboms, specialius 
būstus su modernia aparatūra ligoniams tirti ir gydyti. Be to, klinika 
buvo aprūpinta voniomis praustuvais, atitinkamu signalizacijos, 
automatinio telefono ir radijo tinklu. Klinika buvo gerai aprūpinta 
mokslo priemonėmis: epidiaskopu, didžiuoju Gullstrando oftalmos- 
kopu, paralaksiniu refraktometru, Javal-Scgiotzo oftalmometru, 
Gullstrando plyšinėmis lempomis su mikroskopais akims, Wessely 
demonstruojamuoju oftalmoskopu, Nagelio adaptometru, didžiuoju 
elektromagnetu, pantostatais, mikroskopais, mikrotomais, sterilizato- 
riais, distiliatoriais ir kitais aparatais (Vytauto Didžiojo Universitetas. 
Antrųjų penkerių veikimo metų apyskaita, 1. c., p. 266-267). 

Akių klinika suvaidino labai didelį vaidmenį, rūpinantis akių 
sveikatingumu Lietuvoje. Ji buvo skirta ligonių gydymui, studentų 
mokymui, specialistų paruošimui ir moksliniam darbui. Kaip matyti iš 
P. Avižonio „Medicinoje“ duodamų Akių klinikos metinių apyskaitų, 
klinikos ambulatorijoje kasmet būdavo apžiūrima nuo 15.000 iki 
25.000 ligonių, klinikoje kasmet turėta nuo 350 iki 800 stacionarinių 
ligonių, kasmet buvo padaroma apie 1.000 katarakto ir kitokių 
operacijų, iš jų apie pusę didesnių. 1934 m. mokestis už gydymąsi 
buvo šis: į stacionarinį skyrių buvo guldomi ligoniai tik už mokestį, 
bet už beturčius užmokėdavo atitinkamos savivaldybės; mokestis II 
klasėje buvo po 15 litų už dieną ir skyrium už operaciją; III klasėje 
buvo imama po 7,5 It. už dieną kartu su operacija; ambulatorijoje 
mokama už pirmąjį apsilankymą 2 litu ir skyrium už operacijas; 
pakartotiniai ligoniai, kad ir visus metus kasdien lankytųsi, nieko 
nemokėjo (P. Avižonis, Okulistinė pagelba Lietuvoje. — „Medicina“, 
1934, Nr. 10, p. 582). 

Toje klinikoje P. Avižonis dirbo iki pat 1939 m. rudens, kad ir 
labai negaluodamas. Tų metų rugsėjo 1 d. kilus vokiečių-Ienkų karui, 

rugsėjo 20 d. klinikai skubiai teko išsikelti į Lietuvos Raudonojo 
kryžiaus ligoninės patalpas, nes abi klinikos buvo užimtos Lietuvos 
kariuomenės reikalams. P. Avižonis labai išgyveno šį skaudų smūgį. 
Vėliau Akių klinika vėl grįžo atgal į savo rūmus, bet ji jau buvo Karo 
ligoninės dalis. 

Kad susidarytume gyvesnį klinikos reikšmės Lietuvai ir paties P. 
Avižonio garso vaizdą, stabtelėkime ties dr. P. J. Bagdo įspūdžiais: 
„Kiekvieną rytą akių klinikos laukiamasis kambarys būdavo pilnas 
ligonių iš visos Lietuvos. Jie laukdavo iki vėlaus vakaro, kad būtų 
profesoriaus pagydyti. Visa Lietuva žinojo apie profesorių Avižonį. 
Daugiau kaip tūkstantis jaunų gydytojų, profesoriaus išmokytų, 
pasklido po visą kraštą. Beveik kiekviename apskrities mieste buvo 
akių ligų gydytojas, to paties profesoriaus išmokslintas ir ištobulintas 
akių ligų specialybėje, tačiau akių ligų klinikos laukiamasis nie- 
kuomet nebuvo tuščias. Pasikeitė tiek tiktai, kad atsirasdavo daugiau 
komplikuotesnių susirgimų, kur profesoriaus mokiniai šaukdavosi 
mokytojo pagalbos. Visai nenuostabu, kad profesorius po daug metų 
kruopštaus ir nepaprastai ištvermingo darbo buvo žinomas visame 
krašte, tačiau labai nuostabu, kad tas vienas vienintelis medicinos 
fakulteto profesorius buvo žinomas Europoje, kaip mokslininkas, 
parašęs daug straipsnių, dalyvavęs pasauliniuose oftalmologiniuose 
kongresuose su savo paskaitomis, stebinęs savo išmintimi vokiečius, 
belgus, prancūzus, estus, švedus ir kitus. Buvo tikrai nuostabu, kaip 
aukštai tas profesorius buvo vertinamas Europoje ir net Egipte“ (P. J. 
Bagdas, Prof. dr. Petras Avižonis—mokslininkas.—,,Medicina“, 1975, 
Nr. 2 (50), p. 75). 

P. Avižonį, kaip puikų akių ligų specialistą ir operatorių, gražiai 
apibūdina dr. J. Marcinkus: „Akių organas savo matais nors ir yra 
labai mažas ir žmogaus organizme nedaug vietos teužima, tačiau to 
organo anatomija, fiziologija, o ypač patologija ir terapija yra tiek 
sudėtingos ir tiek išsivysčiusios, jog visa tai iki smulkmenų aprėpti gali 
tik tas, kuris turi ypatingų gabumų ir tai disciplinai ypatingo 
patraukimo. Tik tuo būdu ir galima išaiškinti oftalmologijos srityje 
velionio pasiektus rezultatus“ (J. Marcinkus, A. a. prof. P. Avižonis 
okulistas-oftalmologas.—, „Medicina“, 1940, Nr. 4, p. 262). P. Avižonio 
sėkmingą gydymo darbą tas pats J. Marcinkus taip charakterizuoja: 
„Kai kurių retesnių susirgimų gydymo srityje prof. P. Avižonis yra 
padaręs nuostabią pažangą. Aklumui įspėti ar pašalinti jo daromos 
operacijos pasižymi dideliu preciziškumu. Šimtai patekusių į tamsą ir 
nusiminimą žmonių jo rankų dėka atgauna šviesybę ir grąžinami 


155 


aktyviam gyvenimui“ (J. Marcinkus, A. a. prof. P. Avižonis okulistas- 
oftalmologas, 1. c., p. 262). 


P. Avižonio kova su aklumu ir trachoma 


P. Avižonis visą savo gydytojo patirtį ir pajėgas skyrė kovai su 
žmonių aklumu, ypač su trachoma ir jos plitimu Lietuvoje. Bedirbda- 
mas gydytojo darbą Žagarėje, vėliau Šiauliuose, P. Avižonis susidūrė 
su dideliu skaičiumi žmonių, sergančių trachoma. Todėl jis, stengda- 
masis pradėti planingą kovą su ta socialine nelaime, jau 1905 m. 
„Vilniaus Žiniose“ (Nr. 5) rašė apie „Akių ligą trachomą“. 1909 m. 
Vilniuje išleido knygutę apie trachomą. 1912 m. Lietuvių mokslo 
draugijos visuotiniame susirinkime Vilniuje skaitė išsamų referatą 
apie aklumą ir trachomą Lietuvoje (išsp. „Lietuvių Tautoje“, kn. 2, 
dalis 2. Vilnius, 1913, p. 181-190), kur duota kruopščiai surinktos 
statistikos duomenų. Tais pačiais metais „Medicinoje ir Gamtoje“ 
(Nr. 1) paskelbė straipsnį apie „Trachomos išsiplatinimą Mažojoje ir 
Didžiojoje Lietuvoje“. P. Avižonis, berinkdamas medžiagą disertaci- 
jai, 1911 m. apžiūrėjo visų Gruzdžių ir Lygumų valsčių (Šiaulių aps.) 
gyventojų akis. Iš 15.000 apžiūrėtų žmonių rasta 5.000 sergančių 
trachoma (33.996). Trachoma buvo labai išplitusi ir vaikų tarpe. 
Pavyzdžiui, 1-5 metų amžiaus vaikų su trachoma rasta 24,47, 6-10 
metų amžiaus—36,34 ir 11-15 metų—40,94 (P. Avižonis, Kova su 
trachoma. Raseiniai, 1920, p. 4-5). 


Didelės reikšmės tolesnei kovai su trachoma turėjo jo 1914 m. 
Tartu universitete apginta medicinos daktaro disertacija „Lietuvių 
valstiečių akių ligos ir aklumas Gruzdžių ir Lygumų valsčiuose, Šiaulių 
apskrityje, Kauno gubernijoje“ (išsp. rusiškai Dorpate 1914 m.,304 p.) 
Ta disertacija, kaip teisingai pastebi dr. J. Marcinkus, „be grynai 
teorinės mokslinės vertės, turi nemažos ir praktinės svarbos. Joje 
pirmą kartą savo krašto sūnus vaizdžiai duomenimis apibūdina 
šiaurinės Lietuvos dalyje aklumo plitimą, jo priežastis, jo daromą 
gyventojams ir kraštui žalą. Daug kas nustebo sužinojęs, kad 604 
aklųjų yra matymo netekę dėl lengvai išvengiamos priežasties—dėl 
akių ligos trachomos. Toji liūdna išvada ir kitos iškeltos disertacijoje 
mintys paskatino ne vieną okulistą toje srityje tęsti tolimesnius 
tyrinėjimus“ (J. Marcinkus, A.a. prof. P. Avižonis okulistas- 
oftalmologas, 1. c., p. 262). 

Prof. P. Avižonis karikatūristo akimis (dr. A. Volockis, 1929 m.). 

Akių ligų profilaktikos reikalui P. Avižonis 1915 m. Vilniuje 
išleido knygutę „Apie akių ligąg—trachomą“. 1920 m. išspausdino dvi 
knygutes: „Kova su trachoma“ (ją išleido Šiaulių Apskrities valdyba 
10.000 tiražu) ir „Kova su limpamomis ligomis“, kurioje ir trachomai 
skiriamas didelis dėmesys. 

Pradėjęs dirbti Aukštuosiuose kursuose ir Lietuvos Universitete, 
P. Avižonis dar labiau išvystė planingą kovą su trachoma. Stengdama- 
sis įtraukti į tą darbą ir kitus gydytojus, „Medicinos“ žurnale 
paskelbia nemaža straipsnių tuo klausimu. Pavyzdžiui, 1921 m. 
„Medicinoje“ randame šiuos jo straipsnius: „Kaip organizuoti kovą 
su trachoma“ (Nr. 1), „Gydytojų praktikų uždaviniai kovoje su 
aklumu“ (Nr. 10), „Apie trachomos gydymą“ (Nr. 11), „Kovos su 
trachoma organizacijos planas“ (Nr. 11). Prieš šaukiant II Lietuvos 
gydytojų suvažiavimą 1922 m., P. Avižonis paruošė medžiagos 
sumanymui, kad būtų išleistas įstatymas kovai su trachoma (P. 
Avižonis, Kovai su trachoma įstatymo sumanymas.—,,Medicina““, 
1922, Nr. 11-12, p. 563-568; tuo pačiu reikalu 1923 m. išspausdinta ir 
atskira knygutė „Kovai su trachoma įstatymo sumanymas“). Jo paties 
paruošto įstatymo projekto reikalu 1923 m. „Medicinoje“ (Nr. 12) 
išdėstė ir savo komentarus: „Kovai su trachoma įstatymo sumanymo 
paaiškinamasis raštas“. Besirūpindamas to įstatymo įgyvendinimu, 
kreipėsi į atitinkamas valdžios įstaigas, bet, deja, tas jo sumanymas 
nevirto įstatymu. 

Tik P. Avižonio dėka prieita prie sistemingos kovos su trachoma. 
1924, 1926-1927 m. ir vėliau atlikta plataus masto akių tyrimai Kauno 
ir provincijos mokyklose, bendrabučiuose ir senelių prieglaudose. 
Pavyzdžiui, 1924 m. Akių klinikos iniciatyva P. Avižonio asistentas dr. 
Jurgis Prialgauskas-Gedaugas apžiūrėjo 44 Kauno pradžios mokyklų 
3.728 mokinius trachomos plitimui tirti. Rasta trachomuotų net 114 
(Ų. Prialgauskas, Trachoma Kauno miesto pradžios mokyklose 1924 
m.—,Medicina“, 1925, Nr. 7-8, p. 454-470). Tas pats dr. J. Prialgauskas 
dalyvavo Lietuvos aklųjų surašyme ir ištyrė akluosius Šiaulių ir 
Mažeikių apskrityse. Tyrimų rezultatus trumpai suglaudė P. Avižonis 
(P. Avižonis, Trachoma Kauno mokyklose ir apskritai Lietuvoje.— 
„Lietuva“, 1924, Nr. 165, p. 3-4). 1926-1927 m. pats P. Avižonis 
apžiūrėjo visų Kauno aukštesniųjų mokyklų mokinių akis. Apžiūrė- 
jimo metu surasta 3,1996 sergančių trachoma (P. Avižonis, Trachoma 
Kauno aukštesniosiose mokyklose.— „Medicina“, 1927, Nr. 8, p. 440- 
452). 1931 m. dr. M. Korganovaitė ir dr. L. Epšteinas patikrino 5.886 
Kauno pradžios mokyklų mokinius. Trachomuotų rasta 1,596. 1935 m. 

dr. P. Kazlauskas, ištyręs 3.286 Kauno ir priemiesčių pradžios mokyklų 
mokinius, rado 1,9576 sergančių trachoma (,„Medicina“, 1936, Nr. 2, p. 
121). P. Avižonis ruošdavo Akių klinikoje gydytojams kursus, kur 
supažindinavo su trachomos liga ir jos gydymo būdu. Pavyzdžiui, 
1926 m. lapkričio 29-gruodžio 4 d. Medicinos fakultetas suruošė 
gydytojams pasitobulinimo kursus, kuriems vadovavo P. Avižonis. 
Kursuose Medicinos fakulteto dėstytojai skaitė net 21 paskaitą. 
Klausytojai dalyvavo klinikose ligonių vizitacijose, operacijose ir 
institutų darbuose. Tuo pačiu laiku P. Avižonis su Akių klinikos 
asistentais suruošė pasitobulinamąjį trachomos kursą, kuris truko 10 
dienų (XI.29-XII:8). Tų kursų tikslas—pamokyti bendrosios praktikos 
gydytojus pažinti ir gydyti trachomą (P. Avižonis, Pasitobulinamieji 
gydytojams kursai.—,,Medicina“, 1926, Nr. 8-9, p. 494-495). 1928 m. P. 
Avižonis kreipėsi į gydytojus trachomos sustabdymo reikalu (P. 
Avižonis, Atviras laiškas gydytojams trachomos plitimo ir kovos su ja 
klausimu.—,,Medicina“, 1928, Nr. 8, p. 578). 1930 m. „Medicinoje (Nr. 
8, p. 533-546) jis vėl rašo „Apie trachomos išsiplatinimą Lietuvoje“. Tų 
pačių metų „Medicinoje“ (Nr. 9, p. 642-644) informuoja apie 
Tarptautinę organizaciją kovai su trachoma. 1933 m. „Vytauto 
Didžiojo Universiteto Medicinos Fakulteto Darbuose“ (t. I, kn. 1, p. 
7-29) išspausdino studiją apie „Ankstyvą trachomos diagnozę“. 1935 
m. Lietuvos Gydytojų sąjunga kartu su VDU Medicinos fakultetu 
sausio 3-15 d. suruošė gydytojams tobulinamuosius kursus. Organiza- 
cinį komitetą sudarė daktarai: Pr. Gudavičius (pirm.), L. Finkelšteinas, 
P. Avižonis, Pr. Mažylis ir J. Blažys (sekr.). P. Avižonis kursuose skaitė 
apie „Skubiąją pagalbą akių susirgimuose“. Pagaliau 1938 m. 
„Medicinoje“ (Nr. 4, p. 291-301) P. Avižonis suteikia daug vertingų 
duomenų apie kovą su trachoma Vilniaus krašte. 

Į kovą su trachoma įsijungus P. Avižonio auklėtiniams, jo 
bendradarbiams Akių klinikoje ir atskiriems gydytojams bei įvedus 
nemokamą trachomos gydymą ligoninėse ir akių ambulatorijose, 
susirgimų skaičius trachoma Lietuvoje labai sumažėjo. Jau atsirado 
daugiau įstaigų akių ligoms gydyti. 1934 m. buvo 4 ligoninės ir 4 
ambulatorijos, kur žmonėms buvo teikiama okulistinė pagalba. 
Didžiausia jų buvo Vytauto Didžiojo universiteto Akių klinika, 
vadovaujama P. Avižonio. Antras svarbus centras yra buvęs Šiau- 
liuose. Pirmiausia paminėtina Apskrities savivaldybės akių ligoninė, 
vadovaujama dr. J. Prialgausko. Ligoninė turėjo stacionarinį skyrių su 
20 lovų ir ambulatoriją. Stacionariniame skyriuje gulėdavo kasmet 
vidutiniškai 205 ligoniai, ambulatoriškai gydydavosi 2.150 ligonių, 

kurie per metus lankydavosi 8.100 kartų, operacijų kasmet buvo 
padaroma 520, iš jų 175 didesnės. Šiaulių apskrities gyventojams 
trachoma gydoma ligoninėje nemokamai. Šiaulių mieste visų 
mokyklų vaikų sveikata tikrinama specialaus mokyklų gydytojo 2 
kartus per metus, o apskrityje pradžios mokyklų vaikų sveikata 
žiūrima 1 kartą per metus. Kartu buvo žiūrima ir akių, ypač 
trachomos. Panevėžio Apskrities ligoninėje yra buvęs Akių skyrius, 
įsteigtas 1933 m. spalio 1 d. Skyriui vadovavo dr. A. Bridžius. 
Trachomos gydymas nemokamas. Stacionarinio skyriaus ligonių 
skaičius apie 100, ambulatarijos—apie 1.000, operacijų per metus 
padaroma apie 225, iš jų didesnių apie 25. Karo ligoninės Akių skyriui 
vadovavo dr. J. Nemeikša. Be to, keturiose ambulatorijose veikė akių 
skyriai: Kauno Miesto savivaldybės, Kauno Miesto ligonių kasos ir 
Žydų „Oze“ draugijos ambulatorijose Kaune ir Panevėžyje (P. 
Avižonis, Okulistinė pagelba Lietuvoje.—,,Medicina““, 1934, Nr. 10, p. 
582-583). 


P. Avižonis, suprasdamas, kad tik valstybiniu mastu vedama kova 
su trachoma gali būti sėkminga, buvo paruošęs ir kovai su trachoma 
įstatymo projektą. 

P. Avižonis rūpinosi ne tik kova su aklumu, bet taip ir į tą didelę 
nedalią patekusiais žmonėmis. Jau 1923 m. II Lietuvos gydytojų 
suvažiavime skaitė paskaitą apie organizuotos aklųjų globos būti- 
nybę, nurodydamas kitų kraštų pavyzdžius, kaip tas reikalas turėtų 
būti tvarkomas (P. Avižonis, Aklųjų globojimas kitur ir Lietuvoje. — 
Antrasis Lietuvos gydytojų suvažiavimas 1923 m. vasario 22-24 d. 
Kaunas, 1923, p. 168-179; tas pats straipsnis išsp. ir „Medicinoje“, 
1923, Nr. 11). 1926 m. Kaune ir buvo įsteigta Aklųjų draugija (nuo 1930 
m. persiorganizavo į Akliesiems globoti draugiją), kuri 1928 m. įkūrė 
Aklųjų institutą. Tame institute buvo mokoma aklųjų rašto, amatų ir 
kt. P. Avižonis daug padėjo draugijai patarimais ir bendradarbiavo tos 
draugijos leidinyje „Aklųjų Dalia“. 


Komandiruotės į užsienį 


P. Avižonis, būdamas Lietuvos Universiteto ir Vytauto Didžiojo 
universiteto profesorius ir žymus akių ligų specialistas, dalyvaudavo 
vokiečių, prancūzų, pabaltiečių oftalmologų suvažiavimuose, tarp- 
tautiniuose oftalmologų kongresuose ir atstovaudavo Lietuvos 
mokslui kitomis progomis. Štai jo svarbesnės komandiruotės: 

1922 m., norėdamas susipažinti su akių klinikų įrengimais bei jų 
tvarkymu, lankėsi Berlyno ir Karaliaučiaus universitetų akių kliniko- 
se (P. Avižonis, Įspūdžiai iš Berlyno ir Karaliaučiaus universitetinių 
akių klinikų.—, „Medicina“, 1922, Nr. 2, p. 86-92). 

1923 m. Zūriche lankė prof. Vogto plyšinės lempos kursus (P. 
Avižonis, Prof. Vogt'o plyšinės lempos kursas 1923 m. Ciuriche.— 
„Medicina“, 1924, Nr. 1, p. 47-56). 

1924 m. birželio 12-14 d. dalyvavo XLIV Vokiečių oftalmologų 
draugijos suvažiavime Heidelberge (P. Avižonis, Apyskaita iš koman- 
diruotės į 44-tąjį Vokiečių oftalmologų draugijos suvažiavimą 
Heidelberge 1-14 d. birželio 1924 m.—,,Medicina““, 1924, Nr. 12, p. 
996-1007). 

1925 m. atstovavo Lietuvai ir Lietuvos Universitetui Jeruzalės 
universiteto atidarymo iškilmėse. Ten kovo 30 d. pasakė kalbą 
hebraiškai. P. Avižonio sveikinamąjį žodį Lietuvoje buvo išvertęs 
hebrajų kalbon vienas jo pacientas—rabinas. Plaukdamas laivu į 
iškilmes, tą hebrajų kalba parašytą sveikinamąjį žodį išmoko ir 
atidaryme pakalbėjo hebraiškai, nesinaudodamas rašytu tekstu. Kalba 
paliko gilų įspūdį. Iš Jeruzalės per Aleksandriją dar buvo nuvykę į 
Neapolį ir kitur (plačiau apie tą kelionę: „Medicina“, 1925, Nr. 6-7, p. 
504-505). 

1927 m. birželio 9-11 d. dalyvavo Vokiečių oftalmologų draugijos 
suvažiavime Heidelberge, kur skaitė pranešimą, tema „Zur Frage 
ūber den Zusammenhang der einseitigen Elephantiasis des Oberlides 
mit Erweiterung der Sella turcica“. Grįždamas aplankė Berlyno ir 
Karaliaučiaus universitetų akių klinikas. 

1928 m. net tris kartus buvo išvykęs į užsienį. Kovo 30-31 d. kartu 
su kitais Medicinos fakulteto profesoriais lankė Latvijos Universiteto 
Medicinos fakultetą ir skaitė paskaitą latviškai, tema „Par akli 
dzimušo un operšėto mūcišanu redzėt“ (išsp. „Latvijas Arstu Žurnals“, 
1928, Nr. 5-6, p. 154-160). Rugpiūčio 6-8 d. dalyvavo Vokiečių 
oftalmologų draugijos suvažiavime Heidelberge, kur skaitė pra- 
nešimą „Uber schūdliche Folgen der Trūnendrisenentfernung“ (išsp. 
„Bericht ūber die 47-te Zusammenkunit der Deutschen Ophtalmo- 
logischen Gesellschaft in Heidelberg“, 1928, p. 340-344). Rugsėjo 8-9 
d. Rygoje dalyvavo II Latvijos gydytojų ir dantų gydytojų kongrese, 
kur padarė pranešimą „Zur Unschūdlichkeitstrage der Tranendrūse- 
nentfernung“ (išsp. „Latvijas Arstu Žurnals“, Nr. 5-6, p. 400-405). Šio 
kongreso metu P. Avižonis su Rubertsu ir Blessingu sutarė šaukti 
periodinius Pabaltijo valstybių oftalmologų kongresus. Tokių kon- 

gresų iki II pasaulinio karo buvo sušaukta net penki. P. Avižonis buvo 
vienas Pabaltijo oftalmologų tarybos steigėjų. Tą tarybą sudarydavo 
Pabaltijo valstybių akių klinikų direktoriai. Prieš II pasaulinį karą P. 
Avižoniui teko būti tos tarybos pirmininku. 

1929 m. rugsėjo 5-13 d. P. Avižonis dalyvavo XIII TArptautiniame 
oitalmologų kongrese Amsterdame, kur buvo vienos sekcijos pirmi- 
ninku. 

Pasibaigus Amsterdamo kongresui, rugsėjo 14 d. P. Avižonis 
atstovavo Lietuvos Raudonajam kryžiui. Tarptautinės draugijos 
kovai su aklumu steigiamajame susirinkime Hagoje ir ten pat 
įvykusioje Tarptautinėje konferencijoje kovai su trachoma. Po 
Hagos kongreso ir konferencijos P. Avižonis susipažino su Amster- 
damo, Leideno ir Utrechto universitetų klinikomis, o grįždamas į 
Lietuvą, dar buvo užsukęs Paryžiun apžiūrėti akių klinikos ir 
ligoninių. 

1930 m. P. Avižonis buvo komandiruotas į du oftalmologų 
suvažiavimus ir į tarptautinę konferenciją Ženevoje. Gegužės 24-25 d. 
dalyvavo II Pabaltijo oftalmologų suvažiavime Tartu mieste, kur 
padarė pranešimą „Uber spontane Verlagerung der orbitalen 
Tranendrūse“ (P. Avižonis, Pabaltijo oftalmologų suvažiavimas Tartu- 
Dorpate 1930.V.24-25.—,,Medicina“, 1930, Nr. 8, p. 588-589). Birželio 
12-14 d. dalyvavo Vokiečių oftalmologų draugijos suvažiavime 
Heidelberge. Šios komandiruotės proga aplankė tarptautinę higienos 
parodą Drezdene ir arčiau susipažino su moderniu ligoninių 
įrengimu. Vidaus reikalų ministerijos komandiruotas, liepos 26-27 d. 
Ženevoje dalyvavo Tarptautinės organizacijos kovai su trachoma 
susirinkime. Ta proga aplankė Ženevos ir Lozanos universitetų akių 
klinikas (P. Avižonis, Tarptautinė organizacija kovai su trachoma.— 
„Medicina“, 1930, Nr. 9, p. 642-644). 

1931 m. gegužės 4-7 d. dalyvavo Prancūzų oftalimologų draugijos 
suvažiavime Paryžiuje. 

1932 m. P. Avižonis buvo vienas pagrindinių organizatorių III 
Pabaltijo oftalmologų suvažiavimo, įvykusio gegužės 27-28 d. Kaune 
(Plg. P. Avižonis, WI Pabaltijo oftalmologų suvažiavimas.— 
„Medicina“, 1932, Nr. 8, p. 544-546). Tų pačių metų liepos 18-20 d. 
Paryžiuje atstovavo Lietuvos Akių gydytojų draugijai Prancūzų 
oftalmologų draugijos suvažiavime ir tos draugijos 50 metų sukaktu- 
vių iškilmėse, kurios įvyko liepos 26-27 d. (, „Medicina“, 1932, Nr. 9, p. 
605-607). Ta proga, prieš grįždamas Kaunan, aplankė Lozanos, Vienos, 
Varšuvos ir Vilniaus universitetų akių klinikas. 

1933 m. balandžio 16-21 d. dalyvavo Tarptautiniame oftalmologų 
kongrese Madride. Grįždamas Lietuvon, dar buvo sustojęs Paryžiuje. 

1934 m. dalyvavo IV Pabaltijo oftalmologų suvažiavime (,„Medi- 
cina“, 1934, Nr. 7, p. 422), o gegužės 14 d.— Tarptautinių organizacijų 
kovai su sklumu ir trachoma susirinkime Paryžiuje („Medicina“, 1934, 
Nr. 8, p. 482-483). 


P. Avižonio darbai medicinos draugijose 
ir jų suvažiavimuose 


P. Avižonis, iš Šiaulių persikėlęs gyventi į Kauną, tuojau įsijungė į 
medicinos draugijų veiklą. Prieš įsikuriant Lietuvos Gydytojų 
sąjungai, svarbiausia ir reikšmingiausia medicinos gydytojų organi- 
zacija buvo Kauno Medicinos draugija, įsteigta 1885 m. Pradžioje jai 
daugiausia priklausė svetimtaučiai gydytojai (jų tuo metu daugiausia 
ir buvo), gyveną Kaune ir jo apylinkėse. Lietuvai atgavus nepriklauso- 
mybę, 1919 m. draugija atkurta. Į ją įstojo ir žymių lietuvių gydytojų. 
Kaip jau anksčiau minėta, 1919 m. draugija suorganizavo kursus 
studentams medikams, dėl karo negalėjusiems baigti savo studijų. 
1920 m. prisidėjo prie Aukštųjų kursų Medicinos skyriaus organiza- 
vimo. Čia labai daug darbo ir įdėjo tos draugijos narys P. Avižonis. 
Draugijos iniciatyva 1920 m. gegužės mėn. pradėtas leisti žurnalas 
„Medicina“, į kurios redakcinę komisiją nuo 1923 m. įėjo ir P. 
Avižonis. Kauno Medicinos draugija, jausdama didelį medicininės 
literatūros trūkumą, įsteigė Fondą medicinos raštams leisti (to fondo 
įstatai paskelbti „Medicinoje“, 1921, Nr. 5, p. 130). Pirmąją fondo 
valdybą sudarė: pirm. dr. Kazys Grinius, sekr. dr. Juozas Žemgulys ir 
ižd. dr. Petras Avižonis. Visi trys valdybos nariai 1921 m. birželio 15 d. 
paskelbė atsišaukimą „Lietuvos gydytojams bei medicinos mėgėjams 
ir Amerikos lietuviams daktarams“ („Medicina“, 1921, Nr. 5, p. 129- 
130; atsišaukimas rugsėjo mėn. išspausdintas ir Amerikos Lietuvių 
daktarų draugijos organe „Gydytojas“, 1921, Nr. 3, p. 28-29). Štai 
vienas kitas ano meto rūpestis, gražiai išdėstytas tame atsišaukime, 
prie kurio paruošimo daug prisidėjo P. Avižonis: „Kurdami savo 
nepriklausomybę, mes turime būti pasiryžę sukurti ir jos pagrindą— 
sąvąją lietuvišką kultūrą. Mokslo atžvilgiu mes turime tapti lygūs su 
kitomis pasaulio tautomis. To reikalauja mūsų nepriklausomybės 
idėja, to reikalauja mūsų tautinė garbė. Medicinoje mes. taip pat 
turime stengtis susilyginti su kultūringiausiomis pasaulio tautomis“. 

Nurodžius, kad jau šis tas yra padaryta (suorganizuota sanitarinė 
krašto ir kariuomenės organizacija, Raudonojo kryžiaus draugija su jo 
įstaigomis, kad jau turima apie 50 ligoninių, Higienos ir Rentgeno 
institutų, kad gražiai veikia Kauno Medicinos draugija, leidžiamas 
„Medicinos“ žurnalas, Aukštuosiuose kursuose suorganizuotas 
Medicinos skyrius ir t.t.), nusiskundžiama, kad ypač trūksta medici- 
nos literatūros: jaunuomenė neturinti iš ko medicinos mokytis, 
medikų inteligentija neturinti kuo savo intelektinių reikalavimų 
patenkinti, o liaudis neturinti iš ko pasimokyti sveikatą saugoti. 
Visiems tiems poreikiams patenkinti trūkstą pinigų. Todėl toms 
lėšoms telkti įsteigtas Fondas medicinos raštams leisti. O į Amerikos 
lietuvius kreipiamasi šiais žodžiais: „Broliai Amerikiečiai! Jūs žinote, 
kad karo nuniokotoje Lietuvoje pinigų maž tėra. Jūs visada buvote 
gyvi opiesiems mūsų tautos reikalams. Pasiskubinkite su savo 
doleriais!“ 

Nors Kauno Medicinos draugija buvo viena pagrindinių medici- 
nos gydytojų organizacijų nepriklausomoje Lietuvoje, bet trūko 
vienos organizacijos, kuri sujungtų visas Lietuvoje veikiančias 
medicinos draugijas. P. Avižonis, gerai suprasdamas tokios organiza- 
cijos būtinumą, jau 1921 m. paruošė Lietuvos Gydytojų sąjungos įstatų 
projektą. Tokios organizacijos reikalu jis kalbėjo Kauno Medicinos 
draugijos sušauktame I Lietuvos gydytojų suvažiavime, įvykusiame 
1921 m. rugsėjo mėn. Tame suvažiavime dalyvavo net apie 200 
gydytojų (įstatų projektas paskelbtas „Medicinoje“, 1922, Nr. 9-10, p. 
492-493). Tačiau Lietuvos Gydytojų sąjungos įsisteigimas nusitęsė iki 
1924 m. spalio 3-4 d. Be to, P. Avižonis paruošė „Pavyzdinių gydytojų 
draugijoms įstatų sumanymą“ („Medicina“, 1922, Nr. 9-10, p. 494- 
496). Tai įstatų projektas apskričių gydytojų draugijoms. 

P. Avižonis buvo aktyvus Kauno Medicinos draugijos narys, 
dalyvaudavo draugijos posėdžiuose ir susirinkimuose, kuriuose 
darydavo pranešimus medicininiais klausimais. Pavyzdžiui, 1925 m. 
gegužės 8 d. draugijos susirinkime padarė pranešimą apie žydų 
universitetą Jeruzalėje ir apie medicinos reikalų tvarkymą Palestinoje 
(„„Medicina“, 1925, Nr. 6-7, p. 504-505), 1927 m. gegužės 6 d. skaitė 
paskaitą apie trachomą Kauno aukštesniosiose mokyklose (praneši- 
mas išspausdintas atskira knygute 1927 m., 15 p.) ir tt. 

Reikšmingi yra buvę Lietuvos gydytojų suvažiavimai, kuriuos 
pradžioje šaukdavo Kauno Medicinos draugija, 0 1924 m. spalio 3-4 d. 
įvykusiame III Lietuvos gydytojų suvažiavime įkūrus Lietuvos 
Gydytojų sąjungą, į kurią jėjo beveik visos tuometinės Lietuvos 

medicinos draugijos, jau pati sąjunga ruošdavo gydytojų suvažiavi- 
mus ir kongresus. Tuose suvažiavimuose būdavo svarstomi gydytojų 
profesiniai reikalai, keliami įvairūs sveikatos apsaugos klausimai, 
rūpintasi paruošimu krašto sveikatingumui naudingų įstatymų 
projektų, skaityta daugiau bendresnio pobūdžio medicininių pas- 
kaitų ir kt. Lietuvos gydytojų suvažiavimuose ir P. Avižonis yra skaitęs 
paskaitų bei kėlęs aktualius klausimus, susijusius su Lietuvos sveikatos 
reikalais. Pora pavyzdžių: 1923 m. vasario 22-24 d. II Lietuvos gydytojų 
suvažiavime padarė išsamų pranešimą apie aklųjų globojimą kitur ir 
Lietuvoje (pranešimas išsp. „Medicinoje“, 1923, Nr. 11, p. 604-613). 
1924 m. spalio 3-4 d. įvykusiame III Lietuvos gydytojų suvažiavime 
skaitė paskaitą apie galvos skausmus ir akių ligas (Trečiasis Lietuvos 
gydytojų suvažiavimas 1924 m. Kaunas, 1926, p. 195-210). IV Lietuvos 
gydytojų kongrese Kaune (1928.XI.1-3) skaitė paskaitą apie „Senatviš- 
kuosius akių pakitimus“ (,„Kosmos““, 1929, Nr. 1, p. 11-20). Paskaitoje 
jis apibūdino bendruosius senatvės reiškinius, senatvės priežastis, 
morfologinius akių pakitimus senatvėje (vokai, odena, ragena, 
rainelė, Ięšiukas, stiklakūnis, tinklainė, gyslainė) ir funkcinius akių 
pakitimus. 1926 m. V Lietuvos gydytojų suvažiavime skaitė apie kai 
kurias akių ligų diagnozės ir terapijos klaidas. 

Daugiausia dėmesio skirta paties P. Avižonio iniciatyva 1933 m. 
įkurtos Lietuvos Akių gydytojų draugijos suvažiavimams, kurie buvo 
šaukiami kasmet Vytauto Didžiojo universiteto Akių klinikoje. 
Suvažiavimuose buvo diskutuojami specialūs akių ligų klausimai ir 
nagrinėjami kiti aktualūs reikalai, susiję su akių sveikatingumu. Tuose 
suvažiavimuose, kuriems paprastai pirmininkaudavo P. Avižonis, jis 
pats labai aktyviai reikšdavosi ir skaitydavo mokslinius pranešimus. 
Norėdami gauti kiek pilnesnį tų suvažiavimų eigos bei darbų vaizdą, 
bet trumpai susipažinkime su pora suvažiavimų. Pavyzdžiui, I 
Lietuvos Akių gydytojų draugijos suvažiavime, įvykusiame 1933 m. 
lapkričio 19 d., pirmiausia buvo skaitomas P. Kazlausko pranešimas 
„Apie optinio nervo atrofijos gydymą retrobulbarinėmis atropino 
injekcijomis“. Diskusijose dalyvavo Volbergas (Marijampolė), J. 
Nemeikša (Kaunas), P. Avižonis. Antrasis pranešėjas buvo P. Avižonis. 
Jo tema—, „Apie atšokusios retinos gydymą dijatermijos būdu“ (išsp. 
„Medicinoje“, 1934, Nr. 1). Pabaigoje pademonstravo epidioskopu 
periferinio regėjimo laukus ir dugno vaizdus prieš ir po operacijos. 
Trečias pranešimas buvo J. Marcinkaus: „Lietuvos aklųjų statistikos ir 
registracijos klausimu“. Diskusijose gyvai reiškėsi: J. Prialgauskas 
(Šiauliai), J. Nemeikša, O. Landsbergienė (Kaunas). Ketvirtą pra- 

nešimą padarė M. Steiblys: „Akių vaccinola“. Diskusijose dalyvavo P. 
Avižonis ir J. Prialgauskas. Penktą pranešimą padarė J. Prialgauskas: 
„Akių sužalojimai sprogdinant akmenis“. Po pranešimo buvo 
pasiūlyta ši rezoliucija: „Pirmasis Lietuvos Akių Draugijos suvažiavi- 
mas, išklausęs gyd. Prialgausko pranešimą, nutarė: Prašyti atitinkamų 
valdžios organų išleisti taisykles gyventojams apsaugoti nuo nelai- 
mingų atsitikimų sprogdinant akmenis. Taisyklių pagrindiniai dėsniai 
turėtų būti šie: 1. Sprogdinti akmenis leidžiama tiktai asmenims, 
išėjusiems tam tikrus akmenų sprogdinimo kursus. 2. Akmenų 
sprogdinimo kursus perijodiškai organizuoja Kr. Apsaugos Ministeri- 
jos Karo ginklų tiekimo valdyba ar kita kuri žinyba. 3. Turi būti 
nustatomos ir viešai skelbiamos sprogstamų medžiagų rūšys, tinka- 
miausios akmenims sprogdinti. 4. Uždrausti pardavinėti atskirai 
bertoletinė druska ir kitos greitai sprogstamos medžiagos“. P. 
Avižonis diskusijų metu siūlomą rezoliuciją dar labiau paryškino: 
„Žemės reformos vykdymas ir kaimų skirstymas į vienkiemius 
sužadinę gyvą trobesių statybą. Statybos medžiagai ir kartu melioraci- 
jos tikslu sprogdinami ir renkami iš laukų akmenys. Savamoksliai 
sprogdintojai paprastai vartoja savo darbo sprogstamąją medžiagą, 
kuri dažnai sprogstanti dar prirengiamojo darbo metu, užtaisant skylę 
akmenyje, sudraskanti rankas ir priteršianti akis. Reikėtų rūpintis, kad 
Žemės Ūkio Rūmai, darydami kursus šiaip visokiems amatininkams, 
padarytų specialius kursus ir akmenskaldžiams. Antra, turėtų būti 
parūpinta kiek galima mažiau pavojinga sprogstamoji medžiaga, o 
bertolinė druska turėtų būti uždrausta laisvai pardavinėti, kaip tatai 
jau kelinti metai esą padaryta Estijoje. Lai pranešėjas patiekia savo 
išvadas Akių Gydytojų D-jos Valdybai, kuri arčiau su jomis susipaži- 
nusi ir pasirėmusi dideliu apakusiųjų ir invalidų skaičiumi, galėtų 
pajudinti šitą klausimą“. Ir toliau Lietuvos Akių gydytojų draugijos 
pirmininko P. Avižonio rūpesčiu šis reikalas buvo sutvarkytas, buvo 
ruošiami akmenskaldžiams kursai, iš kurių išeidavo kvalifikuoti 
akmenų sprogdintojai. Netrukus labai sumažėjo akmens skaldytojų 
akių sužalojimai. 

Šeštas pranešimas buvo P. Avižonio—,Adaptacijos tyrimo 
reikšmė ir būdai kasdieninėje praktikoje“. Pranešimo metu buvo 
pademonstruoti prietaisai adaptacijai tirti. Pertraukų metu suvažia- 
vimo dalyviai buvo supažindinti su 4 ligoniais po diathermocoagula- 
tio sclerae operacijų ir su diatermijos aparatais (O. Landsbergienė ir 
P. Kazlauskas, Pirmasis Lietuvos Akių gydytojų draugijos 
suvažiavimas.—,,Medicina“, 1934, Nr. 1, p. 35-37). 

Meskime dar trumpą žvilgsnį į III Lietuvos Akių gydytojų 
suvažiavimą, įvykusį 1935 m. gruodžio 8 d. Suvažiavime dalyvavo 16 
draugijos narių ir 9 svečiai. Čia buvo padaryti net 8 pranešimai: 1. B. 
Goldengeimo „Patyrimai su tebeprotin'u“, 2. V. Avižonio „Alerginiai 
akių susirgimai“, 3. P. Kazlausko „Kauno pradžios mokyklų mokinių 
akių sveikatos tyrimo duomenys“, 4. J. Marcinkaus „Ryškiosios 
trachomos dažnumas naujokų tarpe ir jos geografinis išsiplatinimas“, 
5. V. Avižonio „Apie intrakapsulinę kataraktos operaciją V. D. U. 
Akių klinikos duomenimis“, 6. P. Avižonio „Ophtalmomyiasis“',7. M. 
Steiblio „Įspūdžiai iš Vienos ir Prahos Akių klinikų“ ir 8. J. Marcinkaus 
„Lietuvos aklųjų apžiūrėjimo reikalu“. Suvažiavimo metu buvo 
pademonstruoti 5 ligoniai, mikroskopiniai preparatai (P. Kazlauskas 
Trečiasis Lietuvos Akių gydytojų draugijos suvažiavimas.— 
„Medicina“, 1936, Nr. 2, p. 118-128), 

Ir visi kiti Lietuvos Akių gydytojų draugijos suvažiavimai buvo 
labai našūs. P. Avižonis pirmininkavo draugijai nuo 1933 m. iki 
mirties. 

P. Avižonis skaitydavo ir viešų paskaitų didžiojoje Universiteto 
salėje. Pavyzdžiui, 1933 m. skaitė dvi paskaitas apie svaiginamų 
gėrimų žalingumą: kovo 5 d. apie alkoholizmą, o balandžio 2 d. apie 
alkoholio įtaką akių funkcijai. Pats P. Avižonis buvo griežtai nusistatęs 
prieš svaiginamųjų gėrimų vartojimą. 


P. Avižonis medicinos draugijų narys 


P. Avižonis buvo keleto Lietuvos ir užsienio medicinos draugijų 
narys. Iš Šiaulių atsikėlęs į Kauną, 1920 m. įstojo į Kauno Medicinos 
draugiją, kurios veikloje labai aktyviai reiškėsi. 1925 m. priimtas į 
Vokiečių oftalmologų draugiją, o 1930 m.—į Prancūzų oftalmologų 
draugiją. 1933 m. buvo vienas iš pagrindinių Lietuvos Akių gydytojų 
draugijos steigėjų. Jis paruošė ir tos draugijos įstatus bei rūpinosi jos 
įteisinimu. Draugijos tikslas buvo burti akių gydytojus draugėn, 
rūpintis jų profesiniais reikalais, ugdyti akių ligų specialistus ir kovoti 
su akių ligomis bei aklumu. Ta draugija, visą laiką pirmininkaujama P. 
Avižonio, buvo Tarptautinės okulistų organizacijos narys. P. Avižonis 
buvo vienas Pabaltijo okulistų bendro darbo organizatorių. Jis, 
susitaręs su dviem savo kolegomis (latviu ir estu), nuo 1928 m. kas 
dveji metai ruošdavo Pabaltijo okulistų suvažiavimus, kuriuose 
būdavo pasidalinama ne tik mokslo žiniomis, bet taip pat aptariami ir 
praktiški klausimai, susiję su okulistinės pagalbos teikimu tų kraštų 

gyventojams. Ypač glaudžius nuolatinius ryšius palaikė su estų 
gydytojais. Todėl 1937 m. sausio 27 d. Tartu Estų gydytojų draugija 
(Tartu Eesti Arstide Selts) savo visuotiniame susirinkime išsirinko P. 
Avižonį savo nariu—užsienio korespondentu. 1938 m. Kauno 
Medicinos draugijos posėdyje skaitė pranešimą apie Estijos gydytojus 
ir jų organizacijas. Ypač aukštai įvertino Tartu Estų gydytojų draugiją 
( „Medicina“, 1938, Nr. 2, p. 150-156). 1938 m. Tarptautinės organizaci- 
jos kovai su trachoma visuotiniame susirinkime Tarptautinio oftalmo- 
logų kongreso metu Kaire P. Avižonis buvo išrinktas tos organizacijos 
valdybos nariu. 1939 m. Latvijos Universiteto Medicinos fakultetas, 
įvertindamas P. Avižonio mokslo darbus, jį išsirinko garbės daktaru. 


P. Avižonis medicinos žurnalų bendradarbis ir redaktorius 


P. Avižonis buvo daugelio Lietuvos ir užsienio medicinos žurnalų 
bei leidinių bendradarbis. Lietuvoje jis buvo nuolatinis bendradarbis 
„Lietuvos Gydytojų Suvažiavimo Darbų“, „Medicinos“, „Medicinos 
ir Gamtos“, „Sveikatos“ („Lietuvos Ūkininko“ priedas) ir „Vytauto 
Didžiojo Universiteto Medicinos Fakulteto Darbų“. Be to, medicinos 
klausimais rašė „Aklųjų Dalioje“, ,„Kosmose“, „Lietuviškojoje 
Enciklopedijoje“, „Lietuvių Tautoje“, „Sietyne“. Bendradarbiavo 
šiuose užsienio medicinos žurnaluose ir leidiniuose: ,„,Archiv 
Oftalmologii“, „Bericht der Ophtalmologischen Gesellschaft“, 
„Kliničeskaja Medicina“, „Klinische Monatsblatter fur Augenheil- 
kunde“, „Latvijas Arstu Žurnals“, „Revue du Trachome“, „Russkij 
Oftalmologičeskij Žurnal“, „Sbornik v oznamenovanije sorokoletija 
naučnoj dejate!“ nosti M. I. Averbacha“, „Societe Francaise d'Ophtal- 
mologie“ leidiniuose, „Zeitschrift fur Augenheilkunde“. 

Buvo redaktoriumi, redakcinės komisijos ar kolegijos nariu šių 
medicinos mokslo žurnalų ar leidinių: 1913 m. buvo vienas 
„Medicinos ir Gamtos“ žurnalo steigėjų, 1923-1939 m. „Medicinos“ 
žurnalo redakcinės komisijos narys (atstovavo Lietuvos Universiteto, 
nuo 1930 m. Vytauto Didžiojo Universiteto Medicinos fakultetui), 
nuo 1925 m. rusų oftalmologų žurnalo „„Archiv Oftalmologii“ leidėjų 
komisijos narys, 1933-1939 m. „Vytauto Didžiojo Universiteto 
Medicinos Fakulteto Darbų“ (Acta Medicinae Facultatis Vytauti 
Magni Universitatis) redaktorius ir nuo 1938 m. tarptautinio 
oftalmologų žurnalo „„Ophtalmologica“ leidėjų kolegijos ir redakci- 
nės komisijos narys. 

P. Avižonio specialūs oftalmologijos darbai 
ir jo „Akių ligų vadovas“ 


Kaip jau anksčiau minėta, P. Avižonis, dar bestudijuodamas 
mediciną ir vėliau pradėjęs verstis gydytojo praktika, rašė higienos, 
užkrečiamųjų ligų ir kitais su žmonių sveikatingumu susijusiais 
klausimais. Bet tai buvo daugiau populiariai parašyti straipsniai (ir 
atskiros knygutės), skirti plačiajai visuomenei. Tačiau nuo 1912-1913 
m. jau galima kalbėti apie P. Avižonio mokslinius straipsnius, 
paremtus jo paties atliktų tyrimų duomenimis. Pats didžiausias to 
meto mokslinis darbas buvo jo disertacija apie lietuvių valstiečių akių 
ligas ir aklumą dviejuose Šiaulių apskrities valsčiuose—Gruzdžių ir 
Lygumų. Apsigyvenęs Kaune ir pradėjęs dirbti universitete, ėmė 
spausdinti mokslinius darbus iš oftalmologijos srities. Tokių darbų yra 
paskelbęs apie 60, iš jų apie 40 lietuvių medicininėje literatūroje ir 
apie 20 užsienio mokslo žurnaluose vokiečių, rusų, prancūzų ir latvių 
kalbomis (jie sužymėti P. Avižonio spausdintų raštų bibliografijoje). 
Jo mokslinių darbų tarpe trachomos ir aklumo problema užima 
centrinę vietą. Kituose darbuose P. Avižonio nagrinėjami šie 
oftalmologijos klausimai: glaukomos terapija, atšokusios tinklainės 
gydymas, kataraktų operacijų patobulinimai, optinio nervo susirgi- 
mai, įgimtinių akies anomalijų stebėjimai, navikai, akių sužeidimai, 
vokų ir ašarų organų nenormalumai ir kt. J. Marcinkus, A. a. prof. P. 
Avižonis okulistas-oftalmologas.—,,Medicina““, 1940, Nr. 4, p. 262). Be 
to, „Medicinos“ žurnale skelbdavo savo vadovaujamos klinikos 
metines apyskaitas, iš kurių susidaro pilnas tos klinikos vystymosi ir 
augimo vaizdas; iš tų apyskaitų matyti, kiek daug toje klinikoje atlikta 
tiriamojo darbo, kiek padaryta sudėtingų operacijų ir t.t. Tokių 
apyskaitų (kartu su Karo ligoninės ir Lietuvos Raudonojo kryžiaus 
akių klinikomis) paskelbta apie 30. P. Avižonis sistemingai aprašydavo 
suvažiavimus ar kongresus, kuriuose jis dalyvaudavo, savo keliones į 
užsienį. O kiek daug duota knygų apžvalgų bei recenzijų. Pagaliau P. 
Avižonis yra daug rašęs gydytojų organizaciniais reikalais, paruoš- 
davo gydytojų organizacijų įstatų ir statutų projektus, paliesdavo 
gydytojų etikos klausimus ir kt. V. Lašo apskaičiavimu, P. Avižonis 
įvairiuose lietuvių, latvių, vokiečių, rusų ir prancūzų medicinos 
žurnaluose yra parašęs 134 mokslo darbus bei straipsnius (P. Avižonis, 
Akių ligų vadovas. Kaunas, 1940, p. VII). 


„Akių ligų vadovas“—paskutinis P. Avižonio ilgų metų praktikos, 
patirties, pedagoginio darbo ir mokslinių studijų vaisius. Tai stambus, 

Prof. P. Avižonis ruošia „Akių Ligų Vadovą“ Vaitaičiuose. 

Prof. P. Avižonis su šeima peržiūri „Akių Ligų Vadovą“ Vaitaičiuose 1939 m. 
Iš k. į d.: Sofija Avižonienė, prof. P. Avižonis, sūnienė Valerija, vaikaitis 
Petras, Stefa Zvankauskaitė, sūnus dr. phil. Konstantinas ir sūnus dipl. inž. 
Jonas. 


talentingai ir sistemingai parašytas veikalas, išspausdintas Kaune 1940 
m. jau po autoriaus mirties. Darbo apimtis—844 puslapiai su 1241 
iliustracija. Autorius dar pats ištaisė paskutiniąsias korektūras, bet 
rodyklę pabaigė daryti ir receptų sąrašą sutvarkė jo sūnus dr. Vytautas 
Avižonis pagal jam anksčiau tėvo duotus nurodymus. Tai didžiausias 
P. Avižonio veikalas, skirtas studentams medikams ir gydytojams. Šio 
monumentalaus darbo atsiradimą prof. Vladas Lašas šiaip nusako: 
„Reikėjo daug metų sekti literatūrą, akyliai rengti ir tvarkyti paskaitas, 
kad susidarytų paskaitose jau išmėginta medžiaga vadovui. Prieš 
imantis rašyti tokį vadovą, reikia ilgai ir daug padirbėti savo 


171 


VYTAUTO DIDŽIOJO UNIVERSITETO MEDICINOS FAKULTETO LEIDINYS 


Ord. Prof. Med. D-ras 
PETRAS AVIŽONIS 


AKIŲ LIGŲ 
VADOVAS 


KAUNAS „SPINDULIO“ SPAUSTUVĖ 1940 


„Akių Ligų Vadovo“ titulinis puslapis. 

specialybėje. Reikia išgyventi šimtai, tūkstančiai įvairiausių akių 
susirgimų atsitikimų su jų gausiais variantais. Reikia mokėti patolo- 
ginė tikrenybė įvertinti, pažinti ir skaityti. Reikia būti gerai ir išsamiai 
susipažinusiam su oftalmologine literatūra. Tam tikslui reikia atlikti 
milžiniškas darbas ir pašvęsti daug laiko. Reikia žinoti, su kokiu 
rūpestingumu ir atsidėjimu autorius rinko vadovui medžiagą, derino 
paveikslus, rašė jį ir spaudos darbą tikrino. Akių ligų vadovas turi apie 
800 puslapių ir 1241 paveikslą. Autorius tarytum nujautė, kad jo 
stambiausias ir paskutinis veikalas bus paminklinis, užtat jo tobulini- 
mui nesigailėjo nei triūso, nei laiko, nei pastangų“ (VI. Lašas, Med. dr. 
P. Avižonis kaip universiteto profesorius.—,,Medicina“, 1940, Nr. 4, 
p. 266-267). Pagaliau VI. Lašas „Akių ligų vadovą“ šiaip įvertino: „Šitas 
vadovas dėl jo sistemingumo, vaizdingumo drąsiai gali būti sulygintas 
su geriausiais pasaulinio vardo oftalmologijos vadovais. Mums 
lietuviams šitas veikalas dar įsidėmėtinas ir dėl jo lietuviškos 
medicininės terminologijos, kurią autorius visą savo gyvenimą 
tobulino. Šitas prof. P. Avižonio veikalas yra paskutinių jo pedagogi- 
nio ir mokslinio keliolikos metų darbo sintezė“ (VI. Lašas, Med. dr. P. 
Avižonis kaip universiteto profesorius, 1. c., p. 267). 

Ta knyga, iš kurios mokėsi ir tebesimoko oftalmologijos Lietuvos 
gydytojai, yra virtusi bibliografine retenybe, todėl dabar Lietuvoje 
norima išleisti to akių ligų vadovo naują papildytą leidimą (J. 
Skliutauskas, Petras Avižonis ir Dorpatas.—,Sveikatos Apsauga“, 
1974, Nr. 11 (227), p. 40). 

GYVENIMO SAULĖLYDYJE 


Nepaprastai įtemptas darbas palaužė jo ir šiaip gana silpną 
sveikatą. Kaip matėme, P. Avižonio gyvenimo sąlygos nuo pat 
jaunystės buvo sunkios. Nuo gimnazijos IV klasės pats turėdavo 
užsidirbti duoną ir dar šelpti savo namiškius. Petrapilyje teko kurį 
laiką gyventi nekūrentame prieškambaryje. 1908-1909 m. buvo 
apsirgęs cukrine liga (diabetes mellitus), iš kurios išsigydė griežta 
dieta. 1911 m., P. Avižoniui beruošiant ir beginant disertaciją Tartu 
universitete, pasireiškė jo plaučių tuberkuliozės simptomai. Dėl P. 
Avižonio ligos yra pasisakęs dr. Vladas Kairiūkštis. Štai keletas 
būdingesnių ištraukų: „Pajutęs plaučiuose kažką negera, doktorantas 
buvo užėjęs pas prof. Degio, kursai iš pradžių nieko neradęs. Tačiau 
rentgeno nuotrauka jau tuomet parodė tarsi kaverną ir nemažą 
pneumotoraksą. Nustebintas Degio skyręs jam penkerius metus laiko 
gyventi. Nieko čia nebuvo nuostabu, nes pasirėmus, pvz., statistiniais 
duomenimis, 80 procentų tokių ligonių, turinčių natūralų tuberkulio- 
zinį pneumotoraksą, greitu laiku žūva. Bet prof. P. Avižonis išgyveno 
su savo pneumotoraksu 26 metus, jeigu ne daugiau . .. Negalima 
nepareikšti didelio nusistebėjimo, pvz., tuo faktu, kad d-ras P. 
Avižonis, turėdamas pneumotoraksą, dalyvavęs didžiajame pasaulini- 
ame kare, kaip karo gydytojas. Kai rusų armija traukėsi atgal, jisai, 
kaip sanitarinio priešakinio būrio viršininkas, raitas atlikęs visą 
kampaniją . .. įklimpęs Pinsko balose, ir net nukritęs nuo arklio ir 
susidaužęs. Ir visa tai, pasak jo, ne tik jam nepakenkę, bet lyg išėjo į 
sveikatą. Lygiai nuostabu, kad jisai maudydavosi ne vieną vasarą 
jūroje, net kepinosi ant smėlio ir saulėje Nidos pliaže. Reguliariai 
ilgus metus priiminėdavo namie kas rytą dušus, o vasarą savo sode 
atvirame lauke! ... Posėdžiuose ar paskaitose kalbėdavo, galima 
sakyti, tvirtu balsu, nors truputį uždusdavo. Pagaliau užlipdavęs 
pėsčias į Vytauto kalną, o Šveicarijoje važiavęs per Alpes dideliame 

Prof. P. Avižonis poilsio metu su vaikaičiu Petru V. Avižoniu 1939 m. 


aukštyje ir net buvęs pasikėlęs į Rigi-Kulm'o kalną, kuris yra daugiau 
kaip 1.800 metrų aukštumo! Visi šitie dalykai ne visai suderinami su ta 
higiena, apie kurią mes esame pratę kalbėti ligoniams, turintiems 
pneumotoraksą, ir net apverčia mūsų patarimus aukštyn kojomis!“ 
(Vladas Kairiūkštis, Pastabos dėl prof. P. Avižonio ligos.—,,Medicina“, 
1940, Nr. 4, p. 307-308). 

Duktė Birutė Blaževičienė pasakoja, kad jos tėvas dar 1935-1936 
m. vasaros atostogų metu kasdien jodinėdavęs arkliais. Laiške ji rašo: 
„Atsimenu, kaip kartą arklys pasibaidė, pradėjo „galopuoti“ ir 
permetė Tetuką per savo galvą. Aš labai išsigandau, mačiau, kad 
Tetuką pritrenkė, bet Tetukas nieko nepasiskundęs atsikėlė, vėl 
užlipo ant arklio ir toliau tęsėm jodinėjimą, nors Tetukas atrodė labai 
pavargęs. Taip pat atsimenu, kaip vieną rytą, grįžtant iš jodinėjimo, 
arklys numetė mane prie pat namų. Gerokai susitrenkiau ir 
nusigandau. Kitą rytą nesikėliau iš lovos, skaudėjo visi kaulai, na, ir 

Prof. P. Avižonis su žmona Sofija paskutinę vasarą po darbų. 


bijojau daugiau jodinėti. Bet Tetukas, atėjęs į kambarį pasakė, kad 
arkliai jau laukia prie verandos, liepė keltis ir eiti jodinėti. Išeidamas 
pridūrė: “Jei taip lengvai pasiduosi pirmajai nesėkmei, tai nieko 
gyvenime nepasieksi.“ 

Grįžtant prie P. Avižonio ligos, tenka pastebėti, kad jam buvo 
išsivystęs visiškas kair. plaučių pusės pneumatoroksas. Bet laikydama- 
sis griežta režimo ir turėdamas stiprią valią, likęs kad ir su vienais 
dešiniosios pusės plaučiais, dar taip ilgai išgyveno ir nebuvo nustojęs 
darbingumo. 1938-1939 m. vasarodamas savo Vaitaičių ūkyje (Kelmės 
vls.), įtemptai rašė „Akių ligų vadovą“, jį nuolat tobulino ir jo 
korektūras skaitė. 1939 m. rugsėjo pradžioje ėmė stipriau sirginėti. Ir 
kai jo nuolat pasipildantis savaiminis pneumotoraksas jau buvo 
perstūmęs visus krūtinės ląstos organus į dešinę pusę, atsirado širdies 

ir inkstų komplikacijų. Pagaliau prasidėjo paskutiniosios plaučių 
pusės uždegimas. Paskutinę dieną prieš mirtį po pietų atsigulė į lovą, 
nes pradėjo šaltis krėsti ir temperatūra pakilo iki 40 C. Ir 1939 m. 
spalio 17 d., 4 valandą rytą, jo gyvybė užgeso. P. Avižonio palaikai 
buvo sudeginti Medicinos fakulteto Anatomijos institute, pelenai 
supilti į urną, išlietą Lietuvos Plačiųjų geležinkelių dirbtuvėje, kurios 
viršininku buvo jo sūnus Jonas Avižonis. Urnos projekto autorius— 
skulptorius Petras Rimša. Urna buvo padėta Medicinos fakulteto 
rūmų anatomikume. Karo metu urna išsaugota ir globojama šeimoje. 


Prof. P. Avižonio mirties 20 m. paminėjimas Kaune 1959 m. rugsėjo 23 d. 
Kalba prof. VI. Lašas. 

Prof. P. Avižonio darbų paroda urnos papėdėje jo 20-ties mirties metinių 
paminėjimo proga Kaune, 1959 m. rugsėjo 23 d. 

Prof. P. Avižonio 100 metų gimtadienio paminėjimas per Pasaulio lietuvių 
gydytojų sąjungos suvažiavimą Chicagoje 1975 m. gegužės 24 d. Prof. sūnus 
dr. Vytauto Avižonio šeima priima paveikslus iš PLGS pirm. dr. G. Baluko. 

UŽSKLANDOS VIETOJE 


Knygos paprastai užskleidžiamos puošiamuoju piešiniu— 
užsklanda. Užsklandos vietoje suvokime savo vaizduotėje tą kuklų ir 
taurios sielos žmogų, kuris žodžiu ir raštu kėlė žmoniškumo idėjas, 
gynė visa, kas yra kilnu, gera ir teisinga. Jis buvo tolerantiškas kitokio 
įsitikinimo žmonėms, niekam nepiršo ir savųjų pažiūrų. Mėgdavo 
skaityti filosofinius ir religijos filosofijos raštus, padiskutuoti religinė- 
mis, filosofinėmis ir tautinėmis temomis. Nors pats buvo reformatas, 
palaikė artimus ryšius su kun. Juozu Tumu-Vaižgantu, vyskupu 
Pranciškum Būčiu ir savo kaimynu arkivyskupu Juozapu Skirecku, su 
kuriuo siejo artima draugystė iš jaunystės laikų. P. Avižonis buvo didis 
lietuvis patriotas, tvirtos lietuviškos dvasios nuo pat jaunumės iki 
paskutinio krūtinės atodūsio. Jis sukrovė didžiulį turtą Lietuvos 
mokslui ir lietuvių tautos kultūrai. Todėl Lietuvos vyriausybė, didžiai 
įvertindama jo nuopelnus Lietuvai, 1932 m. vasario 16 d. apdovanojo 
aukštu garbės žymeniu—ll laipsnio Didžiojo Lietuvos Kunigaikščio 
Gedimino ordinu. Su didžia pagarba prisimename tą švelnios sielos 
žmogų, lietuvių tautinio atgimimo veikėją. Gyvenime jis buvo 
blaivus, nevartojo svaiginamųjų gėrimų, nerūkė, visad buvo kuklus, 
darbštus, tvarkingas, drausmingas, punktualus, rūpestingas ir parei- 
gingas. Mes daug ko galime iš jo pasimokyti: pagarbos ir meilės 
gimtajai kalbai, kruopštumo, savitvardos ir atkaklumo nugalėti kad ir 
sunkiausias kliūtis. Ir šiandien mes lenkiame savo galvas Lietuvai 
didžiai nusipelniusiam vyrui, didžiajam humanistui, plačios erudicijos 
žmogui, kuris visą savo gyvenimą skyrė Lietuvai, kad ji augtų ir 
klestėtų kitų Vakarų Europos tautų bendrijoje. 

Žagarė (Žinios iš Lietuvos).—,„Skardas“, 1907, Nr. 1, p. 14. Parašas: Kukutis. 

Darbininkų judėjimas. Iš rusų kalbos vertė P. A.—,Skardas“, 1907, Nr. 1 ir 2. 
Parašas: P.A. 

Valstybės išlaidos 1906 ir 1907 metais.—,Skardas“, 1907, Nr. 2. Parašas: S. 

9 sausio 1905 metų.—,,Skardas“, 1907, Nr. 2. Parašas: S. 

Kokia mums reikalinga tvarka. Iš daktaro Avižonio kalbos Žagarėje.— 
„Skardas“, 1907, Nr. 5. Parašas: Rinkikas. 

Žagarė.—,,Skardas“, 1907, Nr. 5, p. 74. Parašas: Rinkikas. 

Žagarė.— „Skardas“, 1907, Nr. 5 (dvi korespondencijos). Parašas: Dėdė. 

Ką veikia mūsų kunigai.—,,Skardas“, 1907, Nr. 6. Parašas: S. 

Žagarė.—,,Skardas“, 1907, Nr. 7. Parašas: Pirkikas. 

Žagarė.—,Skardas“, 1907, Nr. 7. Parašas: Gr. 

Veidmainingieji apaštalai. 1. Kunigai—valdžios šalininkai, 2. Kunigai ir 
darbininkai, 3. Kunigai ir socijalistai.— „Skardas“, 1907, Nr. 8 ir 9. 
Parašas: S, 

Dėlei atskyrimo lietuvių apgyventosios Suvalkų gubernijos dalies nuo 
Lenkijos.—,,Skardas“, 1907, Nr. 11. Parašas: M. 

Kaip valdosi valstybės, kuriose yra konstitucija? — „Skardas“, 1907, Nr. 12. 
Parašas: S. 

Žagarė.—,,Skardas“, 1907, Nr. 12. Parašas: Gr. 

Kokiais reikalais galima ir reikia dumon kreipties.—,Skardas“, 1907, Nr. 12. 
Parašas: Dėdė. 

Valdžios tarnų darbai. Valstybės dumos atstovui p. Stašinskiui. Valstietės 
Onos Kilčiauskienės, 40 metų amžiaus, gyvenančios Senojoje Žagarėje, 
Šiaulių  apskričio, pasiskundimas. Už nemokančią rašyti Oną 
Kilčiauskienę, jai paprašius, pasirašė Daktaras P. Avižonis.—,,Skardas“, 
1907, Nr. 13, p. 199-200. 

Kokiais reikalais reikia dumon kreipties.—,,Skardas“, 1907, Nr. 14. Parašas: 
Dėdė. 

Opso valsčiaus valstiečių reikalavimai.—,Skardas“, 1907, Nr. 17. Parašas: 
Dėdė. 

Subruskim svarstyti žemės klausimą!—,„Skardas““, 1907, Nr. 18. Parašas: Dėdė. 

Keletas žodžių apie „Lietuvos Valstiečių Sąjungą“.—,„Skardas“, 1907, Nr. 18. 
Parašas: P.A. 

Žagarė.—,Skardas“, 1907, Nr. 18. Parašas: Žagarietis. 

Žagarė.—,,Skardas“, 1907, Nr. 19. Parašas: Gr. 

Apie mokyklas. —,,Skardas“, 1907, Nr. 20. Parašas: S. 

Finlandija.— „Skardas“, 1907, Nr. 21. Parašas: S. (apie politinę padėtį 
Suomijoje). 

Žagarė.— „Vilniaus Žinios“, 1907, Nr. 54. Parašas: Av. (pasisako prieš 
antisemitinę komediją „Velnią spąstuose“, pastatytą 1907 m. vasario 15 
d. Žagarėje). 

Keletas žodžių apie šundaktarius.— „Vilniaus Žinios“, 1907, Nr. 185-187. 
Parašas: P.A. 

Iš Žagarės.—,„Vilniaus Žinios“, 1907, Nr. 189, p. 3. 

Lietuvos autonomija.—,„Žarija“, 1907, Nr. 1. Parašas: S. 

Prie krašto. Iš rusų kalbos vertė P. A.—,,Žarija“, 1907, Nr. 1. Parašas: P.A. 

Girtuoklybė—mūsų rykštė.—,,Žarija“, 1907, Nr. 2 ir 3. Parašas: P.A. 

Pasvalis.—,„Žarija“, 1907, Nr. 2. Parašas: Pasvalietis. 

Į pirmeivius plunksnos draugus atsiliepimas. —,,Žarija“, 1907, Nr. 3. Parašas: 
G. Petkevičaitė, A. Lelis, J. Šaulys, J. Biliūnas, D-ras Avižonis. 

Žagarė.—,„Žarija“, 1907, Nr. 6. Parašas: Gr. 

Laiškai į redakciją.—,,Žarija“, 1907, Nr. 6. Parašas: D-ras P. Avižonis. 

Žagarė.—,„Žarija“, 1907, Nr. 12. Parašas: P.A. (apie rinkėjų sąrašų sudarymą 
Dūmos rinkimams). 

Žagarė.— „Žarija“, 1907, Nr. 12. Parašas: Gr. (apie vakarą, suruoštą rugsėjo 2 
d. Pavargėlių šelpiamosios draugijos naudai). 

Žagarė.—,„Žarija““, 1907, Nr. 13. Parašas: Gr. (apie Dūmos rinkimus). 

Liuosybė ir teisybė. Pagal K. Kautskio.— „Žarija“, 1907, Nr. 17. Parašas: P.A. 
(plg. Klaidos pataisymą „Žarijos“ Nr. 18). 

Klesa ir visuomenė. Pagal K. Kautskio.—,„Žarija“, 1907, Nr. 18. Parašas: P.A. 

1908 


Darbininkai ir visuomenė. Pagal K. Kautskio parašė P. A. Vilnius, 1908, 22 p. 

Alkoholizmas ir išsigimimas.— „Vilniaus Žinios“, 1908, Nr. 2. Parašas: P.A. 

Raštų peržvalga.—,„Vilniaus Žinios“, 1908, Nr. 7. 

(Korespondencija).— „Vilniaus Žinios“, 1908, Nr. 25, p. 2. 

Iš Šiaulių žemės tvarkomosios komisijos. — „Vilniaus Žinios“, 1908, Nr. 30. 

Džiordano Bruno.—,„Vilniaus Žinios“, 1908, Nr. 35 (rašo apie italų vienuolį 
Giordano Bruno, sudegintą ant laužo 1600 m. vasario 17 d. Romoje; jis 
išplėtojo Koperniko mintį, kad Žemės ir kitos planetos sukasi aplink 
Saulę). 

Žagarė.— „Vilniaus Žinios“, 1908, Nr. 47. Parašas: P.A. 

Įdomios skaitlinės.—,Vilniaus Žinios“, 1908, Nr. 50. Parašas: P.A. 

Žagarė.—,„Vilniaus Žinios“, 1908, Nr. 62. Parašas: P.A. 

Žagarė.—,„Vilniaus Žinios“, 1908, Nr. 65. 

Žagarė.— „Vilniaus Žinios“, 1908, Nr. 77. 

Žagarė.— „Vilniaus Žinios“, 1908, Nr. 82. 

Žagarė.— Vilniaus Žinios“, 1908, Nr. 86. 

Žinutė studentams ligoniams.—,„Vilniaus Žinios“, 1908, Nr. 110. Parašas: P.A. 

Sodžių skirstymasis ir įrankiai. — „Vilniaus Žinios“, 1908, Nr. 126. Parašas: P.A. 

Šakyna.—,„Vilniaus Žinios“, 1908, Nr. 126. Parašas: P.A. 

Žagarė.— „Vilniaus Žinios“, 1908, Nr. 130. 

Žagarė.— „Vilniaus Žinios“, 1908, Nr. 135. 

Mažieji vargai.— „Vilniaus Žinios“, 1908, Nr. 138. Parašas: P.A. 

Uždraudimas pardavineti valstiečius ant rinkos.—,„Vilniaus Žinios“, 1908, 
Nr. 141. Parašas: P.A. 

Klikoliai.—,,Vilniaus Žinios“, 1908, Nr. 152. Parašas: P.A. 

Žagarė.—,„Vilniaus Žinios, 1908, Nr. 156. Parašas: P.A. 

Iš netilpusio straipsnio.—,„Vilniaus Žinios“, 1908, Nr. 163. Parašas: P.A. 

Prie straipsnio „Užmirštas turtas“.—,„Vilniaus Žinios“, 1908, Nr. 173. Parašas: 
P.A. 

Žagarė.— „Vilniaus Žinios“, 1908, Nr. 185. Parašas: P.A. 

Žagarė.—,Vilniaus Žinios“, 1908, Nr. 197. 

Žagarė.— „Vilniaus Žinios“, 1908, Nr. 214. 

Kaip apsisaugoti nuo choleros.—,„Vilniaus Žinios“, 1908, Nr. 216. 

Žagarė.— „Vilniaus Žinios“, 1908, Nr. 224. 


1909 
Trachoma. Vilnius, 1909, 8 p. („Lietuvos Ūkininko“ priedas „Sveikata“, 1909, 
Nr. 1). 
Džiova. Vilnius, 1909, 8 p. („Lietuvos Ūkininko“ priedas „Sveikata“, 1909, Nr. 
2). 


Lietuvių medicinos ir hygijenos knygos. Vilnius, 1909, 16 p. („Lietuvos 
Ūkininko“ priedas „Sveikata“, 1909, Nr. 3). 

Pasigelbėjimai nelaiminguose atsitikimuose.—,„Vilniaus Kalendorius 1910 
metams“. Vilnius, 1909. 

Ūkio kooperacijos.— „Vilniaus Kalendorius 1910 metams“. Vilnius, 1909. Be 
parašo. 

Žagarė.— „Lietuvos Ūkininkas“, 1909, Nr. 9. Parašas: P.A. 

Charles Darwin.—,„Lietuvos Ūkininkas“, 1909, Nr. 12-13. Parašas: P.A. 

Šis tas iš mokslo istorijos.— „Lietuvos Ūkininkas“, 1909, Nr. 19, p. 171-174; Nr. 
20, p. 182-183; Nr. 21, p. 193-194. 

Žagarė.— „Lietuvos Ūkininkas“, 1909, Nr. 23. Parašas: P.A, 

Mokslo naujienos.— „Lietuvos Ūkininkas“, 1909, Nr. 25, p. 228-230. 

Žemė ir žmogus.— „Lietuvos Ūkininkas“, 1909, Nr. 37-45. 

Atsiprašau.—,„Vienybė Lietuvninkų“, 1909, Nr. 1. Parašas: Driskius. 

Eiriogala.—,„Vienybė Lietuvninkų“, 1909, Nr. 1. Parašas: Atgalainis. 

Žagarė.— „Vilniaus Žinios“, 1909, Nr. 4. Parašas: P.A. 

„Nebe“.— „Vilniaus Žinios“, 1909, Nr. 7. Parašas: P.A. 

Vidutinių mokyklų skaičius. — „Vilniaus Žinios“, 1909, Nr. 12. 


1910 


Žemė ir žmogus. Vilnius, 1910, 32 p. („Lietuvos Ūkininko“ leidinys Nr. 18). 

Žagarė (Korespondencija).—,„Lietuvos Ūkininkas“, 1910, Nr. 5, p. 47. Parašas: 
Aš pats. 

Iš Žagarės.—,Lietuvos Ūkininkas“, 1910, Nr. 21, p. 191. Parašas: Aš pats. 

Pasvalys (Korespondencija).—,„Lietuvos Ūkininkas“, 1910, Nr. 45, p. 438. 
Parašas: P.A. 

Kodėl kurs pabėgėlių Lietuvon negrįžta.— „Lietuvos Žinios“, 1910, Nr. 12. 

Besimokančiai jaunuomenei.—,„Lietuvos Žinios“, 1910, Nr. 75. 


1911 


Skaitymo vadovėlis. Vilnius, 1911 („Lietuvos Ūkininko“ leidinys). Parašas: A. 
(Albinas Rimka), S.Č. (Sofija Čiurlionienė) ir P. Avižonis. 

Apsiginimas nuo limpamų ligų.—,,Kataliko“ kalendorius 1911, Chicago, IIl., 
p. 99-107 (straipsnyje rašoma apie limpamąsias akių ligas, džiovą, 
kokliušą, tymus, difteritą, skarlatiną, raupus, karštines, disenteriją). 

Tarp mokslo ir Maižiešiaus (atsakymas mano kritikams).—,„Lietuvos 
Ūkininkas“, 1911, Nr. 23; Nr. 24, p. 226; Nr. 25, p. 236-238; Nr. 26, p. 246- 
247; Nr. 28, p. 262-263; Nr. 29, p. 272-273; Nr. 30, p. 281-282; Nr. 31, p. 
292-293; Nr. 32, p. 301-302. 


1913 


Aklumas ir trachoma Lietuvoje. —,„Lietuvių Tauta“, kn. 2, d. 2. Vilnius, 1913, p. 
181-190. 


Aklumas ir trachoma Lietuvoje. Referatas, skaitytas 1912 m. Lietuvių Mokslo 


188 


Draugijos visuotiniame susirinkime. Vilnius, 1913, 12 p. (atspaudas iš 
„Lietuvių Tautos“). 

Trachomos išsiplatinimas Mažojoj ir Didžiojoj Lietuvoje.—,„Medicina ir 
Gamta“, Nr. 1. Kaunas, 1913. 

Delei kunigų ir daktarų taksos.—,„Lietuvos Ūkininkas“, 1913, Nr. 38, p. 394- 
395, 


1914 


Bolezni glaz i slepota sredi krestjan-litovcev Gruzdzevskoj i Ligumskoj 
volostej, Šavel'skago ujezda, Kovenskoj gubernii (po dannym pogolov- 
nago osmotra). Dissertacija ... P. I. Avižonisa. Jurjev, 1914, 304 p. 


1915 
Apie akių ligą—trachomą. Vilnius, 1915, 12 p. 


1918 


Žemė ir žmogus. Antras pataisytas leidimas. Voronežas, 1918, 68 p. 
Girtuoklystė—mūsų rykštė. Antras leidimas. Voronežas, 1918. 
Gyvybė ir jos atsiradimas ant žemės. Voronežas, 1918, 19 p. 
Gyvybės ratas. Versta iš W. Oswaldo. Voronežas, 1918, 46 p. 
Sąžinės laisvė. Voronežas, 1918, 18 p. 

Šis tas iš mokslo istorijos. Voronežas, 1918, 36 p. 


1919 
P. Kriaušaičio ir Rygiškių Jono Lietuvių kalbos gramatika. Etimologija. 
Pirmosioms mūsų aukštesniosioms mokslo įstaigoms. Vilnius, 1919, 237 


Kova su limpamomis ligomis.—,„Sietynas“, 1919, Nr. 3 ir 4. 


1920 


Kova su trachoma. Raseiniai, 1920, 11 p. (Šiaulių Apskrities valdybos leidinys; 
tiražas—apie 10.000 egz.). 

Kova su limpamomis ligomis. Raseiniai, 1920, 15+1 p. 

Apie suteikimą gydytojams medicinos praktikos teisių Lietuvoje.— 
„Medicina“, 1920, Nr. 4, p. 119-121. 

Conjunctivitis nodosa.—,,Medicina“, 1920, Nr. 7, p. 205-206. 


1921 


Pasikalbėjimai apie dangų ir žemę. Antras leidimas. Kaunas, 1921. 
Žemė ir žmogus. Trečias pataisytas leidimas. Berlynas, 1921. 

Jonas Jablonskis Mintaujoj.—,,Lietuvos Mokykla“, 1921, Nr. 12, p. 530-533. 

Jablonskis—bedievis.—,,Lietuvos Mokykla“, 1921, Nr. 12, p. 591-595, 

Kaip organizuoti Lietuvoje kovą su trachoma.—,„Medicina“, 1921, Nr. 1, p. 1- 
6. 

Akių skyrių apyskaitos. —,,Medicina“, 1921, Nr. 1, p. 23-25. 

Lietuvos gydytojams bei medicinos mėgėjams ir Amerikos lietuviams 
daktarams.—,,Medicina““, 1921, Nr. 5, p. 129-130. Parašas: K. Grinius, J. 
Žemgulys ir P. Avižonis. Kreipimosi gale pridėti ir „Kauno Medicinos 
Draugijos Fondo medicinos raštams leisti įstatai“. Atsišaukimas 
išspausdintas ir Amerikos Lietuvių daktarų draugijos organe „Gydyto- 
juje“. 1921, Nr. 3, p. 28-29. 

Iš I Karo ligoninės akių skyriaus. Mėlyna sklera.-—,,Medicina““, 1921, Nr. 5, p. 


151-153. 

Gydytojų praktikų uždaviniai kovoje su aklumu.—,,Medicina““, 1921, Nr. 10, 
p. 289-297. 

Prie sveikatos reikalų sutvarkymo klausimo.—,,Medicina“, 1921, Nr. 10, p. 
324-326. 


Apie trachomos gydymą.—,„Medicina“, 1921, Nr. 11, p. 353-358. 

Kovos su trachoma organizacijos planas.—,„Medicina“, 1921, Nr. 11, p. 359. 

Petro Kriaušaičio „Lietuviškos kalbos gramatikos“ istorija. —,,Mokykla ir 
Gyvenimas“, 1921, Nr. 1, p. 30-33. 


1922 


Lietuvos Universiteto Medicinos Fakulteto mokslams eiti taisyklės.— 
„Lietuva“, 1922 m. birželio 24 d. 

Įspūdžiai iš Berlyno ir Karaliaučiaus universitetinių akių klinikų.— 
„Medicina“, 1922, Nr. 2, p. 86-92. 

Prie medicinos fakulteto atidarymo.—,,Medicina““, 1922, Nr. 2. 

Lietuvos gydytojams.—,„Medicina“, 1922, Nr. 2, p. 110. 

Valstybinių egzaminų gydytojo laipsniui gauti programos reikalu — 
„Medicina“, 1922, Nr. 3, p. 136-137. 

Medicinos fakulteto studijų planas.— „Medicina“, 1922, Nr. 3, p. 172-173. 

Herpes zoster ophthalmicus.—,,„Medicina“, 1922, Nr. 5, p. 249-255. 

Karo Ligoninės akių skyriuje 1921 m. (iki 15.X.) padarytų operacijų sąrašas. — 
„Medicina“, 1922, Nr. 5, p. 302-303. 

Raud. Kryž. klinikos ir Poliklinikos akių skyriuje 1921 m. padarytų operacijų 
sąrašas.—,,Medicina“, 1922, Nr. 5, p. 303. 

Prie medicinos fakulteto mokslo plano.—,,Medicina“, 1922, Nr. 6-7, p. 343- 
345, 

Lietuvos Universiteto Medicinos Fakulteto mokslą eiti taisyklės.— 
„Medicina“, 1922, Nr. 6-7, p. 365-369. 

Medicinos Fakulteto mokslo planas. —,„Medicina“, 1922, Nr. 6-7, p. 370-373. 

Lietuvos Gydytojų Sąjungos įstatų sumanymas.—,„Medicina“, 1922, Nr. 9-10, 
p. 492-494. 

Pavyzdinių gydytojų draugijoms įstatų sumanymas.—, „Medicina“, 1922, Nr. 
9-10, p. 494-496. 

Kontuzinės kataraktos atsitikimas.—,„Medicina“, 1922, Nr. 11-12, p. 526-529. 

Kovai su trachoma įstatymo sumanymas (Medžiaga 2-jam Lietuvos gydytojų 
suvažiavimui). —,„Medicina“, 1922, Nr. 11-12, p. 563-568. 

Tikyba ir mokslas.—,,Mokykla ir Gyvenimas“, 1922, Nr. 5-6, p. 1-7. Parašas: 
P.A. 

Dar apie tikybą ir mokslą.—,„Mokykla ir Gyvenimas“, 1922, Nr. 8, p. 1-4. 


1923 


Kovai su trachoma įstatymo sumanymas. Kaunas, 1923, 7 p. 

Lietuvos Universiteto Medicinos Fakultetas, jo uždaviniai ir išgalės. The 
Faculty of Medicine of the University of Lithuania. Kaunas, 1923, 19 p. 

Lietuvos Gydytojų Sąjungos įstatų sumanymas.— „Antrasis Lietuvos gydytojų 
suvažiavimas 1923 m. vasario mėn. 22-24 d.“. Kaunas, 1923, p. 13-15. 

Aklųjų globojimas kitur ir Lietuvoje.—,„Antrasis Lietuvos gydytojų 
suvažiavimas 1923 m. vasario mėn. 22-24 d.“. Kaunas, 1923, p. 168-179. 

Medicinos aukštasis mokslas Rusijoje.—,,Medicina“, 1923, Nr. 2, p. 122-123. 

Lietuvos Raudonojo Kryžiaus Klinikos akių skyriaus 1922 m. apyskaita.— 
„Medicina“, 1923, Nr. 3-4, p. 178-179. 

Antrojo Lietuvos gydytojų suvažiavimo 1923 m. vasario mėn. 22-24 d. 
protokolas. Vykdomojo komiteto darbuotės apyskaita.—,„Medicina“, 
1923, Nr. 5, p. 235-239. 

Lietuvos Universiteto Medicinos Fakultetas, jo uždaviniai ir išgalės.— 
„Medicina“, 1923, Nr. 5, p. 249-257. 

Prie Medicinos Fakulteto mokslo plano.—,,Medicina“, 1923, Nr. 6-7. 

Laiškas redakcijai. —, „Medicina“, 1923, Nr. 9, p. 514-515. 

Aklųjų globojimas kitur ir Lietuvoje.—,,„Medicina“, 1923, Nr. 11, p. 604-615. Ir 
atspaudas (Kaunas, 1923, 12 p.). 

Apie metilinio alkoholio kenksmingumą.—,„Medicina“', 1923, Nr. 12, p. 700- 
702. 

Kovai su trachoma įstatymo sumanymo paaiškinamasis raštas. —,„Medicina“, 
1923, Nr. 12, p. 723-729. 

Aufhellung einer Kontusionskatarakt.— „Zeitschrift fūr Augenheilkunde“, 
Bd. 50, H. 1-2. Berlin, 1923, p. 113-114, 


1924 


Apie vitaminus.—,,Kultūra“, 1924, Nr. 1, p. 17-20 (apie vitaminų reikšmę ir 
svarbą žmonių sveikatai). 

Iš kur atsirado gyvybė ant žemės? (Atsakymas O. Dargytei).—,„Kultūra“, 1924, 
Nr. 6, p. 252-253, 

Trachoma Kauno mokyklose ir apskritai Lietuvoje.—,,Lietuva“, 1924, Nr. 165, 


p. 3-4. 

Prof. Vogt'o plyšinės lempos kursas 1923 m. Ciuriche.—,„Medicina“, 1924, Nr. 
1, p. 47-56. 

Raudonojo Kryžiaus Ligoninės Akių skyriaus 1923 m. apyskaita.— 
„Medicina“, 1924, Nr. 8-9, p. 676-681. 

Apyskaita iš komandiruotės į 44-tąjį Vokiečių oftalmologų draugijos 
suvažiavimą Heidelberge 12-14 d. birželio 1924 m.—,,Medicina“, 1924, 
Nr. 12, p. 996-1007. 

Atsiminimai apie d-rą V. Kudirką.—,Vinco Kudirkos jubiliejinis Varpas“. 
Kaunas, 1924, p. 158-162. 


1925 


Vokų kolobomos atsitikimas.—,„Medicina“, 1925, Nr. 6-7, p. 379-385. 

Apie žydų universitetą Jaruzalėje ir apie medicinos reikalų Palestinoje 
tvarkymą. Pranešimas Kauno Medicinos Dr-jos metiniame visuotiniame 
susirinkime 1925.V.8.—,,Medicina“, 1925, Nr. 6-7, p. 504-505. 

Pryšakinės kameros amagnetinių krislų operacijos klausimu.—,„Medicina““, 
1925, Nr. 9-10, p. 651-665. 

Raudonojo Kryžiaus Ligoninės akių skyriaus 1924 m. apyskaita.—,„Medicina“, 
1925, Nr. 9-10, p. 755-758. 

Myxoedema ir akių susirgimai.—,,Medicina“, 1925, Nr. 11, p. 813-819. 

Ein Fall von Coloboma palpebrae congenitum.— Zeitschrift  fūr 
Augenheilkunde“', Bd. 56, H. 5-6. Berlin, 1925, p. 339-345. 


1926 


Akinių istorija. Inauguracijos pranešimas, laikytas perimant Lietuvos Univer- 
siteto rektoratą 1925.1X.15 d. Kaunas, 1926, 49+3 p. su iliustracijomis. 

K sposobu izvlečenija amagnitnych tel iz perednej kamery glaza.—,„Archiv 
Oftalmologii“, 1926, t. I, č. 3, p. 354-368. 

Universitetas.—,„Iliustruotoji Lietuva“, 1926.1X.11, Nr. 37, p. 1. 

Istorija očkov.—,„Archiv Oftalmologii“, 1926, t. III, č. 1, p. 48-61; t. III, č. 2, p. 
197-210; t. III, č. 3, p. 372-385. 

Golovnaja bol“ i bolezni glaz.—,Kliničeskaja Medicina“, 1926, t. IV, Nr. 
8 (48), p. 277-281. 

Mano pažintis su Bieliaku.—,,Knygnešys“, Red. P. Ruseckas, I. Kaunas, 1926, 
p. 58-60. 

Doc. Balčikonies atvirąjį laišką perskaičius.— „Lietuva“, 1926.X11.15. 

Universiteto akių klinikos 1925 m. apyskaita.—,„Medicina““, 1926, Nr. 3-4, p. 
153-157. 

Oftalmologijos katedra su klinika (1925-26 mokslo metų apyskaita). — 
„Medicina“, 1926, Nr. 5-7, p. 290-293. 

Pasitobulinamieji gydytojams kursai. (Programa). — „Medicina“, 1926, Nr. 8-9, 
p. 494-495, 

Galvos skausmai ir akių ligos.— „Trečiasis Lietuvos gydytojų suvažiavimas 
1924 m.“. Kaunas, 1926, p. 195-210; ir atspaudas: Kaunas, 1926, 16 p. 

Ein Fall von Optikus Atrophie bei Myxoedem.— Zeitschrift  fūr 
Augenheilkunde“, Bd. 58, H. 5. Berlin, 1926, p. 343-347. 


1927 


Trachoma Kauno aukštesniosiose mokyklose. Pranešimas Kauno Medicinos 
D-jos posėdyje 1927.V.6. Kaunas, 1927, 15 p. su diagramomis. 

Apie ligų spėjimą iš akių.—,,„Medicina““, 1927, Nr. 3-4, p. 97-107. 

Universiteto akių klinikos 1926 m. apyskaita.—,,„Medicina“, 1927, Nr. 5-6, p. 
290-296. 

Trachoma Kauno aukštesniosiose mokyklose.—,,Medicina““, 1927, Nr. 8, p. 
440-452. 

Kryptophthalmus ir jo patogenezė.—,„Medicina“, 1927, Nr. 10, p. 543-563. 

Apyskaita iš komandiruotės į vokiečių oftalmologų draugijos suvažiavimą 
Heidelberge 1927 m. birželio 9-11 d.—,,Medicina“, 1927, Nr. 10, p. 599- 
603. 

Zur Frage ūber den Zusammenhang der einseitigen Elephantiasis des 
Oberlides mit Erweiterung der Sella turcica.—,Bericht ūber die 46. 
Zusammenkunft der Deutschen Ophthalmologischen Gesellschaft in 
Heidelberg“. 1927, p. 391-394. 

Zur Frage ūber den Zusammenhang der einseitigen Elephantiasis der 
Oberlides mit Erweiterung der Sella turcica.— „Zeitschrift fūr 
Augenheilkunde“, Bd. 63. Berlin, 1927, p. 235-241. 


1928 


Gyvybė ir jos atsiradimas ant žemės (antras papildytas leidimas). Šiauliai, 1928, 
56+4 p. su iliustracijomis. 

Kryptophthalmus ir jo patogenezė. Kaunas, 1928, 23 p. 

O zrenii sleporoždennych posle uspešnoj operacii.—,„Archiv Oftalmologii“, 
t. 5, č. 3, 1928, p. 298-307. 

Uber schūdliche Folgen der Trūnendrūsenentfernung.—,Bericht ūber die 
4746  Zusammenkunft der Deutschen Ophthalmologischen 
Gesellschaft in Heidelberg“. Mūnchen, 1928, p. 340-344. 

Mateušas Slančauskas.—,,Knygnešys“.1864-1904. II.Red. P. Ruseckas. Kaunas, 
1928, p. 69-78. 

Kelios pastabos dėl prof. Landau'o „Biologiškosios relatyvybės teorijos“.— 
„Kosmos“, 1928, Nr. 5-6, p. 259-272 (polemizuoja su prof. E. Landau dėl 
Darvino evoliucijos teorijos). 

Par akli dzimušo un operšto macišanu redzėt.— „Latvijas Arstu Žurnals“, Nr. 
5-6. Riga, 1928, p. 154-160. 

Naguchi'o rastasis trachomos mikrobas.—,„Medicina“, 1928, Nr. 2, p. 81-86. 

(Pasisakymas diskusijose dėl prof. Landau pranešimo).—,,Medicina“, 1928, 
Nr. 4, p. 277. 

Kelios pastabos dėl prof. E. Landau'o „Biologiškosios relativybės teorijos“.— 
„Medicina“, 1928, Nr. 5, p. 327-343. 

A. a. prof. A. G. Liutkevičius (nekrologas).—,,Medicina“, 1928, Nr. 5, p. 378- 
379. 

Hideyo Noguchi (nekrologas).—,,Medicina“, 1928, Nr. 8, p. 575. 

Atviras laiškas gydytojams (trachomos išsiplatinimo ir kovos su ja 
klausimais). —,,Medicina“, 1928, Nr. 8, p. 578. 

Apie operuotų aklagimių mokymąsi žiūrėti. —,„Medicina“, 1928, Nr. 9, p. 599- 
607 („„Medicinoje“ įdėtasis straipsnis yra papildytas dar vieno naujo, 
vėliau stebėto atvejo aprašymu). 

Universiteto akių klinikos 1927 m. apyskaita.—,Medicina“, 1928, Nr. 11, p. 
735-737. 

Senatviškieji akių pakitimai. —,„Medicina“, 1928, Nr. 12, p. 788-800. 

Atsiminimų pluoštelis apie d-rą J. L. Petkevičių.—, „Medicina“, 1928, Nr. 12, p. 
776-779. 

Uber schūdliche Folgen der Tranendrisenentfernung.— „Zeitschrift fūr 
Augenheilkunde“. Berlin, 1928, p. 171-172. 

Uber Kryptophthalmus congenitus.—,„Zeitschrift fūr Augenheilkunde“, Bd. 
64, H. 4-5. Berlin, 1928, p. 240-258. 


1929 


Haematoma corneae.—,Archiv Oftalmologii“, t. 6, č. 1, 1929, p. 1-3. 

Senatviškieji akių pakitimai.—IV-jo Lietuvos gydytojų kongreso 1928 m. 
lapkričio mėn. 1-3 d. darbai. Kaunas, 1929, p. 13-25. 

Senatviškieji akių pakitimai.—,„Kosmos“, 1929, Nr. 1, p. 11-20. = 

Zur Unschūdlichkeitsfrage der Tranendrūsenentfernung.— „Latvijas Arstu 
Žurnals“, 1929, Nr. 5-6, p. 400-405. 

(Pasisakymas diskusijose).—,„Medicina“, 1929, Nr. 2, p. 123. 

Pabaltijo oftalmologų organizacijos reikalu.—, „Medicina“, 1929, Nr. 4, p. 303- 
304. 

Universiteto akių klinikos 1928 m. apyskaita. —,,Medicina“, 1929, Nr. 6, p. 
434-436. 

Akių gydytojas Jonas Cumtftas (nekrologas).—,,Medicina““, 1929, Nr. 8, p. 603. 

Apie profesionalinę gydytojų etiką.—,,Medicina“, 1929, Nr. 11, p. 820-828. 

Dislocatio glandulae lacrimalis spontanea.—,„,Russkij Oftalmologičeskij 
Žurnal“, 1929, t. 10, Nr. 4-5, p. 423-429. 

Uber die Verbreitung des Trachoms in Litauen.—,Zeitschrift tūr 
Augenheilkunde“, 1929, Bd. 69, H. 5-6, p. 324-338; ir atspaudas. 


1930 


Žodis kitas apie Joną Jablonskį. —,,Kalba“, I tomas, 2 sąs. Kaunas, 1930, p. 48- 
55. 


Dislocatio glandulae lacrimalis spontanea.—,„Klinische Monatsblžtter fūr 
Augenheilkunde“, Bd. 85, 1930, p. 716 tt. 

Alivar Gullstrand. 1862-1930.—,„Kosmos““, 1930, Nr. 11, p. 391-395 (apie žymų 
švedų oftalmologą A. Gullstrandą). 

Apie Studentų Atstovybės įkūrimą.— „Lietuvos Studentas“, 1930, Nr. 5. 

Apie trachomos išsiplatinimą Lietuvoje.—,„Medicina““, 1930, Nr. 8, p. 533-546; 
ir atspaudas: Kaunas, 1930, 14+2 p. su santrauka vokiečių kalba: Ūber 
die Verbreitung des Trachoms in Litauen. 

Pabaltijo  oftalmologų suvažiavimas Tartu-Dorpate  1930.V.24-25.— 
„Medicina“, 1930, Nr. 8, p. 588-589; ir atspaudas: Kaunas, 1930, 2 p. 

Tarptautinė organizacija kovai su trachoma.—,,Medicina“', 1930, Nr. 9, p. 642- 
644; ir atspaudas: Kaunas, 1930, 4 p. 

Universiteto akių klinikos 1929 m. apyskaita.—,,„Medicina“, 1930, Nr. 11, p. 
760-762. 

Pabaltijo oftalmologų suvažiavimas 1930.V.24-25 d.—,,„Medicina“, 1930, Nr. 
11, p. 776-783; Nr. 12, p. 850-855. 

Dėl gero dr. L. Vaineikio vardo.—,,Naujoji Romuva““, 1930, Nr. 17, p. 389-391. 
Parašas: J. Šliūpas, K. Grinius, P. Leonas, P. Avižonis, V. Nagius- 
Nagevičius, A. Janulaitis. 

Starčeskija izmenenija glaz.—,„Russkij Oftalmologičeskij Žurnal“, 1930, t. II, 
Nr. 5, p. 635-645. 


1931 


Atsiminimai apie Povilą Višinskį. — „Kultūra“, 1931, Nr. 4, p. 213-216. 

H. Meyer (Heidelbergas): Luminal zur Erleichterung von Augenoperationen 
im Kindersalter. Klin. Mon. f. Augenheilk., 1930, Bd. 84, p. 69-74.— 
„Medicina“, 1931, Nr. 1, p. 56-57. 

Akių semiotikos reikšmė bendrajai diagnostikai. — „Medicina“, 1931, Nr. 3, p. 


167-174. 

A. Gullstrand'o tyrimų reikšmė oftalmologijai.—,,Medicina“, 1931, Nr. 6, p. 
375-389, 

V. D. Univ-to akių klinikos 1930 m. apyskaita.—,„Medicina“, 1931, Nr. 9, p. 
600-602. 


Truputis atsiminimų apie Pov. Višinskį. 25 metų mirties sukaktuvių proga.— 
„Šiaulių Metraštis 1931 metams“. Šiauliai, 1931, p. 105-106. 


1932 


Atsiminimų pluoštelis apie d-rą J.L. Petkevičių.—Akiras-Biržys, Lietuvos 
miestai ir miesteliai, II tomas. Biržų apskritis. Kaunas, 1932, p. 399-402. 

Avižonis, P. ir Goldengeimas, B., All-Baltische Ophthalmologen-Tagung in 
Kaunas, Universitūts-Augenklinik.—,„Klinische  Monatsblūtter  fūr 
Augenheilkunde“, 1932, Bd. 89, p. 400-411. 

11I Pabaltijo oftalmologų suvažiavimas.—,,Medicina“, 1932, Nr. 8, p. 544-546. 

Migratio et eliminatio spontanea corporis alieni oculi.—,„Medicina“, 1932, 
Nr. 9, p. 594-599, 

Apie 45-tąjį Francūzų Oftalmologų Draugijos kongresą 1932.VII.18-21 ir apie 
50 metų dr-jos sukaktuvių iškilmes.—,,Medicina“, 1932, Nr. 9, p. 605- 
607. 

Uber spontane Senkung der orbitalen Tranendrūse.—,„Zeitschrift fūr 
Augenheilkunde“, 1932, Bd. 77, H. 3-4, p. 167-182. 


1933 


Regėjimo reikšmė.— „Aklųjų Dalia“, 1933, p. 9-10. 

Akiniai.—,„Lietuviškoji Enciklopedija“, t. 1. Kaunas, 1933, skiltis 140. 

Akis.— „Lietuviškoji Enciklopedija“, t. 1. Kaunas, 1933, skiltis 141-143. 

Akių fiziologija.— „Lietuviškoji Enciklopedija“, t. 1. Kaunas, 1933, skiltis 143- 
144. 

Akių higiena.— „Lietuviškoji Enciklopedija“, t. 1. Kaunas, 1933, skiltis 144-145. 

Akių lyginamoji anatomija.— „Lietuviškoji Enciklopedija“, t. 1. Kaunas, 1933, 
skiltis 145-146. 

Avižonis, P. ir Žemaitis, J., Akių ligos.— „Lietuviškoji Enciklopedija“, t. 1. 
Kaunas, 1933, skiltis 146-148. 

Akių pakenkimai.— „Lietuviškoji Enciklopedija“, t. 1. Kaunas, 1933, skiltis 148- 
149. 

Akių tyrimas.—,„Lietuviškoji Enciklopedija“, t. 1. Kaunas, 1933, skiltis 149-150. 

Aklųjų globojimas.— „Lietuviškoji Enciklopedija“, t. 1. Kaunas, 1933, skiltis 
154. 

Aklumas.—,„Lietuviškoji Enciklopedija“, t. 1. Kaunas, 1933, skiltis 154-155. 

Akomodacija.—,„Lietuviškoji Enciklopedija“, t. 1. Kaunas, 1933, skiltis 166- 
167. 

V. D. Un-to akių klinikos 1931 m. apyskaita.—,„Medicina“, 1933, Nr. 1, p. 36- 
41. 

XIV concilium ophthalmologicum.—,„Medicina“, 1933, Nr. 9, p. 544-552; ir 
atspaudas: Kaunas, 1933, 8 p. 

V. D. Un-to akių klinikos 1932 m. apyskaita.—,,„Medicina““, 1933, Nr. 10, p. 
600-604. 

Adaptacijos tyrimo reikšmė ir būdai kasdieninėje praktikoje.—,,Medicina“, 
1933, Nr. 12, p. 701-706; ir atspaudas: Kaunas, 1933, 6 p. 

Migratio et eliminatio spontanea corporis alieni oculi.—,,Sovetskij Vestnik 
Oftalmologii“, 1933, Nr. 1, p. 79-83. 

Redaktoriaus žodis.—,,Vytauto Didžiojo Universiteto Medicinos Fakulteto 
Darbai“, t. 1, kn. 1. Kaunas, 1933, p. 1-5; greta tekstas anglų, prancūzų ir 
vokiečių kalbomis. 

Ankstyba trachomos diagnozė.—,Vytauto Didžiojo Universiteto Darbai“, t. 
1, kn. 1. Kaunas, 1933, p. 7-29 ir santrauka vokiečių kalba (p. 26-28); ir 
atspaudas: Kaunas, 1933, 25 p. su santrauka vokiečių kalba (p. 22-24). 

Zur klinischen  Frūhdiagnose des  Trachoms.— „Zeitschrift fūr 
Augenheilkunde“, 1933, Bd. 81, p. 1-12; ir atspaudas: Berlin, 1933, 12 p. 

1934 


Apie atšokusios retinos gydymą dijatermijos būdu (pranešimas Pirmajame 
Lietuvos akių gydytojų d-jos suvažiavime). —,„Medicina“, 1934, Nr. 1, p. 
35-36. 

V. D. Un-to akių klinikos 1933 m. apyskaita. —,„Medicina““, 1934, Nr. 5, p. 276- 
280. 

IV Pabaltijo oftalmologų suvažiavimas.—,„Medicina“, 1934, Nr. 7, p. 422, 

Okulistinė pagelba Lietuvoje.—,,Medicina“, 1934, Nr. 10, p. 582-584; ir 
atspaudas: Kaunas, 1934, 4 p. 

A. W. M. Houwer, Apie myopijos etijologiją.—,,Medicina“, 1934, Nr. 10, p. 
597-598. 

Atšokusios retinos gydymas diatermijos būdu.—,,Vytauto Didžiojo Univer- 
siteto Medicinos Fakulteto Darbai“, t. 2, kn. 2. Kaunas, 1934, p. 285-331 
su santrauka vokiečių kalba; ir atspaudas: Kaunas, 1934, 49 p. su 
iliustracijomis (autoreferatas—,,Medicina“, 1935, Nr. 1, p. 40-41). 


1935 


Apie hereditetą medicinoje.—,,Kosmos“, 1935, Nr. 4-6, p. 170-194; ir 
atspaudas: Kaunas, 1935, 26 p. su iliustracijomis. 

Binokuliarinis regėjimas.— „Lietuviškoji Enciklopedija“, t. 3. Kaunas, 1935, 
skiltis 1048. 

Binokuliarinis spalvų maišymas.—,„Lietuviškoji Enciklopedija“, t. 3. Kaunas, 
1935, skiltis 1048. 

Blakstiena.— „Lietuviškoji Enciklopedija“, t. 3. Kaunas, 1935, skiltis 1375. 

Blennorrhoea—gleivingai pūlingas kataras.— „Lietuviškoji Enciklopedija“, t. 
3. Kaunas, 1935, skiltis 1402. 

Blepharitis—vokų kraštų uždegimas.— „Lietuviškoji Enciklopedija“, t. 3. 
Kaunas, 1935, skiltis 1402-1403. 

Blepharochalasis.— „Lietuviškoji Enciklopedija“, t. 3. Kaunas, 1935, skiltis 


1403. 

Blepharophimosis.— „Lietuviškoji Enciklopedija“, t. 3. Kaunas, 1935, skiltis 
1403. 

Blepharoplastica.— „Lietuviškoji Enciklopedija“, t. 3. Kaunas, 1935, skiltis 
1403, 


Blepharoplegia.—,„Lietuviškoji Enciklopedija“, t. 3. Kaunas, 1935, skiltis 1403. 

Blepharorhaphia.— „Lietuviškoji Enciklopedija“, t. 3. Kaunas, 1935, skiltis 
1404, 

Blepharospasmus.— „Lietuviškoji Enciklopedija“, t. 3. Kaunas, 1935, skiltis 
1404, 

V. D. Un-to akių klinikos 1934 m. apyskaita.—, „Medicina“, 1935, Nr. 11, p. 
825-829; ir atspaudas: Kaunas, 1936, 6 p. 

Le ptėrygoin et la trachome.—,Revue International du Trachome“. Paris, 
1935, t. 16, Nr. 4-6, p. 170-174; ir atspaudas: Paris, 1935, 4 p. 

Rezultaty lečenija otslojki setčatki diatermiej po dannym glaznoj kliniki v 
Kaunase.—,„Sbornik v oznamenovanija sorokoletija naučnoj de- 
jatel'nosti zaslužennogo dejatelia nauki M. I. Averbacha“. Moskva, 
1935; ir atspaudas: Moskva, 1935, 22 p. 

Expėriences personnelles sur le traitement du dėcollement de la rėtine par la 
diathermo-coagulation.—,„Sociėtė Francaise d'Ophthalmologie“, vol. 
18. Paris, 1935, p. 368-370; ir atspaudas: Paris, 1935. 

Un cas d'ophthalmomyiasis interna  migrans.—,„Sociėtė Francaise 
d'Ophthalmologie“, An. 48. Paris, 1935, p. 152-156; ir atspaudas: Paris, 
1935, 8 p. 

Ophthalmomyiasis.— „Vytauto Didžiojo Universiteto Medicinos Fakulteto 
Darbai“, t. 3, kn. 1. Kaunas, 1935, p. 95-111; ir atspaudas: Kaunas, 1935, 
2 p. su iliustracijomis ir santrauka vokiečių kalba: Uber 
Ophthalmomyiasis (p. 17-19). 


1936 


Ophthalmomyiasis.—,,„Medicina“, 1936, Nr. 2, p. 124-125. 

Angiomatosis retinae atsitikimas (Demonstruotas Trečiajame Lietuvos Akių 
Gydytojų D-jos suvažiavime).—,„Medicina“, 1936, Nr. 2, p. 126-127. 

V. D. Un-to akių klinikos 1935 m. apyskaita. —,Medicina“, 1936, Nr. 12, p. 
996-1001; ir atspaudas: Kaunas, 1936, 8 p. 


1937 


Paveldimas aklumas ir sterilizacija.—,„Aklųjų Dalia“, 1937, p. 16-18. 

Cellulitis orbitalis. —,„Lietuviškoji Enciklopedija“, t. 5. Kaunas, 1937, skiltis 36. 

Chorioidea.— „Lietuviškoji Enciklopedija“, t. 5. Kaunas, 1937, skiltis 431-432. 

Ciliakūnis.— „Lietuviškoji Enciklopedija“, t. 5. Kaunas, 1937, skiltis 558-559. 

Contusio bulbi.— „Lietuviškoji Enciklopedija“, t. 5. Kaunas, 1937, skiltis 771. 

Dacryadenitis.— „Lietuviškoji Enciklopedija“, t. 5. Kaunas, 1937, skiltis 1280. 

Dacryocystitis.—,,Lietuviškoji Enciklopedija“, t. 5. Kaunas, 1937, skiltis 1280- 
1281. 

Diplopia.—,Lietuviškoji Enciklopedija“, t. 6. Kaunas, 1937, skiltis 995. 

Glaukomos gydymas.—,Medicina“, 1937, Nr. 8, p. 628-641; ir atspaudas: 
Kaunas, 1937, 16 p. su santrauka vokiečių kalba. 

P. Avižonis ir P. Kazlauskas, IV-sis Lietuvos Akių Gydytojų Draugijos 
suvažiavimas, buvęs 1936 m. gruodžio 8 d. V. D. Univ-to akių 
klinikoje.—,,Medicina“, 1937, Nr. 8, p. 650-661; ir atspaudas: Kaunas, 
1937, 12 p. 

V. D. Un-to akių klinikos 1936 m. apyskaita.—, „Medicina“, 1937, Nr. 8, p. 661- 
664; ir atspaudas: Kaunas, 1937, 4 p. 

Kai kurių akių ligų diagnozės ir terapijos klaidos. —,,Penktojo Lietuvos 
gydytojų kongreso darbai“. Kaunas, 1937, p. 28-35. 


198 


1938 


Apie Estijos gydytojus ir jų organizacijas. —,,Medicina“, 1938, Nr. 2, p. 150- 
156. 

Kova su trachoma Vilniaus krašte.—,„Medicina““, 1938, Nr. 4, p. 291-301; ir 
atspaudas: Kaunas, 12 p. 

Stiklo krislo pašalinimas iš priešakinės kameros.—,„Medicina“', 1938, Nr. 4, p. 
323-325; ir atspaudas: Kaunas, 1938, 8 p. su santrauka vokiečių kalba: 
Entfernung eines Glassplitters aus der vorderen Kammer (p. 5-6). 

V. D. Un-to akių klinikos 1937 m. apyskaita.—,,Medicina“, 1938, Nr. 6, p. 505- 
511. 


1939 


Ectropium.— „Lietuviškoji Enciklopedija“, t. 7. Kaunas, 1939, skiltis 402. 

Entropium.—,Lietuviškoji Enciklopedija“, t. 7. Kaunas, 1939, skiltis 926. 

Keletas atsiminimų iš Šiaulių Sąjungos kūrėjo V. Putvinskio gyvenimo.— 
„Lietuvos Aidas“, 1939, Nr. 192, p. 4-5. 

V. D. Un-to akių klinikos 1938 m. apyskaita.—,„Medicina“, 1939, Nr. 10-11, p. 
903-909; ir atspaudas: Kaunas, 1939, 8 p. 

Beskylio tinklainės atšokimo prognozė.—,„,Vytauto Didžiojo Universiteto 
Medicinos Fakulteto Darbai“, t. 6, kn. 1-2. Kaunas, 1939, p. 215-221; ir 
atspaudas: Kaunas, 1939, 12 p. su santrauka vokiečių kalba: Zur 
Prognose Netzhautblėsung ohne Riss (p. 8-9). 


1940 


Glaucoma.— „Lietuviškoji Enciklopedija“, t. 9. Kaunas, 1940, skiltis 139-140. 

ENGLISH SUMMARY 
by 
Mindaugas Vygantas, M.D. 


Petras Avižonis, Physician and Professor of Ophthalmolo- 
gy (1875-1939). His public, academic and cultural life. 
By Jonas Puzinas. 


Petras Avižonis was born on April 17, 1875, in Pasvalys, an 
ancient, established town in the northern part of Lithuania on his 
ancestral farm. His grandfather, Ignas Avižonis was lynched in the 
1863 peasant uprising. Ignas's son, who witnessed the execution, 
ultimately returned to the family land and raised eight children — 
three sons and five daughters — of whom Petras was the oldest. 

Petras learned to read from his father by a crude, rudimentary, 
and repetitive teaching technigue, probably motivated by a firm 
hand and a rope. His early formal schooling was at the Pasvalys 
Russian School. Here Petras showed much native talent, and 
became responsible for teaching the younger children in the 
school. In 1885, Petras continued his forma! education in Mintauja 
(Jelgava) Latvija, at the Catholic primary school. The following year 
he transferred to Adolfo school; in 1888, he entered the Mintauja 
High School Gymnasium. The language of instruction at this school 
was German, but in the attempt to Russify the non-Russian 
population, the language was gradually changed to Russian. 

At the gymnasium, Petras's teacher was Jonas Jablonskis, the 
father of modern Lithuanian language. Initially, as a teacher, then as 
a mentor, and eventually as a collaborator, Jablonskis was an 
intellectual stimulus throughout Petras's life. 

Under the proddings of Jablonskis, the Lithuanian gymnasium 
students evolved a self-confidence and pride in their ethnic origin. 
They organized a secret Lithuanian student organization, Kudikis 
(infant), whose goal was to foster and promulgate Lithuanian culture 

and language. An important feature of their activities was the 
dissemination of Lithuanian publications, which were officially 
banned from being printed or distributed under the Csarist regime. 
Underlying the activities was a commitment by the members to 
return to Lithuania and thoroughly devote all their efforts to the 
further enlightenment of the Lithuanian population. 

At Jablonskis's urgings, Petras and the other students collected 
Lithuanian folklore from their native birthplaces to enrich their 
language and cultural heritage. Jablonskis fostered in the students a 
profound knowledge of the Lithuanian language. This was 
culminated in the demand to be taught religion in Lithuanian. 

Upon graduation, Petras was exhorted by his parents to become 
a priest. Such a career was socially acceptable and provided a secure 
future. Petras, however, had no inclination for the priesthood. 
Because of limited financial means, his parents could not directly 
support further schooling. Fortunately, Petras obtained work as a 
tutor in Lithuania and financed his first steps in University 
education. 

Petras's choice of medicine may not have been as altruistical 
as one would expect. In fact, Petras Avižonis made this choice on 
the rational basis that a return to Lithuania would be more easily 
accomplished through a career in medicine. Therefore, in 1895 he 
entered the University of Petrograd in the Natural Science 
Department. 

Student life was difficult in those days. With no formal 
university campus and dormitories, students lived in private guarters 
and, many times, in very crowded and frugal conditions. However, 
the intellectual and social environment was intricate and extensive. 
Petras belonged to secret Lithuanian student groups, which 
provided varied interest in the political, economic, and Lithuanian 
cultural guestions. 

The more affluent class of Lithuanians living in Petrograd 
formed benevolent societies and organizations that tried to raise 
funds and support students financially. Petras obtained help from 
them for basic living expenses. However, his primary income came 
from tutoring various subjects, especially languages. In one 
instance, he was asked to tutor French, although he did not know 


the language. He obtained a textbook and learned each Iesson an 
hour before teaching it. 

In 1897, firm in his decision of a medical career, he moved to 
Tallin, Estonia, to enter Tartu University. These were extremely 
difficult times for him. Tutoring postitions were lacking; there was 
no assistance from various Lithuanian organizations; and there was 
no support from an active and integrated Lithuanian student group. 
Petras was also overburdened with studies, because he attempted to 
accomplish advance coursework without having the necessary 
preliminaries. This overextension caused him to live in a hallway for 
a number of months until his financial situation improved. Because 
of the limited number of Lithuanian students, he was easily 
scrutinized and was followed by the secret police. At one point his 
living guarters were raided and he was searched extensively. 

In 1900, Petras Avižonis finished his medical studies at Tartu 
University with a cum laude degree. 

Through this difficult university period, he enjoyed a more 
fulfilling and richer life during summer vacation, when he returned 
to Lithuania. A focal point of these visits were sessions at a well-to- 
do physician's home in Joniškis where aspiring and established 
authors, poets, and playwrights freguently assembled. There was a 
constant probing of Lithuanian problems. This intellectual milieu 
nurtured and solidified the young visitors, such as Petras, to a 
lifetime commitment to Lithuanian affairs. 

In 1898, Petras Avižonis made a pilgrimage to meet dr. Vincas 
Kudirka, one of the movers of the Lithuanian awakening, who was 
dying from tuberculosis. The experience was moving since dr. 
Kudirka was already aware of Petras' work and was proud to meet 
him personally. Avižonis presented dr. Kudirka with a copy of his 
Lithuanian grammar hoping that, either directly or through his 
influence, Kudirka would publish this work. 

Although Lithuanian is an ancient language with roots in the 
Indo-European group, there was no formal Lithuanian grammar. A 
few privately produced works were available; however, with the 
growing period of enlightenment, an awareness was present for the 
obvious need for such a work. The American-Lithuanian community 
in 1896 offered a prize for a suitable grammar in the hopes that this 
would be an incentive for the production of such a work. 

Petras Avižonis initially was acguainted with the notebook 
grammar of Father Jaunius, which was circulated one summer 
among the members of the Kudikis at the Mintauja gymnasium. 

While at Petrograd University Petras Avižonis became acguainted 
with Frederick Kuršaitis's (Kurschat) “Grammatik der Littauischen 
Sprache" which was written in German. Petras Avižonis recognized 
the inadeguacies in both of these works and resolved to produce 
his own work. Heavily relying on the work of Kuršaitis, he evolved 
his own grammar. In 1897 Jablonskis reviewed the work and 
christened it “Lietuviška gramatikėlė“ (Little Lithuanian Grammar). 

Petras submitted a copy of this grammar to the contest in the 
United States. In the fall of 1898 he received notification that the 
work was favorably received, however, because of the numerous 
shortcomings, only a $50.00 prize would be granted. At the same 
time, there were exhortations to correct the shortcomings so that a 
more complete and thorough work would be available. 

No publisher would accept the work for publication so Petras 
and his friends at Petrograd University decided to reproduce copies 
by a home reproduction technigue. Approximately 100 copies were 
reproduced, some of which were sent to dr. Kudirka. Dr. Kudirka, 
who as a publicist was so acutely aware of a need for such a 
grammar, guickly sent copies to various publishers in the United 
States. 

In the summer of 1900, with the help of Jablonskis, Petras 
Avižonis extensively reworked the entire grammar. A very concen- 
trated and productive effort resulted in “Lietuviškos Kalbos 
Gramatika, Rašytojams ir Skaitytojams Vadovėlis.“ (Lithuanian 
Language Grammar, a manual for writers and readers). The book 
was signed by Petras Kriaušaitis: Kriaušaitis was the pseudonym of 
Jablonskis. 

The finished grammar was sent again to the United States, 
where it was favorably received and awarded the $100.00 prize. In 
1901, 2,600 copies were printed in Philadelphia and widely 
disseminated. 

Dr. Petras Avižonis retained a constant interest in the 
Lithuanian language throughout his life. In later years, this was 
especially significant in the development of medical terms. As an 
ophthalmologist, he contributed new words and scientific terms to 
the Lithuanian language. 

Dr. Avižonis produced many articles in the suppressed 
Lithuanian press of 1895 to 1904. These works dealt with health, 
especially of the eyes, as well as general topics such as natural 

phenomena. He became an ardent proponent of Darwin's 
evolutionary theories, which were radical and controversial in 
conservative Catholic Lithuanian society. Throughout his writings he 
always pursued guestions of Lithuanian enlightenment. 


Dr. Petras Avižonis first practiced general medicine in Ariogala 
in northwestern Lithuania. From 1902 to 1910 he worked in Žagarė, 
where his medical activities were somewhat made easier by the 
assistance of two other physicians. His popularity, sympathy, and 
ability to speak German, Russian, Latvian, Yiddish, and Lithuanian 
guickly made him the most popular physician in town. 


The constant presence of seriously affected and blinded 
individuals from trachoma interested dr. Avižonis in ophthalmology. 
In 1903, the mobile ophthalmology clinic was touring Lithuania, and 
dr. Avižonis visited it to learn about eye diseases. Soon this evolved 
into a full-fledged interest in ophthalmology, which he further 
augmented during the 1904 Russian-Japanese war. Mobilized again 
into the Russian army during the First World War, dr. Avižonis was 
injured and was given responsibilities in Moscow. Through the years 
1916 to 1918, he worked as a physician at a large eye and ear 
infirmary in Moscow. 

The declaration of Lithuanian independence on February 16, 
1918, did not immediately establish a political independence and 
freedom in the country. By 1920, significant resolutions of Western 
and Communist undercurrents resulted in a more stabilized govern- 
ment and society with purely Lithuanian orientation. In this new 
atmosphere dr. Avižonis was invited to become the eye 
physician at the Lithuanian Army Hospital in Kaunas, where he 
promptly organized an eye clinic and infirmary. 


One of the first priorities of the independent Lithuanian 
government was to establish a school of higher learning to provide 
the populace with educated personnel. One of the originators in 
the field of medicine was dr. Petras Avižonis. On April 27, 1921, he 
was elected to head the section of medicine. On February 16, 1922, 
the official University of Lithuania was established and dr. Avižonis 
became the Dean of the School of Medicine. As Dean, he expanded 
the initial programs and organized the faculty and student body. 

Dr. Petras Avižonis was elected the rector of the University 
from September 1925 to September 1926. In subseguent years, he 

became active in the students? organization, especially the Student 
Health Insurance Program. 

In pursuing this academic career, he continued his activities in 
ophthalmology. He organized a clinic with the military hospitals and 
one affiliated with the University. He also evolved a private practice. 
Because of his knowledge and skills, dr. Avižonis guickly became 
the leading ophthalmologist in Lithuania. He was guick to apply and 
use new surgical technigues and instruments. By the early 30's he 
was undertaking retinal detachment work. But most importantly, he 
maintained a constant interest in trachoma and its prevention. By 
1940 there were hardly any serious endemic areas of trachoma in 
Lithuania. 

He published widely in the Lithuanian, German, French, and 
Russian ophthalmologic periodicals. His main accomplishment was 
the publication of a textbook of ophthalmology in the Lithuanian 
language in 1940 (“Akių Ligų Vadovas“). Although published 
posthumously, the work remains a monument to his life in 
ophthalmology. The textbook is a beautiful work, well organized, 
well illustrated, and magnificently reproduced. 

Dr. Petras Avižonis personifies this awakening of Lithuanian 
enlightenment. The culmination of this enlightenment was the years 
of Lithuanian independence between 1918 and 1940. Through that 
short period of time, the Lithuanian population ascended from 
suppressed peasanthood to an integrated, modernized, and 
democratic western society. 

Dr. Petras Avižonis died on October 17, 1939 in Kaunas shortly 


before the occupation of Independent Lithuania by Communist 
Russia. 

